**ದಕ್ಷಿಣದುದ್ದಕ್ಕೂ ಹರಡಿದ ಬೆಳಗಾವಿ ವಿಮಾನ ಸಂಚಾರ**

ಒಂದೇ ವರ್ಷದಲ್ಲಿ20ಕ್ಕೂ ಹೆಚ್ಚು ವಿಮಾನ ಸಂಚಾರ ಹೊಂದುವ ಮೂಲಕ ದಕ್ಷಿಣ ಭಾರತದ ಪ್ರಮುಖ ನಗರಗಳ ನಡುವೆ ಸಂಪರ್ಕ ಸಾಧಿಸಿರುವ ಬೆಳಗಾವಿ ವಿಮಾನ ನಿಲ್ದಾಣಕ್ಕೆ ಈ ವರ್ಷದ ಚಳಿಗಾಲದ ವೇಳಾಪಟ್ಟಿಯಲ್ಲಿಒಂದೇ ಬಾರಿಗೆ 17 ಮಾರ್ಗಗಳಿಗೆ ಬೇಡಿಕೆ ಬಂದಿದೆ.

ಮಹಾರಾಷ್ಟ್ರ, ಗೋವಾ ರಾಜ್ಯದ ಗಡಿಯಲ್ಲಿರುವ ಬೆಳಗಾವಿ ವಿಮಾನ ನಿಲ್ದಾಣದಲ್ಲಿಸದ್ಯ ನಾಲ್ಕು ವಿಮಾನಯಾನ ಸಂಸ್ಥೆಗಳ ವಿಮಾನಗಳು ಕಾರ್ಯಾಚರಿಸುತ್ತಿವೆ. ಟ್ರೂಜೆಟ್‌ ವಿಮಾನಯಾನ ಸಂಸ್ಥೆ ಸಹ ಸೇರಿಕೊಳ್ಳುತ್ತಿದೆ. ಈ ವಿಮಾನಯಾನ ಸಂಸ್ಥೆಗಳು ಚಳಿಗಾಲದ ವೇಳಾಪಟ್ಟಿಯಲ್ಲಿಇನ್ನೂ 17 ವಿಮಾನ ಸಂಚಾರಕ್ಕೆ ಮುಂದಾಗಿವೆ. ಅದರಲ್ಲಿಸುಮಾರು 9 ಮಾರ್ಗಗಳು ಬಹುತೇಕ ಅಂತಿಮಗೊಂಡಿದ್ದು, ಸದ್ಯದಲ್ಲಿಯೇ ಆರಂಭವಾಗಲಿವೆ.  
  
ಬೆಂಗಳೂರು, ಮುಂಬಯಿ, ಹೈದ್ರಾಬಾದ್‌ ಸೇರಿ ದಕ್ಷಿಣ ಭಾರತದ ವಿವಿಧ ಪ್ರಮುಖ ನಗರಗಳ ಮಧ್ಯೆ ಬೆಳಗಾವಿಯಿಂದ ನಿತ್ಯ ಸರಾಸರಿ 20 ರಿಂದ 22 ವಿಮಾನಗಳು ಬಂದು ಹೋಗುತ್ತಿವೆ. ಚಳಿಗಾಲದ ವೇಳಾಪಟ್ಟಿಯ ವಿಮಾನಗಳು ಸೇರಿದರೆ ಪಟ್ಟಿ ಇನ್ನಷ್ಟು ದೊಡ್ಡದಾಗಲಿದೆ. ಈ ಕಾರಣಕ್ಕಾಗಿಯೇ ವಿಮಾನ ನಿಲ್ದಾಣದಲ್ಲಿಇನ್ನೊಂದು ಟರ್ಮಿನಲ್‌ ನಿರ್ಮಿಸಲು ಸುಮಾರು ಆರು ತಿಂಗಳ ಹಿಂದೆಯೇ ವಿಮಾನ ನಿಲ್ದಾಣ ಪ್ರಾಧಿಕಾರಕ್ಕೆ ಪ್ರಸ್ತಾವ ಸಲ್ಲಿಸಲಾಗಿದೆ.  
  
ಬೆಳಗಾವಿ-ಬೆಂಗಳೂರು ನಡುವೆ ಈಗಾಗಲೇ ಸಾಕಷ್ಟು ವಿಮಾನಗಳು ಸಂಚರಿಸುತ್ತಿವೆ. ಹಾಗಿದ್ದರೂ ಚಳಿಗಾಲದ ವೇಳಾಪಟ್ಟಿಯಲ್ಲಿಇದೇ ಮಾರ್ಗದಲ್ಲಿಹೊಸದಾಗಿ ಐದು ವಿಮಾನ ಸಂಚಾರ ಆರಂಭವಾಗುತ್ತಿದೆ. ಸ್ಪೈಸ್‌ಜೆಟ್‌- 2, ಸ್ಟಾರ್‌ ಏರ್‌, ಏರ್‌ಅಲಾಯನ್ಸ್‌, ಇಂಡಿಗೋ ತಲಾ ಒಂದು ವಿಮಾನ ಆರಂಭಿಸುತ್ತಿವೆ. ಬೆಳಗಾವಿ- ಬೆಂಗಳೂರು ಖಾಸಗಿ ಬಸ್‌ ದರ ಮತ್ತು ವಿಮಾನ ಪ್ರಯಾಣ ದರದಲ್ಲಿಅಂಥ ವ್ಯತ್ಯಾಸ ಇಲ್ಲದೆ ಇರುವುದರಿಂದ ಬೆಂಗಳೂರು ಮಾರ್ಗದ ವಿಮಾನಕ್ಕೆ ಹೆಚ್ಚು ಬೇಡಿಕೆ ಬರುತ್ತಿದೆ.  
  
**ಹೊಸ ಮಾರ್ಗ ಎಲ್ಲೆಲ್ಲಿಗೆ?**  
ಹೈದ್ರಾಬಾದ್‌ಗೆ ಇಂಡಿಗೋ ಅ.27ರಿಂದ ವಿಮಾನ ಸಂಚಾರ ಆರಂಭಿಸುತ್ತಿದೆ. ಸಂಜೆ 5.15ಕ್ಕೆ ಬೆಳಗಾವಿಯಿಂದ ಈ ವಿಮಾನ ಹೊರಡಲಿದೆ.  
  
ಬೆಂಗಳೂರಿಗೆ ಹೆಚ್ಚುವರಿ ಐದು ವಿಮಾನ ಸಂಚಾರ ಆರಂಭಿಸಲು ನಾಲ್ಕು ವಿಮಾನ ಕಂಪನಿಗಳು ತಯಾರಾಗಿವೆ.  
  
 ಪುಣೆಗೆ ಏರ್‌ ಅಲಾಯನ್ಸ್‌, ಅಹಮದಾಬಾದ್‌ಗೆ ಸ್ಟಾರ್‌ಏರ್‌, ಮುಂಬಯಿಗೆ ಸ್ಪೈಸ್‌ಜೆಟ್‌ ತಲಾ ಒಂದು ವಿಮಾನ ಸಂಚಾರ ಆರಂಭಿಸುತ್ತಿದೆ. ಇವುಗಳ ಸಂಚಾರ ಸಮಯ ಇನ್ನೂ ನಿಗದಿಯಾಗಿಲ್ಲ.  
  
 ಟ್ರೂಜೆಟ್‌ ಸಂಸ್ಥೆ ನವೆಂಬರ್‌ ನಂತರ ಮೈಸೂರು, ಕಡಪಾ, ತಿರುಪತಿ, ಹೈದ್ರಾಬಾದ್‌ ನಡುವೆ ವಿಮಾನ ಸಂಚಾರ ಆರಂಭಿಸುವುದಾಗಿ ಒಪ್ಪಿದೆ. ಆದರೆ, ಯಾವಾಗ ಯಾವ ಮಾರ್ಗದಲ್ಲಿವಿಮಾನ ಆರಂಭಿಸುತ್ತದೆ ಎನ್ನುವುದು ನಿಗದಿಯಾಗಿಲ್ಲ.  
  
ಸ್ಟಾರ್‌ಏರ್‌ ಕೂಡ ಇಂದೋರ್‌ ಸೇರಿ ನಾಲ್ಕು ಮಾರ್ಗಗಳಲ್ಲಿವಿಮಾನ ಆರಂಭಿಸಲು ವೇಳಾಪಟ್ಟಿ ಪಡೆದಿದೆ. ಯಾವಾಗ ಎನ್ನುವುದು ನಿರ್ಧಾರ ಆಗಿಲ್ಲ.  
  
ಚಳಿಗಾಲದ ವೇಳಾಪಟ್ಟಿಗೆ ನಾಲ್ಕು ವಿಮಾನಯಾನ ಸಂಸ್ಥೆಗಳು ಬೆಳಗಾವಿಯಿಂದ ಒಟ್ಟು 17 ಮಾರ್ಗಗಳಲ್ಲಿವಿಮಾನ ಆರಂಭಿಸುವುದಾಗಿ ಹೇಳಿವೆ. ವೇಳಾಪಟ್ಟಿ ಬಂದ ಮೇಲೆ ವಿಮಾನ ಸಂಚರಿಸುವುದು ಖಚಿತ. ಸಮಯ ನಿಗದಿ ಮಾತ್ರ ಬಾಕಿ ಇದೆ.