**ಬಯಲಾಗುತ್ತಿದೆ 'ಸ್ಮಾರ್ಟ್‌ ಸಿಟಿ'ಯ ಮತ್ತಷ್ಟು ಹುಳುಕು**

## ಬಯಲಾಗುತ್ತಿದೆ 'ಸ್ಮಾರ್ಟ್‌ ಸಿಟಿ'ಯ ಮತ್ತಷ್ಟು ಹುಳುಕು- ಕೆಲವೆಡೆ ಚರಂಡಿಗಳೇ ಮಾಯ ಕಂಡಲ್ಲೆಲ್ಲ ಬಿಕ್ಕಳಿಸುತ್ತಿದೆ ಒಳಚರಂಡಿ! ಪ್ರಮೋದ ಹರಿಕಾಂತ ಬೆಳಗಾವಿ ಉತ್ಕೃಷ್ಟ ಜೀವನ

ಉತ್ಕೃಷ್ಟ ಜೀವನ ಶೈಲಿಯ ಕಲ್ಪನೆ ಮೂಡಿಸಿದ್ದ ಬೆಳಗಾವಿ 'ಸ್ಮಾರ್ಟ್‌ಸಿಟಿ' ಮಳೆಗಾಲದಲ್ಲಿ ಕೆರೆಯಂತಾಗುತ್ತಿದ್ದು, ನಗರದ ಚರಂಡಿ ವ್ಯವಸ್ಥೆಯ ವೈಫಲ್ಯ ಎಲ್ಲೆಡೆ ಜಾಹೀರುಗೊಳ್ಳುತ್ತಿದೆ.

ಕಳೆದೆರಡು ದಿನಗಳ ಹಿಂದೆ ಸುರಿದ ಮಳೆಗೆ ನಗರದ ದಕ್ಷಿಣ ಭಾಗದಲ್ಲಿ ನೀರು ಸಂಗ್ರಹವಾದಾಗ ಅಧಿಕಾರಿಗಳು ತರಾತುರಿಯಲ್ಲಿ ಹೂಳು ತೆಗೆಯುವ ಕಾರ್ಯ ನಡೆಸಿದ್ದರು. ಅಲ್ಲದೆ, ಮಂಗಳವಾರ ಜಿಲ್ಲಾಧಿಕಾರಿ ಕಚೇರಿಯಲ್ಲಿ ನಡೆದ ಸಭೆಯಲ್ಲೂ ಚರಂಡಿಗಳ ಹೂಳು ಸಮರ್ಪಕವಾಗಿ ತೆಗೆಯಲಾಗಿದೆ ಎಂದು ಉತ್ತರ ನೀಡಿದ್ದಾರೆ.

ಆದರೆ, ಸದಾಶಿವ ನಗರ, ಬಿ.ಕೆ. ಕಂಗ್ರಾಳಿ, ಕಣಬರ್ಗಿ ರಸ್ತೆ, ರುಕ್ಮಿಣಿ ನಗರ, ಅಂಜನೇಯ ನಗರ, ಮಹಾಂತೇಶ ನಗರ, ಸದಾಶಿವ ನಗರ ಸೇರಿದಂತೆ ಹಲವೆಡೆ ಚರಂಡಿಗಳೇ ಮಾಯವಾಗಿಬಿಟ್ಟಿವೆ. ಕೆಲವೆಡೆ ಚರಂಡಿಗಳು ಬೀದಿ ಕಸಗಳನ್ನು ಹೊದ್ದು ಮಲಗಿವೆ. ಇನ್ನು ಕೆಲವು ಕಡೆ ಗಿಡಗಂಟಿಗಳು ಬೆಳೆದು ಚರಂಡಿಗಳ ಅಸ್ತಿತ್ವವೇ ಕಾಣದಾಗಿದೆ. ಇದೆಲ್ಲದರ ಪರಿಣಾಮವಾಗಿ ಮಳೆ ನೀರು ಸರಾಗವಾಗಿ ಹರಿಯದೆ ಎಲ್ಲೆಂದೆರಲ್ಲಿ ಸಂಗ್ರಹವಾಗುತ್ತಿದೆ.

ನಗರದಲ್ಲಿ ನಾಲ್ಕೈದು ದಿನಗಳಿಂದ ಉತ್ತಮ ಮಳೆಯಾಗುತ್ತಿದ್ದರೂ, ದಾಖಲೆ ಎನ್ನುವ ರೀತಿಯಲ್ಲಿ ಮಳೆ ಸುರಿದಿಲ್ಲ. ಆದರೂ, ಎಲ್ಲೆಡೆ ನೀರು ತುಂಬಿ ಅವಾಂತರಗಳು ಸೃಷ್ಟಿಯಾಗುತ್ತಿರುವುದು ನಗರವಾಸಿಗಳ ನೆಮ್ಮದಿ ಕೆಡಿಸಿದೆ.

**ಮಳೆಗೆ ಉಕ್ಕುವ ಒಳಚರಂಡಿ**

ನಗರದಲ್ಲಿ ತೆರೆದ ಚರಂಡಿಗಳ ಸಮಸ್ಯೆ ಒಂದು ರೀತಿಯದ್ದಾಗಿದ್ದರೆ, ಒಳಚರಂಡಿಗಳದ್ದು ಮತ್ತೊಂದು ರೀತಿಯ ಸಮಸ್ಯೆಯಾಗಿ ಕಾಡುತ್ತಿದೆ. ನಗರದ ವಿವಿಧೆಡೆ ಕಳೆದ ಒಂದು ತಿಂಗಳಿಂದ ಒಳಚರಂಡಿಗಳು ಸೋರುತ್ತಿವೆ. ಈಗ ಮಳೆಯ ನೀರಿನೊಂದಿಗೆ ಚರಂಡಿ ನೀರು ಬೆರೆದು ರಸ್ತೆಗಳ ಮೇಲೆ ಉಕ್ಕುತ್ತಿರುವುದರಿಂದ ಇಂತಹ ಮಾರ್ಗಗಳಿಂದ ಸಾಗಲು ಕಷ್ಟವಾಗುತ್ತಿದೆ ಎಂದು ಕನಕದಾಸ ಕಾಲನಿ ನಿವಾಸಿ ನಿಖಿಲ ಅಂಗಡಿ ತಿಳಿಸಿದರು. ಮಳೆಯಿಂದಾಗಿ ಕನಕದಾಸ ಕಾಲನಿ ಒಂದು ವಾರದಿಂದ ಕೆರೆಯಂತಾಗಿಬಿಟ್ಟಿದೆ. ಇಲ್ಲಿನ ಜನರಿಗೆ ರಸ್ತೆಯೇ ಕಾಣದಾಗಿದೆ. ಕಣಬರ್ಗಿ ರಸ್ತೆಯ ರುಕ್ಮಿಣಿ ನಗರ, ಆಂಜನೇಯ ನಗರದಲ್ಲಿ ಒಳಚರಂಡಿ ನೀರು ಕಾರಂಜಿ ರೀತಿಯಲ್ಲಿ ಉಕ್ಕುತ್ತಿದೆ. ಈ ನೀರಿನ ಹರಿವಿನ ರಭಸಕ್ಕೆ ರಸ್ತೆ ಪಕ್ಕದ ಜಾಗಗಳು ಕೊಚ್ಚಿಹೋಗಿ ಧರೆ ನಿರ್ಮಾಣವಾಗುತ್ತಿದೆ.

**ಎಲ್ಲೆಲ್ಲೂ ಹೂಳು ಸಮಸ್ಯೆ**

ಚರಂಡಿಯಲ್ಲಿ ಹೂಳು ತುಂಬಿ ನೀರು ಸೋರಿಕೆಯಾಗುತ್ತಿದೆ ಎಂದು ಕಳೆದೆರಡು ತಿಂಗಳುಗಳಿಂದ ನಗರವಾಸಿಗಳು ಜಿಲ್ಲಾಡಳಿತ ಹಾಗೂ ನಗರ ನೀರು ಸರಬರಾಜು ಇಲಾಖೆಗೆ ಮನವಿ ನೀಡುತ್ತಲೇ ಇದ್ದಾರೆ. ಆಗ ಅಧಿಕಾರಿಗಳು ನಿರೀಕ್ಷಿತ ಸ್ಪಂದನೆ ನೀಡಿದ್ದರೆ, ಇಷ್ಟೊಂದು ಅವಾಂತ ಸೃಷ್ಟಿಯಾಗುತ್ತಿರಲಿಲ್ಲ ಎನ್ನುವುದು ನಗರವಾಸಿಗಳ ಅಂಬೋಣ. ಈಗ ಎಲ್ಲ ಒಳ ಚರಂಡಿಗಳಲ್ಲೂ ಹೂಳು ತುಂಬಿಕೊಂಡಿರುವುದರಿಂದ ನೀರು ಸೋರಿಕೆಯಾಗುತ್ತಿದೆ. ಸಮಸ್ಯೆ ಬಗೆಹರಿಸಲು ಹೋಗುವ ಪಾಲಿಕೆ ಅಧಿಕಾರಿಗಳಿಗೆ ಈಗ ಹೂಳು ತೆಗೆದು ನೀರು ಹರಿಯಲು ದಾರಿ ಮಾಡಿಕೊಡುವುದೇ ದೊಡ್ಡ ಸಮಸ್ಯೆಯಾಗಿ ಕಾಡುತ್ತಿದೆ.

ಜನರು ಮನೆಯ ಎಲ್ಲ ರೀತಿಯ ನಿರುಪಯುಕ್ತ ನೀರನ್ನು ಯುಜಿಡಿಗೆ ಬಿಡುವುದರಿಂದ ಒಳಚರಂಡಿಗಳಿಂದ ನೀರು ಉಕ್ಕುತ್ತವೆ. ಇನ್ನು ಕೆಲವುಕಡೆ ಮಳೆಗಾಲದಲ್ಲಿ ಯುಜಿಡಿ ಮುಚ್ಚಳ ತೆರೆದಿಟ್ಟಿರುತ್ತಾರೆ. ಅದರಿಂದ ಯುಜಿಡಿಗೆ ಮಣ್ಣು ಸೇರಿ ನೀರು ಹೊರಬರುತ್ತದೆ. ಒಳಚರಂಡಿ ನಿರ್ವಹಣೆಯನ್ನು ಪಾಲಿಕೆ ಮಾಡುವುದರಿಂದ ಇದು ನಮ್ಮ ವ್ಯಾಪ್ತಿಗೆ ಬರುವುದಿಲ್ಲ ಎಂದು ನಗರ ನೀರು ಸರಬರಾಜು ಮಂಡಳಿಯ ಎನ್‌. ಪ್ರಸನ್ನಮೂರ್ತಿ ತಿಳಿಸಿದರು.