**ಮನೆಮನೆಯ ಪರೀಕ್ಷಾಕಾಲ**

**ಎಸ್ಸೆಸ್ಸೆಲ್ಸಿ, ಪಿಯುಸಿ ಪರೀಕ್ಷೆಗಳು ಬಳಿ ಬಂದಿವೆ. ಮನೆಮನೆಗಳಲ್ಲೂ ಪರೀಕ್ಷೆಯ ಟೆನ್ಷನ್‌ ಏರುವ ಸಮಯ. ಪೋಷಕರಿಗೆಲ್ಲ ಓದಿಸುವುದೇ ದೊಡ್ಡ ಕೆಲಸ. ಮಕ್ಕಳಿಗಿಂತಲೂ ಅವರಿಗೇ ಆತಂಕ ಹೆಚ್ಚು. ಪರೀಕ್ಷೆ ಎಂಬ ಈ ಅಗ್ನಿದಿವ್ಯವನ್ನು ಎದುರಿಸಲು ಸಿದ್ಧರಾಗುವ ಬಗೆಯತ್ತ ಒಂದು ನೋಟ.**

ಅದೊಂದು ನಾಟಕ. ಮಕ್ಕಳು ಜೀವನದಲ್ಲಿ ಮುಂದೆ ಬರಲಿ ಅಂತ ತಂದೆ ತಾಯಿ ಇಬ್ಬರೂ ಹರಸಾಹಸ ಪಡುತ್ತಿದ್ದಾರೆ. ದೊಡ್ಡವಳು ಸಂಗೀತದಲ್ಲಿ ರುಚಿ ಉಳ್ಳವಳು. ಹಾಡುವುದನ್ನು ಸಂತೋಷಪಡುತ್ತಾ ಅನುಭವಿಸುತ್ತಾಳೆ. ಒಂದು ದಿನ ಅವಳು ರಿಯಾಲಿಟಿ ಶೋದಲ್ಲಿ ಹಾಡಲು ಆಯ್ಕೆ ಆದ ತಕ್ಷ ಣ ಆ ಮನೆಯ ಚಹರೆ ಬದಲಾಗುತ್ತದೆ. ಯಾಕೆಂದರೆ ಟೀವಿಯಲ್ಲಿ ಹಾಡಲು ಆಯ್ಕೆಯಾದ ಮಗುವೇ ಆ ಮಧ್ಯಮ ವರ್ಗದ ಮನೆಯ 'ಸೆಲೆಬ್ರಿಟಿ' ಜಗತ್ತಿಗೆ ಇರುವ ಟಿಕೆಟ್‌. ತಕ್ಷ ಣ ಅವಳ ಸ್ನೇಹಿತರ ಮೇಲೆ ನಿರ್ಬಂಧ. ಅವಳು ಹೊರಗೆ ಹೋಗುವಂತಿಲ್ಲ. ಯಾರ ಜೊತೆಗೂ ನಿರ್ಭಿಡೆಯಿಂದ ಆಡುವಂತಿಲ್ಲ... ಮೊದಲಿನ ಹಾಗೆ ಎಲ್ಲರ ಜೊತೆ ಬೆರೆಯುವಂತಿಲ್ಲ... ಆದರೆ ಈ ಯಾವ ಆಯ್ಕೆಗೂ ಒಳಗಾಗದ ಅವಳ ತಂಗಿಗೆ ಯಾವ ಚಿಂತೆಯೂ ಇಲ್ಲದೆ ಹಳೇ ಸ್ನೇಹಿತರ ಜೊತೆಗಿನ ಆಟ ಎಲ್ಲ ಮುಂದುವರೆಯುತ್ತದೆ. ತಂದೆ ತಾಯಿಗಳ ನಿರ್ಬಂಧಗಳು ಅತಿರೇಕ ಅನ್ನಿಸಿದ ಹೊತ್ತಿಗೆ 'ಸಿಲೆಬ್ರಿಟಿ' ಮಗುವಿಗೆ ನರ್ವಸ್‌ ಬ್ರೇಕ್‌ ಡೌನ್‌ ಆಗುತ್ತದೆ. ಹಾಡುವುದು ನಿಂತುಬಿಡುತ್ತದೆ. ನಂತರ ಸ್ನೇಹಿತರೊಬ್ಬರ ಸಹಾಯದಿಂದ ಎಲ್ಲವೂ ಮೊದಲಿನಂತಾಗುತ್ತದೆ ಎನ್ನುವುದು ಮೈಸೂರು ರಂಗಾಯಣದ ವಿದ್ಯಾರ್ಥಿಗಳು ಸಾದರಪಡಿಸಿದ ನಾಟಕವೊಂದರ ಹೂರಣ. ಮಕ್ಕಳು ಎದುರಿಸುವ ಶೈಕ್ಷಣಿಕ, ಸಾಂಸ್ಕೃತಿಕ, ಸಾಮಾಜಿಕ ಇತ್ಯಾದಿ ಎಲ್ಲ ಪರೀಕ್ಷೆಗಳು ಹಾಗೂ ಅವನ್ನು ಎದುರಿಸಲು ಮನೆಯಲ್ಲಾಗುವ ತಯಾರಿಗಳನ್ನು ಸಮರ್ಥವಾಗಿ ತೆರೆದಿಟ್ಟಿತ್ತು ಈ ನಾಟಕ.

ಆ ನಾಟಕವನ್ನು ಸ್ಕೂಲ್‌ ಮಕ್ಕಳ ಮುಂದೆ ಪ್ರದರ್ಶಿಸಲಾಯ್ತು. ನಾಟಕ ಮುಗಿದ ನಂತರ ವಿದ್ಯಾರ್ಥಗಳೊಂದಿಗೆ ಸಂವಾದದಲ್ಲಿ 'ತಂದೆತಾಯಿಗಳ ಎಲ್ಲಾ ಒತ್ತಡಗಳಿಗೂ ಮಕ್ಕಳು ಮಣಿಯಬೇಕಿಲ್ಲ. ತಮಗೆ ಬೇಕು ಅಥವಾ ಬೇಡ ಅನ್ನಿಸಿದ್ದನ್ನು ಹೇಳುವ ಸ್ವಾತಂತ್ರ್ಯ ಮಕ್ಕಳಿಗೆ ಇದ್ದೇ ಇದೆ? ಇದಕ್ಕಾಗಿ ಹತಾಶರಾಗಬೇಕಿಲ್ಲ' ಎನ್ನುವ ಅಭಿಪ್ರಾಯ ವ್ಯಕ್ತವಾಯ್ತು. ಆದರೆ ಒಬ್ಬ ಹುಡುಗ ಇದಕ್ಕೆ ಭಿನ್ನವಾದ ಮಾತನ್ನು ಹೇಳಿದ. 'ಸರ್‌, ತೇನ್ಸಿಂಗ್‌ ಎವರೆಸ್ಟ್‌ ಹತ್ತಿ ಸುರಕ್ಷಿತವಾಗಿ ಕೆಳಕ್ಕೆ ಬಂದ ಮೇಲೆ ಅವನನ್ನು ಅಭಿನಂದಿಸುತ್ತಾ ಬೆಟ್ಟ ಹತ್ತಿದಾಗ ನಿನಗೇನನ್ನಿಸಿತು ಅಂತ ಪ್ರಶ್ನೆ ಕೇಳಲಾಯ್ತು. ಅವನು ಹೇಳಿದ, 'ಈ ಬೆಟ್ಟವನ್ನು ಇವತ್ತು ಮಾತ್ರ ನಾನು ಹತ್ತಿದೆ. ನನ್ನ ತಾಯಿ ನಾನು ಚಿಕ್ಕವನಿದ್ದಾಗಿಂದಲ ಆ ಬೆಟ್ಟವನ್ನು ಮನಸ್ಸಿನಲ್ಲೇ ಹತ್ತುತ್ತಾ, ನನ್ನನ್ನೂ ಹತ್ತಿಸುತ್ತಾ ಇದ್ದಳು. ಇಂದು ಇದು ಭೌತಿಕವಾಗಿ ಸಾಧ್ಯವಾಗದೆ ಅಷ್ಟೇ... ಎಲ್ಲಾ ತಾಯ್ತಂದೆಯರ ನಾವು ಏನೋ ದೊಡ್ಡದನ್ನು ಸಾಧಿಧಿಸಲಿ ಅಂತಾನೇ ಆಸೆ ಪಡ್ತಾರೆ ಸರ್‌, ಅದರಲ್ಲಿ ತಪ್ಪೇನಿಲ್ಲ. ಮಕ್ಕಳಾದ ನಾವು ನಮ್ಮ ಕೈಲಾದದ್ದನ್ನು ಮಾಡಿ ತೋರಿಸಿದರೆ ಅವರಿಗೂ ನೆಮ್ಮದಿ ಅಲ್ವಾ?' ಎಂದುಬಿಟ್ಟ.

ಅವನ ತಿಳಿವಳಿಕೆ ಬಹಳ ಆಳವಾದದ್ದು, ಅತ್ಯಂತ ಸೂಕ್ಷ ಮವಾದದ್ದು ಎನ್ನಿಸಿತು. ಅವನಿಗೆ ತನ್ನ ವಯಸ್ಸಿನ ಜವಾಬ್ದಾರಿ ಇದೆ. ಜೊತೆಗೆ ತನ್ನ ತಂದೆ ತಾಯಿಗಳ ಬಗ್ಗೆ ಒಂದು ಬಗೆಯ ಅಂತಃಕರಣ ಭರಿತ ಅರ್ಥೈಸುವಿಕೆ ಕೂಡ ಇದೆ ಎನ್ನಿಸಿಬಿಟ್ಟಿತು.