**ಫೇಲ್‌ ಆಗುವ ಸ್ವಾತಂತ್ರ್ಯ**

ಕೆಲವು ತಂದೆತಾಯಿಯರಿಗೆ ಒಂದು ನಿರೀಕ್ಷೆ ಇರುತ್ತದೆ. 'ನಮ್ಮ ಕಾಲಕ್ಕೆ ಇಷ್ಟೆಲ್ಲಾ ಅನುಕೂಲ ಇರಲಿಲ್ಲ. ಹೇಗ್‌ ಹೇಗೋ ಮಾಡಿ ಓದಿಕೊಂಡ್ವಿ. ಇವರಿಗೆ ಎಲ್ಲಾ ಸೌಲಭ್ಯ ಕಲ್ಪಿಸಿಕೊಟ್ರೂ ಸೋಮಾರಿತನ ಮಾಡ್ತಾರೆ...' ಅಲ್ಲಿ ನಾವು ಮರೆಯುವ ಮಾತೆಂದರೆ 'ಏನು ಬೇಕಾದರೂ' ಆಗಬಹುದಾದ ಸ್ವಾತಂತ್ರ ತಮಗೆ ಇತ್ತು ಎನ್ನುವುದು. ಏನೇನೂ ಇಲ್ಲದ ಕಾಲಕ್ಕೆ ನಾವು ಒಂದು ಪಕ್ಷ ಫೇಲಾದರೂ ಅದು ಆತಂಕದ ಪರಿಸ್ಥಿತಿ ಅನ್ನಿಸಿಕೊಳ್ಳುತ್ತಿರಲಿಲ್ಲ. ಆದರೆ ಇಂದು ಫೇಲ್‌ ಎನುವುದು ಸಾವಿಗಿಂತ ದೊಡ್ಡ ಆಘಾತ ತರುವ ಪದ!

ಎಲ್ಲ ಮಕ್ಕಳೂ ಓದುವ ಕುಡುಮಿಗಳಾಗಲಾರರು. ಎಲ್ಲ ಬೆರಳೂ ಒಂದೇ ರೀತಿ ಅಲ್ಲವಲ್ಲ. ವಯೋಸಹಯ ತುಂಟತನ, ಚಂಚಲಚಿತ್ತತೆ ಎಲ್ಲವೂ ಅವರಿಗಿರುತ್ತದೆ. ಅದೆಲ್ಲವನ್ನೂ ಭರಿಸಿಕೊಂಡು ಅವರಾಗಿಯೇ ಮುಂದುವರಿಯುವ ವಯಸ್ಸು ಅವರದು. ಈ ನಡುವೆ ಎಡವಿದರೂ ಕೊಡವಿ ನಡೆವ ಜವಾಬ್ದಾರಿಯೂ ಅವರಿಗಿರುತ್ತದೆ. ಹೀಗಾಗಿಯೇ, ನಮ್ಮ ಮಕ್ಕಳಿಗೆ ನಾವು 'ಫೇಲ್‌' ಆಗುವ ಸ್ವಾತಂತ್ರ್ಯ ಕೊಡಬೇಕಿದೆ. 'ಏನೇ ಆದರೂ ಸರಿ. ನಾವು ನಿನ್ನೊಂದಿಗೆ ಇದ್ದೇವೆ. ನೀನು ಗಾಬರಿ ಆಗಬೇಕಿಲ್ಲ...' ಎಂಬ ಮಾತನ್ನು ಹೇಳಿದರೆ ಎಷ್ಟೋ ಆತ್ಮಹತ್ಯೆಗಳನ್ನು ತಪ್ಪಿಸಬಹುದು. ಇಂದು ನಾವು ದೊಡ್ಡ ದೊಡ್ಡ ಕಲಾವಿದರನ್ನು ನೋಡಿದರೆ ಅವರೆಲ್ಲ ಒಂದು ಕಾಲಕ್ಕೆ ವಿದ್ಯಾವಂಚಿತರೇ. ಹಾಗಂತ ಅವರೊಳಗಿನ ಕಲೆ ಸತ್ತು ಹೋಗಲಿಲ್ಲ. ಅವಕಾಶ ಸಿಕ್ಕಾಗ ಪ್ರಜ್ವಲಿಸಿತು! ಅವರ ಕಥೆಗಳನ್ನು ನೋಡಿ ಮೆಚ್ಚಿಕೊಳ್ಳುವಾಗ ಅಂತಹ ಹಾದಿಯೊಂದು ನಮ್ಮ ಮಕ್ಕಳಿಗೂ ಕಾಣಲಿ ಎಂದು ಹಾರೈಸಬಾರದೇಕೆ?

**ಓದಿಸುವ ಈ ಬಗೆ...**

ಪರೀಕ್ಷೆ ಹತ್ತಿರ ಬಂದಾಗ ಆದಷ್ಟೂ ಮನೆಯಲ್ಲಿ ಸರಳ ವಾತಾವರಣ ಇರಲಿ.

ಮಕ್ಕಳಿಗೆ ಸಾಕಷ್ಟು ನಿದ್ದೆ ಮಾಡಲು ಬಿಡಿ

ದಿನವೂ ಸ್ವಲ್ಪವಾದರೂ ಹೊತ್ತು ಹೊರಗೆ ಹೋಗಿ ಸ್ನೇಹಿತರ ಸಂಗದಲ್ಲಿ ಕಾಲ ಕಳೆದು ಬರಲಿ

ಅವರ ಮನರಂಜನೆಯ ಅವಶ್ಯಕತೆಯನ್ನು ಆದಷ್ಟೂ ಮಟ್ಟಿಗೆ ಮನ್ನಿಸಿ

ಊಟ/ಉಡುಗೆ ಸುಲಲಿತವಾಗಿರಲಿ. ನಿದ್ದೆ ಕಡಿಮೆ ಮಾಡುವ ಪೇಯ, ಅಥವಾ ಅನವಶ್ಯಕ ಶಕ್ತಿ ಜಾಸ್ತಿ ಮಾಡುವ ಪೇಯ ಇಂಥವನ್ನು ಕೊಡಲೇಬೇಡಿ.

ತಾಯ್ತಂದೆಯರಾದ ನಿಮ್ಮ ಆರೋಗ್ಯದ ಬಗ್ಗೆಯೂ ಗಮನವಿರಲಿ

ಪರೀಕ್ಷಾ ಸಮಯವೆಂದರೆ ಯಾರೋ ಮನೆಯಲ್ಲಿ ಮರಣಶಯ್ಯೆಯ ಮೇಲಿದ್ದಾರೆ ಎನ್ನುವಂತಹ ವಾತಾವರಣ ಸೃಷ್ಟಿ ಮಾಡದಿರಿ. ಇದರಿಂದ ಮಕ್ಕಳ ಮೇಲೆ ಒತ್ತಡ ಹೆಚ್ಚಾಗುತ್ತದೆ.

ಆಗಾಗ ಪಾಠ-ಅಭ್ಯಾಸಕ್ರಮ ಇವುಗಳನ್ನು ಬಿಟ್ಟು ಬೇರೆ ವಿಷಯಗಳ ಬಗ್ಗೆಯೂ ಮಕ್ಕಳೊಂದಿಗೆ ಮಾತನಾಡಿ.

ಅನವಶ್ಯಕವಾಗಿ ಮಕ್ಕಳ ರೂಮಿಗೆ ಪದೇಪದೇ ಹೋಗಬೇಡಿ. ನೀವು ಪೊಲೀಸರಲ್ಲ. ತಂದೆತಾಯಿಯರು ಎನ್ನುವುದು ನೆನಪಿರಲಿ. ನಿಮ್ಮ ಮಕ್ಕಳ ಮೇಲೆ ನಿಮಗೆ ನಂಬಿಕೆ ಇರುವುದು ಅವಶ್ಯಕವಷ್ಟೇ ಅಲ್ಲ, ಅನಿವಾರ್ಯ ಕೂಡ.

ಎಲ್ಲಕ್ಕಿಂತ ಮುಖ್ಯವಾಗಿ ಪರೀಕ್ಷೆಯ ಫಲಿತಾಂಶ ಏನೇ ಇರಲಿ, ಪ್ರಯತ್ನ ಸಂಪೂರ್ಣವಾಗಿರಲಿ ಎನ್ನುವ ಮಾತನ್ನು ಹೇಳಿ. ಫಲಿತಾಂಶ ಹೇಗಾದರೂ ಸರಿಯೇ ಅದು ಜೀವನಕ್ಕಿಂತ ಮುಖ್ಯವಲ್ಲ ಎನ್ನುವ ಮಾತನ್ನು ಹೇಳಿ. ಗೆಲ್ಲಲು ನೂರು ಮಾರ್ಗಗಳಿವೆ, ಅಂತೆಯೇ ಗೆಲ್ಲಲು ನೂರು ಸಂದರ್ಭಗಳೂ ಇವೆ. ಪರೀಕ್ಷೆಯ ಗೆಲುವೊಂದೇ ಗೆಲುವಲ್ಲ ಎನ್ನುವ ಮಾತನ್ನು ಹೇಳಿ. ಇದರಿಂದ ಮಕ್ಕಳ ಮೇಲಿನ ಒತ್ತಡ ಕಡಿಮೆಯಾಗುತ್ತದೆ. ಅವರಿಗೆ ನಿಮ್ಮ ಮೇಲೆ ವಿಶ್ವಾಸ ಮೂಡುತ್ತದೆ.