**ದುರಂತದೊಳಗಿನ ಕನ್ನಡಿಯಲ್ಲಿ..**

ಮೊನ್ನೆ ಧಾರವಾಡ ಸಮೀಪ ನಡೆದ ಅಪಘಾತದಲ್ಲಿ ದಾವಣಗೆರೆಯ ನನ್ನ ಹಲವು ಸ್ನೇಹಿತೆಯರು/ಸಂಬಂಧಿಗಳು, ಮಕ್ಕಳು ಅವರ ಜೊತೆ ಡ್ರೈವರ್ ಮತ್ತು ಕ್ಲೀನರ್ ಜೀವ ಕಳೆದುಕೊಂಡರು. ಅದರ ಬಗ್ಗೆ ದಾವಣಗೆರೆಯ ಪ್ರಮುಖ ದಿನಪತ್ರಿಕೆಯಾದ ಜನತಾವಾಣಿಗೆ ಈ ಲೇಖನ ಬರೆದಿದ್ದೆ. ನಿಮ್ಮೆಲ್ಲರ ಅವಗಾಹನೆಗೆ.

ಅವರೆಲ್ಲರೂ ಅಮ್ಮಂದಿರು. ಇರುವಷ್ಟು ವರ್ಷವೂ ಮಕ್ಕಳನ್ನು, ಸಂಸಾರವನ್ನು, ಸಂಬಂಧಗಳನ್ನು ತಮ್ಮ ವೃತ್ತಿಯನ್ನು, ತಮ್ಮ ಜವಾಬ್ದಾರಿಗಳನ್ನು ಜತನದಿಂದ ನಿಭಾಯಿಸಿಕೊಂಡು ಇದ್ದವರು. ಪ್ರೊಫೆಸರ್-ವೈದ್ಯೆ, ಆಸ್ಪತ್ರೆಯ ಜವಾಬ್ದಾರಿ ಹೊತ್ತವರು, ಮನೆಯ ಆಗು-ಹೋಗುಗಳಲ್ಲಿ ವ್ಯವಹಾರದ ವಿಷಯಗಳಲ್ಲಿ ತಮ್ಮ ಸಾಮರ್ಥ್ಯಾನುಸಾರ ಭಾಗವಹಿಸುತ್ತಾ ಮಕ್ಕಳನ್ನು ಮನೆಯವರನ್ನು ಜೋಪಾನ ಮಾಡುತ್ತಾ ‘ಹುಷಾರ’ ‘ಹುಷಾರು’ ಎನ್ನುತ್ತಲೇ ತಮ್ಮ ಪ್ರಯಾಣ ಮುಗಿಸಿಬಿಟ್ಟರು. ಹೋದವರಲ್ಲಿ ಭವಿಷ್ಯದ ಭರವಸೆ, ಕನಸು ಹೊತ್ತಿದ್ದ ಇಬ್ಬರು ಹದಿ ವಯಸ್ಸಿನ ಮಕ್ಕಳೂ ಇದ್ದರು.

ಸಂಕ್ರಾಂತಿಯ ಮಾರನೇ ದಿನ ನಸುಕಿನ ಜಾವದಲ್ಲಿ ಗೋವಾಕ್ಕೆ ಹೊರಟಿದ್ದ ನನ್ನ ಊರಿನ ಅಕ್ಕಂದಿರು, ಆ ಇಬ್ಬರು ಕನಸುಗಣ್ಣಿನ ಕಂದಮ್ಮಗಳು ಮತ್ತೆ ಬರಲಿಲ್ಲ. ಅವರೊಂದಿಗೆ ದಿನಗಳನ್ನು ಕಳೆದು ಬೊಗಸೆಯಷ್ಟು ನೆನಪುಗಳನ್ನು ಒಟ್ಟು ಮಾಡಿಕೊಂಡು ಬರಲು ಹೊರಟಿದ್ದ ಇನ್ನೊಬ್ಬ ಗೆಳತಿ ಕೂಡ ಮೊನ್ನೆ ತನ್ನ ಸ್ನೇಹಿತೆಯರನ್ನು ಇನ್ನೊಂದು ಲೋಕದಲ್ಲಿ ಕೂಡಿಕೊಂಡಳು. ಇವಿಷ್ಟೂ ಸಾವುಗಳು ಎಲ್ಲೆಲ್ಲೋ ಬದುಕುತ್ತಿರುವ ನಮ್ಮನ್ನು ಕಲಕಿಬಿಟ್ಟಿವೆ.

ಇವರಲ್ಲಿ ಎಷ್ಟೋ ಜನರೊಂದಿಗೆ ನಮ್ಮ ವೈಯಕ್ತಿಕ ಸಂಪರ್ಕ ಇಲ್ಲದೆ ಇದ್ದರೂ ಊರಿಗೆ ಬಂದು ಅಲ್ಲಿ ಇಲ್ಲಿ ಓಡಾಡುವಾಗ ಎಲ್ಲರ ಪರಿಚಿತ ಮುಖ, ನೆನಪಿನ ನಗು ಎಲ್ಲಾರೂ ಅಲ್ಲಲ್ಲೇ ಸಂತೋಷವಾಗಿ ಬದುಕಿದ್ದಾರೆ, ಮಕ್ಕಳು ಸಂಸಾರ, ವೃತ್ತಿ, ಎಲ್ಲವನ್ನೂ ಏಕಸೂತ್ರದಲ್ಲಿ ಮುನ್ನಡೆಸುತ್ತಾ ಇದ್ದಾರೆ ಎನ್ನುವ ಒಂದು ನೆಮ್ಮದಿಯ ಆಲೋಚನೆ ನಮ್ಮೆಲ್ಲರ ಎದೆಯಲ್ಲಿ ಗುಪ್ತಗಾಮಿನಿಯ ಹಾಗೆ ಹರಿಯುತ್ತಾ ಇತ್ತು.

ಅವರ ಮಕ್ಕಳು ನನ್ನ ಮಕ್ಕಳ ವಾರಗೆಯವರು, ಅಥವಾ ಅವರಿಗಿಂತ ಅಷ್ಟು ವರ್ಷ ದೊಡ್ಡವರು ಇಲ್ಲವೇ ಇಷ್ಟು ವರ್ಷ ಚಿಕ್ಕವರು…ನಾವೆಲ್ಲಾ ಒಂದೇ ಶಾಲೆಗೆ ಹೋಗಿದ್ದೆವು, ಆ ಮಿಸ್ ಇದ್ದರು, ಈ ಸರ್ ಇದ್ದರು, ಮುಂದೆ ಕಾಲೇಜು ಕೂಡ ಒಂದೇ! ಊರಿಗೆ ಇದ್ದ ಒಂದೇ ಕಾಲೇಜಿನಲ್ಲೇ ನಮ್ಮೆಲ್ಲರ ನೆನಪಿನ ಪಾಲೂ ಇರುವುದು.