ಎಳ್ಳು ಬೆಲ್ಲ ತಿಂದು ಬಾಯಿ ಸಿಹಿ ಇನ್ನೂ ಆರಿರದ ಬೆಳಂಜಾವದಲ್ಲಿ ಅವರೆಲ್ಲರೂ ಇಲ್ಲವಾದಾಗ ಆದ ಆಘಾತ ವರ್ಣಿಸಲು ಅಸಾಧ್ಯ. ಬೆಳಗ್ಗೆ ಸುದ್ದಿ ಅಷ್ಟಿಷ್ಟು ಅಸ್ಪಷ್ಟವಾಗಿ ತಿಳಿದಾಗಿನಿಂದ ಹಿಡಿದು, ಯಾರ್ಯಾರಿದ್ದರಂತೆ, ಅವರಲ್ಲಿ ನಮ್ಮ ಸ್ನೇಹಿತೆಯರ ಅಕ್ಕಂದಿರು ಹೇಗಿದ್ದಾರಂತೆ? ಮಕ್ಕಳು? ಆಸ್ಪತ್ರೆಗೆ ಸೇರಿಸಿದ್ದಾರಾ? ಕಂಡೀಷನ್ ಹೇಗಿದೆಯಂತೆ? ಅಯ್ಯೋ ದೇವರೆ! ಹೇಗಾದರೂ ಮಾಡಿ ಈ ಸುದ್ದಿಯೇ ಸುಳ್ಳು ಎನ್ನುವಂತೆ ಮಾಡಿ ಅವರೆಲ್ಲರನ್ನೂ ಗೋವಾ ಮುಟ್ಟಿಸಿಬಿಡಪ್ಪ…ಅಥವಾ ಟ್ರಿಪ್ ಕ್ಯಾನ್ಸಲ್ ಮಾಡಿ ಮನೆಗೆ ಬಂದರು ಎನ್ನುವಂತೆ ಮಾಡಪ್ಪ ಎನ್ನುವ ಸಂಕಟದ ಯೋಚನೆಗಳು.

ಬೆಳಗ್ಗೆ ಹೀಗೆ ಶುರುವಾದ ಆತಂಕದ ಫೋನ್ ಕಾಲ್ ಗಳು ಸಂಜೆಯ ಹೊತ್ತಿಗೆ ಯಾರ್ಯಾರ ಬಾಡಿ ಮನೆಗೆ ಬಂತಂತೆ? ಅಂತ ಕೇಳುತ್ತಾ ಸಂಕಟದ ಮುಂದುವರಿಕೆಯಾಗಿ ಉಳಿದುಬಿಟ್ಟೆವು. ಅವಳು ಆಸ್ಪತ್ರೆಯಂತೆ, ಇವಳು ಕಷ್ಟವಂತೆ, ಅವಳದ್ದು ಸರ್ಜರಿ ಫಿಕ್ಸ್ ಆಯ್ತಂತೆ….ಅಂತೆ ಅಂತೆ…

ಬೆಳ್ಳಂಬೆಳಗ್ಗೆ ಇದ್ದ ಒಂದು ಬಗೆಯ ಸಂಕಟ ಎಳೆ ಸಂಜೆಯೆ ಹೊತ್ತಿಗೆ ಆಗಲೇ ಒಪ್ಪಲೇಬೇಕಾದ ದುರ್ಭರ ಸತ್ಯವಾಗಿಬಿಟ್ಟಿತ್ತು. ಅದರ ಬೆನ್ನ ಹಿಂದೆಯೇ ಶುರುವಾದ ಇನ್ನೊಂದು ಆಲೋಚನೆ – ಗೋವಾಕ್ಕೆ ಹೆಣ್ಣು ಮಕ್ಕಳು ಹೊರಟ ಬಗ್ಗೆ ಊರಿನವರು ಏನನ್ನುತ್ತಿದ್ದಾರೆ? ಇನ್ನು ಹೋದವರ ಮನೆಯವರು ಎಷ್ಟು ಜನಕ್ಕೆ ಜೀವಮಾನವಿಡೀ ಉತ್ತರ ಕೊಡುತ್ತಾ ಬದುಕಬೇಕೋ! ಎಲ್ಲಕ್ಕಿಂತ ಮುಖ್ಯ ಗಂಡ-ಹೆಂಡತಿ ಜಗಳಕ್ಕೂ ಮನೆಯ ಬಾಗಿಲಿಗೆ ಕಿವಿಯಿಟ್ಟು ನಿಲ್ಲುವ ‘ಬ್ರೇಕಿಂಗ್ ನ್ಯೂಸ್’ ಮಾಧ್ಯಮ ಇನ್ನೆಷ್ಟು ಸಮಸ್ಯೆಗಳನ್ನು ತಂದೊಡ್ಡುತ್ತದೋ ಎಂದು.

‘ನೋಡೇ ಬೇಕಾರೆ, ಇನ್ಮೇಲೆ ಇನ್ನೊಂದು ಮೂರ್ ವರ್ಷನಾರಾ ನಮ್ ಹುಡಿಗ್ಯಾರು ಹೊರಗ ಹೊಕ್ಕಿವಿ ಅಂತ ಮಾತಾಡಲಾರದಂಗ ಆಕ್ಕತಿ’ ಅಂತ ಸ್ನೇಹಿತೆ ಆತಂಕದಿಂದಲೇ ಹೇಳಿದಳು. ಅವಳು ಹೇಳಿದ್ದು ಸುಳ್ಳೇನಲ್ಲ. ಆ ಆಲೋಚನೆ ನನಗೂ ಬಂದಿತ್ತು. ನಮ್ಮ ಊರಿನ ಹೆಣ್ಣು ಮಕ್ಕಳು ತಮ್ಮ ಪಾಲಿನ ಸಂತೋಷವನ್ನು, ಸ್ನೇಹಿತೆಯರೊಂದಿಗೆ ಸಮಯ ಕಳೆಯುವಾಗ ಸಿಗುವ ನಗುವನ್ನು ಮತ್ತೆ ಬಾಚಿಕೊಂಡು ಬದುಕಲು ವರ್ಷಗಳೇ ಬೇಕಾಗಬಹುದು ಅನ್ನಿಸಿತು.

ಗಾಯ ಆಗಿ ಉಳಿದವರ ಚೇತರಿಕೆ ಒಂದು ಸವಾಲಾದರೆ, ಅವರ ಕುಟುಂಬದ ಸದಸ್ಯರಿಗೆ ಆಗುವ ಶಾಕ್, ತಾಯಂದಿರನ್ನು ಕಳೆದುಕೊಂಡ ಮಕ್ಕಳಿಗೆ ಹುಟ್ಟುವ ಅಭದ್ರತಾ ಭಾವ, ಹೆಂಡತಿಯನ್ನು ಕಳೆದುಕೊಂಡ ಗಂಡಂದಿರ ಕಣ್ಣ ಮುಂದೆ ನಿಂತಿರುವ ಅರೆಬರೆ ಜೀವನಕ್ಕೆ ಮತ್ತೆ ಶಕ್ತಿ ಹೇಗೆ ತುಂಬಬೇಕು ಎನ್ನುವ ಬೃಹತ್ ಪ್ರಶ್ನೆ. ತನ್ನ ಹೆಂಡತಿ ಇದ್ದರೆ ತಾವು ನಿಭಾಯಿಸಬೇಕಾದ ಕೆಲಸಗಳು, ಜವಾಬ್ದಾರಿಗಳು, ಹೊಣೆಗಳು, ತಮ್ಮದೇ ಆರೋಗ್ಯದ ಕಾಳಜಿ ಎಲ್ಲವನ್ನೂ ನಡೆಸುತ್ತಿದ್ದಳಲ್ಲವೇ? ತನ್ನ ಸಂಬಂಧಿಗಳ, ಅಪ್ಪ ಅಮ್ಮಂದಿರ-ಅತ್ತೆ ಮಾವಂದಿರ ಅವಶ್ಯಕತೆಗಳು ಎಲ್ಲವೂ ಆಟೋ ಪೈಲಟ್ ನಲ್ಲಿ ನಡೆದುಹೋಗುತ್ತಿತ್ತು. ಈಗ ಎಲ್ಲವೂ ಕಳಚಿಬಿದ್ದಿದೆ. ಆಗಾಗ ಆಡುತ್ತಿದ್ದ ಜಗಳ ಕೂಡ ನೆನಪಾಗಿ ಚುಚ್ಚುತ್ತಿದೆ.