ಮಕ್ಕಳಿಗೆ ತಾವು ಅಮ್ಮನ ಮಾತು ಕೇಳದೆ ಇದ್ದ ಎಲ್ಲಾ ಸಂದರ್ಭಗಳೂ ನೆನಪಾಗಿ ಕಣ್ಣು ತುಂಬಿ ಬರುತ್ತವೆ. ಅಮ್ಮ ಇದ್ದಿದ್ದರೆ ಮತ್ತೂ ಹಾಗೇ ಇರುತ್ತಿದ್ದೆವು, ಹಾಗೆ ಇರುವುದು ನಮ್ಮ ಹಕ್ಕೂ ಕೂಡ, ಹಟ ಮಾಡದಿದ್ದರೆ, ಇದ್ದಕ್ಕಿದ್ದ ಹಾಗೆ ಮಾತು ಕೇಳಲು ಶುರು ಮಾಡಿ ಬಿಟ್ಟರೆ ನಾವು ಮಕ್ಕಳು ಅಂತ ಅವರಿಗೆ ಅನ್ನಿಸಲಿಕ್ಕೆ ಸಾಧ್ಯವೇ ಇಲ್ಲ ಅಂತ ಯಾವಾಗಲೋ ಮಾಡಿದ ತಮಾಷೆ ಕೂಡ ಎದೆಯಲ್ಲಿ ಗಿಲ್ಟ್ ತುಂಬಿಸುತ್ತಿದೆ. ಇನ್ನು ತೀರಿ ಹೋದವರ ವಯಸ್ಸಾದ ಅಪ್ಪ ಅಮ್ಮಂದಿರ ದುಃಖವನ್ನು ಅರ್ಥ ಮಾಡಿಕೊಳ್ಳುವ ಪ್ರಯತ್ನ ಮಾಡುವುದು ಕೂಡ ಸಾಗರವನ್ನು ಬೊಗಸೆಯಲ್ಲಿ ತುಂಬಿಕೊಳ್ಳಲು ಯತ್ನಿಸಿದ ಹಾಗೆ. ಮಗಳ/ಸೊಸೆಯ-ಮೊಮ್ಮಗಳ ಜಾಗದಲ್ಲಿ ಇರುವುದು ಬರೀ ದೊಡ್ಡ ಶೂನ್ಯ. ಅದರಲ್ಲಿ ನೋವು, ಕಣ್ಣೀರು, ಕತ್ತಲೆ ಮತ್ತೆ ಪ್ರಶ್ನೆಗಳೇ ತುಂಬಿವೆ. ಇವ್ಯಾವಕ್ಕೂ ಸಮಯ ಉತ್ತರ ನೀಡುವುದಿಲ್ಲ.

ಇದೆಲ್ಲಾ ಉಂಟು ಮಾಡುತ್ತಿರುವ ಸಂಕಟ ಒಂದು ಕಡೆಯಾದರೆ ತೀರಿ ಹೋದ ಹೆಣ್ಣು ಮಕ್ಕಳ ಬಗ್ಗೆ ಏಳುತ್ತಿರುವ ಊಹಾಪೋಹದ ಕಲ್ಪನೆಗಳು ಮನಸ್ಸನ್ನು ಒಡೆದು ಚೂರು ಮಾಡುತ್ತಿವೆ.

ಪ್ರಶ್ನೆ: ‘ಅವರು ಗೋವಾಗೆ ಯಾಕೆ ಹೋಗ್ಬೇಕಿತ್ತು?’ (ಈ ಪ್ರಶ್ನೆಗೆ ಇರುವ ಆಯಾಮಗಳನ್ನು ಯಾರೂ ವಿವರಿಸಬೇಕಿಲ್ಲ)

ಉತ್ತರ: ಯಾಕೆ ಅನ್ನುವ ಪ್ರಶ್ನೆಯೇ ಅಸಂಬದ್ಧ. ಜೀವನ ಇಡೀ ಮಕ್ಕಳು ಸಂಸಾರ ಅಂತ ನಡೆಸಿದವರಿಗೆ ತಮ್ಮ ಇಷ್ಟದ ಹಾಗೆ ವರ್ಷದ ನಾಲ್ಕು ದಿನ ಕೂಡ ಕಳೆಯಲು ಸಾಧ್ಯವಿಲ್ಲ ಅನ್ನುವುದಾದರೆ ನಾವೆಂಥಾ ಜನ? ಅವರು ಯಾಕೆ ಹೋದರು ಅನ್ನುವುದು ಪ್ರಶ್ನೆ ಅಲ್ಲ. ಹೆಣ್ಣು ಮಕ್ಕಳು ಅನ್ನುವುದಕ್ಕೆ ಮಾತ್ರ ಇಲ್ಲಿ ಆಕ್ಷೇಪ ಇರುವಂತೆ ಕಾಣುತ್ತದೆ.

ಪ್ಲೇನ್ ಕ್ರಾಶ್ ಆಗಿ ನೂರಾರು ಜನ ಸಾಯುತ್ತಾರೆ. ಹಾಗಂತ ನಮ್ಮ ಊರಿನ ಗಂಡಸರು ಥಾಯ್ ಲ್ಯಾಂಡ್ ಟ್ರಿಪ್ ಹೋಗುವುದನ್ನ ಬಿಟ್ಟಿದ್ದಾರಾ? ಹಾಗೆ ನೋಡಿದರೆ ರಸ್ತೆ ಅಪಘಾತಗಳಲ್ಲಿ ಎಷ್ಟು ಜನ ಗಂಡಸರು ಸಾಯುತ್ತಾರೆ, ಆದರೆ ಅಂಥಾ ಘಟನೆ ಎಂದೂ ಅವರ ಜೀವನದ ಬಗೆಗಿನ ಪ್ರಶ್ನೆ ಆಗುವುದಾಗಲೀ ಅಥವಾ ಅದರಿಂದ ಇನ್ನೊಂದು ಗಂಡಸಿನ ಸ್ವಾತಂತ್ರ್ಯ ಹರಣ ಆಗುವ ಸಾಧ್ಯತೆ ಆಗಲೀ ಇರುವುದಿಲ್ಲ. ಆದರೆ ಅತ್ಯಂತ ಜವಾಬ್ದಾರಿಯ ಅಮ್ಮಂದಿರ ಬಗ್ಗೆ, ಯಾವುದೇ ಹೆಣ್ಣು ಮಗುವಿನ ಬಗ್ಗೆ ಮಾತಾಡುವುದು ಗಲೀಜು ಮನೋಭಾವ ಅಂತ ನಮ್ಮ ಕಲಿತ ಜನಕ್ಕೆ ತುರ್ತಾಗಿ ಅನ್ನಿಸಬೇಕಿದೆ. ನಾವು ಹೀಗೆ ಮಾತಾಡಿದರೆ ನಮ್ಮ ಸಣ್ಣ ಮನಸ್ಸಿನ ದೊಡ್ಡ ಕೊರತೆಗಳೇ ಕಾಣಿಸುತ್ತವೆ ಅಂತ ಗೊತ್ತಾಗಬೇಕು.