ಬರೀ ಪಕ್ಷಗಳು ಮಾತ್ರವಲ್ಲ  
  
ಹೀಗೆ ಸೋಷಿಯಲ್‌ ಮೀಡಿಯಾದಲ್ಲಿ ರಾಜಕೀಯ ಅಭಿಪ್ರಾಯ ರೂಪಿಸುತ್ತಿರುವುದು ಬರೀ ರಾಜಕೀಯ ಪಕ್ಷಗಳು ಮತ್ತು ಅವುಗಳ ಐಟಿ ಸೆಲ್‌ಗಳು ಮಾತ್ರವಲ್ಲ, ಅವುಗಳ ಕಾರ್ಯಕರ್ತರು, ಅಭಿಮಾನಿಗಳು, ಹಿತೈಷಿಗಳು ಹೀಗೆ ದೊಡ್ಡ ಬಳಗವೇ ಇದೆ. ಸೋಷಿಯಲ್‌ ಮೀಡಿಯಾದಲ್ಲಿಯೇ ಸಂಘಟಿತರಾಗುತ್ತಿರುವ ಈ ಬಳಗ, ತಮ್ಮ ನೆಚ್ಚಿನ ರಾಜಕಾರಣಿಯನ್ನು ಬೆಂಬಲಿಸಲು ಮತ್ತು ತಮ್ಮ ಪಕ್ಷವನ್ನು ಸಮರ್ಥಿಸಿಕೊಳ್ಳಲು, ಪ್ರಚಾರ ಮಾಡಲು ಹಾಕುವ 'ಶ್ರಮ' ರಾಜಕೀಯ ಪಕ್ಷಗಳ ಕೆಲಸಕ್ಕಿಂತ ಹೆಚ್ಚಿನದು.

ಕೆಲವೊಮ್ಮೆ ರಾಜಕೀಯ ಪಕ್ಷಗಳ ನಾಯಕರಿಗಿಂತ ಮೊದಲೇ ತಮ್ಮ ರಾಜಕೀಯ ವಿರೋಧಿಗಳ ಮೇಲೆ ಮುಗಿಬೀಳುವ ಈ 'ಪಡೆ', ಯಾವೊಂದೂ ಅವಕಾಶವನ್ನು 'ಮಿಸ್‌' ಮಾಡಿಕೊಳ್ಳುವುದಿಲ್ಲ. ಹೀಗಾಗಿ ಇಂದು ಸೋಷಿಯಲ್‌ ಮೀಡಿಯಾದಲ್ಲಿ 'ರಾಜಕೀಯ ಸಮರ' ಈ ಮಟ್ಟಕ್ಕೆ ನಡೆಯಲು ಕಾರಣವಾಗಿದೆ. ಇಂದು ರಾಜಕಾರಣಿಗಳು ಮಾತು ಆಡುವಾಗ ತಪ್ಪಿದರೆ, ಮುಚ್ಚಿಟ್ಟ ಸತ್ಯ ಹೊರಹಾಕಿದರೆ, ನಾಟಕೀಯ ನಡೆ ಇಟ್ಟರೆ... ಸಾಮಾಜಿಕ ವರ್ತನೆಯಲ್ಲಿ ಎಲ್ಲೆ ಮೀರಿದರೆ... ಹೀಗೆ ಒಂಚೂರು ಎಚ್ಚರ ತಪ್ಪಿದರೂ, ಟ್ರೋಲ್‌ ಆಗಬೇಕಾಗುತ್ತದೆ. ಇದು ರಾಜಕಾರಣಿಗಳಿಗೆ ಹೊಸ 'ಭಯ' ತಂದಿರುವುದಂತೂ ಸತ್ಯ. 'ಹೋ.. ಹೋ.. ನೋಡಿ... ಅವರು ಹೀಗೆ ಹೇಳಿದ್ದು, ಹ್ಯಾಗೆ ಟ್ರೋಲ್‌ ಆಗುತ್ತಿದೆ ನೋಡಿ. ಇವತ್ತಿನ ಕಾಲ್ದಲ್ಲಿ ನೆಟ್ಟಿಗರ ಕೈಗೆ ಸಿಕ್ಕಿಬಿದ್ದರೆ ದೇವರೇ ಕಾಪಾಡಬೇಕು' ಎಂದು ರಾಜಕಾರಣಿಗಳು ಪರಸ್ಪರ ಮಾತನಾಡಿಕೊಳ್ಳುವಂತಹ ಸ್ಥಿತಿ ನಿರ್ಮಾಣವಾಗಿದೆ.  
  
ಸೋಷಿಯಲ್‌ ಮೀಡಿಯಾದಲ್ಲಿನ ಈ ರಾಜಕೀಯ ಸಮರ ಬಳಕೆದಾರರ ಕ್ರಿಯಾಶೀಲತೆ, ಹಾಸ್ಯಪ್ರಜ್ಞೆಗೂ ವೇದಿಕೆಯಾಗಿದೆ. 'ನೀವು ನಿಮ್ಮ ರಾಜಕೀಯ ವಿರೋಧಿಗಳನ್ನು ಯಾವ ರೀತಿಯಲ್ಲಿ ಹಾಸ್ಯ ಮಾಡಿ, ಟೀಕಿಸುತ್ತೀರಿ ಎಂಬುದು ಬಹಳ ಮುಖ್ಯ. ಇಲ್ಲದಿದ್ದರೆ ವಿಷಯವನ್ನು ಬಹಳ ಜನರಿಗೆ ತಲುಪಿಸುವುದು ಕಷ್ಟ' ಎನ್ನುತ್ತಾರೆ ಫೇಸ್‌ಬುಕ್‌ನಲ್ಲಿ ರಾಜಕೀಯ ಪಕ್ಷವೊಂದರ ಪರವಾಗಿ ಕ್ರಿಯಾಶೀಲವಾಗಿರುವ ಎನ್‌. ದೀಪಕ್‌.

ರಾಜಕಾರಣಿಗಳನ್ನು ಅಪಹಾಸ್ಯ ಮಾಡಲು ಫಿಲ್ಮ್‌ ಆ್ಯಕ್ಟರ್‌ಗಳ ಚಿತ್ರ ಬಳಕೆಯಾಗುತ್ತದೆ, ಸಿನಿಮಾದ, ಸೀರಿಯಲ್‌ನ ವಿಡಿಯೋಗಳನ್ನೇ ಎಡಿಟ್‌ ಮಾಡಿ ಬಳಸಲಾಗುತ್ತದೆ. ಎಂದೋ ಎಲ್ಲೋ ತೆಗೆದ ಚಿತ್ರವನ್ನು, ಇಂದಿನದಂತೆಯೇ ಬಳಸಿ, ದಿಕ್ಕು ತಪ್ಪಿಸುವ ಕೆಲಸವೂ ನಡೆಯುತ್ತದೆ! ಕೆಲವು ಮೀಮ್ಗಳು ಎಷ್ಟು ಸಖತ್ತಾಗಿರುತ್ತವೆ ಎಂದರೆ ಇದನ್ನು ಕ್ರಿಯೇಟ್‌ ಮಾಡಿದವರ ಹಾಸ್ಯಪ್ರಜ್ಞೆಯನ್ನು ಮೆಚ್ಚಲೇಬೇಕು. ಹೀಗೆಯೇ ಇನ್ನು ಕೆಲವು ಮೀಮ್ಗಳು ಸಭ್ಯತೆಯ ಎಲ್ಲೆ ಮೀರಿರುತ್ತವೆ. ಕೆಲವರಿಗೆ ಅಪಹಾಸ್ಯವೆನಿಸಿ, ಆಕ್ರೋಶಕ್ಕೂ ಕಾರಣವಾಗುತ್ತವೆ.  
  
'ಚುನಾವಣೆ ಸಂದರ್ಭದಲ್ಲಿ ಸೋಷಿಯಲ್‌ ಮೀಡಿಯಾದಲ್ಲಿ ಪೊಲಿಟಿಕಲ್‌ ಪಾರ್ಟಿಗಳು ಎಷ್ಟೇ ಆ್ಯಕ್ಟಿವ್‌ ಆಗಿದ್ದರೂ ತಮ್ಮ ಪರವಾಗಿರವವರನ್ನು ಪೋಲರೈಸ್‌ ಮಾಡಬಹುದು ಅಷ್ಟೇ. ಹೆಚ್ಚೆಂದರೆ ಪಕ್ಷದ ಸಿದ್ಧಾಂತದೊಂದಿಗಿನ ಅವರ ಸಂಬಂಧವನ್ನು ಬಲಪಡಿಸಬಹುದು. ಆದರೆ ಹೊಸಬರನ್ನು ಆಕರ್ಷಿಸುವುದು, ಒಲಿಸಿಕೊಳ್ಳುವುದು ಬಹಳ ಕಷ್ಟ ' ಎನ್ನುತ್ತಾರೆ ರಾಜಕೀಯ ವಿಶ್ಲೇಷಕ, ಜೈನ್‌ ಯೂನಿರ್ವಸಿಟಿಯ ವೈಸ್‌ ಚಾನ್ಸಲರ್‌ ಡಾ.ಸಂದೀಪ್‌ ಶಾಸ್ತ್ರಿ .