**ಆರ್ ಕೆ ಶ್ರೀಕಂಠನ್ ಜೀವನ ಚರಿತ್ರೆ ಆರಂಭ…**

ದಕ್ಷಿಣ ಭಾರತದಲ್ಲಿ ಸಂಕ್ರಾಂತಿ ಪ್ರತಿ ವರ್ಷ ಹೊಸ ಸುಗ್ಗಿಯಿಂದ ಸಂಭ್ರಮಿಸುವ ಮತ್ತು ಋತುವಿನ ನವೀನ ಕೃಷಿ ಉತ್ಪನ್ನಗಳನ್ನು ಸ್ವಾಗತಿಸುವ ಹಬ್ಬವಾಗಿದೆ. ಆದರೆ ರುದ್ರಪಟ್ಣದ ಹಸಿರು ತುಂಬಿದ ಗ್ರಾಮಕ್ಕೆ, ವಿಶೇಷತಃ ಕರ್ನಾಟಕ ಸಂಗೀತಲೋಕಕ್ಕೆ 1920ರ ಸಂಕ್ರಾಂತಿ, ಸುಗ್ಗಿಯ ಹಿಗ್ಗಿನ ಜೊತೆಗೆ ನವ ಆರಂಭವನ್ನು ದ್ಯೋತಿಸುವ ಪರ್ವವಾಯಿತು.

ಹಾಸನ ಜಿಲ್ಲೆಯಲ್ಲಿ ಪವಿತ್ರ ಕಾವೇರೀ ತೀರದಲ್ಲಿರುವ ಈ ರಮ್ಯ ಮನೋಹರ ಸಂಕೇತಿ ಗ್ರಾಮದ, ವೇದ-ಸಂಸ್ಕøತ ವಿದ್ವಾಂಸರ ಮನೆತನಕ್ಕೆ ಸೇರಿದ ಸಂಕೇತಿ ದಂಪತಿ ಸಣ್ಣಕ್ಕ ಮತ್ತು ಕೃಷ್ಣಶಾಸ್ತ್ರಿಗಳಿಗೆ ಅಂದು, ಮುಂದೆ ಕರ್ನಾಟಕ ಸಂಗೀತ ಕ್ಷೇತ್ರದಲ್ಲಿ ಅಚ್ಚಳಿಯದ ಛಾಪು ಮೂಡಿಸಲಿದ್ದ ಶ್ರೀಕಂಠನ್ ಚತುರ್ಥ ಪುತ್ರನಾಗಿ ಜನಿಸಿದರು.

ಲಲಿತಕಲೆಗಳು ಮತ್ತು ಶಾಸ್ತ್ರಗಳನ್ನು ಹೃತ್ಪೂರ್ವಕವಾಗಿ ಪ್ರೀತಿಸುತ್ತಿದ್ದ ಈ ಮನೆತನ ಸಂಗೀತ, ವೇದ ಮತ್ತು ಶಿಕ್ಷಣಗಳ ಪೋಷಣೆಯಲ್ಲಿ ಮುಳುಗಿತ್ತು. ರುದ್ರಪಟ್ಣ ಮೂಲತಃ ಕೃಷಿಯನ್ನು ಆಧರಿಸಿದ ಜನಸಮುದಾಯವನ್ನು ಹೊಂದಿದ್ದರೂ, ಜೊತೆಜೊತೆಗೇ ನಾದಸೌಖ್ಯಕ್ಕೆ ಸಂವೇದನಾಶೀಲವಾದ ಶ್ರವಣೇಂದ್ರಿಯವನ್ನು ಪಾರಂಪರ್ಯವಾಗಿ ಪಡೆದ ವೇದವಿದ್ವಾಂಸರಿಂದಲೂ ತುಂಬಿತ್ತು.

ಶ್ರೀಕಂಠನ್ ಪುಟ್ಟ ಮಗುವಾಗಿರುವಾಗಲೇ ಕೃಷ್ಣಶಾಸ್ತ್ರಿಗಳು ಅವನಿಗೆ ಶ್ರುತಿಯನ್ನು ಪರಿಚಯಿಸಿದರು. ಸಂಗೀತದೊಂದಿಗಿನ ಈ ಮಿಲನ ಅವನ ಜೀವನದುದ್ದಕ್ಕೂ ಸಮಗ್ರವಾಗಿ, ಅಕ್ಷರಶಃ ಅವಿಭಾಜ್ಯವಾಗಿ, 2011ನೇ ಇಸವಿಯಲ್ಲಿ ‘ಪದ್ಮಭೂಷಣ’ ಪ್ರಶಸ್ತಿ ಪ್ರಾಪ್ತಿಯಲ್ಲಿ ಪರಾಕಾಷ್ಠೆಯನ್ನು  
ತಲುಪುವವರೆಗೆ ಮುಂದುವರಿಯಿತು. ವಿಸ್ಮಯವುಕ್ಕಿಸುವ ಶ್ರುತಿಶುದ್ಧ ನಾದ ಮತ್ತು ಆಧಿಕಾರಿಕತೆಯೊಂದಿಗೆ ಶ್ರೀಕಂಠನ್ ವಿಶ್ವದಾದ್ಯಂತ ವಿಭಿನ್ನ ವೇದಿಕೆಗಳನ್ನು ಅಲಂಕರಿಸಿದುದಕ್ಕೆ ಇತ್ತೀಚಿನ ಎಂಬತ್ತು ವರ್ಷಗಳು ಸಾಕ್ಷಿಯಾಗಿವೆ.

ಕರ್ನಾಟಕ ಸಂಗೀತ ಪ್ರಪಂಚದಲ್ಲಿ ಶ್ರೀಕಂಠನ್ ಎಂದಿಗೂ ಮಾಸದ ಹೆಜ್ಜೆಗುರುತುಗಳನ್ನು ಮೂಡಿಸಿದ್ದಾರೆ. ಇದು ಸಾಧ್ಯವಾದದ್ದು ಕೇವಲ ಅವರು ಅತಿದೀರ್ಘಕಾಲ ಕರ್ನಾಟಕ ಸಂಗೀತವನ್ನು ಆರಾಧಿಸಿದುದರಿಂದ ಮಾತ್ರವಲ್ಲ, ಅತ್ಯುಚ್ಚ ಸ್ಥಾನವನ್ನು ಗಳಿಸುವಲ್ಲಿ ಪರಮ ಸಹನಶೀಲರಾಗಿ ಅವರು ಪ್ರದಶಿರ್ಸಿದ ವಜ್ರೋಪಮ ಇಚ್ಛಾಶಕ್ತಿಯಿಂದಲೂ ಹೌದು. ಅವರ ಈ ಸುದೀರ್ಘ ಸಂಗೀತಮಯ ಜೀವನ, ಸದಾ ಪ್ರಸ್ತುತವಾಗಿ ಉಳಿಯುವ ಅಪರೂಪದ ಗುಣದ ದ್ಯೋತಕ.

ವಾಣಿಜ್ಯಮಯ ಎಂಬಂತೆ ತೋರಿಬರುವ ಪ್ರಪಂಚದಲ್ಲಿ ಈ ಅದ್ಭುತ ಶಕ್ತಿ, ಕಟ್ಟುನಿಟ್ಟಾದ ಆದರ್ಶಗಳೊಡನೆ ಅವಿಚ್ಛೇದ್ಯವಾಗಿ ಬೆಸೆಯಲ್ಪಟ್ಟ ಚೇತನದ ಮುಖವಾಣಿ. ಶ್ರೀಕಂಠನ್ ರವರ ಶಾಸ್ತ್ರಶುದ್ಧಿ ಮಾರುಕಟ್ಟೆಯ ಆಕರ್ಷಣೆಗಳಿಗೆ ಮಣಿಯದ ದೃಢತೆಯ ಪ್ರತೀಕ. ಶತಶತಮಾನಗಳಿಂದ ಸುಪ್ರತಿಷ್ಠಿತವಾಗಿರುವ ಸಂಗೀತ ಶೈಲಿಗೆ ಬದ್ಧರಾಗಿರುವ ಶ್ರೀಕಂಠನ್ ಅವರನ್ನು ಹಗುರವಾದ ಜನಪ್ರಿಯತೆಯತ್ತ ಒನೆಯದಂತೆ ತಡೆದದ್ದು, ಅತ್ಯುಚ್ಚ ಆದರ್ಶಗಳನ್ನು ಜೀವನದುದ್ದಕ್ಕೂ ಆಚರಣೆಗಿಳಿಸಿಕೊಳ್ಳುತ್ತ ಅವರು ಮಾಡಿದ ಗೀತಮಯ ಪಯಣ.

ಹಿಂದಿನ ವಿದ್ವಾಂಸರು ಕಲಿಸಿಕೊಟ್ಟ ಸಂಗೀತದ ಸ್ವರೂಪದಲ್ಲಿ ಅಚಲ ವಿಶ್ವಾಸವುಳ್ಳ ಶ್ರೀಕಂಠನ್ ರವರ ಕಳೆದ ಹಲವು ದಶಕಗಳಲ್ಲಿನ ಸಂಗೀತ ಕಛೇರಿಗಳು ಸಾಂಪ್ರದಾಯಿಕತೆಯ ರಸಘಟ್ಟಿಗಳು. “ಊಟ ಮಾಡುವಾಗ ನೀವು ನಿಯಮವನ್ನು ಪಾಲಿಸುವುದಿಲ್ಲವೆ? ಮೊದಲು ಮೊಸರು ಸೇವಿಸಿ ನಂತರ ಇತರ ಭೋಜ್ಯಗಳನ್ನು ತಿನ್ನಲು ಸಾಧ್ಯವೆ? ಜೀವನದಲ್ಲಿ ಎಲ್ಲಕ್ಕೂ ಒಂದು ಕ್ರಮ ಇರಬೇಡವೆ? ಹೀಗಿರುವಾಗ ಕಾಲದ ಪರೀಕ್ಷೆಯಲ್ಲಿ ಜಯಿಸಿದ ಕಛೇರಿ ಪದ್ಧತಿಯನ್ನು ನಾವೇಕೆ ಪ್ರಶ್ನಿಸಬೇಕು? ವಿದ್ವಾಂಸರು ಪ್ರಯತ್ನಿಸಿ, ಪರಿಶ್ರಮಿಸಿ ದಾರಿ ತೋರಿಸಿದ್ದಾರೆ. ಕಛೇರಿಯಲ್ಲಿ ಪ್ರಸ್ತುತಪಡಿಸುವ ಅಂಶಗಳ ಸಾಂಪ್ರದಾಯಿಕ ಅನುಕ್ರಮಣಿಕೆ ಶಾರೀರವನ್ನು ನಿರ್ದಿಷ್ಟ ರೀತಿಯಲ್ಲಿ ನಿರ್ಮಾಣ ಮಾಡಿಕೊಳ್ಳುವುದಕ್ಕಾಗಿ ಮತ್ತು ಈ ಮಾರ್ಗ ಶಿಸ್ತಿನ ಪಥವನ್ನು ಅನುಸರಿಸಲು ಬಯಸುವರಿಗಾಗಿ” ಎನ್ನುವುದು ಅವರ ವಾದ.

ಸಮಕಾಲೀನ ಪ್ರಭಾವಗಳಿಗೆ ತಟಸ್ಥರಾಗಿ, ತಮ್ಮ ಮಾರ್ಗಕ್ಕೆ ನಿಷ್ಠರಾಗಿರುವ ಅವರ ಬದ್ಧತೆಯೇ ಅವರಿಗೆ ಹಿರಿಯ ವಿದ್ವಾಂಸರಿಂದ ‘ಕರ್ನಾಟಕ ಸಂಗೀತದ ಭೀಷ್ಮಪಿತಾಮಹ” ಎಂಬ ಸಂಬೋಧನೆಯನ್ನು ಸಂಪಾದಿಸಿಕೊಟ್ಟಿದೆ. ಕರ್ನಾಟಕ ಸಂಗೀತ ಪ್ರಪಂಚ, ವಿಶೇಷವಾಗಿ ಕರ್ನಾಟಕ ರಾಜ್ಯ, ಶ್ರೀಕಂಠನ್ ರವರನ್ನು ಅಭಿಮಾನಯೋಗ್ಯವಾದ ಒಂದು ಅಪ್ಪಟ ಸಿದ್ಧಾಂತವೆಂದೂ ವಾಸ್ತವವೆಂದೂ ಪರಿಗಣಿಸುವುದು, ಪ್ರದರ್ಶನಪ್ರಿಯತೆ ಮತ್ತು ನಾಟಕೀಯತೆಗಳ ಸೋಂಕು ಕಿಂಚಿತ್ತೂ ಇಲ್ಲದ ಈ ಪ್ರಾಮಾಣಿಕ ಶ್ರದ್ಧಾಳು ನಿರಂತರವಾಗಿ ಸಂಗೀತೋಪಾಸನೆ ಮಾಡುತ್ತಲೇ ಪುರಸ್ಕಾರಗಳನ್ನು ಸಾಲುಸಾಲಾಗಿ ಗಳಿಸಬಲ್ಲರು ಎಂಬುದರಿಂದಲೇ. ಗರುಡ ಪಕ್ಷಿಯ ತೆರೆದ ರೆಕ್ಕೆಗಳ ಮತ್ತು ಸದಾ ವಿಶಾಲವಾಗುತ್ತಲೇ ಹೋಗುವ ವಟವೃಕ್ಷದ ವ್ಯಾಪ್ತಿಯ ವೈಭವವನ್ನು ಎಷ್ಟೆಂದು ಬಣ್ಣಿಸಬಹುದು? ಒಮ್ಮೆ ಶ್ರೀಕಂಠನ್ ತಮ್ಮ ಉಪನ್ಯಾಸದ ಸಂದರ್ಭದಲ್ಲಿ ಹೇಳಿದರು- “ಕೇವಲ ಭಿತ್ತಿಗಳನ್ನು ಅಲಂಕರಿಸುವುದು ಮತ್ತು ಸುಲಭದಲ್ಲಿ ಸಂತೋಷ ನೀಡುವುದು ಕಲೆಯ ಉದ್ದೇಶವಲ್ಲ. ಕಲೆ ಹೊಸ ಮೌಲ್ಯಗಳನ್ನು ನಿರ್ಮಿಸಿ, ಸೃಜಿಸಿ, ಹುಸಿಯಾದ ಮೌಲ್ಯಗಳನ್ನು ಇಲ್ಲವಾಗಿಸಬೇಕು” ಎಂದು.

ಸಂಗೀತದ ಮತ್ತು ಮಾನವತೆಯ ಮೇಲೆ ಅದರ ಪ್ರಭಾವವನ್ನು ಕುರಿತೂ ಅವರದು ಇದೇ ನಂಬಿಕೆ. “ನಮ್ಮ ಲಲಿತಕಲೆಗಳಲ್ಲಿ ಹುದುಗಿರುವ ಆಧ್ಯಾತ್ಮಿಕ ಸತ್ವವನ್ನು ನಾವು ಸಂರಕ್ಷಿಸಬೇಕು, ಮಾತ್ರವಲ್ಲ, ಸಂವರ್ಧಿಸಬೇಕು. ಸಂತ-ವಾಗ್ಗೇಯಕಾರರು ಬಿಟ್ಟುಹೋಗಿರುವ ನಮ್ಮ ಸಂಗೀತ ಪರಂಪರೆ ತನ್ನ ಸಾಹಿತ್ಯ ಮತ್ತು ಧ್ಯೇಯಗುಣದ ಮೌಲ್ಯಗಳಿಂದ ಅನನ್ಯವಾಗಿದೆ. ಅದರ ಭಾವನಾತ್ಮಕ ಸ್ಪೃಹತೆ ಪ್ರಾಪಂಚಿಕತೆಯನ್ನು ನಿಶ್ಶೇಷವಾಗಿಸಲು ಸಹಾಯ ಮಾಡುತ್ತದೆ” ಎನ್ನುವುದು ತೊಂಬತ್ತರ ಹರೆಯದ ಈ ವಿದ್ವಾಂಸರ ವಿಶ್ವಾಸ.

ನಿರಂತರ ದಾಢ್ರ್ಯಕ್ಕಾಗಿ ನಾದವನ್ನೇ ಉಸಿರಾಡುವ ಶ್ರೀಕಂಠನ್ ರವರನ್ನು ನಾನೊಮ್ಮೆ “ಬೃಹತ್ತಾದ ನಿಮ್ಮ ನಾದತೃಷ್ಣೆಯನ್ನು ತಣಿಸಿಕೊಳ್ಳಲು ನೀವು ಮತ್ತೆ ಈ ಭವದೊಳಗೆ ಪುನರ್ಭವಿಸಲು ಬಯಸುತ್ತೀರಾ?”ಎಂದು ಕೇಳಿದೆ. ಅದಕ್ಕೆ ಶ್ರೀಕಂಠನ್ ಆಗಸದತ್ತ ನೋಟ ಹರಿಸಿ, ಕೈಮುಗಿದುಕೊಂಡು, ಭಾವಾವೇಶದ ಲೇಶವೂ ಇಲ್ಲದೆ ಹೇಳಿದರು: “ನಾನು ಯಾವಾಗಲೂ ‘ಒಂದು ಜನ್ಮದಲ್ಲಿ ಸಪ್ತಸ್ವರಗಳನ್ನು ಅರಿತುಕೊಳ್ಳಲು ಸಾಧ್ಯವೆ?’ ಎಂದು ಕೇಳಿದ ತ್ಯಾಗರಾಜರ ವಿನಯ ಮತ್ತು ಸತ್ಯಶೀಲತೆಯ ಕುರಿತು ಧ್ಯಾನ ಮಾಡುತ್ತೇನೆ. ಅವರ ಈ ಕೃತಿ ಅತ್ಯಂತ ಅರ್ಥಗರ್ಭಿತವಾಗಿದೆ.