ಸಂಗೀತದಲ್ಲಿ ಭಗವಂತನನ್ನು ಅನುಭವಿಸುವವರು ಮಾತ್ರ ಈ ಮಾತನ್ನು ಹೇಳಬಲ್ಲರು. ನಾವು ಅಪೇಕ್ಷಿಸುವ ನಾದಾನುಭವಕ್ಕೆ ಎಷ್ಟು ಜನ್ಮಗಳನ್ನು ತಳೆದರೂ ಸಾಲದು. ಆದರೆ ನಾನು ಸಂಗೀತದ ಸಾಗರೋಪಮ ವಿಸ್ತಾರದಲ್ಲಿ ನಿಮಗ್ನನಾಗಿದ್ದುದರಿಂದ ನನ್ನ ಜೀವನದಲ್ಲಿ ನೀರಸವಾದ ಒಂದೇ ಒಂದು ಕ್ಷಣವೂ ಇರಲಿಲ್ಲ. ನನಗೆ ಚೆನ್ನಾಗಿ ಹಾಡಲು ಸಾಧ್ಯವಾಗದ, ಅಸೌಕರ್ಯ ಎನಿಸುವ ದಿನಗಳಲ್ಲಿ ಸತ್ಯವಾಗಿಯೂ ನನಗೆ ಊಟ ರುಚಿಸುವುದಿಲ್ಲ. ಹಾಗೆ ನೋಡಿದರೆ, ಊಟದಲ್ಲಿ ನನಗಿರುವ ಅಭಿರುಚಿ ಸಂಗೀತದಲ್ಲಿರುವ ಪ್ರೀತಿಯಷ್ಟೇ ಬಲವಾದುದು!

ಎಂದಿನಂತೆ ನಾನು ನನ್ನ ಶೇಷಾಯುಷ್ಯದುದ್ದಕ್ಕೂ ಹಾಡುವುದನ್ನು, ಕಛೇರಿ ನೀಡುವುದನ್ನು, ಪಾಠ ಮಾಡುವುದನ್ನು ಮತ್ತು ಸಂಗೀತದ ಕುರಿತು ಮಾತನಾಡುವುದನ್ನು ಮುಂದುವರಿಸುತ್ತೇನೆ. ನಾನು ಪೂರ್ಣ ತೃಪ್ತನಾಗಿರುವುದರಿಂದ ನನಗೆ ಮತ್ತೊಂದು ಜನ್ಮ ಬೇಡ”ಎಂದು. “ಆದರೆ ದೇವರು ನನಗೆ ಮತ್ತೊಂದು ಜನ್ಮವನ್ನು ಅನುಗ್ರಹಿಸಲು ಇಚ್ಛಿಸಿದರೆ, ನಾನು ಮತ್ತೊಮ್ಮೆ ನನ್ನ ರುದ್ರಪಟ್ಣದಲ್ಲಿ…….ಸಂಗೀತಗಾರನಾಗಿ, ಸಂಗೀತಮಯ ರುದ್ರಪಟ್ಣದಲ್ಲಿ ಜನಿಸುವಂತೆ ಮಾಡು ಎಂದು ಪ್ರಾರ್ಥಿಸುತ್ತೇನೆ”.

2010ರಲ್ಲಿ ನಾನು ಶ್ರೀಕಂಠನ್ ರವರ ತೊಂಭತ್ತನೆಯ ಜನ್ಮದಿನಾಚರಣೆಯ ಅಂಗವಾಗಿ ನಡೆದ ಸಂಗೀತೋತ್ಸವಕ್ಕೆ ಮೊದಲು ‘ದ ಹಿಂದೂ’ವಿಗಾಗಿ ಅವರನ್ನು ಸಂದರ್ಶಿಸಿ, ಸಂವಾದ ಮುಕ್ತಾಯದ ಹಂತಕ್ಕೆ ತಲುಪುತ್ತಿರುವಾಗ, ಕೇವಲ ಅವರನ್ನೇ ವಸ್ತುವಾಗಿರಿಸಿಕೊಂಡ ಯಾವುದೇ ಪುಸ್ತಕವನ್ನೂ ಇಲ್ಲಿಯವರೆಗೆ ಬರೆಯಲಾಗಿಲ್ಲ ಎಂದು ಕೇಳಿ ವಿಸ್ಮಿತಳಾದೆ.

ಏಕನಿಷ್ಠ ಮತ್ತು ನಿರಂತರ ಸಾಧನೆಯ ನೈಜ ನಿದರ್ಶನವಾಗಿ ಅವರ ಜೀವನವನ್ನು ಎತ್ತಿಹಿಡಿಯಲು, ತನ್ಮೂಲಕ ಕರ್ನಾಟಕದವರಾಗಿ ಸಂಗೀತ ಪ್ರಪಂಚಕ್ಕೆ ಸೇವೆ ಸಲ್ಲಿಸಲು, ಅವರ ತೊಂಭತ್ತು ವರ್ಷಗಳ ಜೀವನಪಥದಲ್ಲೊಮ್ಮೆ ಮಾನಸಿಕವಾಗಿ ಚರಿಸುವ ಭಗೀರಥ ಪ್ರಯತ್ನವನ್ನು ಈ ಕೂಡಲೇ ಕೈಗೊಳ್ಳುವ ಮಾತನ್ನು ನಾನು ಆಡಿದಾಗ, ಸಮತ್ವ ಮತ್ತು ಘನತೆಗಳೇ ಮೂರ್ತಿವೆತ್ತಂತಿದ್ದ ಅವರು ಮೃದುವಾಗಿ ಕೇಳಿದರು- “ಸಂಗೀತ ಜೀವನದತ್ತ ಗಮನ ಹರಿಸಿದರೆ ಸಾಕು.

ನೀವು ಸಂಗೀತದಲ್ಲಿ ಆಸಕ್ತಿಯುಳ್ಳ ಓರ್ವ ಪತ್ರಕರ್ತೆ. ಆದರೆ ಈ ಕಾರ್ಯಕ್ಕಾಗಿ ನಿಮಗೆ ಸಮಯ ಸಿಗುತ್ತದೆಯೇ?” ಪ್ರಸಿದ್ಧ ಗಾಯಕರೂ, ವಿದ್ವಾನ್ ಆರ್.ಕೆ.ಶ್ರೀಕಂಠನ್ ಟ್ರಸ್ಟ್‍ನ ಸಾರಥ್ಯವನ್ನು ವಹಿಸಿರುವವರೂ ಶ್ರೀಕಂಠನ್ ರವರ ಸುಪುತ್ರರೂ ಆದ ಶ್ರೀ ರಮಾಕಾಂತ್ ನಂತರ ನನ್ನನ್ನು ಕೇಳಿದರು- “ಇಲ್ಲಿಯವರೆಗೆ ಯಾರೂ ಈ ಕೆಲಸವನ್ನು ಮಾಡಿಲ್ಲ. ನೀವು ಶ್ರೀಕಂಠನ್ ಟ್ರಸ್ಟ್‍ನ ವತಿಯಿಂದ ಈ ಕಾರ್ಯವನ್ನು ಕೈಗೆತ್ತಿಕೊಳ್ಳುವುದಾದರೆ ಅದು ಶ್ರೀಕಂಠನ್ ರವರಿಗೆ ತಕ್ಕ ಕಾಣಿಕೆಯಾದೀತು” ಎಂದು.

ಈ ಅವಕಾಶ ಸಮ್ಮಾನವೂ ಹೌದು, ಸೌಭಾಗ್ಯವೂ ಹೌದು ಎನ್ನುವ ದೃಷ್ಟಿಯಿಂದ ಮತ್ತು ಶ್ರೀಕಂಠನ್ ರವರಿಗೆ ಇದು ನನ್ನ ಗೌರವ ಸಮರ್ಪಣೆ ಎನ್ನುವ ಭಾವದಿಂದ ನಾನು ಈ ಪ್ರಯತ್ನಕ್ಕೆ ಕೈಹಾಕಲು ನಿರ್ಧರಿಸಿದೆ. ಶ್ರೀಕಂಠನ್ ‘ಇನ್ನೂ ಹೆಚ್ಚಿನ ಗೌರವಗಳಿಗೆ ಅರ್ಹರು’ ಎನ್ನುವುದು ನನ್ನ ಎಂದಿನ ನಂಬಿಕೆ. ಈ ವಿಶಿಷ್ಟ ವ್ಯಕ್ತಿಗೆ ಸಂಗೀತ ಪ್ರಪಂಚದಲ್ಲಿ ಈಗ ಲಭಿಸಿರುವ ಮನ್ನಣೆಗಿಂತ ಬಹಳಷ್ಟು ಹೆಚ್ಚಿನ ಪುರಸ್ಕಾರ, ಪ್ರಚಾರ ಮತ್ತು ಪ್ರಸಿದ್ಧಿಗಳಿಗೆ ಅವರು ಅರ್ಹರು.

2011ನೆಯ ಸಾಲಿನಲ್ಲಿ, ಎಂಬತ್ತನೆಯ ಪ್ರಾಯದಲ್ಲಿ ತಾವು ಪದ್ಮಭೂಷಣ ಪ್ರಶಸ್ತಿಗೆ ಆಯ್ಕೆಯಾಗಿದ್ದೇವೆ ಎನ್ನುವ ವಿಷಯವನ್ನು ಕೇಳಿದಾಗ ಶ್ರೀಕಂಠನ್ ರವರು, ತಮಗೆ ಅಭಿನಂದನೆ ಸಲ್ಲಿಸಲು ತಮ್ಮ ಮನೆಯಲ್ಲಿ ನೆರೆದ ಜನರಿಗೆ ಹಾಸ್ಯವಾಗಿ ಹೇಳಿದರು – “ಅಂತೂ ಕೊನೇಲಿ  
ಕೊಟ್ಟುಬಿಟ್ಟರು. ತಡ ಆಗಿದ್ರೂ ಪರವಾಗಿಲ್ಲ, ಇದು ನಮ್ಮ ರಾಜ್ಯಕ್ಕೆ ಬಂದ ಪ್ರಶಸ್ತಿ ಹಾಗೂ ಹೆಮ್ಮೆ” ಎಂದು. ಸದಾ ವಾಸ್ತವದ ಅರಿವುಳ್ಳ ಅವರು ತಾರಾ ಸ್ಥಾನಮಾನಕ್ಕಾಗಿ ಎಂದೂ ಹಾತೊರೆಯದಿದ್ದರೂ, ಎಲ್ಲ ಸಾಧಕರಂತೆ ತಮ್ಮ ಪ್ರಯತ್ನಗಳಿಗೆ ದೊರೆತ ಪ್ರಶಂಸೆಯಿಂದ ಸಂತೋಷಿಸುತ್ತಾರೆ.

ಸುಪ್ರಸಿದ್ಧ ಮೃದಂಗ ವಿದ್ವಾಂಸರಾದ ಶ್ರೀ ಉಮಯಾಳಪುರಂ ಶಿವರಾಮನ್, ಶ್ರೀಕಂಠನ್ ರವರ 75ನೇ ಜನ್ಮದಿನಾಚರಣೆಯ ಸಂದರ್ಭದಲ್ಲಿ ಹೇಳಿದ್ದರು- “ತಮಿಳುನಾಡಿಗೆ ಶೆಮ್ಮಂಗುಡಿಯವರು ಹೇಗೋ ಈ ಶ್ರೇಷ್ಠತಮ ವಿದ್ವಾಂಸ ಕರ್ನಾಟಕಕ್ಕೆ ಹಾಗೆ” ಎಂದು. ಭೀಮಸೇನ ಜೋಷಿಯವರು ಹಿಂದೂಸ್ಥಾನೀ ಕ್ಷೇತ್ರದಲ್ಲಿ ತಾವು ಗೈದ ಸಾಧನೆಗೆ ಪಥ ನಿರ್ಮಿಸಿದ ಅಮೂಲ್ಯ ಸಂಗೀತ ಶಿಕ್ಷಣವನ್ನು ತಮಗಿತ್ತ ಉತ್ತರ ಕರ್ನಾಟಕವನ್ನು ಪ್ರತಿನಿಧಿಸಿದರೆ, ದಕ್ಷಿಣ ಕರ್ನಾಟಕವನ್ನು ಪ್ರತಿನಿಧಿಸಲು ಕರ್ನಾಟಕ ಸಂಗೀತದ ಹೆಮ್ಮೆ ಎನಿಸಿದ ಶ್ರೀಕಂಠನ್ ಅವರಂಥ ವರಿಷ್ಠರಿರುವುದು ಅಭಿಮಾನದ ಸಂಗತಿ!

ಈ 94 ಸಂವತ್ಸರಗಳು ಶ್ರೀಕಂಠನ್ ರವರ ಶರೀರದ ಮೇಲೆ ತಮ್ಮ ಗುರುತನ್ನು ಮೂಡಿಸಿರಬಹುದು. ಆದರೆ ಅವರ ಕಂಠದ ದೃಢತೆ ವರ್ಷದಿಂದ ವರ್ಷಕ್ಕೆ ಹೆಚ್ಚುತ್ತಲೇ ಹೋಗುತ್ತಿರುವುದು ಈ ಮಹಾನ್ ಕಲಾವಿದನ ಆಶ್ಚರ್ಯಕರವಾದ ಶಿಸ್ತುಬದ್ಧ ಜೀವನಶೈಲಿಯ ಪ್ರತಿಬಿಂಬ!  
ಈ ಜೀವನಚರಿತ್ರೆ, ಶ್ರೀಕಂಠನ್ ರವರನ್ನು ಅತ್ಯುತ್ತಮ ಗಾಯಕರನ್ನಾಗಿ ರೂಪಿಸಿದ ನಾದಚಾರಣವನ್ನು ಅನುಸರಿಸುವ ಪ್ರಯತ್ನ ಮಾತ್ರವಲ್ಲ, ಕರ್ನಾಟಕ ಪದ್ಧತಿಯಲ್ಲಿ ಅಂತರ್ಗತವಾಗಿರುವ ಪರಿಪೂರ್ಣತೆಯನ್ನು ಪ್ರಕಾಶಕ್ಕೆ ತಂದ ಅವರ ಆದರ್ಶಗಳು ಮತ್ತು ಕಾರ್ಯಗಳತ್ತಲೂ ಗಮನ ಹರಿಸಿದೆ. “ನಾನು ಕರ್ನಾಟಕ ಸಂಗೀತದಲ್ಲಿ ಪ್ರಜಾಪ್ರಭುತ್ವವನ್ನು ಶಿಫಾರಸ್ಸು ಮಾಡುವುದಿಲ್ಲ. ಏಕೆಂದರೆ ಅದು ಸ್ವಚ್ಛಂದದ ವ್ಯಾಖ್ಯಾನಗಳಿಗೆ ದಾರಿ ಮಾಡಿಕೊಡುತ್ತದೆ.

ದಕ್ಷಿಣಾದಿ ಸಂಗೀತ ಪದ್ಧತಿಯಲ್ಲಿ ಒಂದು ಧರ್ಮವಿದೆ. ನಾವು ಅದಕ್ಕೆ ಬದ್ಧರಾಗಿರಬೇಕು. ಇಲ್ಲಿ ಪಾಲಿಸಬೇಕಾದ ಕೆಲವು ನಿಯಮಗಳಿವೆ, ಅವುಗಳನ್ನು ಅನುಸರಿಸಬೇಕು. ಸಂತ-ವಾಗ್ಗೇಯಕಾರರು ಮತ್ತು ಪೂರ್ವಕಾಲದ ವರಿಷ್ಠರು ಪೋಷಿಸಿರುವ ಭಾವಸೂಕ್ಷ್ಮಗಳಿವೆ. ಅವುಗಳು ನಮ್ಮ ಮನೋವಾಕ್ಕಾಯಗಳಲ್ಲಿ ದೃಢವಾಗಿ ಬೇರು ಬಿಡಬೇಕು” ಎನ್ನುವ ಶ್ರೀಕಂಠನ್ ರವರಿಗೆ ತಮ್ಮ ಚಿಂತನೆಗಳಲ್ಲಿ ನಿಶ್ಚಲ ವಿಶ್ವಾಸ ಮತ್ತು ಅವರು ಇಂದಿಗೂ ಈ ಆಲೋಚನೆಗಳನ್ನು ನಿಷ್ಠೆಯಿಂದ ಅನುಸರಿಸುತ್ತಾರೆ.

ಬದಲಾವಣೆಗಳ ವಿದ್ರೋಹದ ಬಿರುಗಾಳಿಯ ನಡುವೆ, ವಿಶೇಷವಾಗಿ ಕಳೆದೆರಡು ದಶಕಗಳಲ್ಲಿ ಸಮಕಾಲೀನ ಪ್ರಭಾವಗಳು ಒತ್ತಾಯಪೂರ್ವಕವಾಗಿ ಸಂಪ್ರದಾಯವನ್ನು ಮಣಿಸುವ ಯತ್ನದಲ್ಲಿರುವಾಗ, ಶ್ರೀಕಂಠನ್ ದಿಟ್ಟತನದಿಂದ ಮುನ್ನಡೆಯುತ್ತ ಕರ್ನಾಟಕ ಸಂಗೀತದ ಸುಪ್ರತಿಷ್ಠಿತ ಯಾನವನ್ನು ಸಂರಕ್ಷಿಸಿದ್ದಾರೆ ಮತ್ತು ಮಾರ್ಗದರ್ಶನ ಮಾಡಿದ್ದಾರೆ.

ಕರ್ನಾಟಕ ಗಾನಕಲಾ ಪರಿಷತ್ತಿನ ಸಂಗೀತ ಸಮ್ಮೇಳನದ ಅಧ್ಯಕ್ಷರಾದ ಸಂದರ್ಭದಲ್ಲಿ ಪ್ರಸಿದ್ಧ ಮೃದಂಗವಾದಕ ಎಂ.ಎಲ್.ವೀರಭದ್ರಯ್ಯನವರು ಸಂಗೀತಕ್ಕೆ ಶ್ರೀಕಂಠನ್ ರವರ ಸಮಗ್ರ ಕೊಡುಗೆಯ ಕುರಿತು ಒಮ್ಮೆ ಹೇಳಿದ್ದಿತ್ತು- “ನಮ್ಮ ಸಂಗೀತ ಪರಂಪರೆಯ ರಕ್ಷಣೆ ಮತ್ತು ಪ್ರಸಾರಕ್ಕೆ ತಮ್ಮನ್ನು ತಾವು ಮುಡಿಪಿಟ್ಟುಕೊಂಡಿರುವ ಆರ್.ಕೆ.ಎಸ್. ನನ್ನ ಪಾಲಿಗೆ ಓರ್ವ ಆದರ್ಶ ಕಲಾವಿದ”  
ಎಂದು.

ಪ್ರೀತಿಕರ ‘ನಾದಶಕ್ತಿ’ ಎನ್ನಬಹುದಾದ ಶ್ರೀಕಂಠನ್, ಸಂಪೂರ್ಣವಾಗಿ ಸರಳ ಜೀವನಕ್ರಮವನ್ನು ಅನುಸರಿಸಿಯೂ ಉನ್ನತ ಆದರ್ಶಗಳಲ್ಲಿ ನೆಲೆ ನಿಂತಿರುವುದರಿಂದ ಹೆಚ್ಚು ಆತ್ಮೀಯರೆನಿಸುವ ವ್ಯಕ್ತಿ. ಈ ಪುಸ್ತಕ ಇಂಥ ದೀಪಧಾರಿಯ ಜೀವನವನ್ನು ನುಡಿಗಳಲ್ಲಿ ಹೆಣೆದಿಡುವ ಒಂದು ವಿನಯಪೂರ್ವಕ ಪ್ರಯತ್ನ. ಕರ್ನಾಟಕದ ಸಂಕೇತಿಗಳ ಬೀಡಾಗಿರುವ ಮತ್ತು ಅನೇಕ ಶ್ರೇಷ್ಠತಮ ಸಂಗೀತಗಾರರಿಗೆ, ವಿದ್ವಾಂಸರಿಗೆ ಹಾಗೂ ಸಾಧಕರಿಗೆ ಜನ್ಮ ನೀಡಿರುವ ಗ್ರಾಮದಲ್ಲಿ ತಮ್ಮ ಬೇರುಗಳನ್ನು ಹೊಂದಿರುವ ಈ ವ್ಯಕ್ತಿಯ ಕುರಿತು ನಾನು ಓದಿದ ವಿಷಯಗಳನ್ನು ಮಾತ್ರವಲ್ಲ, ಸದಾ ಏಕಮನದಿಂದ ಆದರ್ಶಮಯರಾಗಿ ಉಳಿಯಲು ಸಾಧ್ಯವಾಗುವಂತೆ ಅವರು ತಮ್ಮ ಬೆಳವಣಿಗೆಯ ವರ್ಷಗಳಲ್ಲಿ ಸಕಾರಾತ್ಮಕ ಪ್ರಭಾವಗಳನ್ನು ಗ್ರಹಿಸಲು ಕಾರಣವಾದ ಅಂಶ ಯಾವುದು ಎನ್ನುವ ಕುರಿತು ಕೆಲವು ವಿವರಗಳನ್ನು ಈ ಪುಸ್ತಕ ಸೆರೆ ಹಿಡಿದು ಓದುಗರ ಮುಂದೆ ತೆರೆದಿಡುತ್ತದೆ.

“ನೀವು ಈ ಪುಸ್ತಕವನ್ನು ನಾದಮಯ ಜೀವನಚರಿತ್ರೆಯನ್ನಾಗಿ ರೂಪಿಸಿ. ಕುಟುಂಬದ ವಿಷಯಗಳನ್ನು ಕೆದಕುವುದೇಕೆ?”ಎಂದು ಶ್ರೀಕಂಠನ್ ನನಗೆ ಅನೇಕ ಸಾರಿ ನೆನಪಿಸಿದರು. ಸಂಗೀತದ ಸಾಕ್ಷಾತ್ಕಾರಗಳನ್ನು ತಮಗೆ ಮಾಡಿಸಿಕೊಟ್ಟ ನೈಜ ಪ್ರಭಾವಗಳನ್ನು ಅನಾವರಣಗೊಳಿಸಲು  
ಕೌಟುಂಬಿಕ ಸಂಪರ್ಕಗಳ ವಿಷಯ ಅಗತ್ಯವೆನಿಸಿದರೂ, ಅವರ ಕುಟುಂಬದ ವ್ಯಕ್ತಿಗತ ಸಂಪರ್ಕಗಳ ಜಟಿಲತೆಗಳ ಕುರಿತು ಬರೆಯುವುದು ನಿಜಕ್ಕೂ ಅನಗತ್ಯ ಎಂದು ವಿವರಿಸುವಾಗ ಶ್ರೀಕಂಠನ್ ಬಹಳ ಸ್ಪಷ್ಟವಾಗಿ ಮಾತನಾಡುತ್ತಾರೆ. “ಇಲ್ಲದಿದ್ದರೆ ಇದು ನಮ್ಮ ಸಂಬಂಧಗಳ ಮತ್ತು ನಮ್ಮೊಳಗಿನ ಮಾತುಕತೆಗಳ ಕುರಿತು ಲೇಖಕರು ವೈಯಕ್ತಿಕ ಗ್ರಹಿಕೆಯಂತೆ ಬರೆಯುವ ಪುಸ್ತಕವಾಗಿಬಿಡುತ್ತದೆ” ಎಂದೆನ್ನುತ್ತಾರೆ ಅವರು.

ನಾನು ಅವರೊಂದಿಗಿನ ಸಂದರ್ಶನಗಳನ್ನು ಮತ್ತು ಅವಲೋಕನಗಳ ವಿವರಗಳನ್ನು ಬರೆದಿಡಲು ಪ್ರಾರಂಭಿಸಿದ್ದು 2012ರಿಂದ ಎನ್ನುವ ವಿಷಯ ಈ ಹಿರಿಯ ಚೇತನವನ್ನು ಕಿಂಚಿತ್ತೂ ಕಾಡಿಲ್ಲ. “ನಾನು ಯಾವುದೇ ಕೆಲಸವನ್ನು ಆತುರಾತುರವಾಗಿ ಮಾಡುವುದನ್ನು ಒಪ್ಪುವುದಿಲ್ಲ. ಬಹುಶಃ ನನಗೆ ಸಂದ ಪದ್ಮಭೂಷಣ ಪ್ರಶಸ್ತಿಯನ್ನೂ ದಾಖಲಿಸಿಕೊಳ್ಳಬೇಕು ಎಂದು ಈ ಪುಸ್ತಕ ಇಲ್ಲಿಯವರೆಗೆ ಕಾಯುತ್ತಿತ್ತು ಎಂದು ಕಾಣುತ್ತದೆ” ಎನ್ನುವ ಅವರು ವ್ಯಾವಹಾರಿಕತೆಯನ್ನು ಸೂಸುತ್ತ ಥಟ್ಟನೆ ನುಡಿಯುತ್ತಾರೆ: “ಕೊನೆಗೂ ಈ ಪುಸ್ತಕದೊಳಗೆ ಸೇರ್ಪಡೆಯಾಗುವ ವಿಷಯಗಳ ಬಗ್ಗೆ ಭಗವಂತ ನಿರ್ಧರಿಸುತ್ತಾನೆ”. ಈ ಗ್ರಂಥರಚನಾ ಕಾರ್ಯ ಶುಭಾರಂಭಗೊಳ್ಳುವಂತೆ ಮಾಡಲು ಈ ನುಡಿಗಳು ಸಾಕಷ್ಟು ಸಾಮರ್ಥ್ಯವನ್ನು ಹೊಂದಿದ್ದವು.