**ಆರ್ ಕೆ ಶ್ರೀಕಂಠನ್ ಜೀವನ ಚರಿತ್ರೆ- ರುದ್ರಪಟ್ಣ : ಕರ್ನಾಟಕದ ಹಸಿರು ಮತ್ತು ನಾದ ವಲಯ…**

ಇದು ಕಾವೇರಿಯ ನಾಡು. ನದಿ ಪಚ್ಚೆ ಹಸುರಿನ ದಡಗಳ ಮೇಲೆ ಅಲೆಗಳನ್ನು ಚಿಮ್ಮುತ್ತ, ನಿರಂತರವಾಗಿ, ಮಧುರ ಲಯದೊಂದಿಗೆ ಹರಿಯುತ್ತಿದೆ. ಸುತ್ತಲಿನ ಹಸಿರು ವಲಯ ಪಕ್ಷಿಗಳ ಚಿಲಿಪಿಲಿಯಿಂದ ಅನುರಣಿಸುತ್ತಿದೆ, ಪುಷ್ಪ ಸಂಪತ್ತು ವಿಹಗಗಳ ಅರಮನೆಗಳಾಗಿವೆ, ಪರಿಸರದಲ್ಲಿ ಸಂಗೀತ ಮಿಡಿಯುತ್ತಿರುವುದು ಅನಕ್ಷರಸ್ಥರಿಗೆ ಮತ್ತು ಅದೀಕ್ಷಿತರಿಗೂ ಅನುಭವಕ್ಕೆ ಬರುತ್ತದೆ.

ಅಸಂಖ್ಯ ರೀತಿಗಳಲ್ಲಿ ನಾದವನ್ನು ಪಾಲಿಸಿ, ಪೋಷಿಸಿ, ಪ್ರಸಾರ ಮಾಡಲೆಂದೇ ಈ ಗ್ರಾಮ ಸೃಷ್ಟಿಯಾಗಿದೆಯೋ ಎಂಬಂತೆ ಇಲ್ಲಿನ ಪ್ರತಿಭಾನ್ವಿತ ನಿವಾಸಿಗಳು ಕೇವಲ ವಿದ್ವಾಂಸರಾಗಿ ಅಲ್ಲ, ಮುಂದಿನ ಅಗಣಿತ ಪೀಳಿಗೆಗಳಿಗೆ ಮಾರ್ಗದರ್ಶಕರಾಗಿಯೂ ಸೇವೆ ಸಲ್ಲಿಸುತ್ತಿದ್ದಾರೆ. ಪಿಟೀಲು ವಿದ್ವಾಂಸರಾಗಿದ್ದ ಆರ್.ಕೆ.ವೆಂಕಟರಾಮಾಶಾಸ್ತ್ರಿಗಳು ಗಾಯಕ ಟೈಗರ್ ವರದಾಚಾರ್ಯರನ್ನು ಸುಮಾರು 1900ರ ಆದಿಭಾಗದಲ್ಲಿ ರುದ್ರಪಟ್ಣಕ್ಕೆ ಕರೆತಂದರು. ಇಲ್ಲಿದ್ದ ಸಂಗೀತಮಯ ಪರಿಸರವನ್ನು ಕಂಡ ವರದಾಚಾರ್ಯರು ಉದ್ಗರಿಸಿದರು- “ತಮಿಳುನಾಡಿಗೆ ತಂಜಾವೂರು ಹೇಗೋ ಕನ್ನಡನಾಡಿಗೆ ರುದ್ರಪಟ್ಣ ಹಾಗೆ” ಎಂದು.

ನಮ್ಮ ಕಾರು ಮೈಸೂರು-ಹಾಸನದ ಹೆದ್ದಾರಿಯನ್ನು ದಾಟಿ ಗ್ರಾಮೀಣ ಶೈಲಿಯ ಸಿಂಗಾರದಿಂದ ಅಲಂಕೃತವಾದ ಅತ್ಯಂತ ಸಾಮಾನ್ಯವಾದ ಹಳ್ಳಿಯ ಹಾದಿಗೆ ತಿರುಗಿದಾಗ, ‘ಸಂಗೀತ ಗ್ರಾಮಕ್ಕೆ ದಾರಿ’ ಎಂದು ಸುದ್ದಿ ಕೊಡುತ್ತದೆ ಒಂದು ಫಲಕ. ಈ ಫಲಕ ವಿಶಿಷ್ಟವೂ ಅಪರೂಪದ್ದೂ ಆಗಿದೆ ಎನಿಸಿತು. ಏಕೆಂದರೆ, ಸಂಗೀತದೊಡನೆ ನಂಟು ಎಷ್ಟೇ ನಿಬಿಡವಾದುದಾಗಿರಲಿ, ಭಾರತದಲ್ಲಿ ಯಾವುದೇ ಸ್ಥಳವನ್ನೂ ಫಲಕದ ಮೂಲಕ ‘ಸಂಗೀತ ಗ್ರಾಮ’ ಎಂದು ಘೋಷಿಸಿರುವ ಕುರಿತು ನಾವೆಲ್ಲೂ ಕೇಳಿಲ್ಲ. ಆದರೆ ರುದ್ರಪಟ್ಣದ ಆತ್ಮಕ್ಕೆ ಸಂಗೀತ ಸ್ವಭಾವಸಹಜವಾಗಿಯೂ ಅಂತದ್ರ್ರವ್ಯವಾಗಿಯೂ ಇರುವುದರಿಂದ ಈ ಹೆಸರಿನಿಂದ ನಮಗೆ ಆಶ್ಚರ್ಯವೇನೂ ಆಗುವುದಿಲ್ಲ. ಬದಲಿಗೆ ಇದು ರುದ್ರಪಟ್ಣ ಸಂಪಾದಿಸಿರುವ ಗೌರವ. ಇಲ್ಲಿಗೆ ಸಮೀಪದಲ್ಲಿರುವ ಮೈಸೂರು, ಹಾಸನ ಮತ್ತು ಚಿಕ್ಕಮಗಳೂರುಗಳಲ್ಲಿನ ಹಿರಿಯ ವಿದ್ವಾಂಸರು ರುದ್ರಪಟ್ಣವನ್ನು ‘ಸಂಗೀತ ಗ್ರಾಮ’ ಎಂದೇ ಕರೆಯುತ್ತಿದ್ದರು ಎನ್ನಲಾಗುತ್ತದೆ.

ಮೈಸೂರಿನ ಅರಸು ಮನೆತನದ ಕಲಾ ಪೋಷಕರು ಆಸ್ಥಾನ ವಿದ್ವಾಂಸರನ್ನು ಮತ್ತು ಅರಮನೆಯಲ್ಲಿ ಕಛೇರಿ ನೀಡುವ ಸಂಗೀತಗಾರರನ್ನು ಆಯ್ಕೆ ಮಾಡುವಾಗ, ರುದ್ರಪಟ್ಣದ ವಿದ್ವಾಂಸರಿಂದ ‘ಭಲೇ’ ಎನಿಸಿಕೊಂಡಿದ್ದ ಸಂಗೀತಗಾರರನ್ನು ಆದ್ಯತೆಯ ಮೇರೆಗೆ ಪರಿಗಣಿಸುತ್ತಿದ್ದರು ಎನ್ನುವ ವಿಷಯವನ್ನು ಹಲವು ಹಿರಿಯ ಸಂಗೀತಗಾರರು ಮತ್ತು ಸಂಗೀತ ಶಾಸ್ತ್ರಜ್ಞರು ಪ್ರಮಾಣೀಕರಿಸುತ್ತಾರೆ.

ರುದ್ರಪಟ್ಣದಲ್ಲಿ ವಿದ್ವತ್ತಿನ ಮತ್ತು ಸಂಗೀತದ ಗುಣಮಟ್ಟ ಎಷ್ಟು ಉನ್ನತವಾದುದಾಗಿತ್ತು ಎಂದರೆ, ಇಲ್ಲಿನ ವಿದ್ವಾಂಸರ ಅನುಮೋದನೆ ಪಡೆಯುವುದು ಸುಲಭದ ಮಾತಾಗಿರಲಿಲ್ಲ! ಆದ್ದರಿಂದ ದಾರಿಯಲ್ಲಿ ಕಂಡ ಫಲಕ ಈ ಗ್ರಾಮ ಸಂಗೀತಕ್ಕೆ ಎಷ್ಟು ಹತ್ತಿರವಾಗಿದೆ ಎನ್ನುವುದನ್ನು ಸಾರಿ ಹೇಳುವುದು ಸರಿಯಾಗಿಯೇ ಇದೆ!  ಮುಂದಿನ ತಲೆಮಾರುಗಳಿಗೆ ರುದ್ರಪಟ್ಣದ ಇತಿಹಾಸದ ಕುರಿತು ಮಾಹಿತಿ ನೀಡುವ ಉದ್ದೇಶದಿಂದ 1980ರಲ್ಲಿ ನೆಟ್ಟ ‘ಸಂಗೀತ ಗ್ರಾಮಕ್ಕೆ ದಾರಿ’ ಎಂಬ ಬರಹವನ್ನು ಹೊತ್ತ ಫಲಕ, ಆ ಇತಿಹಾಸದ ಕುರಿತು ಗೌರವ ಮೂಡಿಸಿ, ಸದಾ ಸ್ಮರಣೆಯಲ್ಲಿರಿಸುತ್ತದೆ.

ಹಲವು ದಶಕಗಳವರೆಗೆ ಈ ಗ್ರಾಮ ಮತ್ತು ಇಲ್ಲಿನ ಜನಸಮುದಾಯ ಬಹುಮಟ್ಟಿಗೆ ಮರೆವಿನ ತೆರೆಯೊಳಗೆ ಉಳಿದುದರಿಂದ ಇಲ್ಲಿನ ಬಹುಮಂದಿ ಸುಶಿಕ್ಷಿತ ವ್ಯಕ್ತಿಗಳು.

1930ರ ದಶಕದಲ್ಲಿ ರುದ್ರಪಟ್ಣದ ಶಾಂತಿಯುತ ಜೀವನವನ್ನು ಕದಡಿದ ಪ್ಲೇಗ್ ರೋಗದ ಭೀಕರ  ಹಾವಳಿಗೆ ತುತ್ತಾದರು. ಇಲ್ಲಿ ಮತ್ತೆ ‘ಸಂಗೀತದ ಸುವರ್ಣ ಯುಗ’ದ ಕುರಿತ ನೆನಪುಗಳು ಮರುಕಳಿಸುವಂತೆ ಮಾಡಲು ಗ್ರಾಮವನ್ನು ಜೀರ್ಣೋದ್ಧಾರ ಮಾಡಿ ಪುನಸ್ಸಂಸ್ಥಾಪಿಸಬೇಕಾಯಿತು. ಆಹಾರ ಮತ್ತು ಉದ್ಯೋಗಗಳನ್ನು ಅರಸುತ್ತ ಸಾವಿರಾರು ಜನ ಈ ಗ್ರಾಮವನ್ನು ತೊರೆದಿದ್ದರು. ಹೀಗೆ ಪ್ಲೇಗ್‍ನಿಂದಾದ ವಿನಾಶ ಈ ಪ್ರದೇಶವನ್ನು ಕೆಲವು ದಶಕಗಳ ಕಾಲ ಮೌನದಲ್ಲಿ ಮುಳುಗಿಸಿದುದು ಮಾತ್ರವಲ್ಲ, ಇಲ್ಲಿ ತಾಳೆಗರಿಯಲ್ಲಿ ದಾಖಲಿಸಿದ್ದ ಶಾಸ್ತ್ರಗ್ರಂಥಗಳು ಕಳೆದುಹೋಗುವಂತೆ ಮಾಡಿತು. ಈಗ ತಮಿಳುನಾಡಿನ ತಿರುವಯ್ಯಾರಿನಲ್ಲಿ ಸಂತ ತ್ಯಾಗರಾಜರಿಗೆ ಶ್ರದ್ಧಾಸಮರ್ಪಣೆ ಮಾಡಲೋಸುಗ ವಿದ್ವಾಂಸರು ಕಲೆಯುವಂತೆಯೇ ಪುನಶ್ಚೇತನಗೊಂಡ ರುದ್ರಪಟ್ಣದಲ್ಲೂ ಸಂತ ವಾಗ್ಗೇಯಕಾರರ ಗೌರವಾರ್ಥ ನಡೆಯುವ ವಾರ್ಷಿಕ ಸಂಗೀತೋತ್ಸವದಲ್ಲಿ ಸಂಗೀತಗಾರರು ಸೇರಿ ಗೋಷ್ಠಿಗಾಯನವನ್ನು ಹಾಗೂ ವ್ಯಕ್ತಿಗತವಾದ ಕಛೇರಿಗಳನ್ನು ನಡೆಸಿಕೊಡುತ್ತಾರೆ.

ಇತರ ಹಳ್ಳಿಗಳಂತೆ ರುದ್ರಪಟ್ಣ ಗ್ರಾಮವನ್ನು ಪ್ರವೇಶಿಸುವವರನ್ನೂ ದೊಡ್ಡ ಆಲದಮರವೊಂದು ಸ್ವಾಗತಿಸುತ್ತದೆ ಮತ್ತು ಆ ಫಲಕ ಎಷ್ಟೇ ಸಾಧಾರಣ ಎನಿಸಿದರೂ ಗ್ರಾಮದ ‘ಹೆಸರು ಹಾಗೂ ಹೆಮ್ಮೆ’ಯನ್ನು ಬೆಳಗುತ್ತಿರುವಂತೆ ಭಾಸವಾಗುತ್ತದೆ. ಕರ್ನಾಟಕದ ಹಾಸನ ಜಿಲ್ಲೆಯ ಅರಕಲಗೂಡು ತಾಲ್ಲೂಕಿನ ದಕ್ಷಿಣದ ತುದಿಯಲ್ಲಿರುವ ಈ ಗ್ರಾಮ, ಕಾವೇರೀ ನದೀತೀರದಲ್ಲಿರುವ ಸುತ್ತಮುತ್ತಲಿನ 14 ಹಳ್ಳಿಗಳಲ್ಲಿ ಬಹಳ ಪ್ರಮುಖವೂ ಚಟುವಟಿಕೆಯ ಸ್ಥಾನವೂ ಆಗಿದೆ.