[ಹೊಗೇನಕಲ್‌ನಲ್ಲಿ ಜೀವನದ ಹೊಯ್ದಾಟ](https://vijaykarnataka43.rssing.com/chan-55889592/article6118-live.html)

ಅವತ್ತು ಮಹದೇಶ್ವರ ಬೆಟ್ಟದಲ್ಲಿ ತಂಗಿ ಮರು ದಿನ ಸೂರ‍್ಯ ಹುಟ್ಟುವ ಕಾಲಕ್ಕಾಗಲೇ ಹೊಗೇನಕಲ್‌ನಲ್ಲಿರಬೇಕೆಂದು ಪ್ಲಾನ್‌ ಮಾಡಿಕೊಂಡು ಹೊರಟಿದ್ದೆವು. ಎಲ್ಲವೂ ಪ್ಲಾನ್‌ ಪ್ರಕಾರವೇ ಸಾಗಿತ್ತು. ಬೇಸಿಗೆಯ ದಿನಗಳು. ಕಾವೇರಿ ಮಂದವಾಗಿದ್ದಳು. ಹರಿವು ನಿಧಾನ. ಬಾಡೂಟಕ್ಕೆ ಆರ್ಡರ್‌ ನೀಡಿ ಪಾಲ್ಸ್‌ ಕಡೆ ನಮ್ಮ ಪ್ರಯಾಣ ಸಾಗಿತ್ತು. ಪಾಲ್ಸ್‌ನ್ನು ಹತ್ತಿರದಿಂದ ನೋಡಬೇಕಾದರೆ ನೀವು ತೆಪ್ಪದಲ್ಲಿ ಹೋಗಬೇಕು. ಬೇರೆ ದಾರಿಯಿಲ್ಲ. ತೀರ ನೀರು ಬಂದಾಗ ಅದಕ್ಕೆಲ್ಲ ಅವಕಾಶವಿಲ್ಲ. ಕಾವೇರಿಯ ಸೆಳೆತ ಕಡಿಮೆಯಿದ್ದದರಿಂದ ಅಂದು ಅದಕ್ಕೆ ಅವಕಾಶವಿತ್ತು.

ಮೂರು ತೆಪ್ಪಗಳಲ್ಲಿ ಹೊರಟಿದ್ದಾಯ್ತು. ನಾವು ಕರ್ನಾಟಕದ ಕಡೆಯಿಂದ ಹೋಗಿದ್ದೆವು. ಅದ್ದರಿಂದ ಕನ್ನಡಿಗರೇ ಸಿಕ್ಕಿದ್ದರು ತೆಪ್ಪ ಹಾಯಿಸಲು. ಒಂದು ತೆಪ್ಪದಲ್ಲಿ ಮೂರು ಜನರಂತೆ ಹಾಯ್ದು ಹೋದೆವು. ಫಾಲ್ಸ್‌ ಹತ್ತಿರ ಹೋಗುವುದೊಂದು ಅದ್ಭುತ ಅನುಭವ. ಒಂದು ಕಿಲೋಮೀಟರ್‌ ನಷ್ಟು ನೀರಿನ ಮೇಲೆಯೇ ಸಾಗಬೇಕು. ಅದು ನೀರಿನ ಮೇಲಿನ ಪ್ರಪಂಚ. ಬೇರೆ ಬೇರೆ ತೆಪ್ಪಗಳ ಮೇಲೆ ಅಂಗಡಿಗಳು ತೆರೆದು ಕೊಂಡಿದ್ದವು. ಕೊಳ್ಳುವವರೂ ಇದ್ದರು. ನಮ್ಮ ತೆಪ್ಪದವ ಫಾಲ್ಸ್‌ನ ಬಳಿ ಕರೆದೊಯ್ದು, ತೆಪ್ಪದ ಮೇಲಿಂದಲೇ ನಮ್ಮನ್ನು ಮುಳುಗಿಸಿದ, ತೇಲಿಸಿದ, ತಿರುಗಿಸಿ ಖುಷಿ ಪಡಿಸಿ ತಮಿಳುನಾಡಿನ ಭಾಗದ ಒಂದು ಕಡೆ ತುಂಬು ಮರಳಿರುವ ಕಡೆ ತಂದು ಬಿಟ್ಟು ನೀರಿನಲ್ಲಿ ಆಟವಾಡಿಕೊಳ್ಳಿ ಎಂದು ನಮ್ಮನ್ನು ಬಿಟ್ಟು ದಡ ದಲ್ಲಿ ಕೂತ.

ನಮ್ಮದು ನೀರಿನಲ್ಲಿ ಆಡಿದ್ದೆ ಆಟ. ನನಗೆ ಈಜು ಬಾರದು! ನಮ್ಮ ಗುಂಪಿನಲ್ಲಿ ಎಲ್ಲರಿಗೂ ಈಜು ಗೊತ್ತಿತ್ತು. ಅವರಂತೆ ನಾನೂ ಸಾಹಸಕ್ಕಿಳಿದು ತೀರ ದೂರ ಹೋಗಿಬಿಟ್ಟೆ. ನೀರಿನ ಸೆಳೆತ ಹೆಚ್ಚಾಯಿತು. ಎಳೆದುಕೊಂಡು ಹೋಗಲಾರಂಭಿಸಿತು. ಭಯವಾಯಿತು, ಬೆವೆತುಕೊಂಡೆ. ಒದ್ದಾಡಿದೆ. ಕೂಗಿದೆ. ಕರೆದೆ. ಗೆಳೆಯರಲ್ಲ ನಾನು ಜೋಕ್‌ ಮಾಡುತ್ತಿದ್ದೇನೆ ಎಂಬಂತೆ ನಗತೊಡಗಿದರು. ಬರ್ರೋ ನಾ ಸತ್ತು ಹೋಗ್ತೀನಿ ಅಂತ ಅರಚಿಕೊಂಡೆ. ನೋಡು ನೋಡುತ್ತಿದ್ದಂತೆ ದೂರ ಹೋಗಿಬಿಟ್ಟೆ. ಸದ್ಯಕ್ಕೆ ನಾನವತ್ತು ಸೇಪ್ಟಿ ಜಾಕೆಟ್‌ ಹಾಕಿದ್ದೆ. ತೇಲಿಕೊಂಡೆ ಹೋಗುತ್ತಿದ್ದೆ. ಆದರೆ ಭಯದಲ್ಲಿ ಒದ್ದಾಡುತ್ತಿದ್ದೆ. ಮುಳುಗಿ ಮುಳುಗಿ ಏಳುತ್ತಿದ್ದೆ. ಗೆಳೆಯ ಪ್ರಸನ್ನ ಜೋರಾಗಿ ಈಜಿಕೊಂಡು ಬಂದನಾದರೂ ಸೆಳೆವಿಗೆ ನನ್ನ ಕೈಯಲ್ಲಾಗದು ಎಂದು ವಾಪಸ್ಸು ಹೋಗಿಬಿಟ್ಟ.

ದಡದಲ್ಲಿ ಬೀಡಿ ಸೇದುತ್ತಿದ್ದವನಿಗೆ ಭೀಕರತೆ ಅರ್ಥವಾಯಿತು ಅನಿಸುತ್ತೆ. ಒಂಚೂರು ತಡ ಮಾಡಿದರೂ ನಾನೆಲ್ಲಿ ಹೋಗಿ ಬಿಡುತ್ತಿದ್ದೆ ಎಂಬುದನ್ನು ತಿಳಿದುಕೊಂಡಿದ್ದ ಅವರು ತೆಪ್ಪದೊಂದಿಗೆ ನೀರಿಗೆ ಇಳಿದರು. ಕೂಗಿ ಗಾಬರಿಪಟ್ಟುಕೊಳ್ಳಬೇಡಿ ಎಂದು ಹೇಳುತ್ತಲೇ ವೇಗವಾಗಿ ಹುಟ್ಟು ಹಾಕುತ್ತ ಬರತೊಡಗಿದರು. ನೀರಿನ ಸೆಳೆತಕ್ಕೆ ನಾನು ಮತ್ತೊಷ್ಟು ದೂರ ಹೋಗುತ್ತಲೇ ಇದ್ದೆ. ನನಗಾಗಲೇ ಕಣ್ಣುಗಳು ತಿರುಗಲು ಆರಂಭಿಸಿದವು. ತೆಪ್ಪದವ ಅದೆಷ್ಟು ವೇಗವಾಗಿ ಬಂದ. ಕೂಗಿ ಕೂಗಿ ಧೈರ‍್ಯ ನೀಡಿದ. ತೆಪ್ಪದ ಮೇಲೆ ಹತ್ತಿಸಿಕೊಳ್ಳುವ ಪ್ರಯತ್ನ ಮಾಡಲಿಲ್ಲ. ನಾನು ಗಾಬರಿಯಲ್ಲಿ ತೆಪ್ಪವನ್ನು ಹತ್ತಲು ಹೋಗಿ ಅದನ್ನು ಕೆಡವಿ ಮುಳುಗಿಸಿ ಬಿಡುತ್ತಾನೆ ಎಂಬ ಅರಿವಿತ್ತು ಅನಿಸುತ್ತೆ! ತೆಪ್ಪವನ್ನು ಎರಡು ಕೈಗಳಿಂದ ಬಿಗಿಯಾಗಿ ಹಿಡಿದುಕೊಳ್ಳಲು ಹೇಳಿದ. ನೀರಿನ ಹರಿವಿನ ಜಾಡು ಹಿಡಿದು ಹೇಗೋ ದೂರದ ದಡಕ್ಕೆ ತಂದು ನಿಲ್ಲಿಸಿದ. ದಡಕ್ಕೆ ಹೇಗೆ ಬಿದ್ದು ಬಿದ್ದೆನೊ ಗೊತ್ತಿಲ್ಲ. ಎಚ್ಚರವಾದಾಗ ಒಂದು ಹುಲ್ಲಿನ ಗುಡಿಸಲ ಒಳಗಿದ್ದೆ.