[ರವಿಚಂದ್ರನ್ ಮೂರು ಚಿತ್ರಗಳಿಗೆ ಶಿವರಾತ್ರಿ ದಿನವೇ ಮುಹೂರ್ತ](https://vijaykarnataka43.rssing.com/chan-55889592/article3931-live.html)

ಏಕಕಾಲಕ್ಕೆ ಬಕಾಸುರ ಮತ್ತು ದಶರಥನಾಗಿ ಕಾಣಿಸಿಕೊಳ್ಳುವ ಮೂಲಕ ಅಚ್ಚರಿ ಮೂಡಿಸಿದ್ದಾರೆ ಕ್ರೇಜಿಸ್ಟಾರ್‌ ರವಿಚಂದ್ರನ್‌. ಶಿವರಾತ್ರಿ ದಿನ (ಫೆ.24)ದಂದು ಇವರ ಮೂರು ಚಿತ್ರಗಳಿಗೆ ಮುಹೂರ್ತವಾಗಿದ್ದು, ಒಂದು ಚಿತ್ರಕ್ಕೆ ಸ್ವತಃ ರವಿಚಂದ್ರನ್‌ ಆ್ಯಕ್ಷನ್‌ ಕಟ್‌ ಹೇಳುತ್ತಿದ್ದಾರೆ.

ಶಿವನ ಪರಮಭಕ್ತ ರವಿಚಂದ್ರನ್‌. 'ಪರಮಶಿವ' ಸೇರಿದಂತೆ ಹಲವು ಚಿತ್ರಗಳಲ್ಲಿ ಶಿವನ ಅವತಾರ ತೋರಿದ್ದಾರೆ ಈ ಕ್ರೇಜಿಸ್ಟಾರ್‌. ಹಾಗಾಗಿ ತಮ್ಮ ಮೂರು ಚಿತ್ರಗಳ ಮುಹೂರ್ತಕ್ಕಾಗಿ ಶಿವರಾತ್ರಿಯನ್ನೇ ಅವರು ಆಯ್ದುಕೊಂಡಿದ್ದರು. ಶುಕ್ರವಾರ (ಫೆ.24) ರವಿಚಂದ್ರನ್‌ ಅವರ 'ಬಕಾಸುರ', 'ರಾಜೇಂದ್ರ ಪೊನ್ನಪ್ಪ' ಮತ್ತು 'ದಶರಥ' ಚಿತ್ರಗಳಿಗೆ ಮುಹೂರ್ತವಾಗಿದ್ದು, ಬೆಂಗಳೂರಿನ ಶ್ರೀ ಕೈಲಾಸ ವೈಕುಂಠ ಮಹಾಕ್ಷೇತ್ರದಲ್ಲಿ ಆಯಾ ಚಿತ್ರಗಳಿಗೆ ಚಾಲನೆ ನೀಡಲಾಗಿದೆ. ಇದೇ ಮೊದಲ ಬಾರಿಗೆ ಇವರ ಮೂರು ಚಿತ್ರಗಳಿಗೆ ಮುಹೂರ್ತವಾಗಿದ್ದು ದಾಖಲೆ ಕೂಡ.

ಈ ಕುರಿತು ರವಿಚಂದ್ರನ್‌ ಹೇಳುವುದು ಹೀಗೆ, 'ಅಂದುಕೊಂಡಂತೆ ಆಗಿದ್ದರೆ ಆರೇಳು ತಿಂಗಳ ಹಿಂದೆಯೇ ಒಂದೆರಡು ಚಿತ್ರಗಳಿಗೆ ಚಾಲನೆ ಸಿಗಬೇಕಿತ್ತು. ಎಲ್ಲವೂ ಈಗ ಕೂಡಿ ಬಂದಿದೆ. ಶಿವನ ಮೇಲೆ ನನಗೆ ಭಕ್ತಿ ಜಾಸ್ತಿ. ಏಳು ವರ್ಷಗಳಿಂದ ನನಗೆ ಎಲ್ಲೇ ಹೋದರೂ ಶಿವನು ಕಾಣುತ್ತಾನೆ. ಹಾಗಾಗಿ ಮೂರು ಚಿತ್ರಗಳ ಮುಹೂರ್ತವನ್ನು ಶಿವರಾತ್ರಿಯಂದು ನಿಗದಿ ಮಾಡಿದೆ' ಅಂತಾರೆ.

ಮೂರೂ ಸ್ವಮೇಕ್‌ ಚಿತ್ರಗಳು ಅನ್ನುವುದು ಮತ್ತೊಂದು ವಿಶೇಷ. ಏಕಕಾಲಕ್ಕೆ ಶೂಟಿಂಗ್‌ ಕೂಡ ನಡೆಯಲಿದೆಯಂತೆ. ಯಾವ ಚಿತ್ರ ಬೇಗ ಶೂಟಿಂಗ್‌ ಮುಗಿಸುತ್ತದೆಯೋ, ಅದನ್ನೇ ಮೊದಲು ಬಿಡುಗಡೆ ಮಾಡುತ್ತಾರಂತೆ.

'ದಶರಥ ಮತ್ತು ರಾಜೇಂದ್ರ ಪೊನ್ನಪ್ಪ ಸಿನಿಮಾದಲ್ಲಿ ನಾನು ಲಾಯರ್‌ ಪಾತ್ರವನ್ನು ನಿರ್ವಹಿಸುತ್ತಿದ್ದೇನೆ. ಯುದ್ಧಕಾಂಡ ರೀತಿಯಲ್ಲೇ ದಶರಥ ಸಿನಿಮಾ ಮೂಡಿಬರಬೇಕು ಅನ್ನುವುದು ನನ್ನ ಆಸೆ. ಬಕಾಸುರ ಸಸ್ಪೆನ್ಸ್‌ ಮತ್ತು ಥ್ರಿಲ್ಲರ್‌ ಚಿತ್ರ. ಮೂರು ಚಿತ್ರಗಳೂ ಒಂದಕ್ಕಿಂತ ಒಂದು ಭಿನ್ನವಾಗಿದೆ' ಅನ್ನುವುದು ರವಿಚಂದ್ರನ್‌ ಮಾತು.

ಯಾವ ಚಿತ್ರಕ್ಕೂ ಇನ್ನೂ ನಾಯಕಿಯರು ಫೈನಲ್‌ ಆಗಿಲ್ಲ. ರಾಜೇಂದ್ರ ಪೊನ್ನಪ್ಪ ಮತ್ತು ದಶರಥ ಚಿತ್ರಗಳಿಗೆ ಸ್ವತಃ ರವಿಚಂದ್ರನ್‌ ಸಂಗೀತ ನಿರ್ದೇಶನ ಮಾಡುತ್ತಿರುವುದು ಮತ್ತೊಂದು ವಿಶೇಷ.

ಕರ್ವ ಸಿನಿಮಾ ಖ್ಯಾತಿಯ ನವನೀತ್‌ ಬಕಾಸುರ ಚಿತ್ರಕ್ಕೆ ನಿರ್ದೇಶನ ಮಾಡುತ್ತಿದ್ದರೆ, ದಶರಥನಿಗೆ ಎಂ.ಎಸ್‌ ರಮೇಶ್‌ ನಿರ್ದೇಶಕ. ರಾಜೇಂದ್ರ ಪೊನ್ನಪ್ಪನ ಬಹುತೇಕ ಜವಾಬ್ದಾರಿಯನ್ನು ರವಿಚಂದ್ರನ್‌ ವಹಿಸಿಕೊಂಡಿದ್ದಾರೆ.

ಮೂರು ಸಿನಿಮಾಗಳಲ್ಲಿ ಮೂರು ವಿಭಿನ್ನ ಕತೆಗಳಿವೆ. ಎರಡು ಚಿತ್ರಗಳಲ್ಲಿ ನಾನು ಲಾಯರ್‌. ಒಂದು ಸಸ್ಪೆನ್ಸ್‌ ಮತ್ತು ಥ್ರಿಲ್ಲರ್‌ ಚಿತ್ರ. ಶಿವನ ಪರಮಭಕ್ತ ನಾನಾಗಿದ್ದರಿಂದ ಶಿವರಾತ್ರಿ ದಿನದಂದೇ ಮೂರು ಚಿತ್ರಗಳಿಗೆ ಮುಹೂರ್ತವಾಗಿದೆ.