**ಬದುಕು ಬೆಸೆಯುವ ಶಿರಾಡಿ**

## ಕಡಲೂರಿನಿಂದ ಬಂದು ಬೆಂಗಳೂರಿನಲ್ಲಿ ನೆಲೆಸಿದವರಿಗೆಲ್ಲ ಶಿರಾಡಿ ಘಾಟಿ ಅಂದರೆ ಕರುಳು ಬಳ್ಳಿಯನ್ನು ತಡವಿದಷ್ಟೇ ಸಂತಸ. ತಮ್ಮೂರನ್ನು ಸಂಪರ್ಕಿಸುವ ಈ ದಾರಿಯೆಂದರೆ ಇವರಿಗೆಲ್ಲ ಅಪರಿಮಿತ ಪ್ರೀತಿ. ಶಿರಾಡಿ ಘಾಟ್ ಮುಚ್ಚಿದೆಯೆಂದರೆ ಎದೆಯಲ್ಲಿ ಏನೋ ಸಂಕಟ. ಈಗ ಶಿರಾಡಿ ಮತ್ತೆ ತೆರೆದುಕೊಳ್ಳುವ ಕಾಲ. ನಾಳೆಯಿಂದ ಸಂಚಾರಕ್ಕೆ ಮುಕ್ತವಾಗು ಶಿರಾಡಿ ಘಾಟಿಯ ಸಂಚಾರದ ನೆನಪೊಂದು ಇಲ್ಲಿದೆ.

ಸೌಂದರ್ಯ ಸವಿಯಲು ಒಳಗಣ್ಣು ತೆರೆದಿರಬೇಕು. ಅಷ್ಟೇ ಸತ್ಯ. ಸೌಂದರ್ಯ ಆಸ್ವಾದಿಸಲು ಪಯಣದ ದಾರಿಯೂ ಚೆನ್ನಾಗಿರಬೇಕು ಹೀಗಂದುಕೊಳ್ಳುವಾಗ ನಮ್ಮ ಕಾರು ಶಿರಾಡಿ ಘಾಟ್ ಹಾದಿಯಲ್ಲಿ 5 ಕಿ.ಮೀ. ಮುಂದೆ ಹೋಗಿತ್ತು. 2013ರ ಸಪ್ಟೆಂಬರ್ ತಿಂಗಳ ಸಂಜೆ ಆರು ಗಂಟೆ ಆಗ. ಅಂದರೆ ಇಳೆಯ ಹಸಿರಲ್ಲೇ ಮಿಂದಂತೆ ಇರುವ ಘಾಟಿಯೊಂದು ಅತ್ಯಂತ ರಮ್ಯವಾಗಿ ಕಾಣುವ ಹೊತ್ತು. ಒಳಗಣ್ಣು, ಹೊರಗಣ್ಣು, ಸಮಸ್ತ ಇಂದ್ರಿಯಗಳನ್ನು ತೆರೆದರೂ, ಎವೆ ನಿಲುಕುವ ತನಕ ಕಡುಹಸಿರೇ ಕಣ್ಣಿಗಪ್ಪಳಿಸಿದರೂ ಅದನ್ನು ಆಸ್ವಾದಿಸಲು ಜಪ್ಪಯ್ಯ ಎಂದರೂ ಸಾಧ್ಯವಾಗಲಿಲ್ಲ. ಇನ್ನು ಕಾರು ಓಡಿಸುತ್ತಿದ್ದ ಯಜಮಾನರ ಅವಸ್ಥೆ ಹರಕೆಯ ಕುರಿಯಂತಾಗಿತ್ತು. ಯಾಕೆಂದರೆ ಅವರಿಗೆ ಕಾರ್ ಡ್ರೈವಿಂಗೇ ಹೊಸದು ಮತ್ತು ಅದು ಮೊತ್ತಮೊದಲ ಲಾಂಗ್ ಜರ್ನಿ. ನಾನೇ ಉಮೇದು ಮಾಡಿ, ಡ್ರೈವರ್ ಬೇಡ. ನೀವೇ ಡ್ರೈವ್ ಮಾಡಿ. ಶಿರಾಡಿ ಘಾಟ್ ಚೆನ್ನಾಗೇ ಇದೆ. ಒಂದೈದು ಹತ್ತು ಕಿಲೋ ಮೀಟರ್ ಉದ್ದಕ್ಕಷ್ಟೇ ರೋಡ್ ಸರಿ ಇಲ್ಲ ಎಂದು ಸರ್ವೇ ಮಾಡಿದವಳಂತೆ ಹೇಳಿದ್ದೆ.

ಆದರೆ ಕಾರು ಆರನೇ ಕಿ.ಮೀ.ಗೆ ಏರುತ್ತಿದ್ದಂತೆ ಸಿಕ್ಕಾಪಟ್ಟೆ ಭಯ ಶುರುವಾಗಿ ಬಿಟ್ಟಿತ್ತು. ರೋಡ್ ತುಂಬಾ ಎರಡು-ಮೂರು ಅಡಿ ಆಳದ ಗುಂಡಿಗಳು. ಹಾಗೆ ನೋಡಿದರೆ ರಸ್ತೆಯೇ ಇಲ್ಲಎದುರಿಂದ ಬರುವ ದೈತ್ಯ ಟ್ಯಾಂಕರ್‌ಗಳು ಇನ್ನೇನು ಮಗುಚಿ ನಮ್ಮ ಮೇಲೆಯೇ ವಾಲಿದಂತಾಗುತ್ತಿತ್ತು. ಗೊತ್ತಿದ್ದೂ ಗೊತ್ತಿದ್ದೂ ಹೊಂಡಕ್ಕೇ ಕಾರನ್ನು ಹಾರಿಸಬೇಕು. ಬೇರೆ ಆಯ್ಕೆಯೇ ಇಲ್ಲ. ಮೂರರ ಕಂದ ಜೊತೆಯಲ್ಲಿ. ಗಾಡಿ ಕೆಟ್ಟರೆ ಕಗ್ಗತ್ತಲಲ್ಲಿ ನಮ್ಮ ಗತಿ ಏನು ಎಂದು ಯೋಚಿಸುವಾಗ ಜಗತ್ತಿನ ಅಷ್ಟೂ ಅಡ್ವೆಂಚರ್ ಸಿನಿಮಾಗಳು ಒಂದೊಂದಾಗಿ ಕಣ್ಣೆದುರು ಬಂದು ಆಶೀರ್ವದಿಸಿದವು.

**ಅಲ್ಲೀಗ ರೋಡ್ ಸರಿ ಇದ್ಯಾ?** ಯಾಕಾಗಿ ಮಾಧ್ಯಮಗಳಿಂದ ಯಾವತ್ತೂ ಶಿರಾಡಿ ಘಾಟ್ ಛೀಮಾರಿ ಹಾಕಿಸಿಕೊಳ್ಳುತ್ತದೆ ಎಂಬುದಕ್ಕೆ ನನಗೆ ಮತ್ತೊಮ್ಮೆ ಉತ್ತರ ಸಿಕ್ಕಿತ್ತು. ಎರಡು ಬಹುಮುಖ್ಯ ನಗರಗಳನ್ನು ಸಂಪರ್ಕಿಸುವ ಕರ್ನಾಟಕದ ರಾಷ್ಟ್ರೀಯ ಹೆದ್ದಾರಿಯೊಂದು ಇಷ್ಟು ಕೆಟ್ಟಾ ಕೊಳಕಾಗಿರಲು ಹೇಗೆ ಸಾಧ್ಯ ಎಂದು ಮಾಡಿದ ಲೆಕ್ಕಾಚಾರವೆಲ್ಲಾ ಕೊಟ್ಟದ್ದು ಒಂದೇ ಉತ್ತರ- ಕಳಪೆ ಕಾಮಗಾರಿ. ಭಾರೀ ವಾಹನಗಳ ಓಡಾಟದಿಂದ ಹೀಗಾಗುತ್ತದೆ ಎಂಬ ಅಕಾರಗಳ ಸಿದ್ಧ ಉತ್ತರ ಜನರ ಕಿವಿ ಮೇಲೆ ಇಡೀ ಪಶ್ಚಿಮ ಘಟ್ಟ ತಂದಿಟ್ಟಂತಿದೆ  
  
ಅಂತೂ ಬರೋಬ್ಬರಿ ಎರಡೂವರೆ ತಾಸಿನಲ್ಲಿ ನಮ್ಮ ಕಾರು ಆವತ್ತು ಶಿರಾಡಿ ಘಾಟಿ ದಾಟಿತ್ತು. ಬೆಂಗಳೂರು-ಮಂಗಳೂರು ನಡುವೆ ಪಯಣಿಸುವವರು ಶಿರಾಡಿ ಬಗ್ಗೆ ಒಂದು ಡೌಟ್ ಇಟ್ಟುಕೊಂಡೇ ಹೊರಡುತ್ತಾರೆ. ಶಿರಾಡಿ ಅಂದ ಕೂಡಲೇ, ‘ರೋಡ್ ಸರಿ ಇದ್ಯಾ ಈಗಲ್ಲಿ?’ ಎಂಬ ಪ್ರಶ್ನೆ ಬಂದೇ ಬರುತ್ತದೆ. ಆಗುಂಬೆ ಅಥವಾ ಚಾರ್ಮಾಡಿಯಂತೆ ಶಿರಾಡಿ ಎಂದರೆ ಪ್ರಕತಿ, ಹಸಿರು, ಹಾದಿಯ ಪಕ್ಕ ಹರಿಯುವ ಪುಟ್ಟ ಬೆಳ್ಳಗಿನ ಝರಿಗಳ ನೆನಪಾಗುವುದೇ ಇಲ್ಲ. ತಪ್ಪು ಆ ತಾಣದ್ದಲ್ಲ ಬಿಡಿ ರಸ್ತೆಯದ್ದು ಮತ್ತು ಅದರ ರಿಪೇರಿ ಮಾಡುವಾಗ ಹಣ ಕೊಳ್ಳೆ ಹೊಡೆದವರದ್ದು

ಈ ವರ್ಷ ಜನವರಿಯಲ್ಲಿ 13 ಕಿ.ಮೀ. ಉದ್ದ ಸಿಮೆಂಟ್ ರಸ್ತೆ ನಿರ್ಮಾಣಕ್ಕಾಗಿ ದಾರಿ ಮುಚ್ಚಲಾಗಿತ್ತು. ಇದಕ್ಕೆ ತಗುಲಿದ ವೆಚ್ಚ ಸುಮಾರು 70 ಕೋಟಿ ರೂ. ಈಗದು ತೆರೆದುಕೊಳ್ಳುತ್ತಿದೆ. ಆದರೆ ಈ ಬಾರಿಯೂ ಎರಡೇ ತಿಂಗಳು ಸಂಚಾರ ಭಾಗ್ಯ. ಆಮೇಲೆ ಎರಡನೇ ಹಂತದ ಕಾಮಗಾರಿ ಆರಂಭವಾಗುತ್ತದೆ ಎನ್ನಲಾಗುತ್ತಿದೆ. ಆವತ್ತು ನಮ್ಮಂತಹ ಅನೇಕರ ಭಯಾನಕ ಪ್ರಯಾಣದ ನಂತರ 2014ರಲ್ಲೊಮ್ಮೆ ಹೀಗೇ ರಿಪೇರಿ ಉದ್ದೇಶಕ್ಕೆ ಘಾಟಿ ಬಂದ್ ಆಗಿತ್ತು. ಒಂದು ಬಹುಮುಖ್ಯ ರಾಷ್ಟ್ರೀಯ ಹೆದ್ದಾರಿ ಈ ಪರಿ ಮುಚ್ಚಲ್ಪಡುವುದು ಕೇವಲ ಶಿರಾಡಿಯಲ್ಲೇ ಇರಬೇಕು. ರೋಡ್ ಸರಿಯಾಯಿತು ಎಂದುಕೊಳ್ಳುವಷ್ಟರಲ್ಲಿ ಮತ್ತಾರು ತಿಂಗಳಲ್ಲಿ ಅದೇ ಯಥಾಸ್ಥಿತಿ. ಘಾಟಿ ಆರಂಭಗೊಳ್ಳುವ ‘ಗುಂಡ್ಯ’ ಹೆಸರು ಶಿರಾಡಿಯ ಗುಂಡಿಗಳನ್ನು ಪ್ರತಿನಿಸುವಂತಿದ್ದರೆ ಅದು ಕೇವಲ ಆಕಸ್ಮಿಕ  
  
ಅಪ್ಪಟ ವನ್ಯಜೀವಿಧಾಮ, ರಕ್ಷಿತಾರಣ್ಯವಾದ ಶಿರಾಡಿ ಘಾಟಿಯ ಫೋಟೊಗಳನ್ನು ಗೂಗಲ್ ಸರ್ಚ್ ಮಾಡಿದರೆ ಹೊಂಡ ತುಂಬಿದ ರಸ್ತೆಗಳ ಚಿತ್ರ, ಪಲ್ಟಿ ಹೊಡೆದ ಟ್ಯಾಂಕರ್ ಚಿತ್ರಗಳೇ ಕಾಣುತ್ತವೆ. ಘಾಟಿ ತೆರೆದಿದ್ದಾಗ ತಿಂಗಳಲ್ಲಿ ಸುಮಾರು 30-40 ಅಪಘಾತಗಳಾದ ಅಕತ ದಾಖಲೆಗಳಿವೆ. ಹೀಗಾದಾಗ ಘಾಟಿ ಗಂಟೆಗಟ್ಟಲೆ ಬ್ಲಾಕ್.  
  
**ಪಾಸಿಟಿವ್ ಥಿಂಕಿಂಗ್** ಅಮ್ಮ ಎಷ್ಟೇ ಬೈದರೂ ಅವಳದ್ದೇ ಮಡಿಲು ಹಿತವೆನಿಸುತ್ತದೆ. ಅವಳೇ ಮತ್ತೆ ಅಕ್ಕರೆ ಹರಿಸುತ್ತಾಳೆ. ಹಾಗೇ ಈ ಪ್ರಕೃತಿ. ಶಿರಾಡಿಯ ಪ್ರಕತಿ ಸೊಬಗಿಗೆ ರಸ್ತೆಯೊಂದು ಕಪ್ಪು ಚುಕ್ಕಿ ಆಗಿಲ್ಲದೆ ಇರುತ್ತಿದ್ದರೆ ಅದರ ಸೌಂದರ್ಯಕ್ಕೆ ಸಾಟಿ ಇಲ್ಲ. ಮಂಗಳೂರು ಬೆಂಗಳೂರನ್ನು ಸಂಪರ್ಕಿಸುವ ಅತೀ ಹತ್ತಿರದ ದಾರಿಯೂ ಹೌದಿದು. (350 ಕಿ.ಮೀ.) ಘಾಟಿ ಸರಿ ಇರುವಾಗ ಅಲ್ಲಿನ ಹಗಲು ಪ್ರಯಾಣ ಅದ್ಭುತ. ಅದರಲ್ಲೂ ಬೈಕ್ ರೈಡ್ ಮೋಹಿಗಳಿಗೆ, ಚಾರಣಿಗರಿಗೆ ಹೇಳಿ ಮಾಡಿಸಿದ ಸೊಬಗಿನ ಸ್ಥಳ. ವೆಂಕಟಗಿರಿ, ಮುಗಿಲಗಿರಿ, ದೋಣಿಗಲ್ ಮತ್ತಿತರ ಚೆಂದದ ತಾಣಗಳು ಸುತ್ತಲಿವೆ. ಒಂಭತ್ತು ಗುಡ್ಡವಂತೂ ಟ್ರೆಕ್ಕಿಗಳಿಗೆ ಮೋಡಿ ಮಾಡುವ ಸ್ಥಳ. ಇಂತಹ ಚೆಂದದ ಅನುಭವ ನೀಡುವ ದಶ್ಯ ವೈಭವದಿಂದ ಕೂಡಿದ ಶಿರಾಡಿ ಮತ್ತೆ ರಾಡಿಯಾಗದಿದ್ದರಾಯಿತು. ಕೋಟಿಗಟ್ಟಲೆ ಚೆಲ್ಲುವ ದಾರಿಯೊಂದು ವರ್ಷವಿಡೀ ಮುಚ್ಚಿಯೇ ಇದ್ದರೆ ಏನ್ ಚೆಂದ ಅಲ್ವೇ?