[ಮರಳಿ ಮಣ್ಣಾಗುವ ಓಲ್ಡ್‌ ಈಸ್‌ ಗೋಲ್ಡ್‌](https://vijaykarnataka32.rssing.com/chan-55835614/article5446-live.html)

ಆಫೀಸು ಮುಗಿಸಿ ಮನೆಗೆ ಬಂದ ಪತಿರಾಯನ ಕೈಯಲ್ಲಿ ದೊಡ್ಡದೊಂದು ಮಣ್ಣಿನ ಮಡಕೆ. ಅಂತೂ ತಂದೇಬಿಟ್ರಾ? ಅಂದೆ.

ನಿನಗೆ ಗೊತ್ತಾಗಲ್ಲ ಸುಮ್ನಿರು. ಆ ವಾಟರ್‌ ಪ್ಯೂರಿಫಯರ್‌ ನೀರು, ಅದ್ರಲ್ಲೂ ಆರ್‌ಒ (ರಿವರ್ಸ್‌ ಆಸ್ಮಾಸಿಸ್‌) ನೀರು ಸ್ವಲ್ಪಾನೂ ಒಳ್ಳೇದಲ್ವಂತೆ. ಇನ್ಮೇಲೆ ಈ ಮಡಕೆಯಲ್ಲಿ ನೀರು ಹಾಕಿಡೋಣ. ಆರೋಗ್ಯಕ್ಕೆ ಒಳ್ಳೇದು. ಚಿಕ್ಕವನಿದ್ದಾಗ ಅಜ್ಜಿ ಮನೇಲಿ ಇದೇ ನೀರು ಕುಡಿಯೋದಾಗಿತ್ತು. ಏನು ಟೇಸ್ಟು, ಎಷ್ಟು ತಂಪು. ಆ ಕಾಲದ ಮಜಾನೇ ಬೇರೆ.. ಎಂದು ಇದ್ದಕ್ಕಿದ್ದಂತೆ ನಾಸ್ಟಾಲ್‌ಜಿಕ್‌ ಆಗಿ ಹೊಸ ಮಡಕೆ ತೊಳೆಯಲು ಹೊರಟರು.

ಹೌದಲ್ವಾ? ಎಲ್ಲರಿಗೂ ಅವರವರ ಹಳೆಯ ದಿನಗಳೇ ಚೆನ್ನ. ಹಳೆಯ ಹಾಡುಗಳು ಮಧುರ. ಆ ಕಾಲದಲ್ಲಿ ಎಂತೆಂಥ ಸಿನಿಮಾಗಳು ಬಂದ್ವು. ಆಗಿನ ಬಟ್ಟೆಯ ಕ್ವಾಲಿಟಿಯೇ ಬೇರೆ. ತರಕಾರಿ-ಹಣ್ಣುಗಳು ಕೆಮಿಕಲ್‌ ಮಿಶ್ರಣವಾಗದೆ ಶುದ್ಧಾತಿಶುದ್ಧ ತಳ ದಪ್ಪಗಿದ್ದ ಪಾತ್ರೆಗಳೆಲ್ಲಾ ಎಷ್ಟೇ ಸಮಯ ಕಳೆದರೂ ಒಡೀತಾ ಇರ್ಲಿಲ್ಲ. ಹಳೆಯ ಸೋಫಾಗೆ ಕುಟ್ಟಿ ಹಿಡಿದದ್ದೇ ಇಲ್ಲ. ಆಕಾಶವಾಣಿಯ ಕಾರ್ಯಕ್ರಮದ ಲೆವೆಲ್ಲೇ ಬೇರೆ. ಒಟ್ಟಾರೆ ಹಳೆಯ ಮದ್ಯ ರುಚಿಯೋ ರುಚಿ

ಹಳೆಯದು ಎನ್ನುವುದೆಲ್ಲಾ ಒಳ್ಳೇದಾ? ಅಥವಾ ನಮ್ಮ ಮನಸ್ಥಿತಿಯೇ ಹಾಗಾ? ಬಹುತೇಕ ವಿಚಾರಗಳಲ್ಲಿ ಹಳೆಯದು ಉತ್ತಮವಾಗಿದ್ದದ್ದು ಸುಳ್ಳಲ್ಲ. ಹಾಗಿದ್ದರೆ ಈ ಹಳೆಯದ್ದು ಅಂದರೆ ಯಾವುದು?

**ಹಳತು-ಹೊಸತು**

1907ರಲ್ಲಿ ಅಮೆರಿಕದಲ್ಲಿ ಲಿಯೋ ಬೇಕಲ್ಯಾಂಡ್‌ ಸಂಪೂರ್ಣ ಸಿಂಥೆಟಿಕ್‌ ಪ್ಲಾಸ್ಟಿಕ್‌ ಕಂಡುಹಿಡಿದ. ಹಾಗೆ ಕಂಡುಹಿಡಿದ ಪ್ಲಾಸ್ಟಿಕ್‌ ಈ ಪರಿ ಇಡೀ ಜಗತ್ತನ್ನೇ ಆವರಿಸಿಕೊಳ್ಳುತ್ತದೆ ಎಂಬ ಕಲ್ಪನೆ ಅವನಿಗೂ ಇರಲಾರದು. ಬೆಳಿಗ್ಗೆ ಕಣ್ಣು ಬಿಡುತ್ತಲೇ ಕಾಣುವ ಗಡಿಯಾರದಿಂದ, ಹಲ್ಲುಜ್ಜುವ ಬ್ರೆಶ್‌, ತಿನ್ನುವ ತಟ್ಟೆ, ಹೆಗಲೇರಿಸಿ ಹೊರಡುವ ಬ್ಯಾಗ್‌, ಹತ್ತುವ ಗಾಡಿ, ಹಿಡಿದ ಮೊಬೈಲ್‌, ಕುಡಿವ ಬಾಟಲ್‌.. ಎಲ್ಲವೂ ಪ್ಲಾಸ್ಟಿಕ್ಕೇ.. ಪ್ಲಾಸ್ಟಿಕ್‌ ಒಂದು ಅದ್ಭುತ ಸಂಶೋಧನೆ ಎನ್ನುವುದರಲ್ಲಿ ದೂಸ್ರಾ ಮಾತೇ ಇಲ್ಲ. ಜಗತ್ತಲ್ಲಿ ಐನೂರು ಬಿಲಿಯನ್‌ನಿಂದ ಒಂದು ಟ್ರಿಲಿಯನ್‌ ಪ್ಲಾಸ್ಟಿಕ್‌ ಬ್ಯಾಗ್‌ಗಳನ್ನು ಪ್ರತಿ ವರ್ಷ ಬಳಸಲಾಗುತ್ತದೆ ಅಂದರೆ ಪ್ಲಾಸ್ಟಿಕ್‌ ಮಹಿಮೆ ಎಂಥದ್ದಿರಬಹುದು? ಅದು ಹೋಗಲಿ. ಲಿಯೋ ಬೇಕಲ್ಯಾಂಡ್‌ ಪುಣ್ಯಾತ್ಮನಿಗೆ ಪ್ಲಾಸ್ಟಿಕ್‌ ಅಕ್ಕಿ, ಮೊಟ್ಟೆ ಸೃಷ್ಟಿಯಾದೀತು ಎಂಬ ಅಂದಾಜಿದ್ದರೆ ಸಂಶೋಧನೆಯ ಸಹವಾಸವೇ ಬೇಡ ಎಂದು ಸುಮ್ಮನಿರುತ್ತಿದ್ದನೇನೋ

ಮನುಷ್ಯನ ಸಂಶೋಧನಾ ಗುಣ ಹೊಸದನ್ನು ಹುಟ್ಟು ಹಾಕಿತು. ಕುತುಹೂಲ ಸ್ವಭಾವ ಅದನ್ನು ತನ್ನದಾಗಿಸಿಕೊಳ್ಳಲು ಹೊರಟಿತು. ಯೂಸರ್‌ ಫ್ರೆಂಡ್ಲಿಯತ್ತ ನಮ್ಮ ಚಿತ್ತ ವಾಲಿತು. ಈಝಿಯಾಗಿ ಕೆಲಸ ಆಗುವುದು ಮುಖ್ಯವಾಗಿತ್ತೇ ಹೊರತು ಪರಿಣಾಮವಲ್ಲ. ಮಜಾ ಎಂದರೆ ಹೊಸದನ್ನು ಹುಟ್ಟಿಸಿದ ಸಂಶೋಧನಾ ಪ್ರವೃತ್ತಿಯೇ ಸೃಷ್ಟಿಗೊಂಡ ಹೊಸದರಿಂದ ಆಗಬಹುದಾದ ದುಷ್ಪರಿಣಾಮವನ್ನೂ ಸಂಶೋಧಿಧಿಸಿತು/ಸಂಶೋಧಿಧಿಸುತ್ತಲೇ ಇದೆ. ಆಗಲೇ ಮತ್ತೆ ಹಳತು ಹೊಸದಾಗಿದ್ದು ಅಂದರೆ ಹೊಸತೆಂದು-ಆರೋಗ್ಯಕರವೆಂದು ನಾವೀಗ ಬದಲಾಗುತ್ತಿದ್ದೇವಲ್ಲ. ಅದೆಲ್ಲವೂ ಹಳತರ ಹೊಸ ರೂಪವಷ್ಟೆ.

**ಎಷ್ಟೆಂದರೂ ಕಾಲ ಚಕ್ರವಲ್ಲವೇ?**

ಜಾಗೃತಿ ಜಾಥಾ ಶುರುವಾಯಿತು ನೋಡಿ. ಪ್ಲಾಸ್ಟಿಕ್‌ ನಿಷೇಧಿಧಿಸಿ; ವಿಷಕಾರಕ. ಐ ಆ್ಯಮ್‌ ಇಕೋ ಫ್ರೆಂಡ್ಲಿ ಎಂಬ ಹಣೆಪಟ್ಟಿ ಹೊತ್ತ ಬಟ್ಟೆಯ ಬ್ಯಾಗ್‌ಗಳು ದಾಂಗುಡಿ ಇಟ್ಟವಲ್ಲಾ.. ನಾನು ಬಾಲವಾಡಿಯಲ್ಲಿದ್ದಾಗ ಅಪ್ಪ ಇಂಥದ್ದೇ ಬಟ್ಟೆ ಬ್ಯಾಗ್‌ನಲ್ಲಿ ದಿನಸಿ ತರುತ್ತಿದ್ದ ಎಂಬುದು ಈಗ ನೆನಪಾಯಿತು. ಇದ್ದಕ್ಕಿದ್ದಂತೆ ಜಗತ್ತಿನಾದ್ಯಂತ ಪ್ಲಾಸ್ಟಿಕ್‌ ವಿರುದ್ಧ ಸಮರ ಶುರು. ಪ್ರಪಂಚದಲ್ಲಿ ಕೇವಲ ಶೇ.27ರಷ್ಟು ಪ್ಲಾಸ್ಟಿಕ್‌ ಬಾಟಲ್‌ಗಳು ಮಾತ್ರ ರಿಸೈಕಲ್‌ ಆಗುತ್ತವಂತೆ. ಉಳಿದವೆಲ್ಲಾ ಪ್ರಕೃತಿಗೇ ಸೇರುತ್ತವೆ. ಅಲ್ಲಿ ಮಣ್ಣಿನ ಜೊತೆ ಮಣ್ಣಾಗದೆ ವಿಷವಾಗುತ್ತದೆ ಎಂಬ ಮತ್ತೊಂದು ಸಂಶೋಧನೆಗೆ ಜಗತ್ತೇ ಹೌಹಾರಿತು. ಪ್ಲಾಸ್ಟಿಕ್‌ ಹುಟ್ಟಿಸಿದ್ದೇ ನಾವು ಎಂದು ಹೆಮ್ಮೆಯಿಂದ ಎದೆಯುಬ್ಬಿಸಿದ ದೊಡ್ಡಣ್ಣನೇ ಹೇಗಪ್ಪಾ ಇದರಿಂದ ಮುಕ್ತಿ ಪಡೆಯುವುದು ಎಂದು ತಲೆ ಕೆಡಿಸಿಕೊಂಡ. ಪ್ಲಾಸ್ಟಿಕ್‌ ಎಂಬುದಿಲ್ಲಿ ಕೆಲ ಹೊಸ ಆವಿಷ್ಕಾರಗಳ ನೆಗೆಟಿವ್‌ ಪರಿಣಾಮವನ್ನು ತೋರಿಸಲು ಒಬ್ಬ ರಾಯಭಾರಿಯಷ್ಟೆ. ಇಂಥಹದ್ದರ ಪಟ್ಟಿ ಮಾಡಲು ಕುಂತರೆ ಹನುಮಂತನ ಬಾಲದಂತೆ ದೊಡ್ಡದಾಗಿ ಬೆಳೆಯುತ್ತದೆ

ನಮ್ಮ ದೇಹವನ್ನು, ನಾವಿರುವ ತಾಣವನ್ನು ಹೊಸದೊಂದು ವಸ್ತು ಸುಡುತ್ತಿದೆ ಎಂದಾಗ ಜಾಗೃತವಾಗಿಯೇ ಆಗುತ್ತೇವೆ. ನಮ್ಮ ಆವಿಷಾರ ನಮ್ಮನ್ನೇ ನುಂಗುತ್ತಿದೆ ಎಂದು ತಿಳಿದ ಮೇಲೆ ಹಳೆಯದಕ್ಕೆ ಮರಳದೆ ಬೇರೆ ದಾರಿಯೂ ಇಲ್ಲ. ಒಳ್ಳೆಯದಕ್ಕೆ ಹೊರಳುವುದು ಎಂದರೆ ಹಳೆಯದನ್ನು ಮತ್ತೆ ಪಾಲಿಸುವುದು ಎಂಬಂತಾಗಿದೆ. ಕಾಲಚಕ್ರ ಎಲ್ಲವನ್ನೂ ರಿಕ್ಯಾಪ್‌ ಮಾಡುತ್ತಾ ತಮಾಷಿ ನೋಡುತ್ತಿದೆ.

ಬರ್ಗರ್‌, ಪಿಜಾ ಬ್ಯಾಡ್ರೋ.. ಸಿರಿಧಾನ್ಯಗಳನ್ನ ಬಳಸಿ.

ಒಬ್ಬೊಬ್ಬರೇ ಓಡಾಡೋಕೆ ಕಾರ್‌ ಯಾಕೆ ಬೇಕು? ಮೆಟ್ರೋ-ಬಸ್‌ನಂತಹ ಸಾಮೂಹಿಕ ಸಾರಿಗೆ ಅಭ್ಯಾಸ ಮಾಡಿಕೊಳ್ಳಿ.

ತಾಮ್ರದ ಚೊಂಬಲ್ಲಿ ನೀರಿಟ್ಟು ಕುಡಿದರೆ ತುಂಬಾ ಒಳ್ಳೆಯದು.

ವಿಪರೀತ ರಾಸಾಯನಿಕ ಯುಕ್ತ ಗೊಬ್ಬರ ಬಳಸಿ ಭೂಮಿ ಹಾಳಾಗಿದೆ. ಸಾವಯವ ಕೃಷಿಯನ್ನು ಬೆಂಬಲಿಸಿ.

ಫ್ರಿಜ್‌ನಲ್ಲಿ ನೀರಿಡಬೇಡಿ. ಮಣ್ಣಿನ ಮಡಕೆ ಬಳಸಿ.

ಪ್ರಾಚೀನ ಭಾರತದ ಆರೋಗ್ಯ ಮಂತ್ರ-ಯೋಗ. ದಿನನಿತ್ಯ ತಪ್ಪದೇ ಮಾಡಿ.

ಹೀಗೆ ಎಲ್ಲೆಲ್ಲಿ ಸಾಧ್ಯವೋ ಅಲ್ಲಲ್ಲಿ ನಾವು ಮತ್ತೆ ನಮ್ಮ ಚಂದದ ಆ ಕಾಲಕ್ಕೇ ಮರಳುತ್ತಿದ್ದೇವೆ. ಹಾಗೆಂದು ಹೊಸದೆಲ್ಲ ಹಾಳು, ಹಳೆಯದೆಲ್ಲ ಶ್ರೇಷ್ಠ ಎಂದಲ್ಲ. ಹೊಸದನ್ನು ನಮ್ಮದಾಗಿಸಿಕೊಳ್ಳುವಾಗ ಸಾಧಕ-ಬಾಧಕಗಳತ್ತ ಗಮನ ಹರಿಸದೆ ಕೆಲಸ ಸುಲಭ ಮಾಡಿಕೊಳ್ಳುವ ಧಾವಂತವಾಗಬಾರದು ಅಷ್ಟೆ.