ಪಿಯುಸಿಯ ವಿಜ್ಞಾನವನ್ನು ಕಷ್ಟದಲ್ಲಿ ಮುಗಿಸಿದ್ದಾಗಿತ್ತು. ಈಗ ಅವನು ಎಂದರೆ ಮುಂದಿನ ಓದಿನ ಬಗ್ಗೆ ಗಟ್ಟಿ ನಿರ್ಧಾರ ತೆಗೆದುಕೊಳ್ಳುವ ಹೊತ್ತು. ಅದೂ ಆಯಿತು, ಜೊತೆಗೆ ಹೊಸ ಕಾಲೇಜಿಗೆ ಹೋಗುವಾಗ ಮುಖ ಕಪ್ಪಿಟ್ಟರೆ ಎಂಬ ಸೌಂದರ್ಯಪ್ರಜ್ಞೆ ಇತ್ತೀಚೆಗೆ ಹೆಚ್ಚುತ್ತಲೇ ಇತ್ತು. ಏನೇ ಇದ್ದರೂ ಇಂಡೋರ್‌ ಗೇಮ್‌ಗಳು. ಎಲ್ಲಿ ಅವನು ಕೆನ್ನೆ ಮುಟ್ಟುತ್ತಾನೋ ಎಂಬ ದುಗುಡದಲ್ಲಿ ಒಂದು ಕಾಲು ಅಂಗಳಕ್ಕಿಡುವುದಾದರೂ ಮುಖವನ್ನು ಶಾಲಿನಿಂದ ಮುಚ್ಚಿಕೊಂಡೇ ಇರುವುದಾಗಿತ್ತು. ಇಷ್ಟು ವರ್ಷ ತಟ್ಟದ ಅವನ [ಬಿಸಿ](https://vijaykarnataka.com/topics/%E0%B2%AC%E0%B2%BF%E0%B2%B8%E0%B2%BF) ಈಗ ಹಗೂರಕ್ಕೆ ತಟ್ಟಲು ಶುರುವಾಗಿತ್ತು.  
  
ಕಾಲೇಜು ಮುಗಿದಿತ್ತು. ಅವನು ಮತ್ತೆ ಬಂದಿದ್ದ. ಮೇ ತಿಂಗಳ ಕೊನೆಯ ವಾರವದು. ಉದ್ಯೋಗಕ್ಕೆಂದು ಬೆಂಗಳೂರಿಗೆ ಹೊರಟುನಿಂತಿದ್ದೆ. [ಬಿಸಿಲು](https://vijaykarnataka.com/topics/%E0%B2%AC%E0%B2%BF%E0%B2%B8%E0%B2%BF%E0%B2%B2%E0%B3%81) ಜೋರಿತ್ತಲ್ಲ. ಅಪ್ಪನ ಕಣ್ಣೆವೆಗಳಲ್ಲಿ ಕಟ್ಟಿದ ಹನಿಯನ್ನು ಕನ್ನಡಕದ ಮೇಲೆ ಬಿದ್ದ ಬಿಸಿಲಕೋಲು ನೋಡಲು ಬಿಡದೆ ತಡೆದಿತ್ತು. ಅಷ್ಟರಮಟ್ಟಿಗೆ ಪರಿಸ್ಥಿತಿಯನ್ನು ನಿಭಾಯಿಸುವ ಭಲೇ ಜಾಣ ಅವನು.  
  
ಊರಲ್ಲಿ ಅಷ್ಟೆಲ್ಲಾ ಜೊತೆಗಿದ್ದವನು ನಗರವನ್ನು ಸೇರಿಕೊಂಡ ಮೇಲೆ ಹತ್ತಿರ ಸುಳಿಯುತ್ತಿರಲಿಲ್ಲ. ಎಲ್ಲಾ ದಿನಗಳು ಒಂದೇ ಆಗಿಬಿಟ್ಟಿದ್ದಕ್ಕೋ ಏನೋ? ಅವನ ಬರುವಿಕೆಗೆ ಕಾಯುವಂಥದ್ದೂ ಇರುತ್ತಿರಲಿಲ್ಲ. ಬಂದರೂ ಅವನೊಂದಿಗೆ ಮಾಡುವಂಥದ್ದೇನಿತ್ತು? ಹೀಗೆ ಅವನ ಇಲ್ಲದಿರುವಿಕೆಯಲ್ಲೇ ದಿನ ಕಳೆಯುತ್ತಾ ಮದುವೆಯಾಯಿತು. ದೊಡ್ಡ ಮಗ ಹುಟ್ಟಿದ್ದೂ ಅವನು ಬರುವ ಸಮಯಕ್ಕೇ. ಬಾಣಂತನಕ್ಕೆ ಸುಯೋಗ್ಯ ಕಾಲವಂತೆ ಇದು. ಶಿಶುವಿನ ಬಟ್ಟೆ ಬೇಗ ಒಣಗುತ್ತದೆ ಎಂದು ಅಮ್ಮನಿಗೆ ಖುಷಿ. ಇಷ್ಟು ದಿನ ದೂರವಿದ್ದರೂ ಅವನು ಎಂದಿನಂತೆ ಮತ್ತೆ ನನಗೆ ಒಳ್ಳೆಯದನ್ನೇ ಮಾಡಿದ್ದ.

ಈ ಬಿಸಿಲ ಹೊತ್ತಲ್ಲಿ ಬೇಸಿಗೆಯ ಬಗ್ಗೆ ಕಣ್ಮುಚ್ಚಿ ಕೂತು ಯೋಚಿಸಿದಾಗ ಇವೆಲ್ಲಾ ನೆನಪಾಯಿತು. ಬೇಸಿಗೆಯೆಂದರೆ ಆಟ, ಕಥೆ, ಗುಡ್ಡೆಯ ಗೋಣಿಚೀಲ, ಮಾವಿನಕಾಯಿ, ಹಲಸಿನ ಹಪ್ಪಳ, ಉಪ್ಪಿನಕಾಯಿಗಳೇ ನೆನಪಾಗುತ್ತವೆಯೇ ಹೊರತು ಹರಿದ ಬೆವರಲ್ಲ. ಅಷ್ಟರಮಟ್ಟಿಗೆ ಈ ನೆನಪು ಬಹಳ ಚಾಲಾಕಿ. ಬೇಸಿಗೆಯ ನಿಜ ಅರ್ಥ ತಿಳಿದದ್ದೇ ಶಾಲೆ ಶುರುವಾದ ಮೇಲೆ. ಪಾಠ, ಪುಸ್ತಕ, ಯೂನಿಫಾರ್ಮ್‌, ಭಾಷಣ-ಪ್ರಬಂಧ ಸ್ಪರ್ಧೆ ಎಂದುಕೊಂಡು ಹೀಗೇ ಇರಬೇಕೆಂಬ ನಿಯಮಗಳ ಹಂಗಿಲ್ಲದ ಬೇಸಿಗೆಯದು. ನಿನಗಿಷ್ಟ ಬಂದಂತೆ ಇರು ಎಂದು ಭೂಮಧ್ಯ ರೇಖೆಯ ಮೇಲೆ ನಿಂತು ಸೂರ್ಯ ಠರಾವು ಹೊರಡಿಸಿದ್ದ ಕಾಲ.  
  
ಬೇಸಿಗೆ ಎನ್ನುವುದು ಯೌವ್ವನವನ್ನು ಪ್ರತಿನಿಧಿಸುವ ಕಾಲವಂತೆ. ವಸಂತದ ಬಗ್ಗೆ ಮಾತನಾಡದ ಕವಿಯೇ ಇಲ್ಲ. ಅದಕ್ಕೇ ಇರಬೇಕು, ವೈಶಾಖದ ಸೂರ್ಯನಿಗೆ ಕೊಂಚವೂ ನಾಚಿಕೆ ಇಲ್ಲ. ಸದಾ ಮೈಯ ಬೆವರಾಗಿ ಅಂಟಿಕೊಂಡೇ ಇರುತ್ತಾನೆ. ಇಂವ ಮುಟ್ಟಿದಲ್ಲೆಲ್ಲಾ ಸೃಷ್ಟಿಯೇ. ಚಿಗುರು, ಹೂವು, ಕಾಯಿ, ಹಣ್ಣು, ಹಸಿರು ಭೂಮಿಯೂ ಸೂರ್ಯನತ್ತಲೇ ವಾಲುತ್ತಾ ತನ್ನ ಮೈಯ ಕಾವನ್ನು ಏರಿಸಿಕೊಳ್ಳುತ್ತಾಳೆ. ಚಳಿಗಾಲದಲ್ಲಿ ಸೂರ್ಯನಿಂದ ದೂರಾದ ವಿರಹಿಣಿಗೆ ಇಷ್ಟಾದರೂ ಸಾಂಗತ್ಯ ಸಿಗದಿದ್ದರೆ ಹೇಗೆ?