**ಬೇಸಿಗೆಯೆಂಬ ವಷಾಂರ್‍ತ್ಯ**  
ಆಗೆಲ್ಲಾ ಮಾರ್ಚ್‌ ತಿಂಗಳನ್ನು ವರ್ಷದ ಕೊನೆ ಎಂದು ಯಾಕೆ ಕರೆಯುತ್ತಾರೆ ಎಂಬ ಗೊಂದಲ ಬಹಳವೇ ಆಗುತ್ತಿತ್ತು. ಹಾಗಿದ್ದರೆ ಡಿಸೆಂಬರ್‌ ಇದ್ದು ಏನು ಪ್ರಯೋಜನ? ಅದರ ಬದಲಿಗೆ ಮಾರ್ಚನ್ನೇ ಕೊನೆಯ ತಿಂಗಳಾಗಿಸಿ, ಏಪ್ರಿಲ್‌ ಅನ್ನು ಮೊದಲ ತಿಂಗಳು ಮಾಡಬೇಕಿತ್ತು ಎಂದು ಪ್ರತೀ ರಜೆಯಲ್ಲಿ ಅಂದುಕೊಳ್ಳುತ್ತಿದ್ದೆ. ನಮಗೆಲ್ಲಾ ರಜೆ ಎಂದರೆ ಹೊಸ ವರ್ಷದಂತೆ. ಆ ಮಟ್ಟಿಗೆ ಯುಗಾದಿ ಹಬ್ಬದ ಲೆಕ್ಕಾಚಾರ ಸರಿಯಾಗಿಯೇ ಇದೆ.  
  
ನಾನೀಗ ದಿನವಿಡೀ ಮನೆಯೊಳಗೇ ಇದ್ದರೂ ಸಮ್ಮರ್‌ನಲ್ಲಿ ಎಂತಹ ಆಹಾರ ಸೇವಿಸಬೇಕು, ಎಷ್ಟು ತರಕಾರಿ ಹೊಟ್ಟೆಗೆ ಹೋಗಬೇಕು, ನೀರೆಷ್ಟು ಕುಡಿಯಬೇಕು ಎಂಬ ಲೆಕ್ಕಾಚಾರ ಮಾಡುತ್ತೇನೆ. ಸುಡುವ ಸೂರ್ಯ ನೆತ್ತಿಯ ಮೇಲೇ ಇರಲು ಗೇರುಹಣ್ಣನ್ನು ಕಚ್ಚುವಾಗ ಹರಿದ ಅರ್ಧ ರಸ ಬಾಯಿಗೆ, ಇನ್ನರ್ಧ ತೋಳು-ಅಲ್ಲಿಂದ ಸೀದಾ ಲಂಗಕ್ಕೆ ಜಾರುವಾಗ ಡಿಹೈಡ್ರೇಶನ್‌ ಪದವೇ ಗೊತ್ತಿರಲಿಲ್ಲ. ವೇಯ್ಟ್‌ ಲಾಸ್‌ ಮಾಡಿಕೊಳ್ಳಲು ಇದು ಅದ್ಭುತ ಕಾಲ ಎಂದು ಡಯಟಿಂಗ್‌ ವೆಬ್‌ಸೈಟ್‌ಗಳೆಲ್ಲಾ ಹೇಳುವಾಗ ಗುಡ್ಡೆ ಹತ್ತಿ ಇಳಿದ ವ್ಯಾಯಾಮ ಕಣ್ಣೆದುರು ಬಂದು ನಿಲ್ಲುತ್ತದೆ. ಕಲ್ಲಂಗಡಿ, ಸೌತೆಕಾಯಿ ತಿಂದು ಜ್ಯೂಸ್‌ ಕುಡಿಯಿರಿ ಎಂದಾಗ ಮುಳ್ಳು ಹಣ್ಣು ಕಿತ್ತು ತಿಂದ ರುಚಿ ಬಾಯಲ್ಲಿ ನೀರೂರಿಸುತ್ತದೆ. ರಾತ್ರಿಯಿಡೀ ಶಾಲು ಹೊದ್ದು ಅರ್ಧ ಕೂತು, ಇನ್ನರ್ಧ ಮಲಗಿ ಯಕ್ಷ ಗಾನ ಬಯಲಾಟ ನೋಡುವಾಗ ಸೊಳ್ಳೆ ಕಚ್ಚಿತ್ತಾ? ಗೊತ್ತಿಲ್ಲ.. ಬಾಲ್ಯದ ನೆನಪುಗಳು ಚೆಂದ ಎನಿಸುವುದೇ ಆಗಿನ ಮುಗ್ಧತೆಗೆ. ಸಿಕ್ಕಿದ್ದೇ ಹೌದಾದರೆ ಮತ್ತೆ ಒಂಚೂರು ಮುಗ್ಧತೆಯನ್ನು ಎರವಲು ಪಡೆಯುವ ಯೋಚನೆಯೊಂದು ಬರುತ್ತದೆ.

ಉರಿವ ಬೇಸಿಗೆಯುಸಿರು  
  
ಈ ಬಾರಿ ಅವಧಿಗಿಂತ ಮೊದಲೇ ಬೇಸಿಗೆ ಬಂದಿದೆ.. ಕಳೆದ ಬಾರಿಗಿಂತ ಈ ಸಲ ಸೆಖೆಯ ತಾಪ ಹೆಚ್ಚು.. ಎಂದು ಪ್ರತಿವರ್ಷ ನ್ಯೂಸ್‌ ಹೇಳುತ್ತಲೇ ಇರುತ್ತದೆ. ವಯಸ್ಸೇರಿದಂತೆ ಬಿಸಿಯೂ ಏರುತ್ತಿದೆ. ಹೆಚ್ಚುತ್ತಿರುವ ಮಾಲಿನ್ಯ, ಹಸಿರು ಮನೆ ಪರಿಣಾಮಗಳು, ಜಾಗತಿಕ ತಾಪಮಾನ ಏರಿಕೆ ಎಲ್ಲವೂ ಆತಂಕದ ವಿಚಾರವಾಗಿ ಜಗತ್ತನ್ನು ಕಾಡುವ ಹೊತ್ತಲ್ಲಿ ಈ ಬೇಸಿಗೆಗೆ ಊರಿಗೆ ಹೋದರೆ ಕಾಲವೇನೂ ಬದಲಾಗಿಯೇ ಇಲ್ಲದಂತೆ ಎನಿಸುತ್ತದೆ. ಅದೇ ಗುಡ್ಡೆ ಮತ್ತೆ ಕರೆಯುತ್ತದೆ. ಮಟಮಟ ಮಧ್ಯಾಹ್ನವೆಂದು ನೋಡದೆ ಗುಡ್ಡೆ ಹತ್ತುತ್ತೇನೆ. ಆವಾಗೆಲ್ಲಾ ಸುಡದೆ ಇದ್ದ ಅವನು ಈಗ್ಯಾಕೋ ಜೋರಾಗಿದ್ದಾನೆ ಎನಿಸುತ್ತದೆ. ಇದಕ್ಕೆ ಅವನು ಕಾರಣನಲ್ಲ. ಸುಪ್ಪಾಣಿಯಂತೆ ಒಳಗೇ ಕುಳಿತ ನಾನೇ ಕಾರಣ ಎಂದುಕೊಂಡು ಬೆವರು ಒರೆಸಿಕೊಳ್ಳುತ್ತೇನೆ. ದಕ್ಕದ ಮೊದಲ ಪ್ರೀತಿ ಯಾವತ್ತಿಗೂ ಮಧುರ. ದಕ್ಕಿದರೆ? ಮಧುರತೆ ಮೆಲ್ಲಗೆ ಒಂದೊಂದೇ ಡಿಗ್ರಿ ಇಳಿಯುತ್ತದಲ್ಲ ಹಾಗೇ ಈ ಬೇಸಗೆಯೂ ಬುದ್ಧಿ ಬಂದಾಗಿಂದ ಜೊತೆಗೇ ಇದ್ದದ್ದಕ್ಕೋ ಏನೋ ಸೊಗಡು ಕಳೆದುಕೊಳ್ಳುತ್ತಿದೆಯಾ? ಕೊಂಚ ಬಿಸಿ ಹೆಚ್ಚಿದರೂ ದೂರಿಬಿಡೋಣ ಎನಿಸುವುದಕ್ಕೆ ಬೇಕಷ್ಟು ದಕ್ಕಿದ್ದೇ ಕಾರಣವಾ?

ಗುಡ್ಡ ಹತ್ತಿ ಸುತ್ತ ನೋಡಿದರೆ ಇನ್ನೂ ಚಂದಗೆ ಕಾಣುತ್ತದೆ. ಆಟದ ಮನೆಯನ್ನು ಈಗ ಕಟ್ಟಿದ್ದರೆ ಡೊಂಕಾಗುತ್ತಿರಲಿಲ್ಲ ಎನಿಸುತ್ತದೆ. ಎಳೇ ಗೇರುಪೀಠಗಳು ಕರೆಯುತ್ತವೆ. ಕಥೆಗಳೆಲ್ಲವೂ ಬಂದು ಕಾಲನ್ನಪ್ಪುತ್ತವೆ. ಅಷ್ಟು ಹೊತ್ತು ನನ್ನ ಕಣ್ಣಿಗೆ ಬೀಳದೆ ಇದ್ದ ಕೆಂಪನೆಯ ಕೇಪಳ ಹಣ್ಣುಗಳನ್ನು ಮಗ ತೋರಿಸಿ, ಕೊಯ್ಲಾ? ಎನ್ನುತ್ತಾನೆ. ಅವನೀಗ ಎರಡು ಪಾಸು ಮೂರು.