[ಇನ್ನ್ಯಾವುದೋ ದಿಕ್ಕಿಗೆ ಹಾರಲು ಗಿಳಿ ಸಜ್ಜಾಗಿತ್ತು....](https://vijaykarnataka43.rssing.com/chan-55889592/article3979-live.html)

ಸಣ್ಣದೊಂದು ಚಿಗುರೆಲೆಯೂ ಇಲ್ಲದ ಬೋಳು ಮರದ ರೆಂಬೆಗಳೆಲ್ಲ ಬರಿದಾಗಿ ನಿಂತಿವೆ. ತೀರ ಸೋತಂತಾದ ರೆಂಬೆಯಲ್ಲೂ ಒಂದು ರೀತಿಯ ಗೆಲ್ಲುವ ಉತ್ಸಾಹದ ಕಾಯುವಿಕೆ. ಹಳೆಯದನ್ನೆಲ್ಲ ಕಳಚಿ ಹೊಸತನ್ನು ಎದುರು ನೋಡುವ ಸಂಭ್ರಮ. ಹಾಗೆ ಕಾಯುವುದರಲ್ಲೂ ಒಮ್ಮೊಮ್ಮೆ ಸುಖ ಸಿಗುತ್ತದೆ. ಅದು ಯಾವಾಗ ಅಂದರೆ ಸಿಕ್ಕೇ ಸಿಗುತ್ತದೆ ಎನ್ನುವ ನಂಬಿಕೆ ಇದ್ದಾಗ ಮಾತ್ರ. ಅಂತಹದ್ದೇ ನಂಬಿಕೆ ಸಾಲು ಸಾಲು ಬೋಳಾಗಿ ನಿಂತ ಮರಗಳಿಗಿರಬೇಕು. ಸಣ್ಣದೊಂದು ಅಂಜಿಕೆಯೂ ಆ ಮರಗಳಲ್ಲಿ ಕಾಣಲೇ ಇಲ್ಲ. ಆದರೂ ಒಂದೂ ರೀತಿಯ ಒಂಟಿತನ. ಅದಕ್ಕೆ ಇಂಥದ್ದೇ ಎನ್ನುವ ಕಾರಣವಿಲ್ಲ. ಮನಸ್ಸು ಆಗಾಗ ಅನುಭವಿಸುವ ಖಾಲಿತನವದು.

ಖಾಲಿಯಾದ ಮನವನ್ನು ತುಂಬಿಕೊಳ್ಳಲಿಕ್ಕೆ ಅಂತಲೇ ಹೊಳೆಯಾಚೆಯ ಸಾಲು ಮರಗಳನ್ನು ದೂರದಿಂದಲೇ ನೋಡುತ್ತಿದ್ದೆ. ಎಲೆಯುದುರಿದ ಮರದ ರೆಂಬೆಯ ನಡುವೆ

ಬೆಳಕು ನುಸು ನಗುತ್ತಿದೆ. ನಿತ್ಯವೂ ಹೊಸ ಉಲ್ಲಾಸದೊಂದಿಗೆ ಎದ್ದು ಬರುವ ಸೂರ‍್ಯನಿಗೆ ಬದುಕು ಬದಲಾಗುವುದೇ ಇಲ್ಲ ಅಂದೆನಿಸುವುದಿಲ್ಲ. ಅದು ಪ್ರಕೃತಿಯ ನಿಯಮವೇ ಇರಬಹುದು. ಆದರೆ ನಿಮಿಷಕ್ಕೊಮ್ಮೆ, ತಾಸಿಗೊಮ್ಮೆ ಬದಲಾಗುವ ಬದುಕಿನುದ್ದಕ್ಕೂ ಇಂಥದ್ದೊಂದು ಉತ್ಸಾಹ, ಆತ್ಮವಿಶ್ವಾಸವನ್ನು ಮೈಗೂಡಿಸಿಕೊಂಡರೆ ಬದುಕು ಕಷ್ಟ ಅಂದೆನಿಸುವುದೇ ಇಲ್ಲ ಎನ್ನುತ್ತಲೇ ಎಲೆಯುದುರಿಸಿ ನಿಂತ ಸಾಲು ಮರಗಳನ್ನು ಅದೆಷ್ಟು ಹೊತ್ತು ಹಾಗೆ ನೋಡುತ್ತಲೇ ನಿಂತಿದ್ದೇನೋ, ಒಂದೇ ಒಂದು ಹಸಿರು ಎಲೆಯಿಲ್ಲ. ಆದರೆ ರೆಂಬೆಯೊಂದರ ತುದಿಯಲ್ಲಿ ಸಣ್ಣ್ಣದೊಂದು ಹಸಿರು. ಎಲೆಯೆಂದೇ ಭ್ರಮಿಸುವ ಮುದ್ದಾದ ಗಿಳಿ ಮರಿ ಅದು. ಹೀಗೆ ಖಾಲಿಯಾದ ಮನವನ್ನು ಮತ್ತೆ ತುಂಬಲಿಕ್ಕೆ ಅಂತಲೇ ಅವನೊಂದು ನೆನಪು ಆ ಗಿಳಿ ಮರಿಯ ರೂಪದಲ್ಲಿ ಬಂದಿರಬಹುದಾ?

ಮುದ್ದಾದ ಎರಡು ಗಿಣಿಮರಿಯನ್ನು ಕಣ್ಣೆದುರು ಹಿಡಿದು 'ನೀನು ಬಯಸಿದ್ದ ಗಿಣಿ ಮರಿ' ಎಂದಿದ್ದ. ದೂರವಿದ್ದಾಗ ಬೇಕೆನಿಸಿದ ಇದೇ ಗಿಣಿ ಮರಿ ಈಗ ಅಂಗೈಯಲ್ಲಿ ನಿಲ್ಲಲು ಸಿದ್ಧವಿದ್ದರೂ ಯಾಕೊ ಮನಸ್ಸು ಒಪ್ಪಿಕೊಳ್ಳುತ್ತಿರಲಿಲ್ಲ. ಹಾಗೊಂದು ವೇಳೆ ಆ ಗಿಣಿ ಮರಿಯನ್ನು ತೆಗೆದುಕೊಂಡಿದ್ದರೆ ಅವನ ಪ್ರೀತಿಗೆ ಒಪ್ಪಿಗೆಯ ಸಹಿ ಹಾಕಿದಂತಾಗುತ್ತಿತ್ತು. ಅಂಥದ್ದೇ ಒಂದು ಶರತ್ತು ಹಾಕಿ ಗಿಣಿಮರಿಯನ್ನು ಮುಂದಿಟ್ಟು ಪ್ರೀತಿಯ ಆಟ ಆಡುತ್ತಿದ್ದಾನೆ ಅಂತೆಲ್ಲ ಯಾಕೆ ಎನಿಸಿತೋ. ಗಿಣಿ ಮರಿಯನ್ನು ತೆಗೆದುಕೊಳ್ಳಲಿಲ್ಲ. ಪಂಜರದ ಬಾಗಿಲು ತೆಗೆದು ಅವುಗಳನ್ನು ಹಾರಿ ಬಟ್ಟೆ. ಸ್ವತಂತ್ರ ಭಾವ ಅನುಭವಿಸಿದಂತೆ ಹಾರಿ ಹೋದವು. 'ಇಲ್ಲಿಗೆ ಎಲ್ಲವೂ ಮುಗೀತಾ' ಅಂದ. 'ಮುಗಿಸಲಿಕ್ಕೆ ಆರಂಭವಾಗಿದ್ದೆಲ್ಲಿ?' ಎಂದಿದ್ದೇ ತಪ್ಪಾಗಿರಬಹುದು. ಮರು ಮಾತನಾಡಲಿಲ್ಲ. ಅವನೇನು ಅಂದುಕೊಂಡಿದ್ದನೋ, ನಾನೇನು ಬಯಸಿದೆನೋ ಗೊತ್ತಿಲ್ಲ. ತಿರಸ್ಕಾರಕ್ಕೆ ಒಳಗಾದವನಂತೆ ಮುನಿಸಿನಿಂದಲೇ ಹೊರಟು ನಿಂತಿದ್ದ. ಮತ್ತೆ ಯಾವತ್ತೂ ಎದುರಾಗಲೇ ಇಲ್ಲ. ಈಗ ಎಲ್ಲಿ, ಹೇಗಿದ್ದಾನೋ ಎನ್ನುವ ಸಣ್ಣ ಸುಳಿವೂ ಇಲ್ಲ. ಗಿಣಿ ಮರಿಯನ್ನು ಉಡುಗೊರೆಯಾಗಿ ತೆಗೆದುಕೊಂಡ ಮಾತ್ರಕ್ಕೆ ಅವನ ಪ್ರೀತಿಯನ್ನು ಒಪ್ಪಿಕೊಳ್ಳಲೇಬೇಕು ಎಂದು ನಂಬಿದ್ದ ಪೆದ್ದು ಮನಸ್ಸು ಅದು.

ಆದರೆ ನಿಧಿ ಹಾಗಲ್ಲ. ಯಾವುದನ್ನು ಗಂಭೀರವಾಗಿ ತೆಗೆದುಕೊಂಡವಳಲ್ಲ. ತೀರ ಸೂಕ್ಷ್ಮ ಸ್ವಭಾವವೂ ಅವಳದ್ದಲ್ಲ. ಬಹುಶಃ ಅದೇ ಕಾರಣಕ್ಕೆ ಅವಳು ಬದುಕನ್ನು ಪಾಸಿಟಿವ್‌ ಆಗಿಯೇ ನೋಡುತ್ತಾಳೆ. ಅವತ್ತು ಕಾಲೇಜಿಂದ ಪಿಜಿಗೆ ಬಂದವಳ ನಿಧಿಯ ಕೈತುಂಬ ಕೆಂಪು ಗುಲಾಬಿ, ಬ್ಯಾಗ್‌ ತುಂಬ ಚಾಕ್ಲೇಟ್‌ ತುಂಬಿದ್ದವು. ಸಹಜವಾಗಿಯೇ ಅವಳ ಹಿಂದೆ ಹತ್ತಾರು ಹುಡುಗರು ತಿರುಗುತ್ತಿರುತ್ತಾರೆ. ಹಾಗಿದ್ದ ಮೇಲೆ ಅವಳ ಕೈಯಲ್ಲಿ ಇರೋದೆಲ್ಲವೂ ಅವರೇ ಕೊಟ್ಟ ಗಿಫ್ಟ್‌ ಎಂಬುದು ಪಿಜಿಯ ಎಲ್ಲ ಹುಡುಗಿಯರಿಗೂ ಗೊತ್ತು. ಆದರೆ ಅವಳು ಮಾತ್ರ ತನ್ನ ಹಿಂದೆ ಇಷ್ಟೊಂದು ಹುಡುಗರ ಗುಂಪು ಇದೆ ಎಂದೆಲ್ಲ ಸಣ್ಣ ಜಂಭವನ್ನು ತೋರದೆ, ಯಾರೋ ಪ್ರಪೋಸ್‌ ಮಾಡಿದ್ದಕ್ಕೆ ಸಣ್ಣ ನಾಚಿಕೆ ಅಥವಾ ರೋಮಾಂಚನವೂ ಇಲ್ಲದೆ 'ಬೇಕಾದವರು ತೆಗೆದುಕೊಳ್ಳಿ' ಅಂತ ಗುಲಾಬಿ ಹೂ, ಚಾಕ್ಲೆಟ್‌ ಕಂತೆಗಳನ್ನು ನಮ್ಮೆದುರು ಇಟ್ಟು ಬಾತ್‌ರೂಂಗೆ ಹೊರಟವಳ ಮುಖದಲ್ಲಿ ರಿಲ್ಯಾಕ್ಸ್‌ ಫೀಲ್‌ ಇತ್ತು. ಇಷ್ಟು ಸಮಯ ಹೊತ್ತ ಭಾರವನ್ನೆಲ್ಲ ಕೆಳಗಿಳಿಸಿದಂತೆ ಅಥವಾ ಇನ್ನೊಬ್ಬರಿಗೆ ವರ್ಗಾಯಿಸಿದೆ ಎನ್ನುವಂತಿತ್ತು ಅವಳ ಹಣೆಯ ಮೇಲೆ ಸಡಿಲಗೊಂಡ ನೆರಿಗೆ.

ಹುಡುಗಿಯರು ಕೆಲವು ವಸ್ತುಗಳನ್ನು ಹೀಗೆ ಬೇರೆಯವರೊಂದಿಗೆ ಹಂಚಿಕೊಳ್ಳುವುದಿಲ್ಲ. ಡ್ರೆಸ್‌ ಎಕ್ಸ್‌ಚೇಂಜ್‌, ಕೊನೆಗೆ ಲಿಪ್‌ಸ್ಟಿಕ್‌ ತನಕವೂ ಮನಸ್ಸಿಲ್ಲದಿದ್ದರೂ ಶೇರ್‌ ಮಾಡಿಕೊಳ್ಳುವ ಮೂಲಕ ರೂಂ ಮೇಟ್‌ ಜತೆ ಹೊಂದಾಣಿಕೆ ಮಾಡಿಕೊಳ್ಳುತ್ತಾರೆ. ಆದರೆ ಬಾಯ್‌ಫ್ರೆಂಡ್‌ ಕೊಟ್ಟ ಗುಲಾಬಿಯಿಂದ ಹಿಡಿದು, ಚಾಕ್ಲೆಟ್‌ ತನಕವೂ ಯಾರೊಂದಿಗೂ ಹಂಚಿಕೊಳ್ಳುವುದಿಲ್ಲ. ಆದರೆ ಈ ಹುಡುಗಿಗೆ ಅವಳನ್ನು ಇಷ್ಟ ಪಡುವ ಹುಡುಗರಾರ‍ಯರೋ ಕೊಟ್ಟ ಗಿಫ್ಟ್‌ಗಳನ್ನು ತೆಗೆದುಕೊಳ್ಳಲಿಕ್ಕೆ ನಮಗೆ ಮನಸ್ಸು ಬರಲಿಲ್ಲ.

ಹಿಂದೆ ಬೀಳುವ ಹುಡುಗರ ಬಗ್ಗೆಯೆಲ್ಲ ತಲೆ ಕೆಡಿಸಿಕೊಂಡವಳೇ ಅಲ್ಲ. ಬದುಕನ್ನು ಎಂಜಾಯ್‌ ಮಾಡಬೇಕು ಅಂತಿದ್ದವಳು ಪಿಯುಸಿ ಮುಗಿಸಿ ಡಿಗ್ರಿಗೆ ಹೋಗುವ ಸಮಯಕ್ಕೆ ಚಲ್ಲುಚಲ್ಲು ಹುಡುಗಿ ನಿಧಿ ಇವಳೇನಾ ಎನ್ನುವಷ್ಟು ಬದಲಾಗಿದ್ದಳು.

ಕಿಟಕಿಯಿಂದ ನುಸುಳುವ ತಂಪು ತಂಗಾಳಿಗೆ ಹಾರುವ ಮುಂಗುರುಳನ್ನು ಬೈದುಕೊಳ್ಳುತ್ತಲೇ ಆ ಕ್ಷಣಕ್ಕೆ ಏನೋ ನೆನಪಾಗಿ ನಾಚಿಕೊಳ್ಳುತ್ತಿದ್ದ, ದೂರದಲ್ಲೆಲ್ಲೋ ಚಂದಮಾಮನನ್ನು ನೋಡಿ ಸನಿಹ ಬರಬಾರದೆ ಅಂತೆಲ್ಲ ಗುನುಗಿದವಳು, ಮೈ ಮೇಲೆ ನೀರು ಬೀಳುತ್ತಿದ್ದರೆ ಸ್ನಾನದ ಕೋಣೆಯಲ್ಲೇ ಜಗತ್ತನ್ನೇ ಮರೆತು ಬಿಟ್ಟವಳು, ಕನ್ನಡಿ ಮುಂದೆ ನಿಂತರೆ ಕನಸಿದ್ದೆಲ್ಲ ಕನ್ನಡಿಯೊಳಗೆ ಮೂಡಿದಂಥ ಭಾವದೊಳಗೆ ಎದ್ದು ಬಂದು ಕೈಯಲ್ಲಿ ಹಿಡಿದ ಪುಸ್ತಕದೊಳಗೆ ಇವತ್ತೊಬ್ಬ ರಾಜಕುಮಾರ. ನಾಳೆ ಇನ್ಯಾರೋ? ನಾಡಿದ್ದು ಮತ್ತ್ಯಾರೋ... ಎಂದವಳಿಗೆ ಲೆಕ್ಕವಿಲ್ಲದಷ್ಟು ಬಾಯ್‌ಫ್ರೆಂಡ್ಸ್‌. ಹಾಗಂತ ಅವರಲ್ಲಿ ಯಾರೋಬ್ಬರೂ ಹೃದಯಕ್ಕೆ ಹತ್ತಿರವಾದವರಲ್ಲ. ಸುಮ್ಮನೆ ಹರಟೆ, ಪಾರ್ಟಿ, ಫ್ಲರ್ಟ್‌ ಅಷ್ಟೆ. ಮದುವೆಗಾಗಿ ಪ್ರೀತಿಸಬೇಕು ಅನ್ನುವುದರಲ್ಲೆಲ್ಲ ನಂಬಿಕೆ ಇಟ್ಟವಳಲ್ಲ. ಇದ್ದಷ್ಟು ದಿನ ಎಂಜಾಯ್‌ ಮಾಡಬೇಕು ಎಂದವಳು ಬೇಕೆಂತಲೇ ಹಿಂದೆ ಬಿದ್ದ ಹುಡುಗರನ್ನೆಲ್ಲ ಸತಾಯಿಸುತ್ತಿದ್ದವಳು, ಕಣ್ಣುಕುಕ್ಕುವ ಬಟ್ಟೆಯಲ್ಲೇ ಗಮನ ಸೆಳೆಯುತ್ತಿದ್ದವಳ ತೀರ ಡೀಸೆಂಟ್‌ ಎನ್ನುವಷ್ಟು ಬದಲಾಗಿದ್ದಳು. ಸೀರಿಯಸ್ಸಾಗಿ ಇವಳು ಪ್ರೀತಿಯಲ್ಲಿ ಬಿದ್ದಿದ್ದಳು. ಡಿಗ್ರಿ ಮುಗಿಯುವ ವೇಳೆಗೆ ಆ ಹುಡುಗನೊಂದಿಗೆ ಮದುವೆಯನ್ನು ಮಾಡಿಕೊಂಡಳು. ಜಾತಿ, ಅಂತಸ್ತು ಎಲ್ಲವನ್ನು ಮೀರಿದ ಅವಳ ಪ್ರೀತಿ ಈಗಲಾದರೂ ನೆಲೆ ನಿಲ್ಲಲಿ ಅಂತೆಲ್ಲ ಅದೆಷ್ಟು ಬಾರಿ ಹಾರೈಸಿದೆವೋ? ವರ್ಷ ಕಳೆಯುವ ಹೊತ್ತಿಗೆ ನಿಧಿಯ ಬದುಕಿನ ಇನ್ನೊಂದು ಘೋರ ಮುಖ ತೆರೆದುಕೊಂಡಿತ್ತು.

ಆ ಕ್ಷಣಕ್ಕೆ ಅವಳು ತನ್ನ ಗಟ್ಟಿ ಮನಸ್ಸನ್ನು ಅದೆಲ್ಲಿ ಬಿಟ್ಟು ಹೋಗಿದ್ದಳೋ, ಏನಾಗುತ್ತಿದೆ ಅಂತ ಗೊತ್ತಾಗುವುದರೊಳಗೆ ಅವಳು ಯಾವುದೋ ಕೂಪದಲ್ಲಿ ಸಿಕ್ಕಿ ಬಿದ್ದಿದ್ದಳು. ಅದ್ಯಾರ ಮೋಸದ ಜಾಲಕ್ಕೆ ಬಲಿಯಾದಳಾ ಅಥವಾ ಅವಳೇ ಇಷ್ಟಪಟ್ಟು ಹೋದಳೋ ಅವಳ ಮುಖದಲ್ಲಿ ಮೊದಲಿನ ಮುಗ್ಧತೆ ಇಲ್ಲ. ಏನನ್ನೋ ಗುಟ್ಟು ಮಾಡುತ್ತಾಳೆ ಎಂದೆನಿಸಿದರೂ ಅವಳು ಹೇಳಿಕೊಳ್ಳಲಿಲ್ಲ. ಕೊನೆಗೆ ಪ್ರೀತಿಸಿ ವಿವಾಹವಾದವ ಸೀಗರೇಟಿನಿಂದ ಸುಟ್ಟ. ಕುಳಿತದ್ದಕ್ಕೂ, ನಿಂತಿದ್ದಕ್ಕೂ ಅನುಮಾನಿಸಿದ. ಕುಡಿದು ಬಂದು ಗಲಾಟೆ ಮಾಡಿ ಕೊನೆಗೂ ಅವಳ ಬದುಕು ಬೀದಿಗೆ ಬರುವ ತನಕ ಯಾರೊಂದಿಗೂ ಹೇಳಿಕೊಳ್ಳಲೇ ಇಲ್ಲ.

ಈಗ ಎಲ್ಲವನ್ನೂ ಮೀರಿ ಸಮಾಜ ಸೇವೆಯಲ್ಲಿ ತೊಡಗಿಕೊಂಡವಳ ವಯಸ್ಸು ಇನ್ನೂ ಇಪ್ಪತ್ತೈದು ದಾಟಿಲ್ಲ. ಆದರೂ ಬದುಕಿನ ಇಳಿ ವಯಸ್ಸಲ್ಲಿ ನಿಂತವಳಂತೆ ಕಾಣುತ್ತಾಳೆ. ಓದುವ ವಯಸ್ಸಲ್ಲಿ ಓದದೆ ಈಗ ಅವತ್ತು ಕಳೆದುಕೊಂಡ ಓದಿಗಾಗಿ ಹಪಹಪಿಸುತ್ತಿದ್ದಾಳೆ. ಬುದ್ಧಿವಂತ ಹುಡುಗಿ. ಈಗಲೂ ಮನಸ್ಸು ಮಾಡಿದರೆ ಅವಳು ಕನಸಿದ ಓದು ಓದುವುದು ಕಷ್ಟವಲ್ಲ.

ಅವಳದ್ದೊಂದು ಬದುಕು ವಿಪರೀತ ಎನ್ನುವಷ್ಟು ಯಾಕೆ ಕಾಡಿತೋ? ಓದುವ ವಯಸ್ಸಲ್ಲಿ ಓದಿಕೊಂಡು ಬಿಡಬೇಕು ಅಂತ ಅದು ಎಷ್ಟು ಬಲವಾಗಿ ಮನಸ್ಸಿನಲ್ಲಿ ಕುಳಿತು ಬಿಟ್ಟಿತ್ತು ಅಂದರೆ ಗಿಣಿಮರಿ ತಂದುಕೊಟ್ಟ ಹುಡುಗನನ್ನು ಒಪ್ಪಿಕೊಳ್ಳಲಾಗದಷ್ಟು. ಎಲ್ಲ ಪ್ರೀತಿಯೂ ಹಾಗೆ ಅಂತ್ಯವಾಗುವುದಿಲ್ಲ. ಬದುಕು ಬೀದಿಗೂ ಬೀಳುವುದಿಲ್ಲ. ಓದು ಕೂಡ ಹಳ್ಳ ಹಿಡಿಯುವುದಿಲ್ಲ ಎನ್ನುವುದೆಲ್ಲವೂ ವಾಸ್ತವವೇ ಆದರೂ ಅವತ್ತು ಪಂಜರದೊಳಗಿನ ಗಿಣಿಮರಿಯನ್ನು ಹಾರಿ ಬಿಟ್ಟು 'ನನಗೆ ನಿನ್ನ ಮೇಲೆ ಇರುವುದು ಆ್ಯಟ್ರಾಕ್ಷನ್‌ ಅಲ್ಲ , ಅಟ್ಯಾಚ್‌ಮೆಂಟ್‌' ಎಂದರೆ ಕೇಳಿಸಿಕೊಳ್ಳಲು ಅವನು ನಿಲ್ಲಲಿಲ್ಲ. ಮತ್ತೆ ಕಾಯಲಿಲ್ಲ. ಬದುಕನ್ನು ತೀರ ಗಂಭೀರವಾಗಿ ನೋಡಲಿಕ್ಕೆ ಆರಂಭಿಸಿದೆ. ಬದುಕಿನಲ್ಲಿ ಅಂದುಕೊಂಡಿದ್ದು ಸಾಧಿಸಿ ಬಿಡಬೇಕು ಎನ್ನುವ ಧಾವಂತವೊಂದು ತಲೆಯೇರಿ ಕುಳಿತು ಬಿಟ್ಟಿತ್ತು. ಹಾಗೆ ಸಾಗುವ ದಾರಿಯಲ್ಲೂ ಒಮ್ಮೆಮ್ಮೊ ಖಾಲಿತನ ಕಾಡುತ್ತದೆಯಲ್ಲ, ಅಂಥದ್ದೇ ಒಂದು ಖಾಲಿಯಾದ ಮನಸ್ಸು ದೂರದಲ್ಲೆಲ್ಲೋ ಬೋಳಾಗಿ ನಿಂತ ಮರದ ಕಡೆ ದೃಷ್ಟಿಯಿಟ್ಟಿತ್ತು. ಅಲ್ಲೊಂದು ಪುಟ್ಟ ಗಿಣಿ ಮರಿ. ಈಗ ಗಿಳಿಯು ಪಂಚರದೊಳಗಿಲ್ಲ. ದೂರದ ಮರದ ಮೇಲೆ ಕುಳಿತು ಸ್ವಚ್ಛಂದ ಬದುಕನ್ನು ಅನುಭವಿಸುತ್ತಿದೆ. ಮತ್ತೆ ನೆನಪಾದ ಹುಡುಗ. ಅಷ್ಟೊಂದು ಅವನಿಗೆ ಅಟ್ಯಾಚ್‌ ಆದವಳಿಗೆ ಮರೆಯುವುದು ಸುಲಭವಾಗಿರಲಿಲ್ಲ. ಅವನಿಗೆ ಮತ್ತೆ ನಾನು ನೆನಪಾಗಿರಬಹುದಾ? ಅವನಿಗೆ ನನ್ನ ಮೇಲಿದ್ದು ಆಕರ್ಷಣೆ ಮಾತ್ರ. ಈ ಆಕರ್ಷಣೆ ಎನ್ನುವುದು ಇರುವ ತನಕ ಮಾತ್ರ. ಅನಂತರ ಅಂಥದ್ದೊಂದು ಪದವೇ ಹಳಸಲಾಗಿ ಬಿಡುತ್ತದೆ ಎಂದುಕೊಳ್ಳುವಾಗ ಬೋಳು ಮರದ ಮೇಲಿನ ಗಿಣಿ ಇನ್ಯಾವುದೋ ದಿಕ್ಕಿನೆಡೆ ಹಾರುವ ತಯಾರಿಯಲ್ಲಿತ್ತು.