**ಮನೆ ಮನೆಯ ಕಥೆ.**  
  
ಈಗ ಬೇಸಿಗೆ ರಜೆ ಮುಗಿದು ಶಾಲೆ ಶುರುವಾಗುವ ಸಮಯ, ಎಲ್ಲರ ಮನೆಯ ಅಮ್ಮಂದಿರೂ ಪುಸ್ತಕ, ಚೀಲ, ಕಾಲುಚೀಲ, ಶೂಸು, ಟೈ, ಊಟದ ಡಬ್ಬಿ, ನೀರಿನ ಬಾಟಲು, ಊಟದ ಚೀಲ ಅಂತೆಲ್ಲ ಅಣಿಯಾಗುತ್ತಿದ್ದಾರೆ. ಹೊಸಹೊಸ ಪುಸ್ತಕಗಳಿಗೆ ಅಪ್ಪ ಬೈಂಡ್‌ ಹಾಕಿದ್ದಾನೆ. ಮಕ್ಕಳು ಲೇಬಲ್‌ ಅಂಟಿಸಿ ಹೆಸರು ಬರೆದಿದ್ದಾರೆ. ಕೊನೆಕೊನೆಯ ವಾರದಲ್ಲಿ ಇಡೀ ಎರಡು ತಿಂಗಳ ರಜ ಮಜ, ಮತ್ತದರ ಮಹತ್ವ ಜಾಸ್ತಿ ಗೊತ್ತಾಗುತ್ತಿದೆ ಮಕ್ಕಳಿಗೆ. ಫೈಟು ಕಡಿಮೆಯಾಗಿ ಒಗ್ಗಟ್ಟಿನ ಪ್ರದರ್ಶನ. ಮೊದಲ ದಿನವಂತೂ ಹೋದ ವರ್ಷ ಜತೆಗೆ ಕೂತ ಫ್ರೆಂಡೇ ಈ ವರ್ಷವೂ ಇರುತ್ತಾಳೋ ಇಲ್ವೋ ಅನ್ನೋದ್ರಿಂದ ಹಿಡಿದು, ಕ್ಲಾಸ್‌ ಟೀಚರ್‌ ಯಾರೋ, ಎಷ್ಟು ಸ್ಟ್ರಿಕ್ಟೋ, ಈ ಸಲ ಇನ್ಯಾವ ಹೊಸ ನಿಯಮವೋ, ಪಾಠ ಎಷ್ಟು ಕಷ್ಟವೋ, ಹೋಮ್‌ ವರ್ಕು ಎಷ್ಟು ಜಾಸ್ತಿ ಬರುವುದೋ ಎಂಬೆಲ್ಲ ತಲೆಬಿಸಿ ಮಕ್ಕಳಿಗೆ.  
  
ರಜೆ ಮುಗಿಯುವುದಕ್ಕೆ ಕಾತರದಿಂದ ಕಾಯುವ ಒಬ್ಬೇ ಒಬ್ಬ ಜೀವ ಇದ್ದರೆ ಅದು ಬಹುಶಃ ಅಮ್ಮ. ದಿನದಿನವೂ ಅವರ ಆಟ, ಗಲಾಟೆ, ಹೊಡೆದಾಟ, ಹೇಳಿದ ಮಾತು ಕೇಳದ ಹೂಟಗಳಿಗೆ ಬಲಿ ಬಿದ್ದ ಅಮ್ಮ ಶಾಲೆ ತೆರೆಯುವ ದಿನಕ್ಕೆ ಕಾತರದಿಂದ ಕಾದಿದ್ದಾಳೆ. ಗೊತ್ತವಳಿಗೆ ನಾಕಕ್ಷ ರ ಕಲಿಯುವುದನ್ನು ಮೀರಿದ ಶಿಕ್ಷ ಣದ ಹೊರೆ. ಆದರೂ ತನ್ನ ಹೊರೆಯಿಳಿಸಲು ಅಪ್ಪ ಅಮ್ಮಂದಿರಿಗಿರುವ ಒಂದೇ ದಾರಿ ಶಾಲೆ.

ಇದೆಲ್ಲ ಸ್ವಲ್ಪ ಭರಿಸಬಲ್ಲ ತಾಯ್ತಂದೆಗಳ ಮನೆಯಂಗಳದಲ್ಲಾದರೆ... ಕಷ್ಟ ಪಟ್ಟು ದುಡಿದು ಮಕ್ಕಳನ್ನು ಶಾಲೆಗೆ ಕಳಿಸುವವರ ಅಂಗಳದ ಕಥೆಯೇ ಬೇರೆ. ಶಾಲೆಗೆ ಹೋದರೆ ಸಾಕು ಅಂತ ಕಾಯುತ್ತಿರುವ ಮಕ್ಕಳು. ರಜೆಯಲ್ಲಿ ಅಪ್ಪನೊಡನೆಯೋ ಅಮ್ಮನೊಡನೆಯೋ ಅವರ ಕೆಲಸದಲ್ಲಿ ಪಾಲು ತಗೊಂಡು ಸುಸ್ತಾಗಿ ಶಾಲೆಯ ಅಂಗಳಕ್ಕೆ ನುಗ್ಗಲು ಕಾಯುತ್ತಿದ್ದಾರೆ. ಈ ತಿಂಗಳು ಚೂರು ಜಾಸ್ತಿ ಕೊಡಿ ಅಕ್ಕ ಮಕ್ಕಳ ಪುಸ್ತಕಕ್ಕೆ ಬೇಕು ಅಂತ ಕೇಳುವ ಮನೆಗೆಲಸದ ಲಕ್ಷ್ಮಿ, ಪುಸ್ತಕಕ್ಕೇ ಉಪಯೋಗಿಸಿ, ಹಿಂದಿರುಗಿ ಕೊಡುವುದು ಬೇಡ ಎಂದಾಗ ಸೋತಮೊಗದಲ್ಲೇ ಅರಳುವ ಜೀವನಗೆಯ ದರುಶನಕ್ಕೆ ಯಾರಾದರೂ ಋುಣಿಯಾಗಿರಬೇಕು.  
  
ಅಮ್ಮನ ಶಾಲೆಯ ಹಾದಿ...  
  
ಮಕ್ಕಳನ್ನ ಶಾಲೆಗೆ ಕಳುಹಿಸಿ, ಲಗುಬಗೆಯಲ್ಲಿ ಉಳಿದ ಕೆಲಸ ಮುಗಿಸಿ, ಸ್ನಾನ ಮಾಡಿ ತಯಾರಾದ ಅಮ್ಮನಿಗೆ ಬಸ್ಸು ಹತ್ತಿ ಆಫೀಸಿಗೆ ಬರುವಾಗ ತನ್ನ ಶಾಲೆಯ ಹಾದಿ ನೆನಪಾಗುತ್ತಿದೆ. ಮನೆಯಿಂದ ಸುದೂರದಲ್ಲಿದ್ದ ಶಾಲೆಗೆ ಅಕ್ಕಪಕ್ಕದ ಮನೆಯ ದಾರಿಗಳ ಸಹಪಾಠಿಗಳ ಗುಂಪು ಗುಂಪಾದ ರಸ್ತೆಬದಿಯ ನಡಿಗೆ, ಬೆಲ್ಲು ಹೊಡೆಯುವ ಮುಂಚೆ ಆಟದಂಗಳದ ಗೆಳೆತನದ ಹೆಣಿಗೆ, ಪ್ರಾರ್ಥನೆ ಮುಗಿಸಿ ತರಗತಿಯ ಬೆಂಚುಗಳಲ್ಲಿ ನುಗ್ಗುವ ಘಳಿಗೆ, ನಿನ್ನೆ ಬರೆಯಲು ಹೇಳಿದ್ದನ್ನು ಮರೆತ ತಪ್ಪಿಗೆ ಗೋಡೆಗಂಟಿ ನಿಂತ ಕಾಲುಕುರ್ಚಿಯ ನೆನಪಿಗೆ.ಅಮ್ಮ ಇದ್ದಕ್ಕಿದ್ದಂತೆ ಮಗುವೇ ಆಗಿಬಿಟ್ಟಿದ್ದಾಳೆ. ಆಫೀಸು ಮರೆತಿದೆ. ಟ್ರಾಫಿಕ್ಕಿನ ನಡುವೆ ಶಾಲೆ ಮೂಡಿದೆ, ಶಾಲೆಯಂಗಳದಲ್ಲಿ ಕುಣಿಕುಣಿದು ಹೋಗುವ ಮಕ್ಕಳ ನಡಿಗೆ ಕಂಡಿದೆ.

ಅಯ್ಯೋ ಹಾರ್ನು ಶಬ್ದ. ವಾಸ್ತವಕ್ಕಿಳಿದ ಆ ಹುಡುಗಿ ಮತ್ತೆ ಅಮ್ಮನಾಗಿದ್ದಾಳೆ. ವ್ಯಾನಿನ ಜಿಪಿಎಸ್‌ ಚೆಕ್‌ ಮಾಡುತ್ತಿದ್ದಾಳೆ. ಆಯಾ ಬರದೆ ಮಗಳನ್ನು ಶಾಲೆಗೆ ಕಳಿಸಲಾಗದು. ಸಂಜೆ ಬೀದಿಯಲ್ಲಿ ಆಡಲು ಬಿಡುವ ಮಾತೇ ಇಲ್ಲ. ಎಲ್ಲಿಗೆ ಹೋದರೂ ಮಕ್ಕಳಿಗೊಂದು ಜೊತೆ ಇರಬೇಕು. ಶಾಲೆಯಂಗಳ(ಇದ್ದರೆ) ಅಲ್ಲಿಗೂ ಸಿ.ಸಿ. ಕ್ಯಾಮೆರಾ ಬೇಕು. ಈಗಷ್ಟೇ ವಾಟ್ಸಪ್ಪಿನಲ್ಲಿ ಬಂದ ಉತ್ತರದೂರಿನ ಬರ್ಬರ ಸುದ್ದಿಗೆ ನಡುಗುತ್ತಿದ್ದಾಳೆ. ಮತ್ತೆ ಮಗಳನ್ನು ಬಸಿರಲ್ಲೆ ಇಡಬೇಕಿದೆ ಎನಿಸುವ ವಾತಾವರಣದಲ್ಲಿ ಬೇಟಿ ಬಚಾವಾಗುವಳೆ? ಶಾಲೆ ಕಲಿಯುವಳೆ? ಕಲಿಸುವಳೆ?  
  
ಓಹ್‌ ಗೆಳತಿ ತನ್ನ ಮಗುವಿನ ಶಾಲೆಯ ಮೊದಲ ದಿನದ ಪಟ ಹಾಕಿದ್ದಾಳೆ. ಅಮ್ಮನೂ ತಾನು ತೆಗೆದ ಚಿತ್ರವನ್ನ ಎಡಿಟ್‌ ಮಾಡಿ ಹಾಕುವಾಗ ಆತಂಕ ಕರಗಿದೆ. ಗೇಟಿನಿಂದ ಬಗ್ಗಿ ನೋಡುತ್ತಿರುವ ಯುನಿಫಾರ್ಮ್‌ ಧರಿಸಿದ ಮೊಗ್ಗು ಮೊಗಗಳಲ್ಲಿ ಅರಳಿದ ಚೂರ್‌ ಚೂರೇ ಹೂನಗೆ ಅಮ್ಮನ ಮೊಗದಲ್ಲೂ ಮೂಡುತ್ತಿದೆ. ಕ್ಯಾಲೆಂಡರ್‌ ಬದಲಾಗುತ್ತದೆ. ದಾರಿ ಬದಲಾಗುತ್ತದೆ. ಶಾಲೆಯ ನಿಯಮಗಳೂ ಮತ್ತು ಮನುಷ್ಯರೂ. ಪರಿಚಿತ ವಾತಾವರಣದಿಂದ ತನ್ನ ಸ್ವೇಚ್ಛೆಯ ಅಂಗಳದಿಂದ ಅಪರಿಚಿತ ವಾತಾವರಣಕ್ಕೆ ನಿಯಮಗಳ ಅಂಗಳಗಳಿಗೆ ಹೊರಡುವ ಮಕ್ಕಳು ಆತಂಕದ ನಿರೀಕ್ಷೆ ಮಾತ್ರ ಹೆಚ್ಚಾಗುತ್ತಲೇ ಇದೆ. ಉಳಿದಂತೆ ಎಲ್ಲ..ಕೆ.ಎಸ್‌.ನ ಬರೆದ ಹಾಗೆ: '...ತನ್ನ ಪಾಡಿಗೆ ತಾನು ಲೋಕದುರುಳು.'