**ದಿನಗಳನ್ನು ಬದುಕೋಣ**

ತುಂಬ ಸರಳ ಜೋಕಿನ ಹಾಗೆ ಅಥವಾ ಮಕ್ಕಳ ಕತೆಯ ಹಾಗೆ ಕಾಣುವ ಈ ವಿವರಗಳಲ್ಲಿ ನಮ್ಮ ಬದುಕಿನ ವಿವರಣೆಯನ್ನ ಜನಪದ ತೆರೆದಿಟ್ಟಿದೆ. ದಿನಗಳನ್ನ ನೂಕುತ್ತ ಇರುವುದರ ಬದಲು ದಿನಗಳನ್ನ ಬದುಕಬೇಕು ಎಂಬುದು ನಮ್ಮ ಜೀವನದ ಸೂತ್ರವಾಗಬೇಕು ಎಂಬುದು ಈ ಹಬ್ಬಗಳ ಹೂರಣ. ದಿನದಿನದ ಗಡಿಯಾರಕ್ಕೆ ಹೊಂದಿಸಿ ನಡೆಯಬೇಕಾದ ಕೆಲಸ ಕಾರ್ಯಗಳ ರೇಖೆಗಳನ್ನು ಮಧ್‌ ಮಧ್ಯೆ ಮುರಿದು ಮನೆಯ ಎಲ್ಲರೂ ಮತ್ತು ಆತ್ಮೀಯರು ಒಟ್ಟಿಗೆ ಸೇರಿ ಸುಖಿಸುವ ನಲಿಯುವ ವೃತ್ತಗಳನ್ನು ಕಟ್ಟುವ ಒಂದು ವಿಧಾನ ಈ ಹಬ್ಬಗಳು. ಆಯಾಯ ಊರುಗಳ, ಪ್ರದೇಶಗಳ, ಬೆಳೆಗಳ ಮತ್ತು ವಾತಾವರಣಕ್ಕೆ ಅನುಗುಣವಾಗಿ ರೂಪಿತವಾಗಿರುವ ಈ ಆಚರಣೆಗಳು ಸಂಬಂಧಗಳನ್ನು ಕಟ್ಟುವ, ಬಲಪಡಿಸುವ.. ನಂದೇ ನಂಗೆ ಎಂದು ಇರುವ ಸ್ವಕೇಂದ್ರಿತ ಆಲೋಚನೆಗಳನ್ನ ಪುಡಿಮಾಡುವ.. ಒಬ್ಬರಿನ್ನೊಬ್ಬರ ಸಹಾಯದಿಂದ ಹೇಗೆ ಹೆಚ್ಚು ಖುಶಿಯಾಗಿ ಸಮೃದ್ಧವಾಗಿ ಇರಬಹುದು ಎಂಬುದನ್ನ ನಮ್ಮ ಮನಸ್ಸಿನಂಗಳದಲ್ಲಿ ರಂಗೋಲಿ ಬಿಡಿಸುವ ಚಿಕಿತ್ಸಕ ಆಚರಣೆಗಳು ಎಂದು ನನ್ನ ಅಭಿಪ್ರಾಯ. ಕೆಲವು ಕಡೆ ಆಚರಣೆಗಳು ಅವುಗಳ ವ್ಯಾಪ್ತಿ ಮೀರಿ ಯಾವ ಯಾವುದೋ ಫ್ರೇಮಿನಲ್ಲಿ ಹೊಕ್ಕಿ ಆಡಂಬರದ ತೋರುಗಾಣಿಕೆಯ ತಮ್‌ ತಮ್ಮ ಸಿರಿ ಸಂಪತ್ತಿನ ಪ್ರದರ್ಶನಗಳಾಗಿರುವುದು ಸಾಮಾನ್ಯವಾದರೂ.. ಅದೂ ಕೂಡ ಈ ಹಬ್ಬಗಳ ಒಂದು ಮುಖ.

ಈಗ ನವರಾತ್ರಿಯ ಕಾಲ. ನಮ್ಮ ಕೃಷಿ ಪ್ರಧಾನ ದೇಶದಲ್ಲಿ ಶರದ್‌ ಋುತು (ಈಗ ಮಾಲ್‌ಗಳಲ್ಲಿ ಜಾಹೀರು ಪಡಿಸುವ ಆಟಂ ಮಾತ್ರ ಎಲ್ಲರಿಗೂ ಚೆನ್ನಾಗಿ ಗೊತ್ತು) ಮೆಲ್ಲ ಹೆಜ್ಜೆಯಿಡುತ್ತ ಬರುವಾಗ ಕೃಷಿ ಕೆಲಸಗಳಲ್ಲಿ ಬಿಡುವಿಲ್ಲದೆ ಹುದುಗಿದ ಜನ ಜೀವನಕ್ಕೆ ಒಂದು ಉಲ್ಲಾಸಮಯ ಬಿಡುವು ಬೇಕಾಗಿ ಹುಟ್ಟಿದ ಹಬ್ಬವಿರಬಹುದು ಇದು. ಮುಂದೆ ನಾಗರಿಕತೆ ಬೆಳೆದಂತೆಲ್ಲ ಅವರೂ ಅವನ್ನು ಆಚರಿಸುತ್ತ.. ಈ ಹಬ್ಬವು ಮನೆಯಂಗಳದಿಂದ ರಾಜರ ದರ್ಬಾರು ಹಾಲಿಗೆ ಬಂದುಬಿಟ್ಟಿರಬಹುದು. ಆಮೇಲಾಮೇಲೆ ಜನಸಾಮಾನ್ಯರು ಕಾಡು ಬಿಟ್ಟು ಪೇಟೆಗಳ ಕೆಲಸದಲ್ಲಿ ಕೈಗಾರಿಕೆಗಳಲ್ಲಿ ತೊಡಗಿದ ಮೇಲೆ ದರ್ಬಾರು ಹಾಲಿನ ಹಬ್ಬಗಳನ್ನ ಗಮನಿಸುತ್ತ ಅವರ ಮನೆಯೊಳ ಜಗಲಿಗೆ ತಂದರೇನೋ. ಕೆಲವು ಊರುಗಳಲ್ಲಿ ಸಂಜೆಯ ಪೂಜೆ, ಸಿಹಿ ನೈವೇದ್ಯ, ಭಜನೆಗಳಿಗೆ ಸೀಮಿತವಾದರೆ ಇನ್ನು ಕೆಲವು ಊರುಗಳಲ್ಲಿ ಇದು ಗೊಂಬೆ ಹಬ್ಬ ಎಂದೇ ಹೆಸರುವಾಸಿ. ದುರ್ಗೆ, ಲಕ್ಷ್ಮಿ, ಸರಸ್ವತಿಯರನ್ನ ನಮ್ಮ ನೆಲದ ಹೆಣ್ಣು ದೇವತೆಯರನ್ನ ಪೂಜಿಸುವ ಈ ಹಬ್ಬಗಳು ಹೆಣ್ಣು ಮಕ್ಕಳ ಸಂಭ್ರಮದ ಹಬ್ಬಗಳು. ಮನೆಯ ಒಪ್ಪ ಓರಣಕ್ಕೂ, ಅಲಂಕಾರಕ್ಕೂ, ಓಡಾಟಕ್ಕೂ, ಊಟ ಉಪಚಾರಕ್ಕೂ.. ಹಾಡು ಹಸೆಗೂ ಎಲ್ಲಕ್ಕೂ ಹೆಣ್ಮಕ್ಕಳೇ... ಎಲ್ಲ ಹಬ್ಬದಲ್ಲೂ ಹೆಣ್ಮಕ್ಕಳೇ ಇದನ್ನ ಮಾಡಿದರೂ ಈ ಹಬ್ಬದ ಪೂಜಿತೆಯೂ ಹೆಣ್ಣೆ. ಪುಟ್ಟ ಹೆಣ್ಮಕ್ಕಳಿಗೆ ಕರೆದು ಕೊಡುವ ಬಾಗಿನದ ಖುಶಿ ಎಲ್ಲಿವರೆಗೂ ಇರುತ್ತೆ ಎಂದು ಹೇಳಲಾಗದು. ಈಗ ಈ ಹಬ್ಬದ ಬಗ್ಗೆ ಕಂಪ್ಯೂಟರಿನಲ್ಲಿ ಕೀಲಿಸುತ್ತಿರುವ ಎರಡು ಮಕ್ಕಳ ಅಮ್ಮ ನಾನು ಕನ್ನೆಮುತ್ತೈದೆ ಎಂದೊಡನೆ ಹಾರೆಗೊಪ್ಪದ ಮಣ್ಣುರಸ್ತೆಯಲ್ಲಿ ಬಸ್ಸಿಳಿದು ಬಿಡುತ್ತೇನೆ. ಅಲ್ಲಿ ಮುಡಿತುಂಬ ಕಡ್ದಿಸೇವತಿಂಗೆ ಮುಡಿದ ಸುಲೋಚನ ದೊಡ್ಡಮ್ಮ ಪುಟ್‌ ಮುತ್ತೈದೆಗೆ ಕೊಡುವ ಬಾಗಿನದ ಜೊತೆಗೆ ಕಾದಿರುತ್ತಾಳೆ.

ನೂರೆಂಟು ನೆನಪು

ನವರಾತ್ರಿ ಎಂದಕೂಡಲೆ ನೂರೆಂಟು ನೆನಪು. ಶಾಲೆಯ ರಜೆ, ಚೊಕ್ಕಟವಾಗುತ್ತಿರುವ ಮನೆ ಮತ್ತು ಅಂಗಳ. ಚೂರು ಊರ ಹೊರಹೋದರೆ ಸಿಕ್ಕುವ ಕವಳೀ ಹಣ್ಣು. ಪೂಜೆಗಿಡಬೇಕಿರುವ ಪಾಟಿ ಪುಸ್ತಕ ಮತ್ತು ಚಂದನದ ಗೊಂಬೆ. ಸೊಲ್‌ ಸೊಲ್ಪ ದೊಡ್ಡವರಾದ ಕೂಡಲೆ ನೀಲ ಮೇಘ ಶ್ಯಾಮಾ ಹಾಡುವ ಗೀತಾ ಮತ್ತು ಸರಿತಾ ಜುಗಲ್ಬಂದಿ. ಟೀವಿಯಲ್ಲಿ ಹಳೆ ಹಾಡಿನಲ್ಲಿ ಸಿಕ್ಕಿದ ಹದಿನಾಲ್ಕು ವರುಷ ವನವಾಸದಿಂದ ಮರಳಿ ಬಂದ ಸೀತೆ ಅಲಂಕೃತಗೊಂಡ ಗೊಂಬೆಗಳ ಹಾಗಿನ ಹೆಂಗಸರ ಮಧ್ಯೆ ನಿಜವಾದ ಗೊಂಬೆಯನ್ನೆತ್ತಿ ಕಣ್ಣೀರಿಡುವ ಹಾಡು. ಅವರೆಲ್ಲ ಇಟ್ಟಿರುವ ಗೊಂಬೆಗಳನ್ನ ನೋಡಿ ನಮ್ಮನೆಗೆ ಗೊಂಬೆ ತರಬೇಕೆಂದು ಮಾಡುವ ಗಲಾಟೆ. ಅಮ್ಮ ಎಲ್ಲೆಲ್ಲಿಯೋ ಹೋದಾಗ ಕೊಂಡು ತಂದಿಟ್ಟಿದ್ದ ಕನ್ನಡಿಗೊಂಬೆಗಳನ್ನ್‌ ಹಟ ಮಾಡಿ ಪಡೆದು ಬೀಳಿಸದೆ ಅಲಂಕಾರಗೊಳಿಸುವ ಸಂತಸದ ದಿನಗಳು. ನೈವೇದ್ಯಕ್ಕೆ ಸಿಗುವ ಉಸಲಿ, ಕೇಸರೀಬಾತು.. ಅಲ್ಲಲ್ಲಿ ಬಾಗಿನಕ್ಕೆ ಕೊಟ್ಟ ಬಣ್ಣ ಬಣ್ಣದ ಬಳೆಗಳು, ಈ ಎಲ್ಲ ಬಾಲ್ಯಗಳ ದಾಟಿ ನಾಗಾಲೋಟದ ಜೀವನದ ಮಧ್ಯೆ ನಡೂ ಬದುಕಲ್ಲಿ -ನವರಾತ್ರಿಯೆಂದರೆ ಕೆ.ಎಸ್‌.ನ ಬರೆದ ಶರನ್ನವರಾತ್ರಿ.

ರಾತ್ರಿ ಕನ್ನಡಿಯಂತೆ ಕೋರೈಸಿತು.ನಕ್ಷ ತ್ರಗಳ ಕಣ್ಣು ಥಳಥಳಿಸಿತು, ಚಂದಿರನ ತುಂಬುನಗೆ ತಂಪನೆರೆಯಿತು; ಅಶ್ವಯುಜ ಕಾರ್ತಿಕ - ಶರದೃತು. ಈಗಿಲ್ಲ ಸೋನೆ, ಮುಂದೆಲ್ಲೋ ಮಾಗಿ, ಹಗಲಾಯ್ತು ಧವಳಶಾಂತಿ. ದೀರ್ಘ ರಾತ್ರಿಗಳ ನೀಲಗಗನತಲ ಶರಚ್ಛಿದ್ರಕಾಂತಿ ಯಾರು ಹೇಳಿದರು ಎರಡು ತಿಂಗಳಿಗೆ ಇಟ್ಟ ಹೆಸರಿದೆಂದುಧಿ-ತೆರೆದ ಕಿಟಕಿಗೆ ಹಾರಿ ರೆಕ್ಕೆಯೊದರಿ ಹಾಡೊಂದ ತಂದಿದೆ ಶರತ್ತು. ಇವೆಲ್ಲ ನವರಾತ್ರಿಯೊಡನೆ ಕಾಲಿಡುತ್ತಿರುವ ಶರದೃತು ವೈಭವ... ಅದಕ್ಕೆ ಇರಬಹುದೆ ಇದು ಶಾರದಾ ಪೂಜೆಯ ಹಬ್ಬ? ನಗರಜೀವನದ ನವರಾತ್ರಿಗೊಂದು ಭಾಷ್ಯದಂತಿರುವ ಕವಿಸಾಲು ಹೇಳುತ್ತಾ ಈ ಬರಹವನ್ನಿಲ್ಲಿಗೆ ಮುಗಿಸುವೆ. ಇಬ್ಬರಿಗೆ ಮಾತ್ರ ಸಾಕಾದ ಮನೆಯಲೈದಾರು ತಲೆಯ ಕಂಡೆ ಹೊರಬಾಗಿಲಲ್ಲಿ ಹೂವಾಡಗಿತ್ತಿ, ಹೂವಾಡಗಿತ್ತಿ ಕಾಕಡಾ ಹೂವ ದಂಡೆ. ಬಿಸಿಲೆಣ್ಣೆಯಿಟ್ಟ ಹೊಸಮನೆಯ ನೆತ್ತಿ ಹೊಗೆಯಾಡುತಿಹುದ ಕಂಡೆ ಮೈಮುರಿವ ಕಂಬ, ಕಣ್‌-ತೆರೆವ ಕಿಟಕಿ, ಎದೆ ತೆರೆವ ಕದವ ಕಂಡೆ (ಕೆ.ಎಸ್‌.ನ) ನೆನಪಿನ ದೋಣಿಯಲ್ಲಿ ಸಹೃದಯತೆಯಿಂದ ನಮ್ಮ ಜನಪದ ಜೀವನಗಳ ನಾಡಿಯನ್ನು ಅರಿತರೆ, ಈ ಹಬ್ಬ ಹರಿದಿನಗಳ ಸೊಗಸು, ಘಮ, ರುಚಿ ಮತ್ತು ನೆಮ್ಮದಿ ನಮ್ಮ ಅರಿವಿಗೆ ನಿಲುಕುತ್ತದೆ.ಮಂಗ್ಳಾರತಿ ಹೊತ್ತಿಗೆ ಬೆಕ್ಕು ಕಟ್ಟಿ ಎಂಬಂತೆ ಆಗದೆ.. ಈ ಹಬ್ಬಗಳ ಹಿನ್ನೆಲೆಯನ್ನ, ಹರಿದು ಬಂದ ಜೀವಸೆಲೆಯನ್ನ ತಿಳಿದುಕೊಂಡು ನಮ್ಮ ಈಗಿನ ಜೀವನಶೈಲಿಯಲ್ಲೇ ಇವನ್ನ ಹೊಂದಿಸಿಕೊಂಡು ಎಲ್ಲರ ಜೊತೆಗೆ ಬೆರೆವ, ನಮ್ಮ ನಾಗಾಲೋಟದ ಟೆನ್ಶನ್ನುಗಳಿಗೆ ಬ್ರೇಕು ಹಾಕುವ ಈ ಹಬ್ಬಗಳು ಇರಲೇಬೇಕು ಅಲ್ವ. ಮಕ್ಕಳಿಗೆ ಕೂಡಿ ಆಡುವುದಕ್ಕಾಗಿ, ಹೋಮ್‌ ವರ್ಕ್‌ ಮರೆಯುವುದಕ್ಕಾಗಿ, ದೊಡ್ಡವರಿಗೆ ಬಿಝೀ ದಿನಗಳ ಮಧ್ಯೆ ಒಂದು ಅಚಾನಕ್‌ ರಜೆಯಾಗಿ, ಯುವ ಮನಸ್ಸುಗಳಿಗೆ ಹುಡುಕಾಟದ ದಾರಿಯಾಗಿ.. ಇವಿರಬೇಕು. ಇವುಗಳ ಜೊತೆಗೆ ಬೆರೆತ ಎಷ್ಟೊಂದು ನೆನಪುಗಳಿವೆ.