**ಅಪ್ಪನಾಗುವುದೆಂದರೆ: ನಿನಗೆ ಇನ್ನೂ ಬೇರೆ ಜವಾಬ್ದಾರಿಗಳಿವೆ ಎಂದು ಹೇಳಿಹೋದ ಮಗಳು**

‘ಚೇತರಿಸಿಕೊಳ್ಳುತ್ತಿದ್ದ ಮಗಳು ಶಸ್ತ್ರಚಿಕಿತ್ಸೆಯಾದ 36 ತಾಸುಗಳ ನಂತರ ಅಸುನೀಗಿದಾಗ ದೊಡ್ಡ ಆಘಾತವೇ ಆಯಿತು. ಕನ್ಯಾದಾನ ಮಾಡಬೇಕಿದ್ದ ಕೈಗಳಿಂದ ಅಗ್ನಿಸ್ಪರ್ಶ ಮಾಡುವ ಸಂದರ್ಭ ನಿಜಕ್ಕೂ ಕಠೋರವಾದುದು. ಒಪ್ಪಿಕೊಳ್ಳದೆ ವಿಧಿಯಿಲ್ಲ. ಒಪ್ಪಿಕೊಂಡು ನಮ್ಮ ಜೀವನವನ್ನು ಮುಂದುವರೆಸಿಕೊಂಡು ಹೋಗುವುದು ಬಿಟ್ಟು ಬೇರೆ ದಾರಿಯಿರಲಿಲ್ಲ. ಆ ವೇಳೆಗೆ ಆಪ್ತರನ್ನು ಕಳೆದುಕೊಂಡಾಗ ಆಗುವ ದುಃಖದ ನಿರ್ವಹಣೆಗೆ ಹಲವರಿಗೆ ಆಪ್ತಸಲಹೆ ಮಾಡಿದ್ದೆ. ನಾನು ಎದುರಿಸುವ ಸಂದರ್ಭಕ್ಕೆ ಈ ರೀತಿ ನನ್ನನ್ನು ತಯಾರು ಮಾಡುವುದು ದೈವಸಂಕಲ್ಪವಾಗಿತ್ತೇ ಎನ್ನುವ ಪ್ರಶ್ನೆಯೂ ಮನಸ್ಸಿನಲ್ಲಿ ಉದ್ಭವವಾಯಿತು.’

**ಪ್ರಿಯ ಅಪ್ಪಂದಿರೇ, ಎರಡು ತಲೆಮಾರುಗಳ ಮಧ್ಯೆ ನೀವಿದ್ದೀರಿ. ಬೆನ್ನ ಹಿಂದೆ ನಿಮ್ಮ ಅಪ್ಪ-ಅಮ್ಮ, ಕಣ್ಣ ಮುಂದೆ ನಿಮ್ಮ ಮಕ್ಕಳು-ಕುಟುಂಬ. ನೀವು ಸಾಗಿಬಂದ, ಸಾಗಿಬರುತ್ತಿರುವ ಹಾದಿಯಲ್ಲಿ ಯಾವುದೇ ನೆನಪುಗಳು ಕೈಮಾಡಿ ನಿಲ್ಲಿಸಬಹುದು. ವಾಸ್ತವ ಸಂಗತಿಗಳು ಕಾಲಿಗೆ ಚಕ್ರ ಕಟ್ಟಲು ನೋಡಬಹುದು. ಈ ಎರಡರ ಮಧ್ಯೆ ಹೃದಯ-ಮೆದುಳು ಗುದ್ದಾಟಕ್ಕೆ ಬಿದ್ದಿರಬಹುದು, ಬಿದ್ದರೂ ನಾವು ನಡೆದಿದ್ದೇ ಹಾದಿ ಎಂದೂ ಸಾಗುತ್ತಿರಲೂಬಹುದು. ಹೀಗೆ ನೀವು ಸಾಕಷ್ಟು ವಿಧದಲ್ಲಿ ಆಂತರಿಕವಾಗಿ ಬೆಳೆದಿದ್ದೀರಿ, ಬೆಳೆಯುತ್ತಲೂ ಇದ್ದೀರಿ. ಹಾಗಿದ್ದರೆ ಅಪ್ಪನಾಗುತ್ತಿದ್ದಂತೆ ನಿಮ್ಮೊಳಗಿನ ನೀವು ರೂಪಾಂತರಕ್ಕೆ ಒಳಗಾದಿರೇ? ಅಪ್ಪನಾಗುವುದೆಂದರೆ ಅನುಭವವೇ, ಅವಕಾಶವೇ, ಆದರ್ಶವೇ, ಅನಿವಾರ್ಯವೇ, ಜವಾಬ್ದಾರಿಯೇ, ಸಹಜ ಪ್ರಕ್ರಿಯೆಯೆ ಅಥವಾ ಇದ್ಯಾವುದೂ ಅಲ್ಲವಾಗಿದ್ದರೆ ಇನ್ನೂ ಏನೇನು? ಒಮ್ಮೆ ಹಿಂತಿರುಗಿ ನೋಡಬಹುದೆ ಎಂದು ಕೆಲ ಅಪ್ಪಂದಿರಿಗೆ ‘ಟಿವಿ9 ಕನ್ನಡ ಡಿಜಿಟಲ್’ ಕೇಳಿತು. ಇದೋ ಹೊಸ ಸರಣಿ ‘ಅಪ್ಪನಾಗುವುದೆಂದರೆ’ ಇಂದಿನಿಂದ ಪ್ರಾರಂಭ.**

ದುಃಖ ನಿರ್ವಹಣೆಗೆ ಸಂಬಂಧಿಸಿದಂತೆ ಹಲವರಿಗೆ ಆಪ್ತಸಲಹೆ ನೀಡುತ್ತಿದ್ದ ಬೆಂಗಳೂರಿನ ಆರ್. ಶ್ರೀನಾಗೇಶ, ಸ್ವತಃ ಆ ಸಂದರ್ಭವನ್ನು ಎದುರಿಸಿದ ರೀತಿಯನ್ನು ಮತ್ತದರಿಂದ ಹೊರಬರಲು ತಮ್ಮ ಜೀವನವನ್ನು ಮರುರೂಪಿಸಿಕೊಂಡ ಬಗೆಯನ್ನು ಇಲ್ಲಿ ಹಂಚಿಕೊಂಡಿದ್ದಾರೆ.

ಹಲವು ವರ್ಷಗಳ ಹಿಂದೆ ಬೆಂಗಳೂರು ಸಮೀಪವಿರುವ ನಮ್ಮ ಪೂರ್ವಜರ ಹಳ್ಳಿಗೆ ಹೋಗಿದ್ದೆ. ಅಲ್ಲಿ ನನ್ನ ಪರಿಚಯ ಯಾರಿಗೂ ಇಲ್ಲ. ನಾನು ಯಾರ ವಂಶದವನು ಎಂದು ತಿಳಿದಾಗ ಒಬ್ಬ ವೃದ್ಧ ಮಹಿಳೆ ನನಗೆ ಹೇಳಿದ್ದು- ‘ತುಂಬ ಒಳ್ಳೆಯಳಪ್ಪ ನಿನ್ನ ಅಮ್ಮ. ಅವಳು ಇದ್ದಿದ್ದು ಬರೀ 20 ವರ್ಷ. ಆದರೆ ಅದೆಷ್ಟು ಒಳ್ಳೆಯ ಹೆಸರು ತೊಗೊಂಡು ಹೊರಟು ಹೋದಳು.’

ನನಗೆ ಎಂಟು ತಿಂಗಳಿದ್ದಾಗ ನನ್ನನ್ನು ಬಿಟ್ಟುಹೋದ ನನ್ನ ತಾಯಿಯ ಪರಿಚಯ ನನಗಾಗಿರುವುದು ಅವರ ಒಡನಾಟವಿದ್ದವರಿಂದ. ಅವರ ಶಿಕ್ಷಕಿ, ಗೆಳತಿಯರು ಅವರನ್ನು ಕುರಿತು ಆಡುತ್ತಿದ್ದ ಮಾತುಗಳು ಮತ್ತು ಅಜ್ಜಿ ಕಲಿಸಿದ ಮೌಲ್ಯಗಳು ನನ್ನ ಬದುಕಿಗೆ ಒಂದು ಚೌಕಟ್ಟನ್ನು ನಿರ್ಮಿಸಿದವು. ಅಂತಹ ಅಮ್ಮನಿಗೆ ಮಗನಾಗಿ ನಾನು ಹೇಗೆ ನನ್ನ ಜೀವನವನ್ನು ರೂಪಿಸಿಕೊಳ್ಳಬೇಕು ಎಂಬ ದಾರಿಯನ್ನೂ ತೋರಿಸಿಕೊಟ್ಟವು.

ಹತ್ತನೆಯ ತರಗತಿಯಲ್ಲಿ ಇಬ್ಬರಿಗೆ ಮನೆಪಾಠ ಹೇಳಿಕೊಟ್ಟು ಗಳಿಸುತ್ತಿದ್ದ 20 ರೂಪಾಯಿಗಳಿಂದ ನನ್ನ ಖರ್ಚನ್ನು ಸಂಪಾದಿಸಿಕೊಂಡು ಮುಂದೆ, ಬೇಸಿಗೆರಜೆಯಲ್ಲಿ ದಿನಕ್ಕೆ 3 ರೂಪಾಯಿಗಳಂತೆ ದುಡಿಯುತ್ತ ನನ್ನ ಓದಿನ ಖರ್ಚನ್ನು ನಿಭಾಯಿಸಿಕೊಂಡಿದ್ದು, ನಿರುದ್ಯೋಗದ ಸಮಸ್ಯೆಯಿಲ್ಲದೆ ಕೆಲಸಕ್ಕೆ ಸೇರಿಕೊಂಡು ಖಚಿತವಾದ ಆರ್ಥಿಕ ಸ್ವಾತಂತ್ರ್ಯವನ್ನು ಗಳಿಸಿಕೊಂಡಿದ್ದು ನನ್ನ ವ್ಯಕ್ತಿತ್ವಕ್ಕೆ ಒಂದು ವೇದಿಕೆಯನ್ನು ನಿರ್ಮಿಸಿದವು ಎನ್ನಬಹುದು. ನನ್ನ ತಂದೆಯವರಿಗೆ ನನ್ನಿಂದ ಇದ್ದ ನಿರೀಕ್ಷೆಗಳೇ ಹೆಚ್ಚು. ಹೀಗಾಗಿ, ಬಹುತೇಕ ಕುಟುಂಬಗಳಲ್ಲಿ ಹಿರಿಯ ಮಗ ಎದುರಿಸುವ ಸವಾಲುಗಳನ್ನು ನಾನೂ ಎದುರಿಸಬೇಕಾಯಿತು. ದುಡಿಮೆ ಪ್ರಾರಂಭವಾದ ನಂತರ ಮನೆಯ ಹೊಣೆಗಾರಿಕೆಯನ್ನು ನಾನೊಬ್ಬನೇ ನೋಡಿಕೊಳ್ಳಬೇಕು ಎನ್ನುವ ಒತ್ತಡ ಹೆಚ್ಚಾಯಿತು.

ಹದಿವಯಸ್ಸಿನಿಂದಲೂ ನನ್ನ ಒಳಗುದಿಗಳನ್ನು ಹೇಳಿಕೊಳ್ಳಲು, ಅಂತರಂಗದ ಭಾವನೆಗಳನ್ನು ಹಂಚಿಕೊಳ್ಳಲು ಕೇಳುವ ಕಿವಿಗಳಿರಲಿಲ್ಲ, ತಲೆಯಿಡಲು ಭುಜಗಳಿರಲಿಲ್ಲ. ಬೆಳಗಿನ ಝಾವ ಸುಮಾರು 3 ಗಂಟೆಯ ನಂತರ ಒಂದಷ್ಟು ಸಮಯ ಹಾಸಿಗೆಯಲ್ಲಿಯೇ ಅಳುತ್ತ ಮಲಗಿರುತ್ತಿದ್ದೆ. ಬದುಕಿನಲ್ಲಿ ಒಂಟಿಯಾಗಿ ನಾನೇಕೆ ಹೀಗೆ ನರಳುತ್ತಿದ್ದೇನೆ, ಪ್ರೀತಿಯ ಸೆಲೆಯಿಲ್ಲದೆ ನಾನು ಏಕೆ ಪರದಾಡಬೇಕಿದೆ ಎಂಬುದು ನನ್ನ ಅಳಲಾಗಿತ್ತು. ಪ್ರೀತಿ ವ್ಯಕ್ತಪಡಿಸುವ ಸ್ಪರ್ಶ ನನಗೆ ಸಿಗುತ್ತಿರಲಿಲ್ಲ. ಆದರೆ ಅಜ್ಜಿಯ ಮನೆಯಲ್ಲಿಯೇ ಬೆಳೆದಿದ್ದು, ಮದುವೆಯಾಗುವ ತನಕ ಅವರ ಮನೆಯಲ್ಲಿಯೇ ಇದ್ದುದು ನನಗೆ ಶಕ್ತಿಯನ್ನೂ ಕೊಟ್ಟಿತ್ತು.  
ಆ ಸಮಯದಲ್ಲಿ, ಹದಿವಯಸ್ಸಿನಲ್ಲಿ ಕಾವ್ಯ ನನ್ನನ್ನು ಸೆಳೆಯಿತು. ಓದುವ ಹವ್ಯಾಸ, ಬರೆಯುವ ಅಭ್ಯಾಸ ಇವೆರಡೂ ನನ್ನ ದುಗುಡಕ್ಕೆ ಸಮಾಧಾನ ಕೊಡುವ ಚಟುವಟಿಕೆಗಳಾಗಿ ನನ್ನನ್ನು ಕಾಪಾಡಿದವು.