**ಮಗಳೆಂಬ ಅರಿವು**

ಅಧಿಕಾರಿಯಾಗುವುದರೊಂದಿಗೆ ವರ್ಗಾವಣೆಯೂ ಆಯಿತು. ಆದಕಾರಣ ಎರಡನೆಯ ಮಗಳ ಬಾಲ್ಯದ ಮೊದಲ ಆರೇಳು ವರ್ಷಗಳನ್ನು ನಾನು ತಪ್ಪಿಸಿಕೊಂಡಿದ್ದೆ. ಅದು ನನ್ನಲ್ಲಿ ಅಪರಾಧೀ ಪ್ರಜ್ಞೆಯನ್ನೂ ಸೃಷ್ಟಿಸಿತ್ತು. ನಾನಿಲ್ಲದ ಸಮಯದಲ್ಲಿ ಅವಳಿಗೆ ತಂದೆಯಾಗಿ ನಿಂತವಳು ಮೊದಲ ಮಗಳು. ತಾಯಿ ಶಾಲೆಯ ಕೆಲಸಗಳನ್ನು ಮುಗಿಸಿ ಮನೆಗೆ ಬರುವ ವೇಳೆಗೆ ರಾತ್ರಿಯಾಗಿರುತ್ತಿತ್ತು. ಆ ಸಮಯದಲ್ಲಿ ತಾಯಿಯ ಪಾತ್ರವನ್ನೂ ನಿರ್ವಹಿಸಿದವಳೂ ಆ ಮಗಳೇ. ಅವಳು ಬೆಳೆಯುವ ವಯಸ್ಸಿನಲ್ಲಿ ನಾನು ನಡೆದು ಕೊಂಡ ರೀತಿ, ಅವಳಿಗೆ ಕೊಡುತ್ತಿದ್ದ ಮಾರ್ಗದರ್ಶನ, ವಿವಿಧ ಅನುಭವಗಳಿಗೆ ಗುರಿ ಮಾಡಿದ್ದು ಇವೆಲ್ಲವೂ ದೊಡ್ಡ ಮಗಳಲ್ಲಿ ಚೈತನ್ಯವನ್ನು ತುಂಬಿದ್ದವು.

ನಾವು ಮಧ್ಯವಯಸ್ಸಿಗೆ ಬರುವ ವೇಳೆಗೆ ನಮ್ಮ ಮಕ್ಕಳು ಹದಿವಯಸ್ಸಿಗೆ ಕಾಲಿಟ್ಟಿರುತ್ತಾರೆ. ಅವರು ತಮ್ಮದೇ ಆದ ಗೊಂದಲಗಳಿಂದ ನರಳುತ್ತಿರುವ ಸಮಯದಲ್ಲಿ ನಾವು ನಮ್ಮದೇ ಸಮಸ್ಯೆಗಳಲ್ಲಿ ಸಿಲುಕಿಕೊಂಡಿರುತ್ತೇವೆ. ಕಚೇರಿಯ ಸಮಸ್ಯೆಗಳು, ಸಾಮಾಜಿಕ ಸಂಬಂಧಗಳು, ಅನ್ಯರಿಂದ ನಮಗಿರುವ ನಿರೀಕ್ಷೆಗಳು, ಎದುರಾಗುವ ಭ್ರಮನಿರಸನಗಳು ಇಂತಹವು ನಮ್ಮ ಮನಸ್ಸನ್ನು ವ್ಯಘ್ರಗೊಳಿಸಿರುತ್ತವೆ. ಸುಲಭವಾಗಿ ಸಿಗುವ ಹೆಂಡತಿ ಮಕ್ಕಳು ನಮ್ಮ ಆಕ್ರೋಶವನ್ನು ಎದುರಿಸಬೇಕಾದ ಬಲಿಪಶುಗಳಾಗಬಹುದು.

ಇಂತಹ ಪರಿಸ್ಥಿತಿಯಲ್ಲಿ ಮಕ್ಕಳು ಮತ್ತು ಪೋಷಕರ ನಡುವೆ ಸಂಘರ್ಷಗಳು ಸಹಜ. ನಾನೂ ಇವೆಲ್ಲವನ್ನೂ ಎದುರಿಸಿದೆ. ಆದರೆ, ಮಗಳಿಗೂ ನನಗೂ ಇದ್ದ ಪರಸ್ಪರ ಗೌರವ, ಮೌಲ್ಯಗಳು ಹಾಗೂ ನಂಬಿಕೆಗಳು ಸಂಘರ್ಷಗಳಿಂದ ನಮ್ಮ ಬಾಂಧವ್ಯಕ್ಕಾಗಲೀ, ವ್ಯಕ್ತಿತ್ವಕ್ಕಾಗಲೀ, ಧಕ್ಕೆಯಾಗದಂತೆ ಕಾಪಾಡಿದವು. ವಿದ್ಯಾರ್ಥಿಗಳಿಗೆ ಮಾರ್ಗದರ್ಶನ ನೀಡುವ, ಕ್ಲಿಷ್ಟ ಸಂದರ್ಭದಲ್ಲಿ ಅವರು ಎದುರಿಸುತ್ತಿದ್ದ ಸಮಸ್ಯೆಗಳಿಗೆ ಜೊತೆಯಾಗಿ ನಿಂತು, ಅವರಿಂದ ಉತ್ತಮ ಸಾಧನೆಗಳು ಹೊರಹೊಮ್ಮಿದಾಗ ನನಗೆ ಸಿಗುತ್ತಿದ್ದ ತೃಪ್ತಿ ಪ್ರಾಯಶಃ ನನ್ನ ಬದುಕಿನ ಉದ್ದೇಶವೇ ಇದು ಎಂಬ ಒಳನೋಟವನ್ನು ಕೊಟ್ಟಿತು. ನಿವೃತ್ತಿಯ ವಯಸ್ಸು ತಲುಪುವ ಮುನ್ನವೇ ನೌಕರಿಯನ್ನು ತ್ಯಜಿಸಿ, ಯುವಜನರಿಗೆ ಹುರುಪು ತುಂಬುವ, ಬೆಳಕು ಕಾಣದೆ ಕತ್ತಲಲ್ಲಿ ನರಳುತ್ತಿರುವವರಿಗೆ ಬೆಳಕು ಕಾಣುವ ತನಕ ಕೈ ಹಿಡಿದು ಜೊತೆಯಲ್ಲಿ ನಡೆಯುವುದೇ ನನ್ನ ಬದುಕಿನ ಕಾಯಕ ಎಂದು ಕಂಡುಕೊಂಡೆ.

ತಾಯಿ ಗಳಿಸಿದ ಹೆಸರು, ಅಜ್ಜಿ ಕಲಿಸಿದ ಮೌಲ್ಯಗಳ ಜೊತೆಗೆ ನನ್ನ ಬಾಲ್ಯಾನುಭವಗಳು, ನನ್ನ ಹೃದಯ ಗೊಂದಲಗಳ ಗೂಡಾದಾಗ, ಅನಾಥ ಪ್ರಜ್ಞೆ ಕಾಡಿದಾಗ ಅದರಿಂದ ಹೊರಬರಲು ಕಂಡುಕೊಂಡ ರೀತಿ- ಈ ಎಲ್ಲವೂ ನನ್ನ ಈಗಿನ ಕಾಯಕಕ್ಕೆ ಸಜ್ಜುಗೊಳಿಸುತ್ತಿದ್ದವು, ದೂರದೂರುಗಳಲ್ಲಿ ಒಂಟಿಯಾಗಿ ಖಿನ್ನತೆ ಅನುಭವಿಸುತ್ತಿದ್ದುದೂ ನನ್ನ ಗುರಿಯನ್ನು ಈ ಕಾಯಕದೆಡೆಗೆ ತಿರುಗಿಸುವ ದೈವಸಂಕಲ್ಪವೇ ಆಗಿತ್ತು ಎಂದು ನಾನು ಅರ್ಥ ಮಾಡಿಕೊಂಡೆ. ಮೊದಲ ಮಗಳ ಮದುವೆ ಆಗಿದ್ದು ಮತ್ತೊಂದು ಮುಖ್ಯ ಘಟ್ಟ. ಸಂಭ್ರಮದ ಜೊತೆಗೆ ನಾನು ಸಾಕಿದ ಮಗಳು ಬೇರೊಂದು ಕುಟುಂಬದ ಭಾಗವಾಗುತ್ತಾಳೆ ಎನ್ನುವ ಕಳವಳ. ಈ ವೇಳೆಗೆ ಎರಡನೆಯ ಮಗಳು ತನ್ನ ಜೀವನದ ಗೊಂದಲಗಳ ಸಮಯವನ್ನು ಎದುರಿಸುತ್ತಿದ್ದಳು. ಇಂತಹ ಪರಿಸ್ಥಿತಿಯಲ್ಲಿ ಅವಳಿಗೆ ಅತ್ಯಂತ ನಂಬುಗೆಯ ಗೆಳೆಯ ನಾನಾಗಿದ್ದೆ. ಅವಳಿಗೆ ಅಳಲು ಭುಜ ಕೊಟ್ಟು, ಕತ್ತಲೆ ಕಾಡಿದಾಗ ಕ್ಯಾಂಡಲ್ ಹಿಡಿದು, ಜೊತೆಗೆ ಕೈ ಹಿಡಿದು ನಡೆಯುವ ಜೊತೆಗಾರನಾಗಿ, ಪ್ರೋತ್ಸಾಹಿಸುವ ಅಪ್ಪನಾಗಿದ್ದು ಈ ಮೊದಲು ಅವಳ ಬಾಲ್ಯದಲ್ಲಿ ಜೊತೆಗಿರಲಿಲ್ಲ ಎನ್ನುವ ಅಪರಾಧಿ ಮನೋಭಾವವನ್ನು ಮರೆಸಿದವು.