**ಮೈತ್ರಿಯೊಂದಿಗೆ ಅಕ್ಕ ಜ್ಯೋತ್ಸ್ನಾ**

ನಾನು ಅಜ್ಜನಾಗುವ ವೇಳೆಗೆ ಸಂತೃಪ್ತ ಎನ್ನಬಹುದಾದ ಜೀವನ ನನ್ನದಾಗಿತ್ತು. ಕಥೆಗಳ ಮೂಲಕ, ಅವನ ಜೊತೆ ಆಡಿಕೊಳ್ಳುವುದರ ಮೂಲಕ ಅವನಿಗೆ ಪರಮಾಪ್ತ ಗೆಳೆಯನಾದೆ. ಈಗ ಅವನಿಗೆ ಎಂಟು ವರ್ಷ. ನಿನ್ನ ಪರಮಾಪ್ತ ಗೆಳೆಯ ಯಾರು ಎಂದು ಅವನನ್ನು ಕೇಳಿದರೆ, ಅವನು ಹೇಳುವುದು, ‘ಅಜ್ಜ’. ಈಗಲೂ ಅವನಿಗೆ ಪ್ರತಿದಿನ ಏಳು ಕಥೆಗಳನ್ನು ಹೇಳಲೇಬೇಕು- ಇದು ಅವನು ಹಾಕಿರುವ ನಿಯಮ. ನನ್ನ ಮೊದಲ ಮಗಳಿಗೆ ಶಸ್ತ್ರಚಿಕಿತ್ಸೆಯೊಂದು ಆಗಬೇಕಾಯಿತು. ಎರಡನೆಯ ಮಗು ಆಗುವುದು ಕಷ್ಟ ಎಂದು ಹೇಳಿದ್ದರು. ಆದರೂ ಅದು ಸಾಧ್ಯವಾಗಿ ಮೊಮ್ಮಗಳು ಜನಿಸಿದಾಗ ನಮ್ಮ ಸಂಭ್ರಮವನ್ನು ಹೇಳತೀರದು. ಈ ವೇಳೆಗೆ ಎರಡನೆಯ ಮಗಳಿಗೆ ಮದುವೆ ಮಾಡುವ ಪ್ರಯತ್ನಗಳು ಮುಂದುವರೆದಿದ್ದವು. ಮೊಮ್ಮಗಳು ಹುಟ್ಟಿದ ಒಂದು ತಿಂಗಳಿನ ನಂತರ ಎರಡನೆಯ ಮಗಳಿಗೆ ಕಾಯಿಲೆಯೊಂದು ಕಾಣಿಸಿಕೊಂಡಿತು. ಸುಮಾರು 40 ಲಕ್ಷ ಜನರಲ್ಲಿ ಒಬ್ಬರಿಗೆ ಇಂತಹ ಸಮಸ್ಯೆ ಬರುವುದು ಎಂದು ತಿಳಿಯಿತು. ಅದಕ್ಕೆ ಶಸ್ತ್ರಚಿಕಿತ್ಸೆ ಆಗಬೇಕಿತ್ತು.

ಚೇತರಿಕೆ ತೋರಿಸುತ್ತಿದ್ದ ಅವಳು ಶಸ್ತ್ರಚಿಕಿತ್ಸೆಯಾದ 36 ತಾಸುಗಳ ನಂತರ ಅಸುನೀಗಿದಾಗ ದೊಡ್ಡ ಆಘಾತವೇ ಆಯಿತು. ಕನ್ಯಾದಾನ ಮಾಡಬೇಕಿದ್ದ ಕೈಗಳಿಂದ ಅಗ್ನಿಸ್ಪರ್ಶ ಮಾಡುವ ಸಂದರ್ಭ ನಿಜಕ್ಕೂ ಕಠೋರವಾದುದು. ಒಪ್ಪಿಕೊಳ್ಳದೆ ವಿಧಿಯಿಲ್ಲ. ಒಪ್ಪಿಕೊಂಡು ನಮ್ಮ ಜೀವನವನ್ನು ಮುಂದುವರೆಸಿಕೊಂಡು ಹೋಗುವುದು ಬಿಟ್ಟು ಬೇರೆ ದಾರಿಯಿರಲಿಲ್ಲ. ಆ ವೇಳೆಗೆ ಆಪ್ತರನ್ನು ಕಳೆದುಕೊಂಡಾಗ ಆಗುವ ದುಃಖದ ನಿರ್ವಹಣೆಗೆ ಹಲವರಿಗೆ ಆಪ್ತ ಸಲಹೆ ಮಾಡಿದ್ದೆ. ನಾನು ಎದುರಿಸುವ ಸಂದರ್ಭಕ್ಕೆ ಈ ರೀತಿ ನನ್ನನ್ನು ತಯಾರು ಮಾಡುವುದು ದೈವಸಂಕಲ್ಪವಾಗಿತ್ತೇ ಎನ್ನುವ ಪ್ರಶ್ನೆಯೂ ಮನಸ್ಸಿನಲ್ಲಿ ಉದ್ಭವವಾಯಿತು. ಮೊದಲ ಮಗಳಿಗೆ ಎರಡನೆಯ ಮಗುವಾಗುವುದಿಲ್ಲ ಎಂಬ ನಿರೀಕ್ಷೆಗೆ ಪ್ರತಿಯಾಗಿ ಮೊಮ್ಮಗಳು ಹುಟ್ಟಿದ 70 ದಿನಗಳಲ್ಲಿ 28ರ ವಯಸ್ಸಿನ ಎರಡನೆಯ ಮಗಳನ್ನು ಕಳೆದುಕೊಂಡು, ಹುಟ್ಟಿನ ಸಂಭ್ರಮ ಮತ್ತು ಸಾವಿನ ಸಂಕಟ ಎರಡೂ ಎದುರಾಗಿ, ಬದುಕನ್ನು ಕುರಿತಂತೆ ನಮ್ಮ ಮನಸ್ಸಿನಲ್ಲಿ ಅನೇಕ ಪ್ರಶ್ನೆಗಳನ್ನು ಹುಟ್ಟುಹಾಕಿದವು.

ಹಲವಾರು ಪ್ರಶ್ನೆಗಳಿಗೆ ಉತ್ತರ ಹುಡುಕುತ್ತ, ವಿವಿಧ ಆಕರಗಳನ್ನು ಶೋಧಿಸುತ್ತ, ದೇವರನ್ನು ಯಾಕೆ ಹೀಗೆ ಮಾಡಿದೆ ಎಂದು ಕೇಳುತ್ತ ವಿಯೋಗದ ನೋವಿನಲ್ಲಿ ಮುಂದುವರೆದೆವು. ಹುಟ್ಟು, ಸಾವು, ಪುನರ್ಜನ್ಮ ಕುರಿತಂತೆ ಅದ್ಭುತ ಘಟನಾವಳಿಗಳು, ವಿಶ್ಲೇಷಣೆಗಳು ನಮಗೆ ದೊರೆತವು. ಇವೆಲ್ಲವನ್ನೂ ಸೇರಿಸಿ ನಮ್ಮಂತೆಯೇ ವಿಯೋಗ ಎದುರಿಸುವವರಿಗೆ ನೆರವಾಗಲಿ ಎನ್ನುವ ಕಾರಣಕ್ಕೆ ಮೊದಲ ಮಗಳೂ ನಾನೂ ಜಂಟಿಯಾಗಿ ಇಂಗ್ಲಿಷಿನಲ್ಲಿ ಒಂದು ಪುಸ್ತಕವನ್ನು ರಚಿಸಿದೆವು.