**ಜ್ಯೋತ್ಸ್ನಾ-ಮೈತ್ರಿ**

ಎರಡನೇ ಮಗಳು ತನ್ನ ಭೌತಿಕ ಶರೀರವನ್ನು ತ್ಯಜಿಸಿ ಹೋಗುವ ಒಂದು ತಿಂಗಳ ಮೊದಲು ಎರಡನೆಯ ಮಗಳು ಹಲವು ರೀತಿಯ ಕಾರ್ಯಕ್ರಮಗಳ ರೂಪುರೇಷೆಯ ಬಗ್ಗೆ ನನ್ನೊಡನೆ ಚರ್ಚಿಸುತ್ತಿದ್ದಳು ಅನ್ಯರಿಗೆ ಸಲಹೆ ಕೊಡುತ್ತಿದ್ದಂತೆ, ನಾವೂ ಒಂದು ಟ್ರಸ್ಟನ್ನು ಸ್ಥಾಪಿಸಿದೆವು. ಅವಳ ಜೀವವಿಮೆಯ ಹಣವನ್ನು ಬಂಡವಾಳವಾಗಿ ಹಾಕಿ ಮೈತ್ರಿ ಫೌಂಡೇಷನ್ ಸ್ಥಾಪಿಸಿದೆವು. ಅವಳ ಜನ್ಮದಿನದಂದು 2018ರಲ್ಲಿ ಉದ್ಘಾಟನೆಯಾಯಿತು. ಬಡವಿದ್ಯಾರ್ಥಿಗಳಿಗೆ ಧನಸಹಾಯ, ಅವಳಿಗೆ ಪ್ರಿಯವಾಗಿದ್ದ ಪ್ರಕೃತಿ-ಪರಿಸರ ಕುರಿತು ಶೈಕ್ಷಣಿಕ ಕಾರ್ಯಕ್ರಮಗಳು ಮತ್ತು ಪ್ರಾಣಿಗಳ ಕ್ಷೇಮಕ್ಕೆ ನಾವು ಮಾಡಬಹುದಾದ ಕೆಲಸಗಳು ನಮ್ಮ ವೇದಿಕೆಯ ಧ್ಯೇಯವಾದವು.

ಪ್ರೀತಿ ಎಂಬ ಅದಮ್ಯ ಚೈತನ್ಯದ ಪರಿಚಯ ಮೂಡಿಸಿ, ಪ್ರತಿಯೊಬ್ಬರೂ ತಮ್ಮನ್ನು ತಾವು ಕಂಡುಕೊಂಡು, ತಮ್ಮ ಬದುಕಿನ ಮೂಲೋದ್ದೇಶವನ್ನು ಹುಡುಕುವತ್ತ ನಿಷ್ಠೆಯಿಂದ, ಶ್ರದ್ಧೆಯಿಂದ, ಪ್ರಾಮಾಣಿಕವಾಗಿ ಪ್ರಯತ್ನ ಮಾಡುವಂತೆ ಪ್ರೇರೇಪಿಸುವ ‘ಪವರ್ ಆಫ್ ಲವ್’ ಎನ್ನುವ ಮಾಸಿಕ ಸಭೆಯನ್ನು ನಮ್ಮ ಫೌಂಡೇಷನ್ನಿನಿಂದ ಪ್ರತೀ ತಿಂಗಳೂ ಮೂರನೆಯ ಭಾನುವಾರ ಮಾಡಿಕೊಂಡು ಬಂದಿದ್ದೇವೆ. ಇದರಲ್ಲಿ ಯಾರು ಬೇಕಾದರೂ ಪಾಲ್ಗೊಳ್ಳಬಹುದು.

ದೇವರೊಡನೆ ಸಂವಾದ ನಡೆಸುವ ಪರಿಪಾಠವನ್ನು ನನ್ನ ಹದಿವಯಸ್ಸಿನಿಂದಲೂ ರೂಢಿ ಮಾಡಿಕೊಂಡಿದ್ದೇನೆ. ಮಗಳನ್ನು ಕಳೆದುಕೊಂಡಾಗ ಅವಳನ್ನು ಹೀಗೆ ಕಳೆದುಕೊಳ್ಳಲು ಕಾರಣವೇನು ಎನ್ನುವ ಪ್ರಶ್ನೆಗೆ, ‘ಅವಳ ಅಗತ್ಯ ನನಗೆ ಉಂಟಾಯಿತು. ಈ ಜನ್ಮದಲ್ಲಿ ಅವಳು ಕಲಿಯಬೇಕಾಗಿದ್ದನ್ನು ಕಲಿತಾಯಿತು. ಮುಂದಿನ ಜನ್ಮದಲ್ಲಿ ಬೇರೊಂದು ಹೊಣೆಗಾರಿಕೆ ಹೊರಲು ಅವಳು ಸಿದ್ಧವಾಗಿದ್ದಾಳೆ’ ಎನ್ನುವ ಉತ್ತರ ದೊರೆಯಿತು. ‘ನನ್ನಿಂದಾಗದ ಕೆಲಸ ಅವಳಿಂದ ಏನು ಆಗುವುದು? ಬರಲು ಸಿದ್ದವಾಗಿದ್ದ ನನ್ನನ್ನೇ ಯಾಕೆ ಕರೆದೊಯ್ಯಲಿಲ್ಲ’ ಎಂದು ಮರು ಪ್ರಶ್ನೆ ಹಾಕಿದಾಗ ‘ನಿನಗೆ ಇನ್ನೂ ಬೇರೆ ಜವಾಬ್ದಾರಿಗಳಿವೆ’ ಎಂಬ ಸಂದೇಶ ದೊರೆಯಿತು.  
ಮೈತ್ರಿ ಬಯಸಿದ ಹಾಗೆ ನಮ್ಮ ಜೀವನವನ್ನು ಅನುಭವಿಸುತ್ತ, ದೈವಪ್ರೇರಣೆಯಾಗುವ ಕೆಲಸಗಳನ್ನು ಮಾಡಿಕೊಂಡು ನಮ್ಮ ಸಮಯಕ್ಕೆ ಕಾಯುವುದು ನಮ್ಮ ಮುಂದೆ ಇರುವ ಆಯ್ಕೆ ಎನ್ನುವುದನ್ನು ಅರ್ಥ ಮಾಡಿಕೊಂಡಿದ್ದೇವೆ. ಎರಡೂವರೆ ದಶಕಗಳಲ್ಲಿ ನಾನು ಸಂಪಾದಿಸಿಕೊಂಡ ಹಲವು ಮಕ್ಕಳು ನಮ್ಮ ಜೊತೆಗೆ ಶಕ್ತಿಯಾಗಿ ನಿಂತಿದ್ದಾರೆ.

ನಮ್ಮ ವ್ಯಕ್ತಿತ್ವ ಪರಿಪೂರ್ಣವಾಗುವ ತನಕ, ಪುನರಪಿ ಜನನಂ ಪುನರಪಿ ಜನನೀ ಜಠರೇ ಶಯನಂ ಅನಿವಾರ್ಯ ಜೀವ ಚಕ್ರ, ಮರಣ ದೇಹಕ್ಕೆ, ಅದಕ್ಕೆ ಇರುವ ವಿಶಿಷ್ಟ ಗುರುತಿಗೆ, ಬದುಕು ಮುಂದುವರೆಯುತ್ತದೆ, ಮುಂದುವರೆಯುತ್ತಾ ಹೋಗುತ್ತದೆ. ವಿನಾ ದೈನ್ಯೇನ ಜೀವಿತಂ ಅನಾಯಾಸೇನ ಮರಣಂ- ನಾವು ಬಯಸಬಹುದಾದ ಬದುಕು. ಅವೆರಡೂ ಅಂತೆಯೇ ಆದಲ್ಲಿ ನಾವು ಪರಮ ಪುಣ್ಯಜೀವಿಗಳು.