[ದೂರಾಗುವ ಹೊಸ ಬಗೆ](https://vijaykarnataka34.rssing.com/chan-55852559/article6761-live.html)

ಇದೀಗ ಮದುವೆಯ ಅನುಬಂಧ ದೀರ್ಘಕಾಲದ್ದಲ್ಲ. ಚಿಕ್ಕದೊಂದು ನೆಪ ಇಡೀ ದಾಂಪತ್ಯದ ಕೊಂಡಿಯನ್ನು ಕಳಚಿ ಬಿಡುತ್ತದೆ. ಇತ್ತೀಚೆಗೆ ಇಂತಹ ಪ್ರಕರಣಗಳು ಹೆಚ್ಚುತ್ತಿದ್ದು, ಕ್ಷುಲ್ಲಕ ಕಾರಣಕ್ಕೆ ಸಂಬಂಧವೇ ಮುರಿದು ಹೋಗುತ್ತಿದೆ.

ಮಧುಚಂದ್ರದಲ್ಲಿ ದೇಹ ಸಂಪರ್ಕಕ್ಕೆ ಒಪ್ಪಲಿಲ್ಲ, ಸಾಂಪ್ರದಾಯಿಕ ಉಡುಪು ಧರಿಸಲಿಲ್ಲ. ಹೇಳಿದ ಮಾತು ಕೇಳಲಿಲ್ಲ ಇಂತಹ ಸಂಗತಿಗಳೇ ವಿಚ್ಛೇದನದ ಮೊದಲ ಹೆಜ್ಜೆಯಾಗಿ ಹೋಗಿವೆ. ದಾಂಪತ್ಯದಲ್ಲಿ ಇಂತಹ ಸಂಕುಚಿತ ಮನೋಭಾವ ಯಾಕೆ ಪ್ರಧಾನವಾಗಿ ಕಾಣುತ್ತಿದೆ? ಕೇವಲ ವ್ಯವಸ್ಥಿತ ಮದುವೆಗಳು ಮಾತ್ರವಲ್ಲದೆ ಪ್ರೀತಿಸಿ ಮದುವೆಯಾದವರ ನಡುವೆಯೂ ಇಂತಹ ಸಮಸ್ಯೆಗಳು ಉದ್ಭವವಾಗುತ್ತಿವೆ. ಅಲ್ಪಕಾಲದಲ್ಲಿಯೇ ಒಬ್ಬರ ಜತೆ ಒಬ್ಬರು ಬಾಳುವುದು ಸಾಧ್ಯವೇ ಇಲ್ಲ ಎಂದು ಹೊಡೆದಾಡುವ ಮಟ್ಟಕ್ಕೆ ಯಾಕೆ ಹೋಗುತ್ತಿದ್ದಾರೆ?

**ಯಾಕಾಗಿ?**

ಕೌಟುಂಬಿಕ ವಾತಾವರಣದಲಿ ್ಲಆಗುತ್ತಿರುವ ವ್ಯಾಪಕ ಬದಲಾವಣೆಗಳು ಹಾಗೂ ಸಾಮಾಜಿಕವಾಗಿ ಆಗುತ್ತಿರುವ ಬೆಳವಣಿಗೆಗಳು ಇದಕ್ಕೆ ಮುಖ್ಯಕಾರಣ.

ತಮ್ಮ ಮಕ್ಕಳ ಮೇಲಿನ ಪ್ರೀತಿಯಿಂದ ಅವರಿಗೆ ಯಾವ ಸಮಸ್ಯೆಯೂ ಬರಬಾರದು ಎಂದು ಅತಿರಕ್ಷಿತ ವಾತಾವರಣದಲ್ಲಿ ಬೆಳೆಸಿ, ಅವರ ಎಲ್ಲ ಸಮಸ್ಯೆಗಳನ್ನೂ ತಾವೇ ಬಗೆಹರಿಸಲು ಮುಂದಾಗುವ ಪೋಷಕರು ತಮ್ಮ ಮಕ್ಕಳಿಗೆ ಸಮಸ್ಯೆಯನ್ನು ಎದುರಿಸುವುದು ಹೇಗೆ ಎಂದು ಹೇಳಿಕೊಡದಿರುವುದು.

ಆಸೆಗಳನ್ನು ಪೂರೈಸಿಕೊಳ್ಳಲು ಸಕಾಲಕ್ಕೆ ಕಾಯುವಷ್ಟು ತಾಳ್ಮೆಯನ್ನು, ನಿರಾಸೆಗಳನ್ನು ಎದುರಿಸುವ ಶಕ್ತಿ ಮತ್ತು ತಾಳ್ಮೆಗಳನ್ನು ಮಕ್ಕಳಿಗೆ ಕಲಿಸದೆ ಇರುವುದು.

ಮದುವೆಯಾಗುವವರ ಹಾಗೂ ಕುಟುಂಬದವರ ಅತಿಯಾದ ನಿರೀಕ್ಷೆ.

ಹೊಂದಾಣಿಕೆ ಮನೋಭಾವ ಕೊರತೆ, ಜವಾಬ್ದಾರಿ ನಿಭಾಯಿಸುವಲ್ಲಿ ವಿಫಲರಾಗುವುದು.

**ವಾಸ್ತವ ಅರಿಯಿರಿ**

ಅಲ್ಪಕಾಲ ಭೇಟಿಯಾದಾಗ ನಡೆದುಕೊಳ್ಳುವ ರೀತಿಗೂ, ಒಂದೇ ಸೂರಿನಡಿ 24 ತಾಸು ಕಳೆಯುವಾಗ ನಡೆದುಕೊಳ್ಳುವ ರೀತಿಗೂ ಖಂಡಿತ ವ್ಯತ್ಯಾಸವಿರುತ್ತದೆ. ವಾಸ್ತವದ ಬದುಕನ್ನು ಅರಿಯದೇ ಇರುವುದು ದಂಪತಿ ನಡುವೆ ಬಿರುಕನ್ನು ಉಂಟು ಮಾಡುತ್ತದೆ. ವಿವಾಹಪೂರ್ವದ ಸಂಬಂಧಗಳು ಹುಳಿ ಹಿಂಡಬಹುದು. ಮದುವೆಯಾಗುವ ಸಲುವಾಗಿ ಮುಚ್ಚಿಟ್ಟಿದ್ದ ಸತ್ಯಗಳು ಬಹಿರಂಗವಾದಾಗ ಆಘಾತವಾಗಬಹುದು. ಆ ಸತ್ಯಗಳು ಕ್ಷ ುಲ್ಲಕವೇ ಆಗಿದ್ದರೂ ನಂತರದ ವೈಮನಸ್ಯಗಳಲ್ಲಿ ಅವೇ ಪ್ರಮುಖವಾಗಿ ಬಿಡಬಹುದು. ಕೀಳರಿಮೆಗಳಿಂದ ಸೃಷ್ಟಿಯಾದ ಅಭದ್ರತೆ ಕಾಡಬಹುದು.

ಪ್ರಮುಖ ಸಮಸ್ಯೆ ಏನೆಂದರೆ ಅನೇಕ ದಾಂಪತ್ಯಗಳಲ್ಲಿ ದೇಹ ಸಂಪರ್ಕವೇ ಇರುವುದಿಲ್ಲ. ಈ ಕಾರಣವನ್ನು ಒಡ್ಡಿ ತನ್ನ ಬಾಳಸಂಗಾತಿಯನ್ನು ಆತ್ಮಸಂಗಾತಿ ಎಂದು ಕರೆದುಕೊಳ್ಳುವ ದಂಪತಿಗಳೂ ಇದ್ದಾರೆ. ಮದುವೆಯಾದ ಒಂದು ವರ್ಷದಲ್ಲಿ ಮಗು ಆಗಿ ಬಿಡಬೇಕು ಎನ್ನುವ ಕೌಟುಂಬಿಕ ನಿರೀಕ್ಷೆಗಳು ದಂಪತಿಗಳ ನಡುವೆ ಹೊಂದಾಣಿಕೆಗೆ, ಪರಸ್ಪರ ಅರ್ಥ ಮಾಡಿಕೊಳ್ಳಲು ಸಮಯವನ್ನೇ ಕೊಡುತ್ತಿಲ್ಲ. ಅನೇಕ ಪ್ರಕರಣಗಳಲ್ಲಿ ಹೀಗೆ ಜನಿಸಿದ ಮಕ್ಕಳು ದಂಪತಿಗಳ ಕಲಹದಲ್ಲಿ ದಾಳಗಳಾಗಿ ಬಿಡುತ್ತಿದ್ದಾರೆ. ಆ ಮಕ್ಕಳಿಗೆ ಉತ್ತಮ ಬಾಲ್ಯಕೊಡುವ ಹೊಣೆಗಾರಿಕೆ ಇಬ್ಬರ ಮೇಲೂ ಇದೆ ಎನ್ನುವುದನ್ನು ಮರೆತು ಅಹಮಿಕೆಗೆ ಪ್ರಾಧಾನ್ಯತೆ ಕೊಡುತ್ತಿದ್ದಾರೆ.

ಬಾಳಸಂಗಾತಿಯನ್ನು ಆರಿಸಿಕೊಳ್ಳುವುದು ಮಾಲ್‌ನಲ್ಲಿ ಶಾಪಿಂಗ್‌ ಮಾಡಿದಂತಲ್ಲ. ಪರಸ್ಪರರ ವೈಯುಕ್ತಿಕ ದೋಷಗಳನ್ನು ಸಹಿಸಿಕೊಳ್ಳುವ, ತಿದ್ದಿಕೊಳ್ಳುವ ಮನೋವೃತ್ತಿಇರಬೇಕು. ಸಮಸ್ಯೆಗಳನ್ನು ನಿವಾರಿಸಿಕೊಳ್ಳಲು ಬೇಕಾದ ಸಂಯಮ ಮತ್ತು ಕೌಶಲ್ಯಗಳು ಇರಬೇಕು. ಹೊಣೆಗಾರಿಕೆಇರಬೇಕು. ಪರಸ್ಪರರಲ್ಲಿಧೃಢವಿಶ್ವಾಸಇರಬೇಕು. ಪಕ್ವ ಮನಸ್ಸುಇರಬೇಕು. ಅವಶ್ಯ ಬಿದ್ದಲ್ಲಿ ತಜ್ಞರ ನೆರವು ಪಡೆಯುವ ಮುಕ್ತ ಮನಸ್ಸು ಇರಬೇಕು.