**ಮನಸ್ಸಿನ ಮಬ್ಬು ಕರಗಿದಾಗ, ಒಲಿದ ಬಾಳ ಜೊತೆಗಾರ!**

## ಗೌರವ್ ಹೇಳಿದ ಮಾತುಗಳು ಮತ್ತೆ ನೆನಪಿಗೆ ಬಂದು ಬಿಕ್ಕಲು ಶುರು ಮಾಡಿದಳು. ಮೂರು ವರುಷದಿಂದ ಜತೆಯಲ್ಲಿ ಓಡಾಡಿ, ತನ್ನ ಬಾಳಿನಲ್ಲಿ ಹೊಸ ಬೆಳಕನ್ನು ತಂದು, ರಂಗು ತುಂಬಿದ ಅವನು ಇನ್ನು ತನ್ನ ಪಾಲಿಗೆ ಆಗಂತುಕ ಎಂಬ ಯೋಚನೆ ಬಂದಾಗ ವಿಪರೀತ ಸಂಕಟವಾಯಿತು. ಹೌದು, ಇನ್ನು ತಾನು ಅವನನ್ನು ಮರೆಯಬೇಕು. ಅವನ ಮಡದಿಯಾಗಿ, ಅವನ ತೋಳಿನಲ್ಲಿ ಬೆಚ್ಚಗೆ ಇರುವ ಕನಸು ನುಚ್ಚು ನೂರಾದ ಮೇಲೆ ಇನ್ನು ಕೊರಗುವುದರಲ್ಲಿ ಅರ್ಥವಿಲ್ಲ ಎಂದು ಅರಿತಳು ರಮ್ಯಾ...

ಒಂದೇ ಸಮನೆ ಕಣ್ಣಿನಿಂದ ಸುರಿಯುತ್ತಿದ್ದ ನೀರು ಕೆನ್ನೆ, ಮುಖವನ್ನು ತೋಯಿಸಿತ್ತು. ಕಣ್ಣುಗಳು ಅತ್ತು, ಅತ್ತು ಊದಿಕೊಂಡು ಕೆಂಪಾಗಿದ್ದವು. ಮನಸ್ಸು ರಾಡಿಯಾಗಿತ್ತು. ತಲೆ ಕೆಟ್ಟು, ಇನ್ನು ನಾನು ಕೆಲಸ ಮಾಡುವುದಿಲ್ಲ ಎಂದು ಮುಷ್ಕರ ಹೂಡಿತ್ತು. ಆದರೆ ಕರ್ತವ್ಯ ಕೈ ಬೀಸಿ ಕರೆಯುತ್ತಾ ಇದ್ದಂತೆ ರಮ್ಯಾ ನಿಧಾನವಾಗಿ ಎದ್ದಳು. ತರಕಾರಿ ತೊಳೆದು ಹೆಚ್ಚಲು ಶುರು ಮಾಡಿದಾಗ ಮತ್ತೆ ಕಣ್ಣಿನಿಂದ ಗಂಗಾ ಪ್ರವಾಹವಾಗತೊಡಗಿತು. ಇವತ್ತು ಆಗುವುದೇ ಇಲ್ಲ, ಎಲ್ಲಾ ಆರ್ಡರ್ ಕಾನ್ಸಲ್ ಮಾಡುವುದೇ ಒಳ್ಳೆಯದು ಎಂದು ಮೊಬೈಲ್ ತೆಗೆದುಕೊಂಡಾಗ ತನ್ನ ಪಾರ್ಸಲ್ ಬರುತ್ತೆ ಎಂದು ಹಸಿದು ಕುಳಿತವರ ಮುಖ ಕಣ್ಣ ಮುಂದೆ ಬಂತು.

ಕಣ್ಣೊರೆಸಿಕೊಂಡು ಮನಸ್ಸನ್ನು ಗಟ್ಟಿಗೊಳಿಸುತ್ತಾ ಅಡುಗೆ ಮುಂದುವರೆಸಿದಳು. ಇನ್ನೆರಡು ಗಂಟೆಯೊಳಗೆ ಪಾರ್ಸಲ್ ಗಳನ್ನು ಒಯ್ಯುವ ಹುಡುಗ ಬರುತ್ತಾನೆ. ಅಷ್ಟರಲ್ಲಿ ಅನ್ನ, ಹುಳಿ, ಸಾರು, ಪಲ್ಯ ರೆಡಿಯಾಗಿ ಕಾರಿಯರ್ ಏರಿ ಕುಳಿತವು. ದೀಪ ಹಚ್ಚುವ ಸಮಯದಲ್ಲಿ ಕ್ಯಾರಿಯರ್ ಒಯ್ಯಲು ಬಂದಾಗ ಅವನಿಗೆ ಮುಖ ಕೊಟ್ಟು ಮಾತನಾಡಲು ಆಗದೆ ಒಳಗೇ ಉಳಿದಳು. ರೆಡಿ ಇದ್ದ ಊಟಗಳನ್ನು ಹೊತ್ತು ನಡೆದವನಿಗೆ ಇವಳ ಮನಸ್ಸಿನ ಹಿಂಸೆ ಗೋಚರಿಸಲೇ ಇಲ್ಲ. ಅವನ ಗುಂಗಲ್ಲಿ ಅವನಿದ್ದ.

ಎಲ್ಲವನ್ನೂ ಕಳುಹಿಸಿ ನಿಟ್ಟುಸಿರಿಟ್ಟಳು. ಗೌರವ್ ಹೇಳಿದ ಮಾತುಗಳು ಮತ್ತೆ ನೆನಪಿಗೆ ಬಂದು ಬಿಕ್ಕಲು ಶುರು ಮಾಡಿದಳು. ಮೂರು ವರುಷದಿಂದ ಜತೆಯಲ್ಲಿ ಓಡಾಡಿ, ತನ್ನ ಬಾಳಿನಲ್ಲಿ ಹೊಸ ಬೆಳಕನ್ನು ತಂದು, ರಂಗು ತುಂಬಿದ ಅವನು ಇನ್ನು ತನ್ನ ಪಾಲಿಗೆ ಆಗಂತುಕ ಎಂಬ ಯೋಚನೆ ಬಂದಾಗ ವಿಪರೀತ ಸಂಕಟವಾಯಿತು. ಹೌದು, ಇನ್ನು ತಾನು ಅವನನ್ನು ಮರೆಯಬೇಕು. ಅವನ ಮಡದಿಯಾಗಿ, ಅವನ ತೋಳಿನಲ್ಲಿ ಬೆಚ್ಚಗೆ ಇರುವ ಕನಸು ನುಚ್ಚು ನೂರಾದ ಮೇಲೆ ಇನ್ನು ಕೊರಗುವುದರಲ್ಲಿ ಅರ್ಥವಿಲ್ಲ. ಆದರೆ ಅವನನ್ನು ಬಿಟ್ಟು ಇರುವುದು ಹೇಗೆ? ಮನಸ್ಸು ಚೀರುತ್ತಿದ್ದಂತೆ ಕೈ ಅವಳಿಗರಿವಿಲ್ಲದಂತೆ ಮಾಡಿಟ್ಟಿದ್ದ ಅಡುಗೆ ಬಡಿಸಿಕೊಂಡು ಊಟವೂ ಮುಗಿದಾಗ ವಿಷಾದದ ನಗೆ ಮೂಡಿತು.  
  
ಯಾರು ಇದ್ದರೂ, ಇಲ್ಲದಿದ್ದರೂ, ಹೊಟ್ಟೆ ಕೇಳಬೇಕಲ್ಲ. ಪಾತ್ರಗಳೆಲ್ಲಾ ತೊಳೆದು, ಅಡುಗೆ ಮನೆ ಸ್ವಚ್ಛಗೊಳಿಸಿ ಮಲಗಿದಾಗ ಮತ್ತೆ ಬೇಸರ, ಸಂಕಟ, ಅಳು. ರಾತ್ರಿಯೆಲ್ಲಾ ನಿದ್ದೆಗೆಟ್ಟವಳಿಗೆ ಮತ್ತೆ ಕ್ಯಾರಿಯರ್ ಪ್ಯಾಕ್ ಮಾಡುವ ಕೆಲಸ. ತಿಂಡಿಗೆ ಉಪ್ಪಿಟ್ಟು ಮಾಡಿ, ಕ್ಯಾರಿಯರ್ಗಳಿಗೆ ತುಂಬಿಸಿ ಕಳಿಸಿ, ಮತ್ತೆ ಅಡುಗೆ, ಪ್ಯಾಕ್, ಬಂದ ಕ್ಯಾರಿಯರ್ ಗಳನ್ನು ತೊಳಿ, ಒರೆಸು…ಹೀಗೆ ಸಂಜೆಯವರೆಗೂ ಉಸಿರು ಎಳೆದುಕೊಳ್ಳಲು ಪುರುಸೊತ್ತಿಲ್ಲ.  
  
ರಾತ್ರಿ ಊಟವಾದ ಮೇಲೆ ಮೊಬೈಲ್ ತೆಗೆದು ಸೀತಮ್ಮನಿಗೆ ಕರೆ ಮಾಡಿದಳು. “ಸಾರಿ ಅತ್ತೆ, ನಾನು ಮುಂದಿನ ತಿಂಗಳಿಂದ ಈ ಕೇಟರಿಂಗ್ ಬ್ಯುಸಿನೆಸ್ ಮುಂದುವರಿಸಲಾರೆ. ಹಳ್ಳಿಗೆ ವಾಪಸ್ಸು ಹೋಗಿಬಿಡೋಣ ಅಂತಿದೀನಿ” ಮುಂದೆ ಮಾತನಾಡಲು ಆಗದೆ ಬಿಕ್ಕಿದಳು. ತಾನು ಹಳ್ಳಿ ಬಿಟ್ಟು ಬಂದಾಗ ಹೇಗಿದ್ದೆ. ನಿಶ್ಚಿತಾರ್ಥ ಮುರಿದಿತ್ತು. ಹಳ್ಳಿಯಲ್ಲಿ ಎಲ್ಲರೂ ತನ್ನತ್ತ ವಿಚಿತ್ರ ದೃಷ್ಟಿ ಬೀರುವವರೇ. ಕೆಲವರು ಅನುಕಂಪದಿಂದ, ಇನ್ನು ಕೆಲವರು ಕುಹುಕದಿಂದ. “ಹುಡುಗಿ ಸರಿ ಇಲ್ಲವಂತೆ” ಎನ್ನುವ ಗಾಳಿಮಾತು ಇಡೀ ಹಳ್ಳಿಯಲ್ಲಿ ವ್ಯಾಪಿಸಿ ತನ್ನ ಮನೆಯನ್ನು ಸುಟ್ಟಿತ್ತು. ಅಪ್ಪ ಹೃದಯಾಘಾತದಿಂದ ಲೋಕ ತ್ಯಜಿಸಿದರೆ ತಾಯಿ, ಅಣ್ಣನ ಕಣ್ಣಿನಲ್ಲಿ ತಾನು ಮಹಾಪರಾಧಿಯಾಗಿದ್ದೆ. ಇನ್ನು ಕೆಲವೇ ದಿನಗಳಲ್ಲಿ ವಧುವಾಗಬೇಕಿದ್ದ ತಾನು ದಿಕ್ಕೆಟ್ಟು ಆತ್ಮಹತ್ಯೆಗೆ ಪ್ರಯತ್ನಿಸಿದ್ದೆ. ಆಗ ಸೋದರಮಾವ ಬಲವಂತವಾಗಿ ತನ್ನನ್ನು ನಗರಕ್ಕೆ ಹೊರಡಿಸಿದ್ದರು.  
  
ಸೀತಮ್ಮನ ಪರಿಚಯವಾಗಿ ಆಕೆ ತನ್ನ ಪಾಲಿಗೆ ಸೀತತ್ತೆ ಆಗಿದ್ದು, ಅಡುಗೆ ಅಂದರೆ ಬರೀ ತರಕಾರಿ ಹೆಚ್ಚುವುದು ಎಂದು ತಿಳಿದ ತನಗೆ ಸೌಟು ಹಿಡಿಯುವುದರಿಂದ ಎಲ್ಲಾ ತರಹದ ಅಡುಗೆ ಮಾಡುವುದನ್ನು ಕಲಿಸಿದ್ದು, ಅವರದ್ದೇ ಆದ ಕೇಟರಿಂಗ್ ಗುಂಪಿಗೆ ತನ್ನನ್ನು ಸೇರಿಸಿಕೊಂಡಿದ್ದು, ಸೋದರಮಾವನ ಮನೆಯಲ್ಲಿ ಜೀವ ಹಿಡಿಯಾಗಿ ಬದುಕುತ್ತಿದ್ದ ತನ್ನನ್ನು ಸ್ವಂತ ಬದುಕಿಗೆ ಒಡ್ಡಿದ್ದು….ಇದೆಲ್ಲಾ ಹಿತವಾದುದ್ದೇ. ಈಗಲೂ ಸೀತತ್ತೆಯ ಆಶ್ರಯ ತನಗಿದೆ. ಹಲವಾರು ಮನೆಗಳಿಗೆ ನಿತ್ಯ ಆಹಾರ ಒದಗಿಸುತ್ತಿದ್ದ ಅವರ ಕೇಟರಿಂಗ್ ಗ್ರೂಪಿನ ಸದಸ್ಯಳು ತಾನು. ಮನೆ ಬಾಡಿಗೆ, ತನ್ನ ಖರ್ಚುಗಳನ್ನು ಕಳೆದರೂ ನಿವ್ವಳ ಲಾಭ ಬರುತ್ತಿತ್ತು. ಆಗೊಮ್ಮೆ, ಈಗೊಮ್ಮೆ ತಾಯಿಗೂ ಕಳಿಸುತ್ತಿದ್ದೆ. ಆದರೆ ಆಕೆ ಒಮ್ಮೆಯೂ ತನ್ನನ್ನು ವಿಚಾರಿಸಿದ್ದಿಲ್ಲ. ಅಣ್ಣನ ಮದುವೆಯಾಯಿತೆಂದು ತಿಳಿಯಿತು. ಸೋದರಮಾವನ ಇಡೀ ಸಂಸಾರವೇ ಹೋಗಿ ಬಂತು. ತನಗೆ ಆಹ್ವಾನವಿರಲಿಲ್ಲ. ಅಪ್ಪನ ಸಾವಿಗೆ ತಾನೇ ಕಾರಣಳು ಅಂತ ಹಳ್ಳಿಯಲ್ಲಿ ಎಲ್ಲರೂ ನಂಬಿದ್ದರು. ಎಲ್ಲರ ಪಾಲಿಗೆ ತಾನು ಬೇಡವಾದವಳು, ಸ್ವಂತ ತಾಯಿಗೂ ಸಹ. ಆದರೆ ಸೀತತ್ತೆ ತನ್ನ ತಾಯಿ, ಗುರು, ಮಾರ್ಗದರ್ಶಿ. ತನ್ನಂತಹ ಎಷ್ಟೋ ಜನರಿಗೆ ಆಕೆ ಜೀವನ ಕೊಟ್ಟವಳು.  
  
ಗೌರವ್ ತನ್ನನ್ನು ಮೆಚ್ಚಿದ್ದು ತನ್ನ ಕೈರುಚಿಯಿಂದ. ಸೀತತ್ತೆ ತನಗೆ ರುಚಿ, ಶುಚಿಯಾಗಿ ಅಡುಗೆ ಮಾಡಲು ಕಲಿಸಿದ್ದು ,ಬೇರೆ ಬೇರೆ ಗ್ರಾಹಕರನ್ನು ಒದಗಿಸಿದ್ದು, ಅದರಿಂದ ತಾನು ಆತ್ಮವಿಶ್ವಾಸದಿಂದ ಮುನ್ನೆಡೆದಿದ್ದು ಗೌರವನ ಮನ ತಟ್ಟಿತ್ತು. ಇಬ್ಬರೂ ಸೇರಿ ಭವಿಷ್ಯದ ಕನಸು ಕಂಡಿದ್ದೆವು. ಆದರೆ ಅವನ ತಾಯಿಗೆ ಮಗ ಒಬ್ಬ ಅಡುಗೆಯಾಕೆಯನ್ನು ವರಿಸುವುದು ಸುತರಾಂ ಇಷ್ಟ ಇರಲಿಲ್ಲ. ಸ್ವಾಭಿಮಾನಿಯಾದ ತನಗೆ ದುಡ್ಡಿನ ಆಮಿಷ ಒಡ್ಡಿದ್ದರು. ನಿಂದಿಸಿದ್ದರು. ಹೆದರಿಸಿದ್ದರು. ರೋಸಿ ಹೋದ ತಾನು ಒಮ್ಮೆ ಸರಿಯಾಗಿ ದಬಾಯಿಸಿದ್ದೆ. ಅದನ್ನೇ ನೆವ ಮಾಡಿ ಗೌರವನಿಗೆ ದೂರು ಹೇಳಿದ್ದರು. ಮಾತಿಗೆ ಮಾತು ಬೆಳೆದು ಗೌರವ್ ಇಂದು ಬೆಳಗ್ಗೆ ಮೆಸೇಜು ಮಾಡಿ” ನೀನು ಎಂತಹವಳು ಎಂದು ನಿರೂಪಿಸಿದ್ದೀಯಾ, ನನ್ನಮ್ಮನನ್ನು ಹೀನಾಯವಾಗಿ ನೋಡಿದ ಹೆಣ್ಣು ನನಗೆ ಬೇಡ” ಇನ್ನೂ ಏನೇನೋ ಹೇಳಿ ತನ್ನ ಮನಸ್ಸನ್ನು ಸಂಪೂರ್ಣವಾಗಿ ಮುರಿದಿದ್ದ.

ಇವೆಲ್ಲವನ್ನೂ ತೋಡಿಕೊಳ್ಳುವಷ್ಟರಲ್ಲಿ ಅವಳ ಕಣ್ಣೀರಿನ ಸ್ಟಾಕ್ ಮುಗಿದಿತ್ತು. “ ಆಯ್ತು, ಇನ್ನು ಕೆಲವು ತಿಂಗಳು ನೀನು ಅಡುಗೆ ಮಾಡುವುದು ಬೇಡ” ಎಂದಾಗ ಇಷ್ಟು ಬೇಗ ಒಪ್ಪಿಕೊಂಡರೇ ಎಂದು ಅಚ್ಚರಿಯಾಗಿತ್ತು. ಸುಮ್ಮನೆ ಹೂಗುಟ್ಟಿದವಳಿಗೆ ಮುಂದೇನು ಅನ್ನುವ ಯೋಚನೆ ಕಾಡಿದ್ದು ಸುಳ್ಳಲ್ಲ.  
ತಿಂಗಳು ಕಳೆದ ಮೇಲೆ ರಮ್ಯಾಳಿಗೆ ಮತ್ತೊಂದು ಅಚ್ಚರಿ ಕಾದಿತ್ತು. ಸೀತತ್ತೆ ಫೀಸು ತುಂಬಿ ಬೇಕರಿ ಕ್ಲಾಸ್ ಗೆ ದಾಖಲು ಮಾಡಿಸಿದರು. ಅಲ್ಲೇ ನಡೆಯುವ ಬ್ಯೂಟಿಷಿಯನ್ ಕೋರ್ಸಿಗೂ ಸೇರಿಸಿದಾಗ ಪ್ರತಿಭಟಿಸಿದಳು. ಸಾಲ ಎಂದುಕೊ, ಆಮೇಲೆ ತೀರಿಸಿದರಾಯ್ತು ಎಂಬ ಅವರ ಪ್ರೀತಿಯ ಮಾತಿಗೆ ಇಲ್ಲವೆನ್ನಲು ಆಗಲಿಲ್ಲ. 6 ತಿಂಗಳ ನಂತರ ಆನ್ಲೈನ್ನಲ್ಲಿ ಆರ್ಡರ್ ತೆಗೆದುಕೊಳ್ಳುವ ಮಟ್ಟಿಗೆ ತಯಾರಾದಳು ರಮ್ಯಾ.  
  
ಅವಳು ತಯಾರಿಸುವ ಕೇಕ್, ಬಿಸ್ಕತ್, ಬ್ರೆಡ್ ಇತ್ಯಾದಿ ಬೇಕರಿ ಪದಾರ್ಥಗಳಿಗೆ ಸಿಕ್ಕಾಪಟ್ಟೆ ಬೇಡಿಕೆಯುಂಟಾಯಿತು. ಸೀತತ್ತೆಯ ಮಗನೇ ಮಾಡಿಕೊಟ್ಟ ವೆಬ್ಸೈಟಿನಲ್ಲಿ ರಮ್ಯಾಳ ರುಚಿ ರುಚಿಯಾದ ತಿನಿಸಿಗಳು ಭರದಲ್ಲಿ ಮಾರಾಟವಾದವು. ಜತೆಯಲ್ಲೇ ಅವಳ ರೂಪು, ಲಾವಣ್ಯಕ್ಕೆ ಜನರು ಮಾರುಹೋದರು. ಅವಳು ಕೊಡುವ ಬ್ಯೂಟಿ ಟಿಪ್ಸ್, ಬೇಕಿಂಗ್ ಟಿಪ್ಸ್ ವೈರಲ್ ಆಗತೊಡಗಿತು. ಟೀವಿ, ಯೂ ಟ್ಯೂಬ್, ಫೇಸ್ ಬುಕ್ ಮುಂತಾದ ಜಾಲತಾಣಗಳಿಂದ ರಮ್ಯಾ ಮನೆಮಾತಾದಳು.

ಕಾಲ ಚಕ್ರ ಉರುಳಿವೆ. ಗೌರವ್ ಮತ್ತೆ ಸಿಕ್ಕಿಲ್ಲ. ಆದರೆ ಒಂದು ಮಾಲ್ ನಲ್ಲಿ ಅವರಮ್ಮ ಎದುರಿಗೆ ಸಿಕ್ಕಿದರು. ಆರೋಗ್ಯ, ಆತ್ಮವಿಶ್ವಾಸದಿಂದ ಕಂಗೊಳಿಸುತ್ತಿದ್ದ ರಮ್ಯಾಳನ್ನು ನೋಡಿ ಆಕೆ ಆವಕ್ಕಾಗಿ ನಿಂತುಬಿಟ್ಟರು. ಅವರ ಜತೆಯಲ್ಲಿ ಇದ್ದಾಕೆ ಮುನ್ನುಗ್ಗಿ ರಮ್ಯಾಳನ್ನು ಮಾತಾಡಿಸಿ, ಸೆಲ್ಫೀ ತೆಗೆದುಕೊಂಡಾಗ ಅವರ ಮುಖ ಹುಳ್ಳಗೆ ಆಯ್ತು. ಗೆಲುವಿನ ನಗೆ ನಕ್ಕು ಶಾಪಿಂಗ್ ಮುಂದುವರೆಸಿದಳು ರಮ್ಯಾ. ಇವರ ಮಗನನ್ನು ಮದುವೆಯಾಗಿದ್ದರೂ ಸಹ ಇಷ್ಟೊಂದು ಹಣ ಖರ್ಚು ಮಾಡಲು ಆಗುತ್ತಿರಲಿಲ್ಲ ಎನ್ನುವ ಯೋಚನೆಯೇ ಹಿತವಾಗಿತ್ತು.  
  
ಮನೆಗೆ ಬಂದಾಗ ತಾಯಿಯನ್ನು ಕಂಡು ಸಂತಸದಿಂದ ಅಪ್ಪಿಕೊಂಡಿದ್ದಳು .ಮಗ, ಸೊಸೆಯ ಜತೆ ಇರಲಾರದೆ ಮಗಳನ್ನು ಹುಡುಕಿ ಬಂದಾಕೆಯನ್ನು ಮಗಳ ಸುಸಜ್ಜಿತ ಬಂಗಲೆ ಸ್ವಾಗತಿಸಿತು. ಕಾಲ ಸರಿದಂತೆ ತನ್ನ ಮನಮೆಚ್ಚಿದ ಹುಡುಗನನ್ನು ಮದುವೆಯಾಗಿ ರಮ್ಯಾ ಬೇಕಿಂಗ್ ಸರ್ವೀಸಸ್ ಹಾಗೂ ರಮ್ಯಾ ಬ್ಯೂಟಿಷಿಯನ್ ಟ್ರೇನಿಂಗ್ ಶಾಲೆ ತೆರೆದಿರುವ ರಮ್ಯಾಳಿಗೆ ಈಗಲೂ ಸೀತತ್ತೆ ಗುರು, ತಾಯಿ, ಮಾರ್ಗದರ್ಶಿ. ಅವರಲ್ಲೇ ದೇವರನ್ನು ಕಾಣುವ ರಮ್ಯಾಳಿಗೆ ಈಗ ಬದುಕು ಸುಂದರ.