**ಅವನ ಹೃದಯದ ಬಡಿತ, ಅವನ ಮನದನ್ನೆ ನಾನೇ ಅಲ್ಲವೇ!**

## ಮನಸ್ಸಿನಲ್ಲಿ ಯಾವಾಗಲೂ ಜೋಡಿಹಕ್ಕಿಗಳಂತೆ ತಾವಿಬ್ಬರು. ಪತ್ನಿ, ಮಕ್ಕಳೊಡನಿದ್ದರೂ ಅವನು ನನ್ನವನು. ನನ್ನ, ಅವನ ಸಂಬಂಧ ಪತಿಪತ್ನಿಯರಿಗಿಂತ ಹೆಚ್ಚು. ಲೋಕದ ಕಣ್ಣಿಗೆ ಅವನು ನನ್ನನ್ನು ದೂರ ಮಾಡಿರಬಹುದು. ಆದರೆ ಅವನ ಹೃದಯದ ಬಡಿತ, ಪ್ರೇಯಸಿ ನಾನೇ!

ಬೆಳಗಿನ ತಂಗಾಳಿ ಹಿತವಾಗಿ ಬೀಸಿ ಮನಕ್ಕೆ ಮುದ ನೀಡುತ್ತಿತ್ತು . ಸಮುದ್ರಕ್ಕೆ ಮುಖ ಮಾಡಿರುವ ಐಷಾರಾಮಿ ಫ್ಲಾಟ್ , ಅದರಲ್ಲಿ ಕಲಾತ್ಮಕವಾಗಿ ಜೋಡಿಸಿರುವ ವಸ್ತುಗಳು ಒಡತಿಯ ಶ್ರೀಮಂತಿಕೆ, ಸದಭಿರುಚಿಗೆ ಸಾಕ್ಷಿಯಾಗಿದ್ದವು. . ಬಾಲ್ಕನಿಯಲ್ಲಿ ಪೇಪರ್ ಓದುತ್ತಾ, ಗ್ರೀನ್ ಟೀ ಗುಟುಕರಿಸುತ್ತಾ ಕುಳಿತಿದ್ದ ಅವಳಿಗೆ ಸಮುದ್ರವನ್ನು ಎಷ್ಟು ನೋಡಿದರೂ ಸಾಲದು.

ಬೆಳಗ್ಗೆ,ಮಧ್ಯಾಹ್ನ , ಸಂಜೆ ಹೀಗೆ ಇಡೀ ದಿನ ಬಾಲ್ಕನಿಯಲ್ಲಿ ಕಳೆಯುವುದು ಅವಳಿಗೆ ಬಲು ಇಷ್ಟ. “ಇಷ್ಟು ದೊಡ್ಡ ಫ್ಲಾಟ್ ಕೊಂಡು, ಅಚ್ಚುಕಟ್ಟಾಗಿ ಸಿಂಗರಿಸಿದ್ದು ಯಾರಿಗಾಗಿ? ನೀವಂತೂ ಸದಾ ಬಾಲ್ಕನಿಯಲ್ಲಿ, ನಿಮ್ಮ ಮೆಚ್ಚಿನ ಖುರ್ಚಿಯಲ್ಲಿ ಕುಳಿತು ಕಾಲ ಕಳೆಯುತ್ತೀರಿ, ಇತ್ತೀಚಿಗೆ ಸಿನೆಮಾ ನೋಡುವುದು ಕೂಡ ಅಲ್ಲೇ ಕುಳಿತು ಐಪ್ಯಾಡಿನಲ್ಲಿ , ತಿಂಡಿ, ಊಟ ಕೂಡ ಅಲ್ಲೇ. ಈ ಮನೆ ನನಗಾಗಿ ಕೊಂಡಿರೋ ಹಾಗಿದೆ” ಎಂದು ಅವಳ ಕೆಲಸದಾಕೆ ಹುಸಿಮುನಿಯುತ್ತಿದ್ದಳು. ಇವಳ ನಗುವೇ ಎಲ್ಲದಕ್ಕೂ ಉತ್ತರವಾಗುತ್ತಿತ್ತು.  
  
ಹೊಟ್ಟೆ ಚುರುಗುಟ್ಟಿದಾಗ ವೃತ್ತ ಪತ್ರಿಕೆ ಮಡಿಸಿಟ್ಟು ಮೆಲ್ಲನೆ ಎದ್ದಳು. ಈಚೀಚಿಗೆ ಧಿಡೀರ್ ಎಂದು ಎದ್ದರೆ ತಲೆ ಸುತ್ತಿದ ಹಾಗಾಗುತ್ತಿತ್ತು. ಸ್ವಲ್ಪ ನಿಧಾನವಾಗಿರಿ, ಒತ್ತಡ ಬೇಡ ಎಂದು ಡಾಕ್ಟರ್ ಒತ್ತಿ, ಒತ್ತಿ ಹೇಳಿದ್ದರು. ಅಷ್ಟರಲ್ಲಿ ಬಂದ ಕೆಲಸದಾಕೆ ಇವಳ ತೋಳನ್ನು ಹಿಡಿದು ಆಸರೆ ಕೊಟ್ಟಳು. ಅವಳೆಡೆ ಮುಗುಳು ನಗೆ ಬೀರಿ ಮೆಲ್ಲನೆ ಹೆಜ್ಜೆಯಿಡುತ್ತಾ ಒಳಬಂದಳು.  
ಡಾಕ್ಟರ್ ಕೊಟ್ಟ ಲಿಸ್ಟ್ ಪ್ರಕಾರ ಅವಳ ಬೆಳಗಿನ ಉಪಾಹಾರ, ಮಧ್ಯಾಹ್ನದ ಊಟ, ರಾತ್ರಿಯ ಸೂಪ್, ಸಲಾಡ್ ಇತ್ಯಾದಿ ತಯಾರಾಗುತ್ತಿತ್ತು. ಅವಳು ಕುಡಿಯುವ ನೀರಿನಿಂದ ಹಿಡಿದು ಎಲ್ಲವೂ ಆಹಾರ ತಜ್ಞರ ಹಾಗೂ ಡಾಕ್ಟರ್ ಸಲಹೆಯ ಮೇಲೆಯೇ ನಿರ್ಬಂಧವಾಗಿತ್ತು. ಕೆಲಸದಾಕೆ ತಂದಿಟ್ಟ ತಿಂಡಿಯನ್ನು ಅನ್ಯಮನಸ್ಕಳಾಗೇ ಮುಗಿಸಿ ಎದ್ದಳು.  
  
ಇವತ್ತು ಪೇಪರಿನಲ್ಲಿ ಬಂದ ಸುದ್ದಿ ಮತ್ತೆ ಹಳೆಯದನ್ನೆಲ್ಲಾ ನೆನಪಿಗೆ ತಂದಿತ್ತು. ಹಾ, ನೆನಪು ತಾಜಾ ಮಾಡಿತ್ತು ಅನ್ನುವುದು ಸೂಕ್ತವೇನೋ, ಏಕೆಂದರೆ ಅವನು, ಅವನ ನೆನಪುಗಳು ತನ್ನಲ್ಲಿ ಸದಾ ಜೀವಿತ. ಆದರೆ ಮಾಧ್ಯಮಗಳಿಗೆ ಅದರ ಅರಿವಿಲ್ಲ. ಅವರ ದೃಷ್ಟಿಕೋನದಿಂದ ಎಲ್ಲವನ್ನೂ ಬರೆಯುತ್ತಾರೆ.  
  
ತನ್ನ ಹಾಗೂ “ಅವನ” ಯಾವುದೋ ಹಳೆ ಚಿತ್ರದ ಮಹೋತ್ಸವವಂತೆ ಇಂದು. ಅದಕ್ಕಾಗಿ ಚಿತ್ರದ ಪೋಸ್ಟರ್ಗಳು, ಸ್ಥಿರಚಿತ್ರಗಳು, ನಿರ್ಮಾಪಕ, ನಿರ್ದೇಶಕ ಹಾಗೂ ತಾಂತ್ರಿಕ ವರ್ಗದವರ ಬಗ್ಗೆ ಮಾಹಿತಿಯುಕ್ತ ಲೇಖನ ರಾರಾಜಿಸುತ್ತಿತ್ತು. ಇನ್ನು ಟೀವಿ ಆನ್ ಮಾಡಿದರೆ, ಅದರಲ್ಲಿ ಚಿತ್ರದ ಹಾಡುಗಳು, ಸೀನ್ಗಳು ತೋರಿಸುತ್ತಾ ಇರುತ್ತಾರೆ. ತನ್ನ,ಅವನ ನಡುವಿನ ಪ್ರಣಯದ ದೃಶ್ಯಗಳು, ಸಂಭಾಷಣೆಗಳು ಎಲ್ಲೆಡೆ ಪ್ರಸಾರವಾಗುತ್ತಾ ಇರುತ್ತದೆ. ಉಹೂ, ಬೇಡ, ಮತ್ತೆ ಮತ್ತೆ ಹೇಳಿದ್ದನ್ನೇ ಹೇಳುವ ಈ ಟೀವಿ ಸಹವಾಸವೇ ಬೇಡ. ಅವನಿಗೆ ಕೂಡ ಇದೆಲ್ಲಾ ಇಷ್ಟವಿಲ್ಲ. ಆಮೇಲೆ ಮೆಸೇಜು ಕಳುಹಿಸಿ ಕೇಳಬೇಕು. ಇಂದು ಪೇಪರ್ , ಟೀವಿ ನೋಡಿದ್ಯಾ ಅಂತ.. ತಮ್ಮಿಬ್ಬರಿಗಾಗೇ ಇರುವ ನಂಬರ್.. ತನ್ನ , ಅವನ ಮಧ್ಯೆ ಇರುವ ಲೈಫ್ಲೈನ್ ಅದು. ಈ ಸಿನೆಮಾ ಶೂಟಿಂಗ್ ಸಮಯದಲ್ಲಿ ತಾವಿಬ್ಬರೂ ಒಟ್ಟಗೆ ಇದ್ದದ್ದು, ತಮ್ಮಿಬ್ಬರ ಪ್ರೇಮ ಸಲ್ಲಾಪಗಳು ಎಲ್ಲವೂ ನೆನಪಿಗೆ ಬಂದು ಮನಸ್ಸು ಮುದಗೊಂಡಿತು. ಹಾಗೆಯೇ ಈ ದಿನದ ವೃತ್ತಪತ್ರಿಕೆಯ ವರದಿ ಓದಿ ಮನಸ್ಸು ಖಿನ್ನವಾಯಿತು.  
  
ತಾನು ಸ್ವಯಂ ನಿವೃತ್ತಿ ಘೋಷಿಸಿ 2 ದಶಕಗಳು ಕಳೆದರೂ, ಪತ್ರಿಕೆಗಳಿಗೆ ತನ್ನ ಬಗ್ಗೆ ಬರೆಯುವುದು, ಮಾತನಾಡುವುದು ಜೇನು ಚಪ್ಪರಿಸಿದಂತೆ. ತಾನು ತೆರೆಯಿಂದ ದೂರವಾದರೂ ಜನರ ಮನಸ್ಸಿನಲ್ಲಿ ಇನ್ನೂ ಉಳಿದಿರುವೆ ಎಂಬುದು ಸಂತಸ ತಂದರೂ ತನ್ನ ಬಗ್ಗೆ ಅವರ ಮನಸ್ಸಿನಲ್ಲಿ ಇರುವುದು ಕುತೂಹಲ, ಪ್ರೀತಿಯಲ್ಲ ಎಂಬುದು ವಿಷಾದ ತಂದಿತು. ತನ್ನ ಜತೆಗೆ "ಅವನ" ಹೆಸರನ್ನು ಥಳುಕು ಹಾಕಿದರೆ ಇವರ ಪೇಪರ್ ಬಿಕರಿಯಾಗುವುದು ಜಾಸ್ತಿ ಎಂದು ತನಗೆ ಚೆನ್ನಾಗೇ ಗೊತ್ತು. ತನ್ನ ಪ್ರಿಯತಮ ಹಾಗೊ ಅವನ ಪರಿವಾರದ ಬಗ್ಗೆ ಬರೆಯುವಾಗ ತನ್ನನ್ನು ಮರುಕದಿಂದ ಕಾಣುವ ಸುದ್ದಿಗಳು ಒಂದೇ ರೀತಿಯದು."ನೋಡಿದಿರಾ, ಇಟ್ಟುಕೊಂಡವಳು ಇರೋ ತನಕ ಮಾತ್ರ, ಕೊನೆಗೂ ಅವನು ತನ್ನ ಹೆಂಡತಿ, ಮಕ್ಕಳು, ಮೊಮ್ಮಕ್ಕಳ ಜತೆ ಹಾಯಾಗಿ ಇದಾನೆ. ಈಕೆ ಪಾಪ ಒಬ್ಬಂಟಿ!" . ಕಾರ್ಯಕ್ರಮಗಳಲ್ಲಿ ಅವಳು ಬಂದರೆ, ಅಲ್ಲಿ ಅವನೂ ಹೆಂಡತಿಯ ಜತೆ ಬಂದರೆ ಎಲ್ಲರ ಕಣ್ಣೂ ಅವರಿಬ್ಬರ ಮೇಲೆ. ಕನಿಕರದ ನೋಟ, ಅವಳ ಕಣ್ಣಂಚಲ್ಲಿ ನೀರು ಉಂಟಾ ಅಥವಾ ಅವಳದನ್ನು ಮುಚ್ಚಿಡುತ್ತಿದ್ದಾಳಾ ಎನ್ನುವ ಚರ್ಚೆ.  
  
ಅವಳ ಮನಸ್ಸು ನಗುತ್ತಿತ್ತು. ಅವನ ತನ್ನ ನಡುವಿನ ಸಂಬಂಧ ಮುರಿದಿಲ್ಲ, ಮುರಿಯುವುದೂ ಇಲ್ಲ ಎಂದು ಯಾರಿಗೂ ಗೊತ್ತಿಲ್ಲ. ತಮ್ಮಿಬ್ಬರ ಪ್ರೀತಿಯ ಪ್ರತೀಕವಾದ ಮಗಳು ದೂರದ ದೇಶದಲ್ಲಿ ಆರಾಮವಾಗಿ ಇದ್ದು ತನ್ನ ಬದುಕನ್ನು ರೂಪಿಸಿಕೊಂಡಿರುವುದು, ತಾನು, ಅವನು, ದೈಹಿಕವಾಗಿ ದೂರವಿದ್ದರೂ, ಮಾಧ್ಯಮದವರ, ಅವನ ಪರಿವಾರದವರ ಕಣ್ಣು ತಪ್ಪಿಸಿ ಬಹಳ ವರುಷಗಳಿಂದ ಪ್ರೇಮಿಗಳಾಗಿ, ಗಂಡ ಹೆಂಡರಿಗಿಂತ ಪ್ರೀತಿಯಿಂದ ಇರುವುದು ಯಾರಿಗೂ ಗೊತ್ತಿಲ್ಲ ಎಂದು ನೆನೆದಾಗ ಕಿರುನಗು ಮೂಡಿತು. " ಅಯ್ಯೋ ಪೆದ್ದುಗಳಿರಾ, ಪ್ರೀತಿ ಎಂದರೆ ಮದುವೆ ಆಗಬೇಕೆಂಬ ನಿಯಮವೇ? ತನ್ನ ದೇಹದಲ್ಲಿ ಅವನು ಕಟ್ಟಿದ ತಾಳಿ, ಹಾಕಿದ ಕಾಲುಂಗುರವಿಲ್ಲದೇ ಇರಬಹುದು. ಅವನ ಕೈಬೆರಳಲ್ಲಿ ನಾನು ತೋಡಿಸಿದ ಉಂಗುರವಿಲ್ಲದೆ ಬೇರೊಬ್ಬರು ಹಾಕಿದ ಉಂಗುರವಿರಬಹುದು, ಆದರೆ ಇಬ್ಬರ ಹೃದಯದಲ್ಲೂ ಮತ್ತೊಬ್ಬರದೇ ಚಿತ್ರವಿದೆ. ಮನಸ್ಸಿನಲ್ಲಿ ಯಾವಾಗಲೂ ಜೋಡಿಹಕ್ಕಿಗಳಂತೆ ತಾವಿಬ್ಬರು. ಪತ್ನಿ, ಮಕ್ಕಳೊಡನಿದ್ದರೂ ಅವನು ನನ್ನವನು. ನನ್ನ, ಅವನ ಸಂಬಂಧ ಪತಿಪತ್ನಿಯರಿಗಿಂತ ಹೆಚ್ಚು. ಲೋಕದ ಕಣ್ಣಿಗೆ ಅವನು ನನ್ನನ್ನು ದೂರ ಮಾಡಿರಬಹುದು. ಆದರೆ ಅವನ ಹೃದಯದ ಬಡಿತ, ಪ್ರೇಯಸಿ ನಾನೇ!!