**ಅವರೊಬ್ಬ ಗೆಳೆಯ**

ನನ್ನಪ್ಪ ಯಾವಾಗಲೂ ನನ್ನೊಂದಿಗೆ ಫ್ರೆಂಡ್‌ ಥರ ಇರ್ತಾರೆ. ಅವರ ಜತೆ ಇದ್ದರೆ ನನಗೆ ಸಮಯ ಕಳೆಯುವುದೇ ತಿಳಿಯುವುದಿಲ್ಲ.

ಚಿಕ್ಕ ವಯಸ್ಸಿನಿಂದಲೂ ಅಪ್ಪ ನನಗೆ ಎಲ್ಲ ರೀತಿಯ ಸಪೋರ್ಟ್‌ ಮಾಡಿದ್ದಾರೆ. ಶಾಲಾ ದಿನಗಳಲ್ಲಿ ಯಾವಾಗಲೂ ಓದುತ್ತಾ ಕುಳಿತರೆ, ಬರೀ ಓದುತ್ತಲೇ ಇರಬೇಡ ಬೇರೆ ಬೇರೆ ಕೆಲಸಗಳಲ್ಲಿಯೂ ತೊಡಗಿಕೋ ಎನ್ನುತ್ತಿದ್ದರು. ನನಗೆ ತುಂಬ ಜ್ಞಾಪಕ ಇರುವುದೆಂದರೆ ನಾನು 10 ನೇ ತರಗತಿಗೆ ಬರುವವರೆಗೂ ಅವರೇ ನನ್ನನ್ನು ಪ್ರತಿದಿನ ಶಾಲೆಗೆ ಬಿಡುತ್ತಿದ್ದರು. ಶೂಟಿಂಗ್‌ ಏನಾದ್ರು ಬೇರೆ ಊರುಗಳಲ್ಲಿದ್ದರೆ ಅದು ಸಾಧ್ಯವಾಗುತ್ತಿರಲಿಲ್ಲ. ಒಂದು ವೇಳೆ ಬೆಂಗಳೂರಿನಲ್ಲಿದ್ದರೆ ಶಾಲೆಗೆ ಬಿಟ್ಟು, ನಾನು ಗೇಟಿನ ಒಳಗೆ ಹೋಗುವವರೆಗೂ ನಿಂತು ಹೋಗುತ್ತಿದ್ದರು. ಆಮೇಲೆ ಪ್ರತಿವರ್ಷ ಟ್ರಿಪ್‌ ಕರೆದುಕೊಂಡು ಹೋಗುತ್ತಿದ್ದರು. ಫ್ರೀ ಇದ್ದಾಗ ನಮ್ಮ ಜತೆಯೇ ಇರುತ್ತಿದ್ದರು. ಇನ್ನು ನನ್ನ ಫ್ರೆಂಡ್ಸ್‌ ಏನಾದ್ರು ಮನೆಗೆ ಬಂದರೆ ಅವರನ್ನು ತುಂಬಾ ಕ್ಲೋಸ್‌ ಆಗಿ ಮಾತನಾಡಿಸುತ್ತಿದ್ದರು. ಅವರ ಜತೆ ಯಾವುದೇ ಸ್ಟಾರ್‌ ಎಂಬ ಹಮ್ಮು ಬಿಮ್ಮು ಇಲ್ಲದೆ ವರ್ತನೆ ಮಾಡುತ್ತಿದ್ದರು. ಆಗಾಗ ಹೊರಗೆ ಡಿನ್ನರ್‌ಗೆ ಕರೆದುಕೊಂಡು ಹೋಗುತ್ತಿದ್ದರು. ನಮ್ಮ ಜನರೇಷನ್‌ಗೆ ತಕ್ಕಂತೆ ಅವರು ಹೊಂದಿಕೊಳ್ಳುತ್ತಿದ್ದರು. ನನಗೆ ಅವರು ಬೈದ ನೆನಪೇ ಇಲ್ಲ. ಯಾವಾಗಲೂ ಲವಲವಿಕೆಯಿಂದ ಅವರು ಇರುತ್ತಿದ್ದರು. ಜತೆಗೆ ನನ್ನನ್ನು ಯಾವಾಗಲೂ ಆ್ಯಕ್ಟಿವ್‌ ಆಗಿರು ಎಂದು ಹೇಳುತ್ತಿದ್ದರು. ಈಗ ವಾರದಲ್ಲಿ ಐದು ದಿನ ವರ್ಕೌಟ್‌ ಮಾಡುತ್ತೇನೆ, ಅದರಲ್ಲಿ ಮೂರು ದಿನ ಅಪ್ಪನ ಜತೆಯೇ ಮಾಡುವುದು. ನನ್ನ ಜತೆ ಅವರು ವರ್ಕೌಟ್‌ ಮಾಡಲು ಬಹಳ ಇಷ್ಟಪಡುತ್ತಾರೆ ಕೂಡ.

ನಾನು ಡಿಗ್ರಿ ಮುಗಿಸಿದ ಮೇಲೆ ಏನು ಮಾಡುವುದು ಎಂದು ಯೋಚಿಸುತ್ತಿದ್ದ ಸಮಯದಲ್ಲಿ ಅಪ್ಪ ಅಮ್ಮ ಬಂದು, 'ಶ್ರೀ ಮುತ್ತು ಸಿನಿ ಸವೀರ್‍ಸ್‌ ಪ್ರೋಡಕ್ಷನ್‌ ಹೌಸ್‌ ಆರಂಭಿಸಬೇಕು ಎಂದುಕೊಂಡಿದ್ದೇವೆ. ನಿನಗೆ ಇಂಟ್ರೆಸ್ಟ್‌ ಇದ್ದರೆ ಅದರ ಜವಾಬ್ದಾರಿ ಹೊರುತ್ತೀಯಾ' ಎಂದರು. ಆಮೇಲೆ ಅಪ್ಪ ಪ್ರತ್ಯೇಕವಾಗಿ ಕರೆದು ಕೆಲವು ದಿನಗಳ ಸಮಯ ತೆಗೆದುಕೊ, ಅದರ ಬಗ್ಗೆ ತಿಳಿದುಕೋ. ಆಮೇಲೆ ನಿನಗೆ ಇಷ್ಟವಾದರೆ ಅದರ ಜವಾಬ್ದಾರಿಯನ್ನು ಹೊರು ಎಂದು ಹೇಳಿದರು. ನನಗೆ ಅವರು ಎಲ್ಲವನ್ನೂ ಕೊಟ್ಟಿದ್ದಾರೆ, ಒಂದೇ ಲೈನ್‌ನಲ್ಲಿ ನಮ್ಮಪ್ಪನನ್ನು ಬಣ್ಣಿಸಲು ಸಾಧ್ಯವಿಲ್ಲ. ನನ್ನನ್ನು ಬಹಳ ಪ್ರೀತಿಸುವ, ನನಗೆ ಬೇಕಾದ್ದನ್ನು ಕೊಡುವ, ಮತ್ತು ನನ್ನ ಮಗಳಿಗೆ ಇದು ಇಷ್ಟ ಎನ್ನುವುದನ್ನು ತಿಳಿದುಕೊಂಡಿರುವ ಏಕೈಕ ವ್ಯಕ್ತಿ ನನ್ನಪ್ಪ . ನನಗೆ ಅವರ ಇನ್‌ಸ್ಪೆಕ್ಟರ್‌ ವಿಕ್ರಮ್‌, ಟಗರು, ಮಫ್ತಿ ಸಿನಿಮಾಗಳು ಸಿಕ್ಕಾಪಟ್ಟೆ ಇಷ್ಟ. ನನ್ನಪ್ಪ ಮಫ್ತಿ ತರಹದ, ಟಗರು ತರಹದ ಕ್ಯಾರೆಕ್ಟರ್‌ಗಳನ್ನು ಮಾಡಬೇಕು ಎಂದು ನನಗೆ ಬಹಳ ಆಸೆ ಇದೆ. ಜತೆಗೆ ಅವರು ಸೈನ್ಸ್‌ ಫಿಕ್ಷನ್‌ನಲ್ಲಿಯೂ ನಟಿಸಬೇಕು, ವೆಬ್‌ ಸಿರೀಸ್‌ನಲ್ಲಿಯೂ ನಟಿಸಬೇಕು ಎಂದು ಇಷ್ಟಪಡುತ್ತೇನೆ. ನಾನು ಮತ್ತು ಅಪ್ಪ ಮಾಡುವ ಕೆಲ ತರಲೆಗಳಿಗೆ ನಮ್ಮ ಅಮ್ಮ ಬಯ್ಯುತ್ತಿರುತ್ತಾರೆ. ನಾನು ಇತ್ತೀಚೆಗೆ 'ವಿಶ್ವಾಸಂ' ಸಿನಿಮಾ ನೋಡಿ, 'ಪಾ, ಅಂತಹ ಸಿನಿಮಾ ಮಾಡಿ' ಎಂದು ಹೇಳಿದ್ದೇನೆ. ಇದರ ಜತೆ ನಾನು ಯಾವುದೇ ಉತ್ತಮ ಸಿನಿಮಾ ನೋಡಿದ್ರು ಅವರ ಜತೆ ಕುಳಿತು ಚರ್ಚೆ ಮಾಡುತ್ತೇನೆ. ಸಿನಿಮಾ ವಿಚಾರವಾಗಿ ಅವರು ನನಗೆ ಡಿಕ್ಷನರಿ ಇದ್ದ ಹಾಗೆ. ಅಂತಹ ಅಪ್ಪನಿಗೆ ಈ ಅಪ್ಪಂದಿರ ದಿನದಂದು ಏನು ಉಡುಗೊರೆ ಕೊಡಲಿ. ನನ್ನಪ್ಪನಿಗೆ ಡೆಸರ್ಟ್‌ಗಳೆಂದರೆ ಇಷ್ಟ. ಹಾಗಾಗಿ ಒಂದು ಒಳ್ಳೆ ಕೇಕ್‌ ಮಾಡಿಕೊಟ್ಟರೆ ಅವರಷ್ಟು ಖುಷಿ ಪಡುವವರು ಯಾರೂ ಇಲ್ಲ. ಹಾಗಾಗಿ ನಾನು ಈ ಬಾರಿ ಅವರಿಗೆ ಕೇಕ್‌ ಮಾಡಿಕೊಡಬೇಕು ಎಂದುಕೊಂಡಿದ್ದೇನೆ.