ಆ ಕಾಲಘಟ್ಟದಲ್ಲಿ ಯೇ ಬಾಳಪ್ಪ ಹುಕ್ಕೇರಿ ಯವರು ಇದ್ದ ಕೊಠಡಿಯು ಶಂಕರಪ್ಪ ಅವರು ಇದ್ದ ಕೊಠಡಿಯ ಪಕ್ಕದಲ್ಲಿಯೇ ಇದ್ದುದರಿಂದ ಪರಿಚಯವಾಯಿತು. ಹುಕ್ಕೇರಿಯವರ ಹಿನ್ನೆಲೆ ನನಗೆ ಗೊತ್ತಿದ್ದರಿಂದ ಪರಿಚಯ ಮಾಡಿಕೊಂಡೆ.ಅವರಿದ್ದ ಕೊಠಡಿ ನನಗೆ ಆಪ್ತವಾಗತೊಡಗಿತು. ಇದರಿಂದ ಅವರ ಶ್ರೀಮಂತ ಕಂಠದ ದಿಂದ ಒಂದಷ್ಟು ಅಪೂರ್ವ ಹಾಡುಗಳನ್ನು ಮತ್ತೆ ಮತ್ತೆ ಆಲಿಸುವ ಸದವಕಾಶ ದೊರಕಿತು.ಜೊತೆಗೆ ಬೆಂಗಳೂರಿನಲ್ಲಿ ಕಾರ್ಯಕ್ರಮಗಳು ಇದ್ದಾಗ ಭಾಗವಹಿಸುತ್ತಿದ್ದೆ.

ಆ ಕಾಲಮಾನದಲ್ಲಿ ಸಂಗೀತ, ಚಿತ್ರಕಲೆ ಮತ್ತು ಸಾಹಿತ್ಯದ ನಡುವೆ ಅನನ್ಯ ಸಂಬಂಧವನ್ನು ಶ್ರೀಮಂತಗೊಳಿಸಲು ‘ನಾದಲೀಲೆ’ ಎಂಬ ಒಂದು ವೇದಿಕೆಯನ್ನು ರೂಪಿಸೋಣ ಎಂದು ಕಿ.ರಂ ನಾಗರಾಜ ಅವರ ಬಳಿ ಚರ್ಚಿಸಿದೆ. ಅವರು ಬೆಂಬಲ ಸೂಚಿಸಿದರು. ಅದರ ಉದ್ಘಾಟನೆಗೆ ಸಿದ್ಧತೆ ನಡೆಸಿದೆ. ಬೆಂಗಳೂರಿನ ಯವನಿಕಾ ಸಭಾಂಗಣದಲ್ಲಿ ಅದು ನಡೆಯುವಂತೆ ಬಾಳಪ್ಪ ಹುಕ್ಕೇರಿಯವರನ್ನು ಆಹ್ವಾನಿಸಿದೆ. ಅವರು ಸಂತೋಷದಿಂದ ಒಪ್ಪಿಕೊಂಡರು. ಅಂದು ಉದ್ಘಾಟನೆಯ ಸಮಯದಲ್ಲಿ ಕುಮಾರಿ ವೈಶಾಲಿ ಶ್ರೀನಿವಾಸ್ ಮತ್ತು ಆನಂದ ಜೈನ್ ಎಂಬಯುವ ಕಲಾವಿದರ ಹಿಂದೂಸ್ತಾನಿ ಸಂಗೀತವನ್ನು ಏರ್ಪಡಿಸಿದ್ದೆ. ಆ ಕಾರ್ಯಕ್ರಮ ಸಂಜೆ ಆರು ಘಂಟೆಗೆ ಇತ್ತು.

ಬಾಳಪ್ಪ ಹುಕ್ಕೇರಿಯವರ ದೂರವಾಣಿ ಕರೆ ಬಂತು. ನಾನು ತಕ್ಷಣ ಧಾರವಾಡಕ್ಕೆ ಹೊರಡಬೇಕಾಗಿದೆ ಎಂದು. ಯಾಕೆಂದರೆ ಪ್ರಸಿದ್ಧ ಹಿಂದೂಸ್ತಾನಿ ಗಾಯಕ ಪಂಡಿತ್ ಬಸವರಾಜ ರಾಜಗುರು ಅವರು ನಿಧನ ಹೊಂದಿದ್ದರು. ಅವರ ಅಂತಿಮ ಸಂಸ್ಕಾರದಲ್ಲಿ ಭಾಗವಹಿಸಬೇಕೆಂದು. ಕೊನೆಗೆ ಆ ನಾದಲೀಲೆ ಕಾರ್ಯಕ್ರಮವು ಪಂಡಿತ್ ರಾಜಗುರು ಅವರ ಗೌರವದ ಶ್ರದ್ಧಾಂಜಲಿ ಕಾರ್ಯಕ್ರಮವಾಯಿತು. ಕೆ.ಎಚ್.ಶ್ರೀನಿವಾಸ್ ಮುಂತಾದವರು ಪಂಡಿತ್  ರಾಜಗುರು ಮತ್ತು ಹುಕ್ಕೇರಿಯವರ ಗಾಯನದ ಹೆಚ್ಚು ಗಾರಿಕೆ ಕುರಿತು ಮಾತಾಡಿದರು. ಆ ಯುವ ಸಂಗೀತ ಕಲಾವಿದರು ಕೆಲವು ಭಜನ್ ಗಳನ್ನು ಹಾಡಿದರು. ಇದಾದನಂತರ ಬಾಳಪ್ಪ ಹುಕ್ಕೇರಿಯವರು ಭೇಟಿಯಾಗುತ್ತಿದ್ದರು. ಆದರೆ ‘ನಾದಲೀಲೆ’ಗೆ ಕಾಲ ಕೂಡಿಬರಲಿಲ್ಲ.

ಇದೊಂದು ನನಗೆ ವಿಷಾದದ ನೆನಪಾಗಿ ಉಳಿಯತೊಡಗಿತು. ಈಗಲೂ ‘ಏನಾದರಾಗು ಮೊದಲು ಮಾನವನಾಗು’ ಗೀತೆಯನ್ನು ಕೇಳುತ್ತಿದ್ದರೆ ಹುಕ್ಕೇರಿಯವರು ಮನಸ್ಸಿನ ತುಂಬಾ ವ್ಯಾಪಿಸಿಕೊಳ್ಳುವರು. ಹಾಗೆಯೇ ಈ ಕಲಾವಿದ ಮಾನವೀಯತೆಯ ರಾಯಭಾರಿ ರೀತಿಯಲ್ಲಿ ಕರ್ನಾಟಕದ ಉದ್ದಗಲಕ್ಕೂ ಹಾಡುತ್ತ ಕೇಳುಗರ ಹೃದಯ ಮತ್ತು ಮನಸ್ಸನ್ನು ಮೃದುತ್ವದ ಕಡೆಗೆ ಕೊಂಡೊಯ್ದಿದ್ದರು. ಒಮ್ಮೆ ಕವಿ ಸಿದ್ದಯ್ಯ ಪುರಾಣಿಕರು ಶೂದ್ರದ ‘ಧರ್ಮ ಸಂವಾದ’ ಕಾರ್ಯಕ್ರಮದಲ್ಲಿ  ‘ಮೊದಲು ಮಾನವನಾಗು’ ಹಾಡನ್ನು  ಕೇಂದ್ರ ವಾಗಿಟ್ಟುಕೊಂಡು ಹುಕ್ಕೇರಿಯವರನ್ನು ಕೊಂಡಾಡಿದ್ದರು.

ಅಂದು ಅಧ್ಯಕ್ಷತೆವಹಿಸಿದ್ದ ನ್ಯಾಯಮೂರ್ತಿಎನ್.ಡಿ.ವೆಂಕಟೇಶ್ ಅವರೂ ಹುಕ್ಕೇರಿಯವರು ನಮ್ಮ ಜನಮಾನಸದ ಸಾಂಸ್ಕೃತಿಕ ರಾಯಭಾರಿಗಳು ಎಂದು ಜನನ ನುಡಿದಿದ್ದರು. ಆ ಕಾಲಘಟ್ಟದಲ್ಲಿ ಪಿ.ಕಾಳಿಂಗರಾಯರು, ಮೈಸೂರು ಅನಂತಸ್ವಾಮಿ ಹಾಗೂ ಹುಕ್ಕೇರಿಯವರು ಎಷ್ಟು ವ್ಯಾಪಕವಾಗಿ ಕೇಳುಗರ ಅಂತರಾಳದಲ್ಲಿ ತುಂಬಿಕೊಂಡಿದ್ದರು.