**ಎಸ್ ಆರ್ ಭಟ್ ಎಂಬ ‘ಒಡನಾಡಿ’**

ವರ್ಷಗಳು ಎಂತೆಂಥ ಸ್ಮರಣೀಯ ಸಂಗತಿಗಳಿಗೆ ಎದುರಾಗಬೇಕಾಯಿತು. ಅವು ಇಂದಿಗೂ ಅಂತರಾಳದಲ್ಲಿ ಪಿಸುಗುಡುತ್ತಲೇ ಇವೆ. ಅಷ್ಟರ ಮಟ್ಟಿಗೆ ಆಗಿ ಹೋದ ಮಾತುಕತೆಗಳೆಲ್ಲ ದಟ್ಟಗೊಂಡಿವೆ. ಇಂಥ ಅನುಭವದ ನೆಲೆಯಲ್ಲಿ ಎಸ್.ಆರ್.ಭಟ್ ಅವರ ನೆನಪು ಯಾವಾಗಲೂ ಪ್ರಾತಃಸ್ಮರಣೀಯವಾದದ್ದು.

ನವಕರ್ನಾಟಕ ಪುಸ್ತಕ ಅಂಗಡಿ ಹೊಸ ಚಿಂತನೆಗಳಿಗೆ ಬೇಕಾದ ಅರಿವನ್ನು ವಿಸ್ತರಿಸುವ ಕೃತಿಗಳು ಅಲ್ಲಿ ದೊರಕುತ್ತಿತ್ತು. ಅಲ್ಲಿ ಚಿಂತನೆಯ ನೆಲೆಯಲ್ಲಿ ಅತ್ಯಂತ ಆಕರ್ಷಕ ವ್ಯಕ್ತಿಯಾಗಿದ್ದವರು ಎಸ್‌. ಆರ್.ಭಟ್ ಅವರು. ಆತ ಬಹುದೊಡ್ಡ ಚಿಂತಕರಾಗಿದ್ದರು. ಅವರಿಗೆ ಸಹಾಯಕರಾಗಿ ಈಗಿನ ನವಕರ್ನಾಟಕದ ಮುಖ್ಯಸ್ಥರಾದ ರಾಜಾರಾಂ ಅವರು ಇದ್ದರು. ನಾನಾ ಕಾರಣದಿಂದಾಗಿ ಬೆಂಗಳೂರಿನ ಕೇಂದ್ರ ಸ್ಥಳವಾದ ಮೆಜೆಸ್ಟಿಕ್ ಸರ್ಕಲ್ ವೃತ್ತದ ಬಳಿ ಗೀತಾ ಥಿಯೇಟರ್ ಗೆ ಹೊಂದಿಕೊಂಡಂತೆ ಇದ್ದ ಕಟ್ಟಡದಲ್ಲಿ ನವಕರ್ನಾಟಕ ಪುಸ್ತಕ ಮಳಿಗೆ ಇತ್ತು.

ಈಗಿನ ರೀತಿಯಲ್ಲಿ ಪ್ರಕಟಣಾ ವ್ಯವಸ್ಥೆ ಇರಲಿಲ್ಲ. ಆದರೆ ಬಹುದೊಡ್ಡ ಸಾಂಸ್ಕೃತಿಕ ಆಕರ್ಷಕ ವ್ಯಕ್ತಿಯಾಗಿದ್ದವರು ಎಸ್.ಆರ್.ಭಟ್ ಅವರು. ಕರ್ನಾಟಕದ ಬಹುಪಾಲು ಚಿಂತಕರಿಗೆ ಬೆಂಗಳೂರಿಗೆ ಹೋದಾಗ ಅವರನ್ನು ಕಾಣಬೇಕು ಎಂಬ ತಹತಹ ಬಹುಪಾಲು ಮಂದಿಯಲ್ಲಿ ಮೂಡಿತ್ತು. ಅವರ ಚಿಂತನೆಯ ಬಹುಮುಖತ್ವವೆ ಅಪೂರ್ವವಾದದ್ದು.ಅದು ನಮ್ಮ ತತ್ವಶಾಸ್ತ್ರ ಇರಬಹುದು, ವೇದ ಉಪನಿಷತ್ತುಗಳಿರಬಹುದು ಎಷ್ಟು ಸರಳವಾಗಿ ವಿವರಿಸುತ್ತಿದ್ದರು. ನನಗಂತೂ ಶೂದ್ರ ಸಾಹಿತ್ಯ ಪತ್ರಿಕೆಯ ಕಾರಣದಿಂದ ಪರಿಚಯವಾದವರು.

ವಾರಕ್ಕೆ ಎರಡು ಮೂರು ಬಾರಿಯಾದರೂ ಅಲ್ಲಿಗೆ ಹೋಗದಿದ್ದರೆ ಏನನ್ನೋ ಕಳೆದುಕೊಂಡಿದ್ದೇವೆ ಅನ್ನಿಸುತ್ತಿತ್ತು. ಕರ್ನಾಟಕದ ಬೇರೆ ಬೇರೆ ಭಾಗಗಳಿಂದ ಬಂದ ಲೇಖಕ ಗೆಳೆಯರೂ ಅಲ್ಲಿ ಸಿಗುತ್ತಿದ್ದರು. ಎಸ್.ಆರ್.ಭಟ್ ಅವರು ದೇವಿ ಪ್ರಸಾದ್ ಚಟ್ಟೋಪಾಧ್ಯಾಯ ಮತ್ತು ಡಿ.ಡಿ.ಕೌಸಾಂಬಿಯವರನ್ನು ಕುರಿತು ಎಷ್ಟು ಒಳನೋಟಗಳನ್ನು ಭಾರತದ ತತ್ವಶಾಸ್ತ್ರದ ನೆಲೆಯಲ್ಲಿ ನಮಗೆ ಧಾರೆಯೆರೆದಿದ್ದಾರೆ. ಅದರಲ್ಲೂ ಚಟ್ಟೋಪಾಧ್ಯಾಯ ಅವರ ‘ಲೋಕಾಯಯತ’ ಮತ್ತು ‘ಎಥೀಯಿಸಂ’ ಬಗ್ಗೆ ಭಟ್ ಅವರ ಒಳನೋಟ ಮಹತ್ವಪೂರ್ಣವಾದದ್ದು.

ಅರಿವಿನ ನೆಲೆಯಲ್ಲಿ ಅವರಿಗೆ ಯಾವುದೇ ವಿಧದ ಸಿನಿಕತನ ಇರಲಿಲ್ಲ. ಒಮ್ಮೆ ಸಂಜೆ ನವಕರ್ನಾಟಕಕ್ಕೆ ಹೋದಾಗ ಅವರು “ಶ್ರೀನಿವಾಸ್, ಒಮ್ಮೆ ನಿಮ್ಮನ್ನು ನಿರಂಜನ ಅವರು ನೋಡಬೇಕಂತೆ” ಎಂದರು. ನಾನು “ಆಗಲಿ ಸರ್” ಎಂದೆ. ಯಾಕೆಂದರೆ ಒಬ್ಬ ಮಹತ್ವದ  
ಲೇಖಕರನ್ನು ನೋಡುತ್ತಿದ್ದೇನೆ ಎಂದು. ಅಷ್ಟೊತ್ತಿಗೆ ಅವರ ಪ್ರಜಾವಾಣಿಯ ಅಂಕಣ ನನಗೆ ತುಂಬಾ ಪ್ರಿಯವಾಗಿತ್ತು. ಜೊತೆಗೆ ನಿರಂಜನ ಅವರ ‘ಚಿರಸ್ಮರಣೆ’ ತುಂಬಾ ಪ್ರಿಯವಾದ ಕಾದಂಬರಿ.