**ಕೇರಳದಲ್ಲಿ ಕಾರಂತರ ‘ಧ್ವನಿ’**

ಶೂದ್ರ ಶ್ರೀನಿವಾಸ   ‘ತುರ್ತು ಪರಿಸ್ಥಿತಿ’ಯ ಸುದ್ದಿ ವಿವಿಧ ರೂಪದಲ್ಲಿ ಪ್ರಚಾರಗೊಳ್ಳುತ್ತಲೇ ಇತ್ತು. ಪತ್ರಿಕೆಗಳಲ್ಲಿ ಎಲ್ಲಾ ಸೂಕ್ಷ್ಮ ‘ಸುದ್ದಿ’ ಸೆನ್ಸಾರ್ ಆದರೂ; ಕಣ್ಣು ತಪ್ಪಿಸಿ ಪ್ರಕಟಗೊಳ್ಳುತ್ತಿದ್ದವು. ದೇವರಾಜ ಅರಸು ಅವರ ಸ್ವಲ್ಪ ಮಟ್ಟಿನ ಲಿಬರಲ್ ಧೋರಣೆಯಿಂದ ಕರ್ನಾಟಕಕ್ಕೆ ತೀವ್ರ ಪ್ರಮಾಣದಲ್ಲಿ ಇದರ ಬಿಸಿ ತಟ್ಟಲಿಲ್ಲ.ಕೊನೆಗೂ ಇದು ಆಡಳಿತಾತ್ಮಕವಾಗಿ ಎಲ್ಲೆಲ್ಲಿಗೋ ತಲುಪಿಸಬಹುದು ಎಂಬುದನ್ನು ಅರಿತಿದ್ದರು.ಅಧಿಕಾರಿಗಳೂ ಸಹ ಮುಟ್ಟಿದರೆ ಮುನಿಯಬಹುದು ಎಂಬ ಆಂತರಿಕ ತಲ್ಲಣಗಳನ್ನು ಹೊಂದಿದ್ದರು. ಈ ಸಮಯದಲ್ಲಿ ನಮ್ಮ ದಿನ ಪತ್ರಿಕೆಗಳ ಸುದ್ದಿಯನ್ನು ಮೀರಿ; ಭೂಗತವಾಗಿ ಪ್ರಕಟವಾಗುತ್ತಿದ್ದ ಕರಪತ್ರಗಳು ಹಾಗೂ ಒಟ್ಟು ವಾತಾವರಣದ ವಿಷಮತೆಯನ್ನು ಕುರಿತಂತೆ ಎಂತೆಂಥ ಕಿರು ಹೊತ್ತಿಗೆಗಳು ಪ್ರಕಟಗೊಳ್ಳುತ್ತಿದ್ದವು.ಅವುಗಳಲ್ಲಿ ತುಂಬಿರುತ್ತಿದ್ದುದು ಹಿಂಸೆಯ ವಿವಿಧ ಮುಖಗಳು. ಕೆಲವಂತೂ ಆಂತರಿಕವಾಗಿ ಗಾಬರಿಗೊಳಿಸು ವಂಥ ಘಟನೆಗಳು. ಒಂದು ದೃಷ್ಟಿಯಿಂದ ಇಂಥದನ್ನೆಲ್ಲ ಜೀರ್ಣಿಸಿಕೊಂಡು ಮುಖಾಮುಖಿಯಾಗುವ ಚೈತನ್ಯವನ್ನು ಪರೋಕ್ಷವಾಗಿ ಸ್ವಾತಂತ್ರ ಚಳವಳಿಯು ಕೊಡುಗೆಯಾಗಿ ಸಾಕಷ್ಟು ನೀಡಿತ್ತು. ಇದು ಭಾರತದ ರಾಜಕೀಯದಲ್ಲಿ ಅಪ್ರತಿಮವಾದದ್ದು. ಕೇವಲ ತುರ್ತು ಪರಿಸ್ಥಿತಿಗೆ ಮಾತ್ರವಲ್ಲ; ಭವಿಷ್ಯದ ರಾಜಕೀಯ ಮತ್ತು ಸಾಮಾಜಿಕ ಅತಿರೇಕಗಳನ್ನು ಎದುರಿಸಲು ಪ್ರೇರಣ ಶಕ್ತಿಯಾಗಿದೆ. ಯಾವುದೇ ದೇಶದ ಪ್ರಜಾಪ್ರಭುತ್ವ ವ್ಯವಸ್ಥೆ ಎಂತೆಂಥ ಸ್ವತಂತ್ರ ಮನಸ್ಸುಗಳನ್ನು ಸೃಷ್ಟಿ ಮಾಡಿರುತ್ತದೆ. ಇಂಥ ಬಿಸಿಬಿಸಿ ಮತ್ತು ಗುಸುಗುಸು ಭೂಗತ ಸುದ್ದಿಯ ನಡುವೆ; ಮಹತ್ತರವಾದ ಆಹ್ವಾನವೊಂದು ನಮಗೆ ತಲುಪಿತು. ಅದು ಕೇರಳ ‘ದೇಶಾಭಿಮಾನಿ’ ವಾರಪತ್ರಿಕೆ ‘ತುರ್ತು ಪರಿಸ್ಥಿತಿ ಲೇಖಕರ ಸಮಾವೇಶ’ ವನ್ನು ಕೊಚ್ಚಿನ್‌ನಲ್ಲಿ ಏರ್ಪಡಿಸಿತ್ತು. ಅದು ರಾಷ್ಟ್ರೀಯ ಮಟ್ಟದ ಸಮಾವೇಶ. ಅದಕ್ಕೆ ನೀವು ಹೋಗಲೇಬೇಕೆಂದು ಗೆಳೆಯರಾದ ಡಿ.ಆರ್. ನಾಗರಾಜ್, ಕವಿ ಸಿದ್ಧಲಿಂಗಯ್ಯ ಮತ್ತು ನನಗೆ ತಿಳಿಸಿದ್ದಾರೆಂದು ಎಂ.ಕೆ. ಭಟ್ ಅವರು ಒತ್ತಾಯ ಮಾಡಿದರು. ಕಾಮ್ರೆಡ್ ಇ.ಎಂ.ಎಸ್. ಅವರ ಅಭಿಲಾಷೆ ಇದು ಎಂದು ಹೇಳಿದರು. ಆ ಕಾಲಘಟ್ಟದಲ್ಲಿ ಎಂ.ಕೆ. ಭಟ್ ಅವರು ಮಾರ್ಕ್ಸ್‌ವಾದಿ ಕಮ್ಯುನಿಸ್ಟ್ ಪಕ್ಷದ ಕಾರ್ಯದರ್ಶಿಯಾಗಿದ್ದರು. ಕಮ್ಯುನಿಸ್ಟ್ ಪಕ್ಷಕ್ಕೆ ಒಂದು ರೀತಿಯ ಸಾಂಸ್ಕೃತಿಕ ಸ್ವರೂಪವನ್ನು ಕೊಡಲು ಪ್ರಯತ್ನಿ ಸಿದ್ದರು. ಇವರ ಕಾರಣಕ್ಕಾಗಿ ನಮ್ಮಂಥ ಬಹ ಳಷ್ಟು ಲೇಖಕರು ಮತ್ತು ಪ್ರಸನ್ನ ಅವರಂಥ ರಂಗಭೂಮಿ ಧೀಮಂತರು ಮಾರ್ಕ್ಸ್‌ವಾದ ದತ್ತ ಒಲವು ತೋರಿದ್ದು. ಯಾಕೆಂದರೆ ಎಲ್ಲಾ ರೀತಿಯ ಮೂಲಭೂತವಾದಿಗಳ ವಿರುದ್ಧ ಹೋರಾಡುವ ವಿಶಾಲ ಮನೋಭಾವನೆಯ ‘ವೇದಿಕೆ’ಯ ಬಗ್ಗೆ ನಾವು ಆಶಯವನ್ನು ಹೊಂದಿದ್ದೆವು. ಇದೇ ಸಮಯದಲ್ಲಿ ಕರ್ನಾಟಕದ ಉದ್ದಗಲಕ್ಕೂ ಗಂಭೀರವಾಗಿ ರಾಜಕೀಯ ಮತ್ತು ಸಾಮಾಜಿಕ ಏರುಪೇರುಗಳನ್ನು ಕುರಿತಂತೆ ಯೋಚಿಸುವ ಸಂಘಟನೆಗಳು ರೂಪುಗೊಂಡಿದ್ದವು. ಇದರ ಜೊತೆಗೆ ದಲಿತ ಚಳವಳಿಯ ‘ಧ್ವನಿ’ ಒಂದು ದೊಡ್ಡ ಪ್ರಮಾಣದಲ್ಲಿ ಬೇರು ಬಿಡುತ್ತಿತ್ತು. ಇದನ್ನೆಲ್ಲ ತುಂಬ ಸೂಕ್ಷ್ಮವಾಗಿ ಎಂ.ಕೆ. ಭಟ್ ಅವರು ಗಮನಿಸುತ್ತಿದ್ದರು. ಇದರಿಂದ ಲೇಖಕರು ಮತ್ತು ಕಲಾವಿದರೊಡನೆ ಹತ್ತಿರವಾದ ಸಂಬಂಧವನ್ನು ಬೆಳೆಸಿಕೊಂಡಿದ್ದರು.