ಚಾರಿತ್ರಿಕವಾಗಿ ಉಳಿಸಿಕೊಂಡು ಕಟ್ಟಬೇಕಾದ್ದದನ್ನು ಸೃಜನಾತ್ಮಕವಾಗಿ ನಿರ್ಮಿಸುವುದರಲ್ಲಿ ‘ಸ್ಟೇಟ್ಸ್‌ಮನ್‌ಷಿಪ್’ಇರುವುದು ಎಂದು ಮಾವೋ ಮತ್ತು ಚಾಯನ್‌ಲಾಯ್ ಅವರನ್ನು ಉದಾಹರಿಸಿ ಹೇಳುತ್ತಿದ್ದರು. ಹಾಗೆಯೇ ಮಾರ್ಕ್ಸ್ ಕುರಿತೂ ಕೂಡ. ಪಿ.ಆರ್. ಅವರು ನಮಗೆ ಒಬ್ಬ ಗುಡಿ ಗುಡಿ ಕಮ್ಯೂನಿಸ್ಟ್ ಆಗಿ ಕಾಣಿಸುತ್ತಿರಲಿಲ್ಲ. ಆದ್ದರಿಂದಲೇ ಅವರನ್ನು ಪಿ.ಆರ್. ಮೇಷ್ಟ್ರು ಎಂದು ಕರೆಯುತ್ತಿದ್ದುದು. ನಾವಂತೂ ಗಾಂಧೀಜಿ, ಲೋಹಿಯಾ ಮತ್ತು ಅಂಬೇಡ್ಕರ್ ಚಿಂತನೆಗಳ ಮೂಲಕ ಬಂದಿದ್ದವರು. ಆ ಚಿಂತನೆಗಳಿಗೆ ಕಿಂಚಿತ್ತೂ ಧಕ್ಕೆಯಾಗದಂತೆ ತಮ್ಮ ಒಟ್ಟು ಆಲೋಚನಾ ಕ್ರಮವನ್ನು ನಮ್ಮ ಮುಂದಿಡುತ್ತಿದ್ದರು. ಈಗಲೂ ಅಷ್ಟೇ ನನ್ನಂಥವರಿಗೆ ಪಿ.ಆರ್. ಅಂಥವರನ್ನು ಮಂಗಳೂರಿನಿಂದ ಪ್ರತ್ಯೇಕ ಪಡಿಸಿ ನೋಡಲು ಸಾಧ್ಯವಿಲ್ಲ. ಸದಾ ಬಿಳಿಯ ಷರ್ಟು, ಪಂಚೆ ಮತ್ತು ಟವಲಿನಿಂದ ನಮ್ಮ ಮನಸ್ಸನ್ನು ತುಂಬಿ ಕೊಂಡಿದ್ದವರು. ತಮ್ಮ ಕಂಕುಳಲ್ಲಿ ನಾನಾ ರೀತಿಯ ವೃತ್ತಪತ್ರಿಕೆಗಳ, ರಾಜಕೀಯ ಹೊತ್ತಿಗೆಗಳ ಜೊತೆಗೆ ಮನಸ್ಸಿನ ತುಂಬ ರಾಜಕೀಯ ತತ್ವ ಚಿಂತನೆಯನ್ನು ತುಂಬಿಕೊಂಡಿದ್ದ ಬಹುದೊಡ್ಡ ರಾಜಕೀಯ ಸಂತರಾಗಿದ್ದರು. ನಾವು ಇಂಥ ಮಹಾನುಭಾವ ವ್ಯಕ್ತಿಯನ್ನು ಕುರಿತು ಚರ್ಚಿಸುತ್ತಲೇ ಕೇರಳವನ್ನು ತಲುಪಿದ್ದೆವು. ಅಲ್ಲಿ ಕಾಮ್ರೆಡ್ ವಿ.ಜಿ.ಕೆ. ನಾಯರ್ ಅವರು ನಮಗಾಗಿ ಕಾಯುತ್ತಿದ್ದರು. ನಾಯರ್ ಅವರಿಗೆ ಪಿ.ಆರ್. ಅವರ ಪ್ರೀತಿಯ ಆತಿಥ್ಯ ಕುರಿತು ವರದಿ ಒಪ್ಪಿಸಿದೆವು. ಅದಕ್ಕೆ ನಾಯರ್ ಅವರು ‘ಪಿ.ಆರ್. ಸರ್ ಅವರು ನಮ್ಮ ಪಕ್ಷದಲ್ಲಿ ಅಪರೂಪದ ಕಾಮ್ರೆಡ್’ ಎಂದು ಪ್ರತಿಕ್ರಿಯಿಸಿದ್ದರು. ಕೇರಳದ ಕೊಚ್ಚಿನ್‌ನ ಬೀದಿ ಮತ್ತು ರಸ್ತೆಗಳಲ್ಲಿ ಎಲ್ಲಿ ನೋಡಿದರೂ ತುರ್ತು ಪರಿಸ್ಥಿತಿ ವಿರೋಧಿ ಘೋಷಣೆಗಳ ಬ್ಯಾನರ್‌ಗಳು. ಲೇಖಕರು ಮತ್ತು ಕಲಾವಿದರ ಜೊತೆಗೆ ಎಡಪಂಥೀಯ ಕಾರ್ಯಕರ್ತರು ತುಂಬಿಕೊಂಡಿದ್ದರು. ನಮ್ಮನ್ನು ದೇಶಾಭಿಮಾನಿ ಪತ್ರಿಕೆಯ ಸಂಪಾದಕರಾದ ಗೋವಿಂದ ಪಿಳ್ಳೆಯವರು ಬೇರೆ ಬೇರೆ ರಾಜ್ಯಗಳಿಂದ ಬಂದ ಲೇಖಕರಿಗೆ ಪರಿಚಯ ಮಾಡಿಕೊಟ್ಟರು.ಅವರಲ್ಲಿ ಗಾಂಧಿವಾದಿಗಳಿದ್ದರು.ಲೋಹಿಯಾವಾದಿಗಳಿದ್ದರು.ಹಾಗೆಯೇ ಸರ್ವೋದಯ ಸಂಘಟನೆಯ ಚಿಂತಕರೂ ಇದ್ದರು.ಒಂದು ಬೃಹತ್ತಾದ ಸಭಾಂಗಣ. ರಾಜಕೀಯ ಚಿಂತನೆಗಳಿಗೆ ಸಂಬಂಧಿಸಿದ ಘೋಷಣೆಗಳನ್ನು ತುಂಬ ಅಚ್ಚುಕಟ್ಟಾಗಿ ಡಿಸ್‌ಪ್ಲೇ ಮಾಡಿದ್ದರು. ವೇದಿಕೆಯನ್ನು ಅಷ್ಟೇ ಅಚ್ಚುಕಟ್ಟಾಗಿ ನಿರ್ಮಿಸಿದ್ದರು. ನಮ್ಮನ್ನು ಗೋವಿಂದ ಪಿಳ್ಳೆಯವರು ಕಾರ್ಯಕ್ರಮಕ್ಕೆ ಮುನ್ನ ಇ.ಎಂ.ಎಸ್. ನಂಬೂದರಿಪಾದ್ ಹಾಗೂ ಉದ್ಘಾಟನೆ ಮಾಡಲು ಬಂದಿದ್ದ ನಮ್ಮವರೇ ಆದ ಶಿವರಾಮ ಕಾರಂತರಿಗೆ ಪರಿಚಯ ಮಾಡಿಕೊಟ್ಟರು. ಅದೊಂದು ನಮಗೆ ಖುಷಿಯ ವಿಷಯವಾಗಿತ್ತು. ಕಾರ್ಯಕ್ರಮ ಪ್ರಾರಂಭವಾಯಿತು. ಒಟ್ಟು ಸಮಾವೇಶ ಕುರಿತು ಗೋವಿಂದ ಪಿಳ್ಳೆಯವರು ಅತ್ಯಂತ ಅರ್ಥಗರ್ಭಿತವಾದ ಪ್ರಾಸ್ತಾವಿಕ ನುಡಿಗಳನ್ನು ಆಡಿದರು. ಯಾವುದೇ ದೇಶದಲ್ಲಿ ‘ತುರ್ತು ಪರಿಸ್ಥಿತಿ’ಯಂಥ ಆತಂಕದ ರಾಜಕೀಯ ಸ್ಥಿತಿ ಯಾಕೆ ಬರುತ್ತದೆಂದು ವಿವರಿಸಿದರು. ಜೊತೆಗೆ ಶಿವರಾಮ ಕಾರಂತರ ಕುರಿತು ದೀರ್ಘ ಪರಿಚಯ ಮಾಡಿಕೊಟ್ಟರು. ಆ ಪರಿಚಯದಲ್ಲಿ ಕಾರಂತರ ವ್ಯಕ್ತಿತ್ವದ ಹಿರಿಮೆಯೂ ಇತ್ತು. ಆ ಹಿರಿಮೆಯ ಮಾತುಗಳಿಗೆ ನಿಜವಾಗಿಯೂ ಅರ್ಹರು ಎನ್ನುವ ರೀತಿಯಲ್ಲಿ ಸುಮಾರು ಒಂದು ಕಾಲು ಗಂಟೆ ಅಮೋಘವಾಗಿ ಮಾತಾಡಿದರು. ಸಾಹಿತ್ಯ, ರಾಜಕೀಯ ಮತ್ತು ಮಾನವೀಯ ಸಂಬಂಧಗಳ ಬಗ್ಗೆ ಪ್ರಸ್ತಾಪಿಸುತ್ತಲೇ; ಯಾವುದೇ ಸಮಾಜದಲ್ಲಿ ಪ್ರತಿಯೊಬ್ಬ ಮನುಷ್ಯನ ವ್ಯಕ್ತಿತ್ವವನ್ನು ಕಾಪಾಡುತ್ತಲೇ ರಾಜಕೀಯ ಚಿಂತನೆಗಳನ್ನು ಆಡಳಿತಾತ್ಮಕವಾಗಿ ಪುನರುಜ್ಜೀವನಗೊಳಿಸಬೇಕು. ಪ್ರಜಾಪ್ರಭುತ್ವವೆಂಬ ಅಮೂಲ್ಯ ವ್ಯವಸ್ಥೆ ಇರುವುದೇ ಅದಕ್ಕಾಗಿ, ನಿರಂಕುಶ ವಾದಿಗಳನ್ನು ಬೆಳೆಸುವುದಕ್ಕಲ್ಲ ಎಂದು; ಇತಿಹಾಸದಿಂದ ಮತ್ತು ಸಾಹಿತ್ಯ ಕೃತಿಗಳಿಂದ ಅಮೂಲ್ಯವಾದ ಸಂಗತಿಗಳನ್ನು ಉದ್ಧರಿಸುತ್ತಲೇ ಒಟ್ಟು ಸಭಿಕರನ್ನು ಮಧ್ಯೆ ಮಧ್ಯೆ ಕರತಾಡನದ ಜೊತೆಗೆ ತಮ್ಮತ್ತ ಸೆಳೆದುಕೊಂಡಿದ್ದರು. ನಾನು ಶಿವರಾಮ ಕಾರಂತರ ಎಷ್ಟೋ ಉಪನ್ಯಾಸಗಳನ್ನು ಕೇಳಿದ್ದೇನೆ. ಆದರೆ ಅಂದಿನ ಉಪನ್ಯಾಸ ಇಂದಿಗೂ ನನ್ನ ಮನಸ್ಸಿನಲ್ಲಿ ಮೂವತ್ತೈದು ವರ್ಷಗಳ ನಂತರವೂ ಗುನುಗುನಿಸುತ್ತಿದೆ. ಈ ಗುನುಗುನುಗುವಿಕೆಗೆ ಪ್ರಮಾಣ ಪತ್ರವೆನ್ನುವ ರೀತಿಯಲ್ಲಿ, ಅಧ್ಯಕ್ಷತೆ ವಹಿಸಿದ್ದ ಮಹಾನ್ ರಾಜಕೀಯ ಮುತ್ಸದ್ದಿ ಇ.ಎಂ. ಎಸ್. ನಂಬೂದರಿಪಾದ್ ಮಾತಾಡುತ್ತ ‘ನಮ್ಮ ನಡುವೆ ರಾಜಕೀಯವಾಗಿ, ಸಾಮಾಜಿಕವಾಗಿ ಇಷ್ಟೊಂದು ಎತ್ತರದ ಮನಸ್ಥಿತಿಯಲ್ಲಿ ತುಂಬ ಧ್ವನಿಪೂರ್ಣವಾಗಿ ಮಾತಾಡುವ ಒಬ್ಬ ಸಾಹಿತಿ ಇದ್ದಾರೆಂಬುದೇ ನಾವು ಸದಾ ಸಂತೋಷಪಡಬೇಕಾದ ವಿಷಯ’ ಎಂದು ಹೇಳಿದಾಗ; ಒಟ್ಟು ಸಭೆ ಧನ್ಯತೆಯಿಂದ ಚಪ್ಪಾಳೆಯ ಮೂಲಕ ಸಮ್ಮತಿ ಸೂಚಿಸಿತ್ತು. ನನಗೆ ಈಗಲೂ ಅಂದಿನ ಕಾರಂತರ ಮಾತು ಒಂದು ಚಾರಿತ್ರಿಕ ಧ್ವನಿಯಾಗಿದೆ.