“ಕೈಂಚುಕಾ!” ಕುಟ್ಟಿ ಪರಿಚಯಿಸಿದ, “ಝಾಬಾ ಮತ್ತು ಕೋಬರಾ ನನ್ನ ಆತ್ಮೀಯ ಗೆಳೆಯರು. ನಾವು ಒಟ್ಟಿಗೇ ವಾಸಿಸುತ್ತೇವೆ, ಮತ್ತು ಹಂಚಿಕೊಂಡು ಉಣ್ಣುತ್ತೇವೆ.”

ನಾವಿಬ್ಬರೂ ಒಮ್ಮಲೆ “ಹೌ ಡು ಯೂ ಡೂ” ಎಂದಾಗ ಅವಳು ಮೂರ್ಖಳಂತೆ ಕುಟ್ಟಿಯ ಮುಖವನ್ನೇ ನೋಡಿದಳು. ಕುಟ್ಟಿ ನಮ್ಮನ್ನೇ ನೋಡುತ್ತಿದ್ದ. ಕತ್ತಲಾಗುವುದಕ್ಕೂ ಮೊದಲೇ ನಾವಿಲ್ಲಿಂದ ಹೋಗಿಬಿಡಬೇಕೆಂದು ಅವರ ಕಣ್ಣುಗಳು ಹೇಳುತ್ತಿದ್ದವು.

ನಾವು ಮರಳಿ ಹೋಗಬೇಕೆಂದಿದ್ದೆವು, ಆಗಲೇ ಕುಟ್ಟಿ ನೆಗೆಯುತ್ತಾ ‘ಆಕ್ರಮಣ, ಆಕ್ರಮಣ, ಆಕ್ರಮಣ’, ಎಂದರಚುತ್ತಾ ತನ್ನೆರಡೂ ಕೈಗಳಿಂದ ತನ್ನ ತಲೆಯನ್ನು ಹಿಡಿದುಕೊಂಡು ಓಡಲಾರಂಭಿಸಿದ.

ಬೆಸ್ತರಣಿಗೆ ಏನೊಂದೂ ಅರ್ಥವಾಗಲಿಲ್ಲ.

ಝಾಬಾ ಒಮ್ಮೆ ಅವಳನ್ನು ನೋಡಿ ಕುಟ್ಟಿಯನ್ನು ಹಿಂಬಾಲಿಸುತ್ತ, ‘ಏಯ್, ಮೂರ್ಖ . . . ಹೇಡಿ. ನಿಲ್ಲೋ ಸೂ . . ಮಗನೇ” ಎಂದು ಓಡಿದ.

ಕುಟ್ಟಿ ಒಂದು ವಿಷಯವನ್ನಂತೂ ನಿಜವಾಗಿಯೇ ಹೇಳಿದ್ದ – ‘ನಾವು ಒಟ್ಟಿಗೇ ವಾಸಿಸುತ್ತೇವೆ ಮತ್ತು ಹಂಚಿಕೊಂಡು ಉಣ್ಣುತ್ತೇವೆ’ ಎಂದು. ಈ ಬೆಸ್ತರಣಿಯ ಮೇಲೆ ಅವನಿಗೆಷ್ಟು ಅಧಿಕಾರವಿತ್ತೋ, ಅಅಷ್ಟೇ ಹಕ್ಕು ನನಗೂ ಇತ್ತು, ಝಾಬಾನಿಗೂ ಇತ್ತು. “ಓಡಿ ಹೋದ!” ಎಂದು ಅವಳು ನನ್ನ ನೋಡದೆ ಹೇಳಿ ಮತ್ತೆ ನನ್ನಡೆಗೆ ನೋಡುತ್ತಾ “ಯಾಕೆ ಓಡಿ ಹೋದ ಏನಾಯ್ತು ಅವನಿಗೆ” ಎಂದು ಪ್ರಶ್ನಿಸಿದಳು.

ಕತ್ತಲು ಕವಿಯುತ್ತಿತ್ತು, ಬೆಸ್ತರಣಿಯ ಬಟ್ಟೆಯಿಂದ ದುರ್ಗಂಧ ರಾತ್ರಿರಾಣಿಯಂತೆ ಪಸರಿಸುತ್ತಿತ್ತು. ಅವವ ಕಪ್ಪು ಮುಖ ಅಂಧಕಾರದೊಂದಿಗೆ ಏಕಾಕಾರಗೊಳ್ಳಲಾರಂಭಿಸಿತು. ಟಾರ್ಚ್ನ ಬಲ್ಬ್ ಗಳು ಹೊಳೆಯುತ್ತಿದ್ದವು.

“ಕುಟ್ಟಿ ಯಾಕೆ ಓಡಿ ಹೋದ” ಅವಳು ಮತ್ತೆ ಪ್ರಶ್ನಿಸಿದಳು. ಬಲ್ಪ್ಗಳಲ್ಲಿ ಮುಗ್ಧತೆಯಿತ್ತು.

“ಬಹುಶಃ ಅವನಲ್ಲಿ ಧೈರ್ಯವಿಲ್ಲ” ಮೆಲ್ಲನೆ ನಾನು ಪ್ರಾರಂಭಿಸಿದೆ.

“ಎಂಥಾ ಧೈರ್ಯ”

“ನಿನ್ನ ಕೈ ಹಿಡಿಯೋ ಧೈರ್ಯ” ಎನ್ನುತ್ತಾ ನಾನು ಅವಳ ಕೈಯನ್ನು ಮೃದುವಾಗಿ ನನ್ನ ಕೈಯಲ್ಲಿ ಹಿಡಿದು ಮೆಲ್ಲನೆ ಒತ್ತಿದೆ. ಆ ಕೂಡಲೇ ಅವಳ ಎಡಗೈನ ಐದು ಬೆರಳುಗಳು ತಮ್ಮ ದಟ್ಟ ಗುರುತುಗಳನ್ನು ನನ್ನ ಗಲ್ಲದಮೇಲೆ ಮೂಡಿಸಿದ್ದವು- ಚಟಾರನೆ ಹೊಡೆದು! ಕ್ಷಣಕಾಲ ನಾನು ಕಣ್ಣುಗಳನ್ನು ಮುಚ್ಜಿಕೊಂಡೆ ಕಣ್ಣುಗಳನ್ನು ತೆರೆದಾಗ ನನ್ನ ಬಳಿ ಕತ್ತಲು ಮಾತ್ರವಿತ್ತು. ಕತ್ತಲಲ್ಲಿ ಅವಳೆಲ್ಲೋ ಕಣ್ಮರೆಯಾಗಿಬಿಟ್ಟಿದ್ದಳು.

ನಾನು ಒಂಟಿಯಾಗಿ ಆಂಧಕಾರದ ಸಮುದ್ರ ತೀರದ ಹಾಳು ಪ್ರದೇಶದಲ್ಲಿ ದೂರದ ಅಲೆಗಳ ಪ್ರತಿಧ್ವನಿಯನ್ನು ಆಲಿಸುತ್ತಾ ಕೂತಿದ್ದೆ. ಬಾ ಬಹುಶಃ ಟೆರೆಸ್ ನಲ್ಲಿ ಕೂತಿರಬಹುದು! ಕುಟ್ಟಿ ಬಹುಶಃ ಆರಾಮ ಕುರ್ಚಿಯಲ್ಲಿ ಒರಗಿ ಹೊಸ ಆಕ್ರಮಣದ ಹೊಸ ವಿಚಾರಗಳನ್ನು, ತನ್ನ ಡೈರಿಯಲ್ಲಿ ನೋಟ್ ಮಾಡಿಕೊಳ್ಳುತ್ತಿರಬಹುದು! ನಾನು ಹಾಳು ಪ್ರದೇಶದಿಂದ ಹೊರ ಬಂದು ತೀರದ ಕಲ್ಲಿನ ಮೇಲೆ ಕೂತೆ. ನನ್ನ ನಿಕ್ಕರ್ ಸ್ವಲ್ಪ ಮೇಲಕ್ಕೆ ಸರಿಯಿತು. ನನ್ನ ತೊಡೆಗಳಿಗೆ ಕಲ್ಲಿನ ತಣ್ಣನೆಯ ಸ್ಪರ್ಶವುಂಟಾದಾಗ ನನಗೆ ಕುಟ್ಟಿಯ ಮಾತೊಂದು ನೆನಪಾಯಿತು.

“ಮನುಷ್ಯನ ಬಹು ಮುಖ್ಯ ಟ್ರಾಜೆಡಿಯೆಂದರೆ. . . “ಅದೊಂದು ದಿನ ಅವನು ಹೇಳಿದ “ಏನೆಂದರೆ ಅವನ ಸೃಷ್ಟಿ ಮಣ್ಣಿಂದಾಗಿದ್ದಾಗ್ಯೂ ಅವನು ಕಲ್ಲೆಂದು ಕರೆಸಿಕೊಂಡ ಮತ್ತು ದೇವರಸೃಷ್ಟಿ ಕಲ್ಲಿನಿಂದಾಗಿದ್ದಾಗ್ಯೂ ಅವನನ್ನು ನಾವು ಪರಮ ಕೃಪಾಳುವೆಂದು ಹೇಳುತ್ತೇವೆ. ಕಲ್ಲುಗಳು ಪೂಜೆಗೆ ಯೋಗ್ಯವಾದವು. ಮನುಷ್ಯ ಪ್ರಾಚೀನ ಯುಗದಂತೆಯೇ ಇಂದೂ ಅನಾಗರಿಕ. ಯಾವುದೇ ಒಂದು ಜನಾಂಗ ತನ್ನ ಶತ್ರುಗಳನ್ನು ಕೊಲೆಗೈದು ಅವರ ಮಾಂಸವನ್ನು ಹುರಿದೋ, ಸುಟ್ಟೋ ಅಥವಾ ಹಸಿಯಾಗಿಯೋ ತಿಂದಿತು ಎಂಬ ವಿಷಯ ಇಂದೂ ಪತ್ರಿಕೆಗಳಲ್ಲಿ ಓದಲು ಸಿಗುತ್ತದೆ. ಅರಬರ ಶವಗಳಿಂದ ಇನ್ನೂ ರಕ್ತ ಆರಿಲ್ಲ, ಆಫ್ರಿಕಾ ಗೋರಿಲ್ಲಾಗಳ ಅನೇಕ ಶವಗಳನ್ನು ನಿತ್ಯ ಕಾಣಬಹುದು. ಇಂದಿಗೂ ನಾವು ಕೊಲೆಗೈಯುತ್ತೇವೆ, ಆನಂದ ಪಡುತ್ತೇವೆ. ಕೊಲೆಗೈಯುವುದು ನಮ್ಮ ಜನ್ಮಸಿದ್ಧಹಕ್ಕು, ಕೊಲೆ ನಮ್ಮ ಪ್ರಕೃತಿ, ಮತ್ತೆ ಪ್ರಕೃತಿಗೆ ವಿರುದ್ಧವಾಗಿ ಮನುಷ್ಯ ಹೆಜ್ಜೆ ಹಾಕಲಾರ.”

ನನ್ನ ಗಲ್ಲ ಇನ್ನೂ ನೋಯುತ್ತಿತ್ತು. ನಾಟಕದ ಪರದೆಯ ಮೇಲೆ ಕಾಣುವ ನಕಲಿ ಚಂದ್ರ ಇಂದು ಗೋಪಾಲಪುರದ ಸಮುದ್ರದ ಮೇಲೆ ಆಕಾಶದಲ್ಲೆಲ್ಲೋ ಅಂಟಿಕೊಂಡಿದ್ದ. ಬೆಳುದಿಂಗಳು ಚೆಲ್ಲಿತ್ತು. ವಾತಾವರಣ ಹಿತಕರವಾಗಿತ್ತು. ಬೆನ್ನ ಹಿಂದಿನ ಹಾಳು ಪ್ರದೇಶವೂ ಬೆಚ್ಚನೆ ಹಾಸಿಗೆಯಲ್ಲಿ ಮೈಮುರಿದು ಆಕಳಿಸುವ ವೇಶ್ಯೆಯಂತೆ ಮೋಹಕವಾಗಿತ್ತು! ಅದಕ್ಕೂ ಪ್ರಾಯ ಬಂದಿತ್ತು. ಆದರೂ ನನಗೆ ಇದರಲ್ಲಿ ಯಾವುದೇ ಹೊಸತನವಿರಲಿಲ್ಲ.

ನಾನೀಗ ಕಾಮನಬಿಲ್ಲಿನ ಮೂಡ್ ನಲ್ಲಿರಲಿಲ್ಲ. ಹಣಗಳಿಸುವ ಮೂಡ್ ನಲ್ಲಿದ್ದೆ. ಸದಾ ನಮ್ಮ ಮೂಡ್ ನಾಣ್ಯಗಳ ಸಮಸ್ಯೆಯಲ್ಲಿ ಸಿಕ್ಕಿಕೊಂಡಿರುತ್ತಿತ್ತು. ಸದಾ ನಮಗೆ ಬೇಟೆಯನ್ನರಸುವ ಅಗತ್ಯವಿತ್ತು. ನಿಜ ಹೇಳಬೇಕೆಂದರೆ ನನಗೆ ಬೆಸ್ತರಣಿಯಿಂದಲೂ ಸ್ವಲ್ಪ ಭರವಸೆಯಿತ್ತು. ಹೆಚ್ಚಲ್ಲದಿದ್ದರೂ ಮೂರ್ನಾಲ್ಕು ರೂಪಾಯಿ! ಅದೃಷ್ಟ ಖುಲಾಯಿಸಿದ್ದರೆ ಬಂಗಾರದ ಓಲೆ ಅಥವಾ ಒಂದು ಉಂಗುರವನ್ನಾದರೂ ಲಪಟಾಯಿಸಬಹುದಿತ್ತು!

ಹಣ ಪ್ರಾಪ್ತಿಗಾಗಿ ಇದುವರೆಗೆ ನಾವು ಅನೇಕ ತಂತ್ರ-ಮಂತ್ರಗಳನ್ನು ಪರೀಕ್ಷಿಸಿಬಿಟ್ಟಿದ್ದೆವು. ಒಂದಕ್ಕಿಂತ ಒಂದು ಒಳ್ಳೆಯ ಉಪಾಯಗಳನ್ನು ಮಾಡಿದ್ದೆವು. ಆದರೆ ಇವುಗಳಲ್ಲೆಲ್ಲಾ ಸರಳವಾದ ಉಪಾಯ-ಭಿಕ್ಷೆ ಬೇಡುವುದೇ ಉತ್ತಮವೆಂದು ಅನ್ನಿಸಿತ್ತು. ಮತ್ತೆ ಇದು ಅನುಭವದ ಕೆಲಸ. ವಾರದ ಎರಡು ದಿನಗಳನ್ನು ವಿಶೇಷವಾಗಿ ಭಿಕ್ಷೆ ಬೇಡುವುದಕ್ಕಾಗಿಯೇ ನಾವು ಆರಿಸಿಟ್ಟುಕೊಂಡಿದ್ದೆವು. ಆ ದಿನಗಳಲ್ಲಿ ನಾನು ಮತ್ತು ಕುಟ್ಟಿ ದೂರದ ಹಳ್ಳಿಗಳಿಗೆ ಹೋಗುತ್ತಿದ್ದೆವು. ಹೊರಡುವುದಕ್ಕೂ ಮೊದಲು ನಮ್ಮ ರೂಪದಲ್ಲಿ ಸ್ವಲ್ಪ ಪರಿವರ್ತನೆಯನ್ನು

ಮಾಡಿಕೊಳ್ಳುತ್ತಿದ್ದೆವು.