ಕತ್ತೆಯೊಂದು ಹಿಂದಿನಿಂದ ಜಾಡಿಸಿ ಒದ್ದ ಹಾಗೆ ಆ ವ್ಯಕ್ತಿ ಝಾಬಾನೆದುರು ಸಾಷ್ಟಾಂಗ ನಮಸ್ಕಾರ ಮಾಡಿದ. ಅನಂತರ ಜೇಬಿನಿಂದ ಐದು ರೂಪಾಯಿಯ ನೋಟನ್ನು ಹೊರತೆಗೆದು ನನ್ನೆಡೆಗೆ ಚಾಚಿದ. ಅವನ ಕೈಯಿಂದ ನೋಟನ್ನು ಪಡೆದು ಅದನ್ನು ಝಾಬಾನೆದುರು ಇಡುತ್ತಾ ಅವನ ಪರವಾಗಿ ನಾನು ಝಾಬಾನನ್ನು ವಿನಂತಿಸಿಕೊಂಡೆ, “ಬಾಬಾ, ನಮಗಲ್ಲದಿದ್ದರೂ, ಕಡೇ ಪಕ್ಷ ಈ ಬಡವನನ್ನಾದರೂ ಉದ್ಧಾರ ಮಾಡಿ! ಇವನ ಈ ಐದು ರೂಪಾಯಿಯನ್ನು ಐನೂರು ರೂಪಾಯಿ ಮಾಡಿ!”

ಝಾಬಾ ಒಂದು ಕಣ್ಣು ತೆರೆದು, ನೋಟನ್ನು ಮೂಗಿಗೆ ಹಿಡಿದು ಮೂಸಿದ. ಅನಂತರ ಅದನ್ನು ಚೂರು ಚೂರು ಮಾಡಿ ಕಣ್ಣು ಮುಚ್ಚಿಕೊಂಡ. ಆ ವ್ಯಕ್ತಿ, ನಾನು ಮತ್ತು ಕುಟ್ಟಿ ಸ್ತಬ್ಧರಾದೆವು. ಮೂಲ ಯೋಜನೆಗನುಸಾರವಾಗಿ ಅಲ್ಪ ಹಣವನ್ನು ಅದರ ಮಾಲಿಕನಿಗೊಪ್ಪಿಸಿ, ದೊಡ್ಡ ಮೊತ್ತದ ಹಣವನ್ನು ಬೇಡ ಬೇಕಾಗಿತ್ತು. ಆದರೆ ಝಾಬಾ, ತಾನು ಮಾಯೆ-ಮೋಹವನ್ನು ಮೀರಿದ್ದೇನೆಂಬ ಭಾವನೆಯನ್ನು ವ್ಯಕ್ತಪಡಿಸಿದ್ದ.

ನಾನು ಈ ಬಗ್ಗೆ ಹೆಚ್ಚು ಯೋಚಿಸಬೇಕೆಂದಿದ್ದೆ, ಅದಕ್ಕೂ ಮೊದಲೇ ಕುಟ್ಟಿ ಸೂತ್ರ ಹಿಡಿದು ಆ ವ್ಯಕ್ತಿಗೆ ಗಟ್ಟಿಯಾಗಿ ನಿಂದಿಸಿ ಹೇಳೀದ, “ನಿನ್ನ ಕೇವಲ ಐದು ರೂಪಾಯಿಗೆ ಬಾಬಾ ಚಮತ್ಕಾರವನ್ನು ತೋರಿಸೋದಿಲ್ಲ, ಹೋಗು! ಇನ್ನೂರೋ ಐನೂರೋ ತಗೊಂಡು ಬಂದು ಧನ್ಯನಾಗು!”

ಆ ವ್ಯಕ್ತಿ ಸರದಿ ಪ್ರಕಾರ ನಮ್ಮಲ್ಲಿ ಕ್ಷಮೆಯಾಚಿಸಿ ಹಳ್ಳಿಯೆಡೆಗೆ ಓಡಿದ, ಸ್ವಲ್ಪ ಹೊತ್ತಿಗೆ ಎತ್ತಿನಗಾಡಿಯಲ್ಲಿ ಇನ್ನೂ ನಾಲ್ವರನ್ನು ಕರೆತಂದ. ಆ ಐವರೂ ಪ್ರಪ್ರಥಮವಾಗಿ ಝಾಬಾ ಬಾಬಾನಿಂದ ಆಶೀರ್ವಾದ ಪಡೆದು ಅನಂತರ ಜತೆಗೆ ತಂದಿದ್ದ ಗಂಟನ್ನು ಬಿಚ್ಚಿದರು. ಅವನು ಸಾವಿರ ರೂಪಾಯಿಗಳನ್ನು ತಂದಿದ್ದರೆ, ಅವನ ಇನ್ನಿಬ್ಪರು ಪರಿಚಿತರು ಹತ್ತು ಹತ್ತು-ರೂಪಾಯಿಗಳ ಕಟ್ಟನ್ನೇ ತಂದಿದ್ದರು. ಉಳಿದಿಬ್ಬರ ದುಡ್ಡಿನ ಚೀಲಗಳು, ನಾಣ್ಯಗಳಿಂದ ಝಣ-ಝಣ ಎನ್ನುತ್ತಿದ್ದವು. ಸುಮಾರು ಏಳೆಂಟು ಸಾವಿರ ರೂಪಾಯಿಗಳನ್ನು ಕಂಡು ನಮ್ಮೆದೆ ಅರಳಿತು.

ಝಾಬಾ ಮತ್ತೆ ಒಂದು ಕಣ್ಣು ತೆರೆದ. ನೋಟುಗಳು ಮತ್ತು ನಾಣ್ಯಗಳನ್ನು ಕಂಡು ಎರಡನೆಯ ಕಣ್ಣು ತನ್ನಷ್ಟಕ್ಕೆ ತಾನೇ ತೆರೆದುಕೊಂಡಿತು. ಆದರೂ ಅವನು ಸಂಯಮದಿಂದಿದ್ದ. ಆ ರಾಶಿಯಿಂದ ನೋಟೊಂದನ್ನು ಎತ್ತಿಕೊಂಡು ಮೂಸಿ ನೋಡಿ, ಸಂತೋಷ ವ್ಯಕ್ತಪಡಿಸಿದ.

ವೇದಿಕೆಯ ಮೇಲೆ ಪ್ರಮುಖ ಪಾತ್ರಗಳು ಮಹತ್ವದ ನಟನೆಯನ್ನು ತೋರಿಸಬೇಕಾಗುತ್ತದೆ. ಇಲ್ಲಿ ಝಾಬಾ ಹೀರೋ ಆಗಿದ್ದ. ಅವನ ರೋಲ್ ಸುಮಾರಾಗಿ ಮುಗಿದಿತ್ತು. ಈಗೆಲ್ಲವೂ ಕುಟ್ಟಿಯ ನಟನೆಯನ್ನು ಅವಲಂಬಿಸಿತ್ತು. ಕುಟ್ಟಿ, ‘ಐವರು ಮೂರ್ಖರನ್ನು’ ಸ್ನಾನಕ್ಕಾಗಿ ನದಿಗೆ ಕರೆದೊಯ್ಯಬೇಕಾಗಿತ್ತು. ಅಲ್ಲಿ ಅವರೆಲ್ಲರ ಕಣ್ಣುತಪ್ಪಿಸಿ ಅವನು ನಮ್ಮ ಬಳಿಗೆ ಓಡಿಬರಬೇಕಿತ್ತು. ಈ ಮಧ್ಯೆ ನಾವಿಬ್ಪರು ನೋಟು-ನಾಣ್ಯಗಳನ್ನು ಗಂಟುಕಟ್ಟಿ ಸಿದ್ಧರಾಗಬೇಕಿತ್ತು. ಆದರೆ ಇದೆಲ್ಲಾ ಸುಲಭದ ಮಾತಾಗಿರಲಿಲ್ಲ.

ಕುಟ್ಟಿ ಏನೋ ಹೇಳಬೇಕೆಂದಿದ್ದ, ಆದರೆ ಅವನ ತುಟಿಗಳಿಗೆ ಹೊಲಿಗೆ ಹಾಕಿದಂತಾಯಿತು. ಅವನ ದೃಷ್ಟಿ ದೂರದಲ್ಲಿ ಬರುತ್ತಿದ್ದ ಒಬ್ಪ ಪೊಲೀಸಿನವನ ಮೇಲೆ ಬಿತ್ತು. ಪೊಲೀಸಿನವ ಅಡ್ಡಾಡುತ್ತಾ ಈ ಕಡೆಗೇ ಬರುತ್ತಿದ್ದ. ಅವನ, ಕಾಗೆಯ ರೆಕ್ಕೆಗಳಂತೆ ಹಾರುವ ಮೀಸೆಯನ್ನು ನೋಡಿ ಝಾಬಾನಿಗೆ ಆಕಾಶವೇ ಕಳಚಿ ಬಿದ್ದಂತಾಯಿತು. ಕಾಲುಗಳು ಸಡಿಲಗೊಂಡವು. ಗಾಜಿನಂತಹ ಕಣ್ಣುಗಳು ನಿಸ್ತೇಜಗೊಂಡವು. ಝಾಬಾನ ಕಾಲುಗಳನ್ನು ನಾವು ಒತ್ತಿ ಹಿಡಿದಿರದಿದ್ದರೆ, ಅವನಾಗಲೇ ಓಟ ಕಿತ್ತು ಬಿಡುತ್ತಿದ್ದ!

ನಮಗೇನೂ ಹೊಳೆಯದಿದ್ದಾಗ ನಾವು ಅವನ ಕಾಲುಗಳನ್ನು ಹೊಸದಾಗಿ ಒತ್ತಲು ಪ್ರಾರಂಭಿಸಿದೆವು. ಜತೆಗೇ ಟೇಪ್-ರೆಕಾರ್ಡರ್ ನಂತೆ ಹಳೆಯ ರಾಗವನ್ನೇ. “ಬಾಬಾ, ಒಂದು ರೂಪಾಯಿಗೆ ನೂರು ರೂಪಾಯಿ ಯಾಗುವ, ನೂರು ರೂಪಾಯಿಗೆ ಸಾವಿರ ರೂಪಾಯಿಯಾಗುವ ವಿದ್ಯೆಯನ್ನು ಹೇಳಿ” ಎನ್ನಲಾರಂಭಿಸಿದೆವು.

ಝಾಬಾ ಮತ್ತೊಮ್ಮೆ ಧೈರ್ಯ ವಹಿಸಿ ಒಂದು ಕಣ್ಣನ್ನು ತೆರೆದು, ತಮಾಷೆಯಾಟ ನೋಡುವವರಂತೆ ನಿಂತಿದ್ದ ಪೊಲೀಸಿನವನ ಮೇಲೆ ದೃಷ್ಟಿ ಹರಿಸಿದ. ಕೂಡಲೇ ನಖಶಿಖಾಂತ ಕಂಪಿಸಿದರೂ ಹೆದರದೆ ಹೊಸ ಉಪಾಯವೊಂದನ್ನು ಮಾಡಿದ.

ಶಿಷ್ಯರಾದ ನಮ್ಮಿಬ್ಪರನ್ನೂ ಕೆಂಗಣ್ಣುಗಳಿಂದ ನೋಡುತ್ತಾ ಸರದಿಯಂತೆ ಇಬ್ಬರಿಗೂ ಕೆ.ಜಿ.ಗಟ್ಟಲೆ ನಿಂದಿಸಿದ. ನಾವು ಮತ್ತೆ ನಮ್ಮ ಬಾಯಿಪಾಠವನ್ನು ಉಚ್ಚರಿಸಿದೆವು. ಅವನು ಮತ್ತೆ ಕೆಂಡವಾದ. ಕೆಂಡವಾಗಿ ನಮ್ಮಿಬ್ದರ ಮೇಲೂ ಉಗಿದು ನೋಟುಗಳ ರಾಶಿಯನ್ನೆತ್ತಿ ಗಾಳಿಗೆ ಒಗೆದ.

ಐವರು ಮೂರ್ಖರೊಂದಿಗೆ ಪೊಲೀಸಿನವನೂ ದಂಗಾದ. ನೋಟಿನ ಎಣಿಕೆಯ ಮಾತಿರಲಿ, ಮನೆಗೆ ಬಂದ ಲಕ್ಷ್ಮಿಯೂ ಗಾಳಿಯ ಪಾಲಾಗಿದ್ದಳು.

ಪೊಲೀಸಿನವನಿಗೆ ಝಾಬಾ ನಿಜವಾದ ಸನ್ಯಾಸಿಯೋ ಅಥವಾ ಧೊಂಗಿಯೋ ಎನ್ನುವುದು ಇನ್ನೂ ನಿರ್ಧರಿಸಲು ಸಾಧ್ಯವಾಗಿರಲಿಲ್ಲ. ಹಳ್ಳಿಯ ಜನ ನೋಟುಗಳು ಮತ್ತು ನಾಣ್ಯಗಳನ್ನು ಆರಿಸಲು ಅತ್ತ-ಇತ್ತ ಓಡಿದರು. ಝಾಬಾ ಒಮ್ಮೆಲೆ ಎದ್ದು ಹಳ್ಳಿಯ ಗಡಿಯೆಡೆಗೆ ಹೊರಟ. ನಾವೂ “ಬಾಬಾ, ವಿದ್ಯೆ ಹೇಳಿ! ಚಮತ್ಕಾರ ತೋರಿಸಿ!” ಎನ್ನುತ್ತಾ ಅವನನ್ನು ಹಿಂಬಾಲಿಸಿದೆವು.

ಸ್ವಲ್ಪ ದೂರ ಹೋದ ಮೇಲೆ ಝಾಬಾ ಹಿಂತಿರುಗಿಯೂ ನೋಡದೆ ಒಮ್ಮೆಲೆ ಓಡಲಾರಂಭಿಸಿದ. ನಾವೂ ಓಡಿ ಗಡಿ ದಾಟಿದೆವು. ನಮ್ಮ ಮಾಸ್ಟರ್ ಪ್ಲಾನ್ ನೂರಕ್ಕೆ ನೂರರಷ್ಟು ವ್ಯರ್ಥವಾಯಿತು. (ಆ ಜರ್ಮನ್-ಟೂರಿಸ್ಟ್ ನನ್ಮಗ ದಾರಿಗಡ್ಡ ಬರದಿದ್ದರೆ ಬಹುಶಃ ನಮಗೆ ಯಶಸ್ಸು ಸಿಗುತ್ತಿತ್ತು!)

ಮನೆಗೆ ಬರುತ್ತಲೇ ತಲೆ ಮೇಲೆ ಕೈಯಿಟ್ಟುಕೊಂಡು ಕುರ್ಚಿಯಲ್ಲಿ ಕೂತೆ. ನನಗೆ ಅತೀವ ಹಸಿವೆಯಾಗುತ್ತಿತ್ತು. ನಾವು ಬೆಳಿಗ್ಗೆಯಿಂದ ಏನೂ ತಿಂದಿರಲಿಲ್ಲ. ಮಂಡಕ್ಕಿ ತಿನ್ನಲೂ ಜೇಬಿನಲ್ಲಿ ದುಡ್ಡಿರಲಿಲ್ಲ.

“ಗೆಳೆಯಾ ಕುಟ್ಟಿ!” ನಾನು ಮುಖವೆತ್ತಿ ಝಾಬಾನೆಡೆಗೆ ನೋಡುತ್ತಾ ಹೇಳಿದೆ, “ಈ ಗೋರಿಲ್ಲಾಗೆ ಹಸಿವು ಕಾಡಿಸಲ್ಲ. ಆದ್ರೆ ನನ್ನ ಹೊಟ್ಟೇಲಿ ಇಲಿ, ಬೆಕ್ಕಿನ ಜತೆಗೆ ಸಿಂಹವೂ ಗರ್ಜಿಸುತ್ತಿದೆ. ಏನಾದ್ರೂ ಮಾಡು! ಇಲ್ಲದಿದ್ರೆ ನಾಳೆ ಬೆಳಗ್ಗೆ ನಾವು ನನ್ನ ಮುಖವನ್ನು ನೋಡಲಾರಿರಿ!”

ಉತ್ತರದಲ್ಲಿ ಕುಟ್ಟಿ ಜರ್ಮನ್ ಟೂರಿಸ್ಟ್ ನವನಂತೆ ನಕ್ಕು ಹೇಳಿದ, “ನಮ್ಮ ಝಾಬಾ ಬಾಬಾರಂತೂ ಚಮತ್ಕಾರ ತೋರಿಸಲಿಲ್ಲ. ಆದ್ರೆ ನಾನಿವತ್ತು ಒಂದು ಚಮತ್ಕಾರವನ್ನು ತೋರಿಸೂದಕ್ಕೆ ನಿರ್ಧಾರ ಮಾಡಿದ್ದೇನೆ”

“ಗೆಳೆಯಾ, ತಮಾಷೆ ಮಾಡ್ಬೇಡ. ನನ್ನ ಕರುಳುಗಳು ರಬ್ಬರ್ ಬ್ಯಾಂಡ್ನಂತೆ ಹಿಗ್ಗುತ್ತಿವೆ” ನಾನು ವ್ಯಾಕುಲಗೊಂಡೆ.