“ಇಲ್ಲ!” ಅಕಸ್ಮಾತ್ ಝಾಬಾ ಕಿರುಚಿದ, “ಇದು ಸಾಧ್ಯವಿಲ್ಲ”.

“ಇದು ಸಾಧ್ಯ ಅಂತ ನಾನು ಯಾವಾಗ ಹೇಳಿದೆ! ನಾವು ಅವಳಿಗೆ ಹಿರೋಯಿನ್ನೂ ಮಾಡೋಣ. ಮತ್ತು ನಮ್ಮ ಫಿಲ್ಮ್ನಲ್ಲಿ ಮನುಷ್ಯ ಪಾತ್ರವೂ ಇರಲ್ಲ” ಕುಟ್ಟಿ ಬಾನೆಡೆಗೆ ಹೊರಳಿದ.

“ಇದು ಹೇಗೆ ಸಾಧ್ಯ” ನಾನು ಮಧ್ಯದಲ್ಲೇ ಪ್ರಶ್ನಿಸಿದೆ.

“ಫೈನಲ್ ಎಡಿಟಿಂಗ್ನಲ್ಲಿ ಅವಳ ಶಾಟ್ಗಳನ್ನೆಲ್ಲಾ ತೆಗೆದು ಹಾಕಿದರಾಯ್ತು.”

ಎಲ್ಲವೂ ರಾತ್ರಿಯೇ ನಿರ್ಧಾರವಾಯಿತು. ಹುಡುಗಿಯನ್ನು ಬಲೆಗೆ ಹಾಕಿಕೊಳ್ಳುವುದಕ್ಕೂ ಮೊದಲು ಅವಳ ಬಗ್ಗೆ ಎಲ್ಲಾ ವಿಷಯಗಳನ್ನು ತಿಳಿದುಕೊಳ್ಳುವ ಅಗತ್ಯವಿತ್ತು. ಝಾಬಾ ಅವಳ ಕೆಲವು ಭಂಗಿಗಳನ್ನೂ ತೆಗೆದುಕೊಳ್ಳಲು ಬಯಸುತ್ತಿದ್ದ. ಒಂದು ವೇಳೆ ಅವಳ ಮುಖ ಫೋಟೋಜಿನಿಕ್ ಆಗಿದ್ದರೆ ಭವಿಷ್ಯದಲ್ಲಿ ಉಪಯೋಗಕ್ಕೆ ಬರಬಹುದು.

ಮಾರನೆಯ ದಿನ ಚಹಾವನ್ನು ಗುಟುಕರಿಸದೆ ನಾವು ಮೂವರೂ ಗೆಸ್ಟ್ ಹೌಸಿನೆಡೆಗೆ ಹೊರಟೆವು. ನಾವೀಗ ಬಹು ಎಚ್ಚರಿಕೆಯಿಂದಿದ್ದೆವು. ಯಾಕೆಂದರೆ ಈಗ ಜರ್ಮನ್ ಟೂರಿಸ್ಟ್ ಅಕಸ್ಮಾತ್ ಎದುರಾದರೆ ಅವನಿಗೆ ಸದೆ ಬಡೆಯುವುದು ಎಂಬ ನಿರ್ಣಯವನ್ನು ನಾವಾಗಲೇ ತೆಗೆದುಕೊಂಡಿದ್ದೆವು. ಸದ್ಯ, ಅವನ ಅದೃಷ್ಟ ಇಂದು ಚೆನ್ನಾಗಿತ್ತು.

ಗೆಸ್ಟ್ ಹೌಸಿನ ಸಮೀಪದ ದಟ್ಟ ವೃಕ್ಷವೊಂದನ್ನು ಏರಿ ನಾವು ಕೂತೆವು. ಅಲ್ಲಿಂದ ಗೆಸ್ಟ್ ಹೌಸಿನ ಹಂದರ ಮತ್ತು ಕಾಂಪೌಂಡು ಸ್ಪಷ್ಟವಾಗಿ ಕಾಣಿಸುತ್ತಿತ್ತು. ಕಾಂಪೌಂಡಿನಲ್ಲಿ ಬಾಣಸಿಗ ಫೋಲ್ಡಿಂಗ್ ಟೇಬಲ್ ಮತ್ತು ಕುರ್ಚಿಗಳನ್ನು ಹಾಕುತ್ತಿದ್ದ. ನೋಡುನೋಡುತ್ತಿದ್ದಂತೆಯೇ ಅವನು ಟೇಬಲ್ ಮೇಲೆ ಚಹಾದ ಕೆಟಲ್ ಮತ್ತು ಎರಡು ಜತೆ ಕಷ್-ಸಾಸರನ್ನೂ ಇಟ್ಟ. ಕುರ್ಚಿಗಳೂ ಎರಡೇ ಇದ್ದವು.

ನಾವು ಬೇಡನಂತೆ ಎಲ್ಲವನ್ನೂ ಸೂಕ್ಷ್ಮವಾಗಿ ಗಮನಿಸುತ್ತಿದ್ದೆವು. ಗೆಸ್ಟ್ ಹೌಸಿನ ಹಿಂಭಾಗದಲ್ಲಿ ಎತ್ತರವಾದ ಮರಗಳಿದ್ದವು. ಕಾಂಪೌಂಡಿನಲ್ಲಿ ಬಣ್ಣ-ಬಣ್ಣದ ಹೂಗಳು ತೂಗಾಡುತ್ತಿದ್ದವು. ಬೆಳಗಿನ ಕೋಮಲ ಕಿರಣಗಳು ಈ ಹೂಗಳ ಮೇಲೆ ಬೀಳುತ್ತಿದ್ದುದರಿಂದ ಇವುಗಳ ಬಣ್ಣ ಮತ್ತೂ ಸುಂದರವಾಗಿತ್ತು. ನಮ್ಮ ಮುಖದ ಬಣ್ಣವೂ ಕ್ಷಣ-ಕ್ಷಣಕ್ಕೂ ಬದಲಾಯಿಸುತ್ತಿತ್ತು. ಧೈರ್ಯವೂ ಕುಸಿಯುತ್ತಿತ್ತು. “ಇನ್ನೇನು ಬಂದೇಬಿಡ್ತಾಳೆ” ಎಂದು ಗೆಳೆಯರ ಉತ್ಸಾಹವನ್ನು ಕಾಪಾಡಲು ನಾನು ಹೇಳಿದೆ.

ಆಗಲೇ ವೃದ್ಧನೊಬ್ಬ ಮೆಟ್ಟಿಲುಗಳ ಬಳಿ ಕಂಡ. ಮೂರು ಮೆಟ್ಟಿಲುಗಳನ್ನಿಳಿದು ಅವನು ಕಾಂಪೌಂಡಿಗೆ ಬಂದು ಕುರ್ಚಿಯೊಂದರಲ್ಲಿ ಕೂತ. ನಾನು ತದೇಕಚಿತ್ತದಿಂದ ನೋಡಿದಾಗ ಅವನು ವೃದ್ದನಂತೆ ಕಾಣಿಸದೇ ಎಪ್ಪತ್ತರ ಯುವಕನಂತೆ ಕಂಡ. ಅವನ ಶರೀರ ಪೈಲ್ವಾನನಂತೆ ಮಜಬೂತಾಗಿತ್ತು. ದುಂಡನೆ ಮುಖ, ವಿಶಾಲವಾದ ಕಣ್ಣುಗಳು, ಕಣ್ಣುಗಳ ಮೇಲೆ ತೆಳು ಸಿಲ್ಟರ್ ಫ್ರೇಮಿನ ಕನ್ನಡಕವಿತ್ತು. ಮೂಗಿನ ಕೆಳಗೆ ಹಿಟ್ಲರ್ ಬ್ರಾಂಡ್ನ ಮೀಸೆಗಳಿದ್ದವು. ಕತ್ತು ಕಾಣಿಸುತ್ತಿರಲಿಲ್ಲ. ಕತ್ತು ರಹಿತ ದೇಹ ಹೊಸ್ತಿಲ ಮೇಲಿಟ್ಟ ಮಡಿಕೆಯಂತೆ ಕಾಣಿಸುತ್ತಿತ್ತು. ಅವನು ಬಹುಮೂಲ್ಯ ಸೂಟನ್ನು ಧರಿಸಿದ್ದ.

“ಅವನ್ಯಾರು” ಬಾ ನನ್ನೆಡೆಗೆ ನೋಡದೆ ಪ್ರಶ್ನಿಸಿದ. ಅವನ ಬಳಿ ನಿಕೋನ್ ಕೆಮೆರಾವಿದ್ದು ಟೆಲಿಫೋಟೋ ಲೆನ್ಸ್ ಹಾಕಿ ಹುಡಿಗಿಯ ಫೋಟೋ ತೆಗೆಯಲು ರೆಡಿಯಾಗಿ ಕೂತಿದ್ದ. ನಾನು ಉತ್ತರಿಸುವುದಕ್ಕೂ ಮೊದಲೇ ಹುಡುಗಿ ಪ್ರತ್ಯಕ್ಷಳಾದಳು. ಬಿಳಿಯ ಶರ್ಟ್ ಮತ್ತು ಮೊಣಕಾಲಿನವರೆಗಿನ ಚಡ್ಡಿಯಲ್ಲಿ ಅವಳು ಶ್ವೇತ ಅಪ್ಸರೆಯಂತೆ ಕಂಗೊಳಿಸುತ್ತಿದ್ದಳು.

ನಾನು ಓರೆನೋಟದಿಂದ ಕುಟ್ಟಿಯನ್ನು ನೋಡಿದೆ. ಅವನ ಕಣ್ಣುಗಳು ಅರಳಿದ್ದವು. ಝಾಬಾ ಒಂದೇಸಮನೆ ಅವಳ ಫೋಟೋ ತೆಗೆದುಕೊಳ್ಳುತ್ತಿದ್ದ.

“ಹೇಗಿದ್ದಾಳೆ” ನಾನು ಮತ್ತೆ ಕುಟ್ಟಿಯನ್ನು ನೋಡಿದೆ.

“ವಂಡರ್ ಫುಲ್! ಆದ್ರೆ ಆ ಪೈಲ್ವಾನ್ ಯಾರು”

“ಅವಳಪ್ಪ ಆಗಿರಬೇಕು” ನಾನು ಅನುಮಾನಿಸಿದೆ.

ಆಗಲೇ ಪೈಲ್ವಾನ್ ಮತ್ತು ಹುಡುಗಿಯ ಮಧ್ಯ ಏನೋ ವಾದ-ವಿವಾದ ಪ್ರಾರಂಭವಾಗಿತ್ತು. ಸೈಲೆಂಟ್ ಮೂವಿಯ ಪ್ರೇಕ್ಷಕರಂತೆ ನಾವು ಮೌನವಾಗಿ ನೋಡುತ್ತಿದ್ದೆವು. ಕ್ಷಣ-ಕ್ಷಣವೂ ಪರಿಸ್ಥಿತಿ ಬಿಗಡಾಯಿಸುತ್ತಿತ್ತು. ಹುಡುಗಿ ಇದ್ದಕ್ಕಿದ್ದಂತೆಯೇ ಒಂದು ಕೈಯಿಂದ ಟೇಬಲ್ ಕುಟ್ಟಿ ಟೇಬಲ್ ಮೇಲಿದ್ದ ಕಪ್- ಸಾಸರ್ ಗಳನ್ನು ಬೀಳಿಸಿದಳು. ಪೈಲ್ವಾನ್ ಅಂಗಲಾಚಲಾರಂಭಿಸಿದ. ಹುಡುಗಿ, ಅವನೆಡೆಗೂ ನೋಡದೆ ಮರಳಿ ಒಳಗೆ ಹೊರಟು ಹೋದಳು.

“ನಿಜವಾಗಿಯೂ ವಿಚಿತ್ರ” ಕುಟ್ಟಿ ನನ್ನನ್ನೇ ನೋಡುತ್ತಾ ಹೇಳಿದ. “ಆದ್ರೆ ನಿನಗೆ ಸೊಪ್ಪು ಹಾಕುವವಳಲ್ಲ. ಅವಳನ್ನು ನಾನೇ ಬಲೆಗೆ ಹಾಕ್ಕೋಬೇಕು.”

ನಾನು ಕುಟ್ಟಿಯನ್ನೇ ನೋಡುತ್ತಾ ಕೂತುಬಿಟ್ಟೆ.