**ಬೆನ್ನು ತಟ್ಟಿದ ಮೇಲೇ ನನ್ನ ಮನಸ್ಸು ಹಗುರಾದದ್ದು…**

ಹ್ಯಾಮ್ಲೆಟ್ ನಾಟಕದ ಪ್ರಚಂಡ ಯಶಸ್ಸಿನಿಂದ ಉತ್ತೇಜಿತನಾಗಿದ್ದ ನಾನು ಪರಮ ಉತ್ಸಾಹದಿಂದ, ಹೊಸ ಹುರುಪಿನಿಂದ ಉದ್ಭವ ನಾಟಕದ ತಾಲೀಮು ಆರಂಭಿಸಿದೆ. ನಮ್ಮ ನಾಟ್ಯದರ್ಪಣ ತಂಡದ ಸದಸ್ಯರಂತೂ ರಿಹರ್ಸಲ್ಸ್ ಆರಂಭವಾಗುವುದನ್ನೇ ಕಾಯುತ್ತಿದ್ದರು! ನಮ್ಮ ನಾಡಿನ ಅನೇಕ ಶ್ರೇಷ್ಠ ರಂಗ ಕಲಾವಿದರು ನಮ್ಮ ತಂಡದಲ್ಲಿದ್ದರು ಅನ್ನುವುದೇ ಒಂದು ಹೆಮ್ಮೆಯ ಸಂಗತಿಯಾಗಿತ್ತು. ಕನ್ನಡ ರಂಗಭೂಮಿಯ ‘ಚಿರ ಯುವಕ’ ಶ್ರೀನಿವಾಸ ಮೇಷ್ಟ್ರು ಕೇಂದ್ರ ಪಾತ್ರವಾದ ರಾಘಣ್ಣನ ಪಾತ್ರವನ್ನು ನಿರ್ವಹಿಸುತ್ತಿದ್ದರೆ ರಿಚರ್ಡ್, ಸುಧೀಂದ್ರ, ಲಲಿತ ಪ್ರಸಾದ್, ನಳಿನಿ ಅಕ್ಕ, ಕೃಷ್ಣೇಗೌಡರು, ಮೋಹನ್ ರಾವ್, ಶಿವಶಂಕರ್ ಮುಂತಾದವರು ಇತರ ಮುಖ್ಯ ಪಾತ್ರಗಳಲ್ಲಿದ್ದರು.

ಮೇಳದಲ್ಲಿ ಮಧುರದನಿಯ ಗಾಯಕ ಅಬ್ಬೂರು ವೆಂಕಟ ರಾಮ್ , ಹಾರ್ಮೋನಿಯಂ ಸತೀಶ್, ಮಂಜುನಾಥ್, ದ್ವಾರಕಾನಾಥ್ ಮುಂತಾದವರು ಹಾಡುಗಳಿಗೆ ಜೀವ ತುಂಬಲು ಸನ್ನದ್ಧರಾಗಿದ್ದರು.ಪ್ರೀತಿಯ ಗೆಳೆಯ ಎಂ.ಎನ್.ವ್ಯಾಸರಾವ್ ಸೊಗಸಾದ ಹಾಡುಗಳನ್ನು ಬರೆದುಕೊಟ್ಟಿದ್ದ ವಿಷಯ ಈಗಾಗಲೇ ಹೇಳಿದ್ದೇನಷ್ಟೇ. ಸಂಗೀತ ಸಂಯೋಜನೆ ಮಾಡಿಕೊಡುವುದಾಗಿ ಆಶ್ವಾಸನೆ ಕೊಟ್ಟಿದ್ದ ಕಾರಂತ ಮೇಷ್ಟ್ರಿಂದ ಬರುವ ಸಿಹಿ ಸುದ್ದಿಗಾಗಿ, ರಾಗ ಸಂಯೋಜನೆಗೊಂಡ ಹಾಡುಗಳ ಕ್ಯಾಸೆಟ್ ಗಾಗಿ ನಾವೆಲ್ಲರೂ ಕಾತರದಿಂದ ಕಾಯುತ್ತಿದ್ದೆವು.

ಎರಡು ಮೂರು ಬಾರಿ ನಾಟಕ ಶಾಲೆಗೆ ಫೋನ್ ಮಾಡಿದಾಗಲೂ ಮೇಷ್ಟ್ರು ಸಿಕ್ಕಿರಲಿಲ್ಲ. ಕೊಂಚ ತಡವಾಗಿಯಾದರೂ ಸರಿ,ಮೇಷ್ಟ್ರು ಕ್ಯಾಸೆಟ್ ಕಳಿಸಿಯೇ ಕಳಿಸುತ್ತಾರೆ ಎಂಬೊಂದು ದೃಢ ನಂಬಿಕೆಯಲ್ಲಿ ನಾವು ನಾಟಕದ ಪೋಸ್ಟರ್ ಸಿದ್ಧ ಪಡಿಸಿ “ಸಂಗೀತ: ಬಿ.ವಿ.ಕಾರಂತ” ಎಂದು ಅದರಲ್ಲಿ ನಮೂದಿಸಿ ಪ್ರಚಾರ ಶುರು ಮಾಡಿಯೇ ಬಿಟ್ಟೆವು. ನಾಟಕದ ಪೋಸ್ಟರ್ ಅನ್ನು ನಮ್ಮ ತಂಡದ ಕಲಾವಿದ ಮಿತ್ರ ತುಳಜಾರಾಂ ಭೂತೆ ಸಿದ್ಧ ಪಡಿಸಿದ್ದ. ಗಣಪತಿಯ ಮೂರ್ತಿ ಅಕ್ಷರಗಳ ನಡುವಿನಿಂದ ಉದ್ಭವಿಸಿಯೇ ಬರುತ್ತಿದೆಯೇನೋ ಎಂಬ ಭಾವನೆ ಬರುವ ರೀತಿಯಲ್ಲಿ ಅತ್ಯಂತ ಕಲಾತ್ಮಕವಾಗಿ, ಅರ್ಥಪೂರ್ಣವಾಗಿ ಪೋಸ್ಟರ್ ಅನ್ನು ಭೂತೆ ವಿನ್ಯಾಸಗೊಳಿಸಿದ್ದ. ‘ಉದ್ಭವ’ ತೆಳುಹಾಸ್ಯದ ಲೇಪವಿದ್ದ ವಿಡಂಬನಾತ್ಮಕ ನಾಟಕವಾದುದರಿಂದ ಜನಪ್ರಿಯವಾಗುವುದರಲ್ಲಿ ಸಂಶಯವೇ ಇರಲಿಲ್ಲ.