ನಮ್ಮ ಮೇಳದ ಹುಡುಗರಿಗಂತೂ ಖುಷಿಯೋ ಖುಷಿ! ಕಾರಂತರ ಸಂಗೀತ ಸಂಯೋಜನೆಯ ಹಾಡುಗಳನ್ನು ಹಾಡುವ ಸುವರ್ಣಾವಕಾಶ ದೊರೆತಿರುವುದೇನು ಸಾಧಾರಣ ಸಂಗತಿಯೇ! ಇದ್ದ ಕಡಿಮೆ ಸಮಯದಲ್ಲಿಯೇ ಸುಂದರರಾಜ್ ಹಾಗೂ ನಾಗಾಭರಣರ ಮೇಲ್ವಿಚಾರಣೆಯಲ್ಲಿ ನಮ್ಮ ಹುಡುಗರು ಹಾಡುಗಳನ್ನು ಸೊಗಸಾಗಿ ಕಲಿತುಕೊಂಡರು. ಮೇಷ್ಟ್ರಮನೆಯಿಂದ ಕಲಾಕ್ಷೇತ್ರಕ್ಕೆ ತಾಲೀಮಿಗೆ ಮರಳಿ ಬಂದ ತಕ್ಷಣ ನಾನು ಮೊಟ್ಟ ಮೊದಲು ಮಾಡಿದ ಕೆಲಸವೆಂದರೆ ಮರೆ ಮಾಡಿದ್ದ “ಸಂಗೀತ ನಿರ್ದೇಶನ—ಬಿ.ವಿ.ಕಾರಂತ” ಎಂಬ ಪೋಸ್ಟರ್ ನ ಬರಹ ಮತ್ತೆ ಕಾಣುವಂತೆ ಮಾಡಿದ್ದು. ಆದರೂ ಒಳಗೊಳಗೇ ಸಣ್ಣಗೆ ತಪ್ಪಿತಸ್ಥ ಭಾವನೆ ಕಾಡತೊಡಗಿತು: ನನಗಾಗಿ ಮೇಷ್ಟ್ರು ಇಷ್ಟು ಕಷ್ಟ ಪಟ್ಟುಕೊಂಡು ಬೆಂಗಳೂರಿಗೆ ಬಂದು ಹಾಡುಗಳಿಗೆ ಅದ್ಭುತವಾಗಿ ಸ್ವರ ಸಂಯೋಜನೆ ಮಾಡಿಕೊಟ್ಟಿದ್ದಾರೆ; ಇಂಥಾ ಮೇಷ್ಟ್ರ ಬಗ್ಗೆ ನಂಬಿಕೆ ಇಟ್ಟುಕೊಳ್ಳದೇ ಅನುಮಾನಿಸಿ ಪೋಸ್ಟರ್ ನಲ್ಲಿ ಅವರ ಹೆಸರನ್ನು ಮರೆಮಾಚಿಬಿಟ್ಟೆನಲ್ಲಾ ಎಂದು ಸಂಕಟವಾಗತೊಡಗಿತು.

ಹಿಂಸೆಯ ಸಂಕಲ್ಪ ಮಾತ್ರದಿಂದಲೇ ಪಡಬಾರದ ಪಾಡು ಪಟ್ಟ ಯಶೋಧರನ ಕಥೆಯೆಲ್ಲಾ ನೆನಪಿಗೆ ಬಂದು ಚುಚ್ಚತೊಡಗಿತು! ನನ್ನ ಬೇಗುದಿಯನ್ನು ಅರಿತ ನಳಿನಿ ಅಕ್ಕ ಹಾಗೂ ರಿಚಿ ನನಗೆಷ್ಟೆಷ್ಟೋ ಸಮಾಧಾನ ಮಾಡಲು ಯತ್ನಿಸಿದರು; “ನಿನ್ನ ಜಾಗದಲ್ಲಿ ಯಾರೇ ಇದ್ದರೂ ಇದಕ್ಕಿಂತ ಭಿನ್ನವಾಗೇನೂ ನಡೆದುಕೊಳ್ಳುತ್ತಿರಲಿಲ್ಲ.. ಕೊರಗಬೇಡ” ಎಂದೆಲ್ಲಾ ಸಮಜಾಯಿಷಿ ನೀಡಿದರು. ಆದರೂ ಆ ಗಿಲ್ಟ್ ನನ್ನಿಂದ ದೂರವಾಗಲಿಲ್ಲ. ಮುಂದಿನ ದಿನಗಳಲ್ಲಿ ನಾನು ದೆಹಲಿಗೆ ಹೋಗಿದ್ದಾಗ ಮೇಷ್ಟ್ರನ್ನು ಕಂಡು “ನಿಮ್ಮನ್ನು ಅನುಮಾನಿಸಿ ದೊಡ್ಡ ತಪ್ಪು ಮಾಡಿದ್ದೇನೆ.. ನನ್ನನ್ನು ಕ್ಷಮಿಸಿ” ಎಂದು ಕೇಳಿಕೊಂಡು, ಅವರು ನಕ್ಕು “ಪರವಾಗಿಲ್ಲ ಬಿಡಿ” ಎಂದು ನುಡಿದು ಬೆನ್ನು ತಟ್ಟಿದ ಮೇಲೇ ನನ್ನ ಮನಸ್ಸು ಹಗುರಾದದ್ದು. ಇರಲಿ..

ಕೇವಲ ಒಂದು ದಿನದಲ್ಲಿ ಹಾಡುಗಳನ್ನು ಸಿದ್ಧಪಡಿಸಿಕೊಂಡು ರಂಗದ ಮೇಲೆ ಹೋಗುತ್ತಿದ್ದೇವೆ;ಏನಾಗುತ್ತದೋ ಎಂಬೊಂದು ಸಣ್ಣ ಅಳುಕು ಕಾಡುತ್ತಿದ್ದರೂ ಉದ್ಭವ ನಾಟಕದ ಪ್ರಥಮ ಪ್ರದರ್ಶನಗಳು ಸೊಗಸಾಗಿ ಮೂಡಿಬಂದವು. ಶ್ರೀನಿವಾಸ ಮೇಷ್ಟ್ರು ರಾಘಣ್ಣನಾಗಿ ಮಿಂಚಿದರೆ ಉಳಿದೆಲ್ಲಾ ಕಲಾವಿದರೂ ತುಂಬು ಉತ್ಸಾಹದಿಂದ ಸೊಗಸಾಗಿ ಅಭಿನಯಿಸಿ ನಾಟಕದ ಪ್ರಚಂಡ ಯಶಸ್ಸಿಗೆ ಕಾರಣರಾದರು. ಕಾರಂತರ ವಿಭಿನ್ನ ಶೈಲಿಯ ಸಂಯೋಜನೆಯ ಹಾಡುಗಳೂ ಸಹಾ ಪ್ರೇಕ್ಷಕರ ಮನಸೆಳೆದು ಅವರೂ ಮೇಳದವರೊಂದಿಗೆ ಅಲ್ಲಲ್ಲಿ ದನಿ ಸೇರಿಸಿ ಸಂಭ್ರಮಿಸಿದರು.