ನಾನು ನಿರೀಕ್ಷಿಸಿದ್ದಂತೆಯೇ ಶಿಲ್ಪಿ ರಾಮಾಚಾರಿಗಳು, “ಇದು ಉದ್ಭವ ಮೂರ್ತಿಯಲ್ಲ..ನಾನು ಕೆತ್ತಿದ ಶಿಲ್ಪ” ಎಂದು ಅಲವತ್ತುಕೊಂಡರೂ ಅವರ ಕೂಗು ವ್ಯರ್ಥ ಪ್ರಲಾಪವಾಗಿಬಿಡುವ ದೃಶ್ಯ ತುಂಬಾ ಪರಿಣಾಮಕಾರಿಯಾಗಿ ಮೂಡಿಬಂದು ಸಾಧಾರಣ ರಾಜಕೀಯ ವಿಡಂಬನೆಯಾಗಿಬಿಡುವ ಅಪಾಯದಿಂದ ನಾಟಕವನ್ನು ಪಾರುಮಾಡಿತು ಎಂಬುದು ನನ್ನ ವೈಯಕ್ತಿಕ ನಂಬಿಕೆ. ಈ ಪಾತ್ರದಲ್ಲಿ ಪ್ರಾರಂಭದ ಪ್ರದರ್ಶನಗಳಲ್ಲಿ ಮೋಹನ ರಾವ್ ಅವರು, ನಂತರದ ಪ್ರದರ್ಶನಗಳಲ್ಲಿ ಸಾಯಿ ಪ್ರಕಾಶ್ ಅವರು ಪರಿಣಾಮಕಾರಿ ಅಭಿನಯ ನೀಡಿ ಮಿಂಚಿದರು.

ಆ ದಿನಗಳಲ್ಲಿ ‘ಉದ್ಭವ’ ನಾಟಕದ ಬಗ್ಗೆ ಬಂದ ಅನೇಕ ಪ್ರಶಂಸಾತ್ಮಕ ವಿಮರ್ಶೆಗಳಲ್ಲಿ ಒಂದೆರಡರ ಆಯ್ದ ಭಾಗಗಳನ್ನು ಇಲ್ಲಿ ಉದ್ಧರಿಸುತ್ತಿದ್ದೇನೆ:

“ನಾಟ್ಯದರ್ಪಣ ತಂಡ ಪ್ರದರ್ಶಿಸಿದ ‘ಉದ್ಭವ'(ಅಕ್ಟೋಬರ್ 5, 1980) ನಾಟಕದ ಆರಂಭದಲ್ಲಿ, ಎಂಥಾ ವಸ್ತುವನ್ನೂ ಎಂಥಾ ಜನರನ್ನೂ ತನ್ನ ಸ್ವಾರ್ಥಕ್ಕೆ ಉಪಯೋಗಿಸಿಕೊಳ್ಳುವ ಕುತಂತ್ರದ ಕಲೆಯನ್ನು ಕರಗತ ಮಾಡಿಕೊಂಡ ರಾಘಣ್ಣನ ಒಬ್ಬ ಚಮಚಾ ‘ಇದು ಒಂದು ರಸ್ತೆಯ ಕಥೆ’ ಎಂದು ಪರಿಚಯ ಮಾಡಿಕೊಡುತ್ತಾನೆ. ರಸ್ತೆಯ ಕಥೆ ಬೆಳೆದಂತೆ ಸ್ವಾರ್ಥ- ಮೌಢ್ಯಗಳು ಬಿಚ್ಚಿಕೊಳ್ಳುತ್ತಾ ಹೋಗುತ್ತವೆ. ಜನರ ಕುರುಡು ದೈವಭಕ್ತಿಯನ್ನು ತಮ್ಮ ಸ್ವಾರ್ಥಕ್ಕೆ ಉಪಯೋಗಿಸಿಕೊಳ್ಳುವ ಒಂದು ದೊಡ್ಡ ದಂಡೇ ಈ ರಸ್ತೆಯ ಇಕ್ಕಟ್ಟಿನಲ್ಲಿ ತುಂಬಿ ಹೋಗುತ್ತದೆ.  
ಬಿ.ವಿ.ವೈಕುಂಠರಾಜು ಅವರ ಉದ್ಭವ ಕಾದಂಬರಿಯ ಈ ವಸ್ತುವನ್ನು ನಿರ್ದೇಶಕ ಶ್ರೀನಿವಾಸ ಪ್ರಭು ಯಶಸ್ವಿಯಾಗಿ ರಂಗಕ್ಕೆ ಅಳವಡಿಸಿಕೊಂಡಿದ್ದಾರೆ.

ರುದ್ರ ಹಾಗೂ ನಂಜುಂಡ ಪಾತ್ರಗಳು ಕಥೆಯ ನಿರೂಪಣೆಗೆ ಸಹಾಯಕರಾಗಿದ್ದಾರೆ… ಹಾಡುಗಳು ರಂಜನೆಗೆ ಒದಗಿಬಂದವು. ಅವು ಅಣಕದ ಧಾಟಿಯಲ್ಲಿದ್ದುದು ಸೂಕ್ತವಾಗಿತ್ತು. ಕಾದಂಬರಿಯನ್ನು ನಾಟಕವಾಗಿಸಿಕೊಳ್ಳುವುದರಲ್ಲಿ ಮುಖ್ಯವಾಗಿ ಗಮನ ಸೆಳೆಯುವುದು ಪ್ರತಿಯೊಂದು ಪ್ರಕರಣದ ನಡುವಿನ ಘಟನೆಗಳನ್ನು ಕ್ಷಿಪ್ರಗತಿಯಲ್ಲಿ ನಿರೂಪಿಸುವುದಕ್ಕೆ ಗುಂಪನ್ನು ಬಳಸಿಕೊಳ್ಳುವ ಕ್ರಮ. ಉದ್ದಕ್ಕೂ ಈ ಗುಂಪಿನ ದಕ್ಷ ಬಳಕೆಯಿಂದಾಗಿ ಒಂದು ಬಗೆಯ ವ್ಯಂಗ್ಯ, ರಾಜಕೀಯ ಅಣಕ, ನವುರಾದ ಹಾಸ್ಯಗಳೆಲ್ಲವನ್ನೂ ಮೂಡಿಸುವುದು ಸಾಧ್ಯವಾಯಿತು.”(ಪ್ರಜಾವಾಣಿ)

ಬೆಳಗಾವಿ ನಾಟಕೋತ್ಸವದಲ್ಲಿ ‘ಉದ್ಭವ’ ಪ್ರದರ್ಶನಗೊಂಡಾಗ ಬಂದ ವಿಮರ್ಶೆಯ ಭಾಗಗಳು:

“ಬೆಂಗಳೂರಿನ ನಾಟ್ಯದರ್ಪಣ ತಂಡ ಅಭಿನಯಿಸಿದ ‘ಉದ್ಭವ’ ನಾಟಕ ಇಡೀ ನಾಟಕೋತ್ಸವದಲ್ಲೇ ಅತ್ಯಂತ ಯಶಸ್ವೀ ಪ್ರದರ್ಶನವಾಗಿತ್ತು…ತಾಪತ್ರಯಗಳಿಂದ ಬಳಲುತ್ತಿದ್ದ ಬುದ್ಧಿವಂತನೊಬ್ಬ ನಗರದ ಕಿರಿದಾದ ರಸ್ತೆಯೊಂದನ್ನು ವಿಸ್ತರಿಸುವ ಹಂಚಿಕೆ ಹೂಡಿ ಅದರಿಂದ ಸ್ಥಾನಮಾನ ಪ್ರತಿಷ್ಠೆ ಗಳಿಸುವ ವಸ್ತುವಿರುವ ನಾಟಕ ನಾನಾಬಗೆಯ ತಂತ್ರ ಪ್ರತಿತಂತ್ರಗಳ ವ್ಯವಸ್ಥಿತ ಲೆಕ್ಕಾಚಾರದಲ್ಲಿ ಪ್ರೇಕ್ಷಕರಿಗೆ ಕಚಗುಳಿ ಇಡುತ್ತಿತ್ತು. ಗಣೇಶನ ಮೂರ್ತಿಯ ಉದ್ಭವ, ಚುನಾವಣೆಯ ಅಬ್ಬರ, ತಿರುಮಂತ್ರ ಪ್ರಕರಣ ಮೊದಲಾದುವೆಲ್ಲಾ ಸಂಗೀತ ಹಾಡುಗಳ (ಬಿ.ವಿ.ಕಾರಂತ/ಎಂ.ಎನ್.ವ್ಯಾಸರಾವ್) ಸುಸಂಬದ್ಧ ಸಂಯೋಜನೆಯಿಂದ ಪ್ರೇಕ್ಷಕರನ್ನು ಹುಚ್ಚೆಬ್ಬಿಸುವಂತೆ ಮಾಡಿದವು. ಶ್ರೀನಿವಾಸ ಮೇಷ್ಟ್ರು, ರಿಚರ್ಡ್ ಜಿ ಲೂಯಿಸ್, ಎಲ್.ಎಸ್.ಸುಧೀಂದ್ರ ಒಳ್ಳೆಯ ಅಭಿನಯದಿಂದ ಪ್ರದರ್ಶನಕ್ಕೆ ಮೆರುಗು ನೀಡಿದರು.”