**ಸಂಸತ್ತಿನ ಮುಂದೆ ತುಳುವರ ಶಕ್ತಿ ಪ್ರದರ್ಶನ**

ತುಳು ಭಾಷೆಯನ್ನು ಸಂವಿಧಾನದ ಎಂಟನೇ ಪರಿಚ್ಛೇದಕ್ಕೆ ಸೇರಿಸುವ ವಿಚಾರದಲ್ಲಿ ಹತ್ತಾರು ದಿಕ್ಕಿನಲ್ಲಿ ಏಕಕಾಲದಲ್ಲಿ ಪ್ರಯತ್ನ ನಡೆಸುವುದು, ಕೇಂದ್ರ ಮತ್ತು ರಾಜ್ಯ ಸರಕಾರಗಳ ಮೇಲೆ ಕಾನೂನು ವಿಧಾನ ಮೂಲಕ ಒತ್ತಡ ಹೇರುವುದರ ಜತೆಗೆ ದಿಲ್ಲಿಯ ಸಂಸತ್ತು ಭವನದ ಮುಂದೆ ಸಾವಿರಾರು ಸಂಖ್ಯೆಯಲ್ಲಿ ತುಳುವರು ಪ್ರತಿಭಟನಾ ಪ್ರದರ್ಶನ ಮಾಡುವುದು. ತುಳುವರ ಕೂಗು ಕೇಂದ್ರ ಸರಕಾರದ ಅಂಗಳಕ್ಕೆ ಮುಟ್ಟುವಂತೆ ಮಾಡುವುದು..  
  
ಇದು ವಿಶ್ವ ತುಳುವೆರೆ ಪರ್ಬದ ಎರಡನೇ ದಿನವಾದ ಶನಿವಾರ ಡಾ.ವೆಂಕಟರಾಜ ಪುಣಿಂಚಿತ್ತಾಯ ಚಾವಡಿಯಲ್ಲಿ ನಡೆದ ಕೂಟಕಲ(ಸಂವಾದ)ದಲ್ಲಿ ಮೂಡಿಬಂದ ನಿರ್ಣಯ. ಎಣ್ಮನೇ ಪರಿಚ್ಛೇದೊಗು ತುಳು ಸೇರಿಗೆ’ ಎಂಬ ವಿಷಯದಲ್ಲಿ ಡಾ.ಬಿ.ಎ.ವಿವೇಕ ರೈ ಅವರ ಅಧ್ಯಕ್ಷತೆಯಲ್ಲಿ ನಡೆದ ಸಂವಾದ ಕಾರ್ಯಕ್ರಮದಲ್ಲಿ ಹತ್ತಾರು ವಿದ್ವಾಂಸರು ತಮ್ಮ ಅನಿಸಿಕೆ ವ್ಯಕ್ತಪಡಿಸಿದರು.  
  
ಕೇವಲ ಒಂದು ಮಾರ್ಗದಲ್ಲಿ ಪ್ರಯತ್ನ ನಡೆದರೆ ಸಾಲದು, ಹತ್ತಾರು ಮಾರ್ಗದಲ್ಲಿ ಏಕ ಕಾಲದಲ್ಲಿ ಯತ್ನಗಳು ಮುಂದುವರಿಯಬೇಕು. ಎಂಟನೇ ಪರಿಚ್ಛೇದದಲ್ಲಿ ಸ್ಥಾನ ಪಡೆಯಲು ಹೋರಾಡುತ್ತಿರುವ 38 ಭಾಷೆಗಳ ಪೈಕಿ ನಾಲ್ಕು ಭಾಷೆಗಳು(ರಾಜಸ್ತಾನಿ, ಭೋಜ್‌ಪುರಿ, ಖಾಶಿ, ಗುಜ್ಜಾರಿ) ರಾಜಕೀಯವಾಗಿ ಪ್ರಬಲವಾಗಿದ್ದು, ಅವುಗಳ ಜತೆಗೆ ತುಳುವರು ಸೇರಿಕೊಂಡು ವ್ಯೆಹಾತ್ಮಕ ಕಾರ್ಯತಂತ್ರ ರೂಪಿಸಬೇಕು ಎಂದು ಡಾ.ಬಿ.ಎ.ವಿವೇಕ ರೈ ಆಗ್ರಹಿಸಿದರು.  
  
ಇದನ್ನು ಬೆಂಬಲಿಸಿದ ತುಳು ಅಕಾಡೆಮಿ ಮಾಜಿ ಅಧ್ಯಕ್ಷ ಸೀತಾರಾಮ ಕುಲಾಲ್, ನಾವೆಲ್ಲರೂ ಹೆಚ್ಚಿನ ಸಂಖ್ಯೆಯಲ್ಲಿ ದಿಲ್ಲಿಗೆ ತೆರಳಿ ಸಂಸತ್ತಿನ ಎದುರು ಧರಣಿ ಕೂರೋಣ. ಸಾವಿರ ಸಾವಿರ ಸಂಖ್ಯೆಯಲ್ಲಿ ತುಳುವರ ಕೂಗು ಕೇಂದ್ರ ಸರಕಾರದ ಕದ ತಟ್ಟಲಿ ಎಂದರು. ಸಭಾಧ್ಯಕ್ಷರು ಈ ಅಭಿಪ್ರಾಯವನ್ನು ಬೆಂಬಲಿಸುತ್ತಿದ್ದಂತೆ ಇಡೀ ಸಭೆ ಚಪ್ಪಾಳೆ ತಟ್ಟುವ ಮೂಲಕ ಬೆಂಬಲಿಸಿತು.  
  
**ಕೋರ್ಟಿಗೆ ಹೋಗಬೇಡಿ ಪ್ಲೀಸ್**  
  
ತುಳು ಭಾಷೆಗೆ ಸಾಂವಿಧಾನಿಕ ಮಾನ್ಯತೆ ನೀಡುವಂತೆ ಕೋರಿ ಸುಪ್ರೀಂ ಕೋರ್ಟ್‌ನಲ್ಲಿ ಸಾರ್ವಜನಿಕ ಹಿತಾಸಕ್ತಿಯ ದಾವೆ ಹೂಡಲು ಸಿದ್ಧತೆ ಮಾಡಿಕೊಂಡಿರುವುದಾಗಿ ಪೂನಾದಲ್ಲಿರುವ ವಕೀಲ ಅಪ್ಪು ಟಿ. ಮೂಲ್ಯ ಘೋಷಿಸಿದರು. ಈಗಾಗಲೇ ನಾನು ಈ ನಿಟ್ಟಿನಲ್ಲಿ ಪ್ರಧಾನಮಂತ್ರಿಗಳಿಗೆ ಒಂದು ಮನವಿಪತ್ರ ಕಳುಹಿಸಿದ್ದೇನೆ. ಅದಕ್ಕಿನ್ನೂ ಸ್ವೀಕತಿ ಸಿಕ್ಕಿಲ್ಲ ಎಂದವರು ಹೇಳಿದರು. ನಾನು ಅಫಿದವಿತ್ ಒಂದನ್ನು ತಂದಿದ್ದು, ಇದಕ್ಕೆ ತುಳುವರು ಹೆಚ್ಚಿನ ಸಂಖ್ಯೆಯಲ್ಲಿ ಸಹಿ ಹಾಕಬೇಕೆಂದು ಅವರು ವಿನಂತಿಸಿದರು.  
  
ಅಪ್ಪು ಮೂಲ್ಯದ ಉಮೇದನ್ನು ಕೊಂಡಾಡಿದ ಸಭಾಧ್ಯಕ್ಷರು, ಕೋರ್ಟಿಗೆ ಹೋದರೆ ಅಲ್ಲಿ ದಶಕಗಳ ಕಾಲ ವ್ಯಾಜ್ಯ ಮುಂದುವರಿಯುವ ಅಪಾಯವಿದೆ. ಒಂದುವೇಳೆ ರಾಜತಾಂತ್ರಿಕ ಯತ್ನಗಳ ಮೂಲಕ ನಮ್ಮ ಉದ್ದೇಶ ಈಡೇರುವುದಿದ್ದರೂ ನ್ಯಾಯಾಂಗ ವಿಳಂಬತೆಯು ನಮಗೆ ಅಡ್ಡಿಯಾಗುವ ಅಪಾಯವಿದೆ. ಹೀಗಾಗಿ ಈಗ ನ್ಯಾಯಾಲಯದ ಕದ ತಟ್ಟುವ ಅಪಾಯ ಬೇಡ ಎಂದು ವಿನಂತಿಸಿದರು.

**ತುಳು ರಾಜ್ಯ ಕೇಳೋದು ಬೇಡ:**  
  
ತುಳು ಭಾಷಾ ಮಾನ್ಯತೆಗಾಗಿಯೇ ವರ್ಷಾಂತರಗಳಿಂದ ಬೇಡುತ್ತಿದ್ದೇವೆ. ಇದು ನಮ್ಮ ದೌರ್ಬಲ್ಯ ಎಂದಾಗುವುದು ಬೇಡ. ತುಳುವರಿಗೆ ಸ್ವತಂತ್ರ ರಾಜ್ಯ ಕೇಳುವ ಹಕ್ಕು ಇದೆ. ಇದನ್ನು ಚಲಾಯಿಸೋಣ ಎಂದು ಹಿರಿಯ ವಿದ್ವಾಂಸ ಕುದ್ಕಾಡಿ ವಿಶ್ವನಾಥ ರೈ ಒತ್ತಾಯಿಸಿದರು. ಈ ಅಭಿಪ್ರಾಯಕ್ಕೆ ಸಭೆಯಲ್ಲಿ ವಿರೋಧ ಕೇಳಿಬಂತು. ತುಳು ಭಾಷೆಯ ಮಾನ್ಯತೆ ಕೇಳುವಾಗಲೇ ಕನ್ನಡಿಗರಿಗೆ ನಮ್ಮ ಮೇಲೆ ಅಪನಂಬಿಕೆ ಮೂಡಿದೆ. ಎಲ್ಲಿ ಕನ್ನಡದ ಅಸ್ಮಿತೆಗೆ ಧಕ್ಕೆಯಾದೀತೋ ಎಂಬ ಭಯ ಅವರಿಗಿದೆ. ತುಳು ಅಕಾಡೆಮಿ ರಚಿಸುವಾಗಲೂ ಇದೇ ಸ್ಥಿತಿ ಇತ್ತು ತುಳು ಮಾನ್ಯತೆ ಸಂಪಾದಿಸಲು ಎಲ್ಲ ಕನ್ನಡಿಗರ, ಕನ್ನಡಿಗ ಶಾಸಕರ ನೆರವು ಯಾಚಿಸೋಣ. ಇಡೀ ಕರ್ನಾಟಕ ಒಂದಾಗಿ ತುಳುವಿಗೆ ಮಾನ್ಯತೆ ಪಡೆಯೋಣ. ಹೀಗಿರುವಾಗ ತುಳು ರಾಜ್ಯ ಕೇಳುವ ಕೆಲಸ ಬೇಡ ಎಂಬ ಮನವಿ ಹಲವು ವಿದ್ವಾಂಸರಿಂದ ಕೇಳಿ ಬಂತು.  
  
ರಾಜ್ಯ ಮತ್ತು ಕೇಂದ್ರ ಸರಕಾರದ ಮೇಲೆ ಒತ್ತಡ ತರುವ ನಿಟ್ಟಿನಲ್ಲಿ ನಮ್ಮ ಜನಪ್ರತಿನಿಧಿಗಳಿಗೆ ಸೂಕ್ತ ಮಾರ್ಗದರ್ಶನ ಮಾಡುವ ಕೆಲಸವನ್ನು ತುಳು ವಿದ್ವಾಂಸರು ಮಾಡಬೇಕಾಗಿದೆ ಎಂದು ಮಂಗಳೂರು ವಿವಿ ಕನ್ನಡ ವಿಭಾಗ ಮುಖ್ಯಸ್ಥ ಚಿನ್ನಪ್ಪ ಗೌಡ ಸೂಚಿಸಿದರು. ಒಬ್ಬ ಶಾಸಕನಾಗಿ ತುಳು ಮಾನ್ಯತೆಗೆ ಎಲ್ಲ ರೀತಿಯ ಹೋರಾಟ ಮಾಡುವುದಾಗಿ ವಿಧಾನಪರಿಷತ್ ಸದಸ್ಯ ಐವನ್ ಡಿಸೋಜಾ ಭರವಸೆ ನೀಡಿದರು.\*

**11 ಕೋಡ್ ಬಳಸಿ ತುಳುವರೆಂದು ದಾಖಲಿಸಿ**  
  
ಈ ಮೊದಲಿನ ಜನಗಣತಿಗಳ ಸಂದರ್ಭ ತುಳುವರು ತಮ್ಮ ಮಾತಭಾಷೆ ಅಂಕಣ ಸರಿಯಾಗಿ ಭರ್ತಿ ಮಾಡದೇ ಇರುವ ಕಾರಣ ನೈಜ ತುಳುವರ ಸಂಖ್ಯೆ ಸರಕಾರಕ್ಕೆ ಗೊತ್ತಾಗಿಲ್ಲ. 2001ರ ಜನಗಣತಿ ಪ್ರಕಾರ ತುಳುವರ ಸಂಖ್ಯೆ 18 ಲಕ್ಷವಾದರೆ, 2011ರ ಜನಗಣತಿ ಪ್ರಕಾರ ಇದು 30 ಲಕ್ಷ ಮಾತ್ರ. ಆದರೆ ವಿಶ್ವದಲ್ಲಿ ತುಳುವರ ಸಂಖ್ಯೆ ಒಂದು ಕೋಟಿ ಮೀರಿದೆ ಎಂದು ನಂಬಲಾಗಿದೆ. ಹಾಗಾದರೆ ನಿಖರ ಸಂಖ್ಯೆ ತಿಳಿಯುವುದು ಹೇಗೆ ಎಂಬ ವಿಚಾರ ಸಂವಾದದಲ್ಲಿ ಚರ್ಚೆಗೆ ಬಂತು. ಎನ್‌ಜಿಓಗಳು ಪ್ರತೀ ಗ್ರಾಮದಲ್ಲಿ ಈ ಕೆಲಸ ಮಾಡಬೇಕು. ತುಳು ಅಕಾಡೆಮಿ ಇದರ ನೇತತ್ವ ವಹಿಸಿಕೊಂಡರೆ ಈ ವರದಿಯನ್ನು ಸರಕಾರ ನಂಬುತ್ತದೆ ಎಂದು ಡಾ.ಬಿ.ಎ.ವಿವೇಕ ರೈ ಸಲಹೆ ನೀಡಿದರು. ವಿದೇಶದಲ್ಲಿರುವ ತುಳುವರ ಸಂಖ್ಯೆಯನ್ನು ಅಲ್ಲಿನ ತುಳು ಸಂಘಟನೆಗಳು ಒಟ್ಟಾಗಿ ಸಂಗ್ರಹಿಸಬೇಕು ಎಂದು ಡಾ.ವಾಮನ ನಂದಾವರ ಸಲಹೆ ನೀಡಿದರು. ಈ ಸಂದರ್ಭ ಪುರುಷೋತ್ತಮ ಪೂಜಾರಿ ಅವರು ಸಕಾಲಿಕ ಸಲಹೆಯೊಂದನ್ನು ನೀಡಿದರು. ಮುಂದಿನ ತಿಂಗಳು ಹಿಂದುಳಿದ ವರ್ಗಗಳ ಆಯೋಗದಿಂದ ರಾಜ್ಯದಲ್ಲಿ ಶೈಕ್ಷಣಿಕ ಮತ್ತು ಸಾಮಾಜಿಕ ಸಮೀಕ್ಷೆ ನಡೆಯಲಿದೆ. ಇದರಲ್ಲಿ ಭಾಷಾ ಅಂಕಣವಿದೆ. ಆದರೆ ಇದರಲ್ಲಿ ತುಳುವಿಗೆ ಕೋಡ್ ಕೊಟ್ಟಿರಲಿಲ್ಲ. ಇದನ್ನು ಗಮನಿಸಿದ ನಾನು ಸರಕಾರಕ್ಕೆ ಬರೆದು ವಿನಂತಿಸಿಕೊಂಡಿದ್ದೆ. ಅದಕ್ಕೀಗ ಜಯ ಸಿಕ್ಕಿದೆ. ಸರಕಾರ ತುಳುವಿಗೆ 11 ಸಂಖ್ಯೆಯ ಕೋಡ್ ನೀಡಿದೆ. ಸಮೀಕ್ಷೆಕಾರರು ಮನೆ ಮನೆಗೆ ಬಂದಾಗ ತುಳುವರು ಈ ಅಂಕಣ ಗುರುತು ಮಾಡಿದರೆ ತುಳುವರ ನೈಜ ಸಂಖ್ಯೆ ಗೊತ್ತಾಗುತ್ತದೆ ಎಂದರು.

ತುಳುವನ್ನು ಎಂಟನೇ ಪರಿಚ್ಛೇದಕ್ಕೆ ಸೇರಿಸುವುದಕ್ಕೂ, ತುಳುವನ್ನು ಅಧಿಕತ ಭಾಷೆ ಎಂದು ಕರ್ನಾಟಕ ಸರಕಾರ ಘೋಷಿಸುವುದಕ್ಕೂ ಸಂಬಂಧವಿಲ್ಲ. ಎರಡೂ ಕೆಲಸಗಳು ಬೇರೆ ಬೇರೆ. ಆದ್ದರಿಂದ ಕೇಂದ್ರ ಸರಕಾರ 8ನೇ ಪರಿಚ್ಛೇದಕ್ಕೆ ತುಳುವನ್ನು ಸೇರಿಸುವವರೆಗೆ ರಾಜ್ಯ ಸರಕಾರ ಕಾಯಬಾರದು. ಅಸೆಂಬ್ಲಿಯಲ್ಲಿ ತೀರ್ಮಾನ ಕೈಗೊಂಡು ಕರ್ನಾಟಕದ ಅಧಿಕತ ಭಾಷೆಯಾಗಿ ತುಳುವನ್ನು ಘೋಷಿಸಬೇಕು.