**ನಂಬಿಕೆ ವರ್ಗೀಕರಿಸಿ, ಮೂಢನಂಬಿಕೆ ನಿರ್ಧರಿಸಿ: ವಿವೇಕ ರೈ**

ಪ್ರತಿ ಧರ್ಮದಲ್ಲೂ ನಂಬಿಕೆಗಳಿವೆ. ಮೂಢನಂಬಿಕೆಗಳೂ ಇವೆ. ಇದರಲ್ಲಿ ನಂಬಿಕೆ ಯಾವುದು, ಮೂಢನಂಬಿಕೆ ಯಾವುದು ಎಂಬುದನ್ನು ಕೂತಲ್ಲೇ ನಿರ್ಧರಿಸಲು ಅಸಾಧ್ಯ. ಪ್ರಾದೇಶಿಕವಾರು ಅಧ್ಯಯನ ಮಂಡಳಿ ರಚಿಸಿ ನಂಬಿಕೆಗಳ ವರ್ಗೀಕರಣ ಮಾಡಬೇಕು. ಆಯಾ ಪ್ರದೇಶದ ಸಾಂಸ್ಕೃತಿಕ ಪರಂಪರೆಯನ್ನು ಹಿನ್ನೆಲೆಯಲ್ಲಿ ಇಟ್ಟುಕೊಂಡು ಈ ವರ್ಗೀಕರಣ ನಡೆಯಬೇಕು. ಇದಾದ ಬಳಿಕ ಅಮಾನವೀಯ ಮೂಢನಂಬಿಕೆಗಳನ್ನು ನಿಷೇಧಿಸಲು ಸರಕಾರ ಕ್ರಮ ಕೈಗೊಳ್ಳಬೇಕು. ಇದು ಆಳ್ವಾಸ್ ವಿಶ್ವ ನುಡಿಸಿರಿ ವಿರಾಸತ್‌ನ ಸರ್ವಾಧ್ಯಕ್ಷ ಡಾ. ಬಿ.ಎ. ವಿವೇಕ ರೈ ಅವರ ನೇರ ನುಡಿ. ಸಮ್ಮೇಳನದ ಎರಡನೇ ದಿನವಾದ ಶುಕ್ರವಾರ ಮುಂಜಾನೆ ನಡೆದ ಅಧ್ಯಕ್ಷರೊಂದಿಗಿನ ಸಂವಾದ ಕಾರ್ಯಕ್ರಮದಲ್ಲಿ ಅವರು ತಮ್ಮ ಮನದಾಳದ ಅನಿಸಿಕೆಗಳನ್ನು ಮುಕ್ತವಾಗಿ ಹಂಚಿಕೊಂಡರು.

ಮೂಢನಂಬಿಕೆಯನ್ನು ಸರ್ವಥಾ ಒಪ್ಪಲು ಸಾಧ್ಯವಿಲ್ಲ. ಇಂಥ ಮೂಢನಂಬಿಕೆಗಳು ಎಲ್ಲ ಧರ್ಮಗಳಲ್ಲೂ ಇವೆ. ನಂಬಿಕೆ ಹೆಸರಿನಲ್ಲಿ ಮಹಿಳೆಯರು, ದಲಿತರ ಮೇಲೆ ದೌರ್ಜನ್ಯಗಳಾಗುತ್ತಿವೆ. ಇವೆಲ್ಲವನ್ನೂ ನಿಷೇಧಿಸುವ ಮುನ್ನ ನಂಬಿಕೆಗಳ ವರ್ಗೀಕರಣ ನಡೆದು ಆಯಾ ಪ್ರದೇಶಕ್ಕೆ ತಕ್ಕಂತೆ ಮೂಢನಂಬಿಕೆಗಳ ಪಟ್ಟಿ ನಡೆಯಬೇಕು ಎಂದವರು ನುಡಿದರು. ಈ ವಿಚಾರನ್ನು ಬೌದ್ಧಿಕ ಜಗಳಕ್ಕೆ ಬಳಸಿಕೊಳ್ಳದೆ, ಮಾನವೀಯ ದೃಷ್ಟಿಯಿಂದ ನೋಡಬೇಕೆಂದು ಅವರು ಮನವಿ ಮಾಡಿದರು.  
  
ಪ್ರಶ್ನೆಯೊಂದಕ್ಕೆ ಉತ್ತರಿಸಿದ ಅವರು, ಮಹಿಳಾ ದೌರ್ಜನ್ಯ ಎಂಬುದು ಅದರ ಬಗೆಗಿನ ಜಾಗತಿ, ನಿರ್ವಹಣೆ ಮತ್ತು ಕಾನೂನಿನ ಪ್ರಶ್ನೆಯಾಗಿದೆ. ಇತ್ತೀಚೆಗೆ ನ್ಯಾಯಾಲಯಗಳು ಮಹಿಳಾ ದೌರ್ಜನ್ಯ ವಿಚಾರದಲ್ಲಿ ಹೆಚ್ಚು ಕ್ರಿಯಾಶೀಲವಾಗಿದ್ದರೂ, ಪೊಲೀಸ್ ವ್ಯವಸ್ಥೆ ಸಾಕಷ್ಟು ಕ್ರಿಯಾಶೀಲವಾಗಿಲ್ಲ. ಇವತ್ತು ಭ್ರಷ್ಟಾಚಾರ ನಿಗ್ರಹಕ್ಕೆ ಲೋಕಾಯುಕ್ತ, ಲೋಕಪಾಲ್ ಇರುವಂತೆ ಮಹಿಳಾ ದೌರ್ಜನ್ಯ ಪ್ರಕರಣಗಳನ್ನು ನಿರ್ವಹಿಸಲು ಪ್ರತ್ಯೇಕ ವ್ಯವಸ್ಥೆ ಇರಬೇಕು. ಇದರಲ್ಲಿ ಮಹಿಳಾ ಪೊಲೀಸ್, ಮಹಿಳಾ ಲಾಯರ್, ಮಹಿಳಾ ಸಂಘಟನೆಗಳ ಪಾಲುದಾರಿಕೆ ಇರಬೇಕು. ಇಂಥದೊಂದು ವ್ಯವಸ್ಥೆ ಇದ್ದರೆ ಜನರಿಗೆ ಭಯ ಇರುತ್ತದೆ ಎಂದು ವಿಶ್ಲೇಷಿಸಿದರು.  
  
ಶಾಸ್ತ್ರೀಯ ಭಾಷೆ ಎಂಬ ಕಲ್ಪನೆಯೇ ಅಸ್ಪಷ್ಟ. ಇವತ್ತು ಈ ನಿಟ್ಟಿನಲ್ಲಿ ತಮಿಳಿನಲ್ಲಿ ಅದ್ಭುತ ಕೆಲಸಗಳಾಗಿವೆ. ಆದರೆ ಕನ್ನಡಕ್ಕೆ ಸಂಬಂಧಿಸಿ ಏನೇನೂ ಸಾಲದು. ಕನ್ನಡದ ಪ್ರಾಚೀನ ಮಹಾಕಾವ್ಯಗಳಲ್ಲಿ ಜಾಗತಿಕ ವೌಲ್ಯವಿದೆ. ಇದನ್ನು ಜಗತ್ತಿಗೆ ತಿಳಿಸುವ ಕೆಲಸವಾಗಬೇಕು. ತಮಿಳರು ಸಂಗಂ ಸಾಹಿತ್ಯದ ಬಗ್ಗೆ ಈಗಲೂ ಮಾತನಾಡುತ್ತಾರೆ. ನಾವು ಪಂಪನ ಬಗ್ಗೆ ಮಾನಾಡುತ್ತಲೇ ಇಲ್ಲ ಎಂದು ರೈ ಖೇದ ವ್ಯಕ್ತಪಡಿಸಿದರು.  
  
ಇಂಗ್ಲಿಷ್ ಪ್ರಭಾವದ ಬಗ್ಗೆ ಕೇಳಿ ಬಂದ ಪ್ರಶ್ನೆಗೆ ವಿವೇಕ ರೈ ಉತ್ತರಿಸಿದ್ದು ಹೀಗೆ-ಇಂಗ್ಲಿಷ್‌ನಲ್ಲಿ ಓದಿದರೆ ಮಾತ್ರ ಜ್ಞಾನಿಯಾಗ್ತೀನಿ ಅನ್ನೋ ಭ್ರಮೆ ಬೇಡ. ಜರ್ಮನಿಯಲ್ಲಿ ಒಂದು ಶೇಕಡ ಕೂಡಾ ಇಂಗ್ಲೀಷ್ ಇಲ್ಲ. ಫಿಲಿಪ್ಪೀನ್ಸ್‌ನಲ್ಲಿ ಇಂಗ್ಲಿಷ್ ಪ್ರಮಾಣ ಕೇವಲ 0.5 ಶೇಕಡಾ. ಸರಕಾರದಲ್ಲಿ ಇರುವವರೇ ಇಂಗ್ಲೀಷ್ ಮೀಡಿಯಂ ಶಾಲೆ ನಡೆಸುತ್ತಿರುವುದು ಇಂದಿನ ಸಮಸ್ಯೆಗೆ ಕಾರಣ. ಇದು ಕೇವಲ ಭಾಷಾ ಮಾಧ್ಯಮದ ಪ್ರಶ್ನೆಯೂ ಅಲ್ಲ. ಸರಕಾರಿ ಮತ್ತು ಖಾಸಗಿ ರಂಗದಲ್ಲಿ ಸಮಾನ ಶಿಕ್ಷಣ ಸಿಗಬೇಕು ಎಂದರು.  
  
ಪ್ರತಿಯೊಂದು ವಿಚಾರದಲ್ಲೂ ಜಾಗತೀಕರಣದ ಭೀತಿ ಬೇಡ. ನಮ್ಮ ನಮ್ಮ ಹಳ್ಳಿಯ ವಸ್ತುಗಳಿಗೆ ನಾವೇ ನಮ್ಮಲ್ಲೇ ಮಾರುಕಟ್ಟೆ ಸಷ್ಟಿಸೋಣ. ಆಗ ಪ್ರಾದೇಶಿಕತೆ ಉಳಿಯುತ್ತದೆ ಎಂದು ಹೇಳಿದ ಅವರು, ಕರ್ನಾಟಕ ಸರಕಾರ ನಮ್ಮ ಗಡಿರಾಜ್ಯಗಳ ಜತೆ ಸಂವಹನ ಏರ್ಪಡಿಸಿ, ಅಲ್ಲಿನ ಗಡಿನಾಡ ಕನ್ನಡಿಗರ ಹಿತಾಸಕ್ತಿ ರಕ್ಷಣೆಗೆ ಗಮನ ಹರಿಸುವಂತೆ ಮಾಡಬೇಕೆಂದರು.  
  
**ಅಡುಗೆಗೆ ಇವರು ಉಪ್ಪು, ಮೆಣಸು ಹಾಕಲ್ಲ..!:**ಈ ಟಿ.ವಿ. ಕಾರ್ಯಕ್ರಮಗಳಲ್ಲಿ ಅಡುಗೆ ಕಾರ್ಯಕ್ರಮ ಬರ್ತದೆ ನೋಡಿ. ಅವರು ಅಲ್ಲಿ ಅಡುಗೆಗೆ ಉಪ್ಪು ಹಾಕಲ್ಲ, ಮೆಣಸು ಹಾಕಲ್ಲ. ಅವರು ಬರೀ ಸಾಲ್ಟ್, ಚಿಲ್ಲಿ ಹಾಕ್ತಾರೆ. ಕರಿಯೋದಿಲ್ಲ, ಫ್ರೆ ಮಾಡ್ತಾರೆ. ಈ ರೀತಿ ಕನ್ನಡವನ್ನು ಕೊಲ್ತಾ ಹೋದ್ರೆ ಹೇಗೆ? ಕನ್ನಡದ ಅಡುಗೆ ಬೇಕು, ಕನ್ನಡದ ಶಬ್ದ ಬೇಡ ಅಂದ್ರೆ ಹೇಗೆ? ದಯವಿಟ್ಟು ಶುದ್ಧ ಕನ್ನಡ ಬಳಸಿ ನೋಡಿ. ಖಂಡಿತಾ ಬದಲಾವಣೆ ಉಂಟಾಗುತ್ತದೆ ಎಂಬುದು ವಿವೇಕ ರೆ ಕಳಕಳಿಯಾಗಿತ್ತು. ಕನ್ನಡ ಮುಂದಿನ ಐವತ್ತು ವರ್ಷಗಳಲ್ಲಿ ಸಾಯುತ್ತದೆ ಎಂಬ ಆತಂಕಕ್ಕೆ ಉತ್ತರಿಸಿದ ಅವರು, ಕನ್ನಡ ಖಂಡಿತಾ ಸಾಯೋದಿಲ್ಲ. ಆದ್ರೆ ಬದಲಾಗ್ತದೆ ಎಂದರು.  
  
**ಸಾರೋಟು ಏರೋ ಯೋಗ್ಯತೆ ಇಲ್ಲ..!:** ಸಮ್ಮೇಳಾಧ್ಯಕ್ಷರಾಗಿ ನೀವ್ಯಾಕೆ ಈ ಬಾರಿ ಸಾರೋಟು ಏರಿಲ್ಲ ಎಂಬ ಪ್ರಶ್ನೆ ಪ್ರೇಕ್ಷಕವರ್ಗದಿಂದ ಕೇಳಿ ಬಂತು. ಅದಕ್ಕೆ ವಿವೇಕ ರೆ ಉತ್ತರ ನೀಡಿದ್ದು ಹೀಗೆ-’’ನಾನು ಸಾರೋಟು ಏರಿಲ್ಲ ಯಾಕೆಂದ್ರೆ ಅಷ್ಟು ದೊಡ್ಡ ಯೋಗ್ಯತೆ ನನಗಿಲ್ಲ. ನಾನು ಮತ್ತು ನೀವು ಇಬ್ರೂ ನೆಲದ ಮೇಲಿದ್ದರೆ ಸಮಾನ ಸಂವಹನ ಸಾಧ್ಯ. ನಾನು ಮೇಲಿದ್ದೇನೆ ಎಂಬ ಭಾವನೆ ಬಂದರೆ ಕಷ್ಟ. ನೆಲದ ಮೇಲಿದ್ದರೆ ಚೆಂದ.. ನೆಲ ಬಿಟ್ಟರೆ ಕಷ್ಟ ಅಲ್ಲವೇ?’