**ಪ್ರೀತಿ ಇದ್ದಲ್ಲಿ ವಯಸ್ಸಿನ ಹಂಗೆಲ್ಲಿ?**

## ವಯಸ್ಸಿನ ಅಂತರವೆಂಬುದು ಗಂಡ-ಹೆಂಡತಿಯ ನಡುವೆ ಕಂದಕವನ್ನೇ ಸೃಷ್ಟಿಸಬಲ್ಲದು. ನಿಮ್ಮ ಒಣಜಂಬ, ಅರ್ಥವಿಲ್ಲದ ವಿಪರೀತ ಮೇಲರಿಮೆ, ಎಡವಟ್ಟು ಮಾಡುವ ತಪ್ಪು ಗ್ರಹಿಕೆ ಇವೆಲ್ಲವನ್ನೂ ಕಳಚಿಕೊಳ್ಳಿ. ನಿಮ್ಮ ಸಂಗಾತಿಯೊಂದಿಗೆ ಪ್ರಾಂಜಲವಾಗಿ ಮಾತನಾಡಿ... ಇದೇ ನಿಮ್ಮ ಸಮಸ್ಯೆಗೆ ರಾಮಬಾಣ!

ನಟಿ ಹೇಮಶ್ರೀಯ ಬದುಕು ದಾರುಣ ಅಂತ್ಯ ಕಂಡ ಬೆನ್ನಲ್ಲೇ ಆಕೆ ಮತ್ತು ಆಕೆಯ ಪತಿಯ ನಡುವೆ ಇದ್ದ ವಯಸ್ಸಿನ ಅಂತರ ತೀವ್ರ ಚರ್ಚೆಗೆ ಒಳಗಾಯಿತು. ‘ಆಕೆಗೋ ಈಗಿನ್ನೂ 28. ಅವಳ ಗಂಡನಿಗೆ 48. ಬರೋಬ್ಬರಿ ಇಪ್ಪತ್ತು ವರ್ಷ ದೊಡ್ಡವನಾದ ಗಂಡನನ್ನು ಕಟ್ಟಿಕೊಂಡು ಪಾಪ ಆ ಪುಣ್ಯಾತ್ಗಿತ್ತಿ ಹೇಗೆ ಖುಷಿಯಿಂದ ಬದುಕಲು ಸಾಧ್ಯ?’ ಎಂದು ಎಲ್ಲರೂ ಉದ್ಗರಿಸುವವರೇ. ಟಿವಿ ಚರ್ಚೆಗಳಲ್ಲೂ ಇದೇ ವಿಷಯ ಪ್ರಸ್ತಾಪವಾಯಿತು ಎನ್ನುವುದು ಬೇರೆ ಮಾತು.

ಗಂಡನು ಹೆಂಡತಿಗಿಂತ ಸೀನಿಯರ್ ಆಗಿರಬೇಕೇ? ಇದ್ದರೆ ಎಷ್ಟಿರಬೇಕು? ಬೇಡವೆಂದರೆ ಅದಕ್ಕೇನು ಕಾರಣ? ಗಂಡ ಸಾಕಷ್ಟು ಸೀನಿಯರ್ ಆಗಿದ್ದ ಸಂದರ್ಭದಲ್ಲಿ ಅಂಥ ದಾಂಪತ್ಯ ಸುಖದಿಂದಿರಲು ಸಾಧ್ಯವಿಲ್ಲವೇ? ಗಂಡ-ಹೆಂಡತಿ ಸಮಾನ ವಯಸ್ಕರಿದ್ದರೆ ಮಾತ್ರ ಅವರಿಬ್ಬರೂ ಸಮಾನ ಮನಸ್ಕರಾಗಿರಲು ಸಾಧ್ಯವೇ? ಇಷ್ಟಕ್ಕೂ ದಾಂಪತ್ಯದ ಯಶಸ್ಸಿಗೂ ವಯಸ್ಸಿಗೂ ಸಂಬಂಧವಿದೆಯೇ?- ಹೀಗೆ ಪ್ರಶ್ನೆಗಳು ಬರುವುದು ಸಹಜ.  
  
ಸರಕಾರದ ಪ್ರಕಾರ ಹುಡುಗಿಗಿಂತ ಹುಡುಗ ಮೂರು ವರ್ಷ ದೊಡ್ಡವನಿರಬೇಕು. ಅಂದರೆ ಹೆಣ್ಣಿಗೆ 18 ಮತ್ತು ಗಂಡಿಗೆ 21 ಅಂತ ಮದುವೆ ವಯಸ್ಸು ನಿಗದಿ ಮಾಡಿದೆ ನಮ್ಮ ಕಾನೂನು. ಆದರೆ ನಮ್ಮಲ್ಲಿ ಏನಿಲ್ಲವೆಂದರೂ ಪತ್ನಿಗಿಂತ 7-8 ವರ್ಷ ದೊಡ್ಡ ಗಂಡನಿರುವ ಉದಾಹರಣೆಗಳೇ ಹೆಚ್ಚು. ಮೊದಲೆಲ್ಲ ಹುಡುಗ ವಿದ್ಯಾಭ್ಯಾಸ ಮುಗಿಸಿ, ಜಾಬ್ ಹಿಡಿದು ಲೈಫ್‌ನಲ್ಲಿ ಸೆಟ್ಲ್ ಆಗಬೇಕಾದರೆ ಆಗಲೇ ಆತನಿಗೆ ಮೂವತ್ತು ದಾಟುತ್ತಿತ್ತು. ಆಮೇಲೆ ಹೆಣ್ಣಿಗೆ ಹುಡುಕಾಟ, ಮದುವೆ. ಮತ್ತೊಂದು ಕಡೆ ಹುಡುಗಿಯನ್ನು ಬೇಗ ಮದುವೆ ಮಾಡಿ ಕೈತೊಳೆದುಕೊಳ್ಳುವ ಹೆತ್ತವರ ಧಾವಂತ. ಹೀಗಾಗಿ ಇಪ್ಪತ್ತರ ಹುಡುಗಿ- ಮೂವತ್ತರ ಹುಡುಗ, ಇಪ್ಪತ್ತೈದರ ಹುಡುಗ- ಮೂವತ್ತೈದರ ಹುಡುಗ ಈ ಥರದ ಕಾಂಬಿನೇಷನ್ ಕಾಮನ್ ಆಗಿತ್ತು.  
  
ಈಗ ಹಾಗಿಲ್ಲ. ಐಟಿ- ಬಿಟಿ ಯುಗದಲ್ಲಿ ಹುಡುಗ 24ರ ಹೊತ್ತಿಗೇ ಕೈತುಂಬಾ ಸಂಬಳ ಪಡೆಯೋ ಹಂತ ಮುಟ್ಟುತ್ತಾನೆ. ಪರಿಣಾಮ ಮದುವೆಯೂ ಬೇಗ. ಇಂಥ ಸಂಬಂಧಗಳಲ್ಲಿ ಗಂಡ- ಹೆಂಡತಿ ಮಧ್ಯೆ ವಯಸ್ಸಿನ ಅಂತರ ಇಲ್ಲದಿರುವ ಪ್ರಮೇಯವೇ ಹೆಚ್ಚು. ಆಧುನಿಕ ಪೇರೆಂಟ್‌ಗಳು ಸಣ್ಣ ವಯಸ್ಸಿನ ಅಳಿಯನಿಗಾಗಿ ಸರ್ಚ್ ಮಾಡುವುದೇ ಅಧಿಕವಾಗಿರುವ ಕಾರಣ ಇದೂ ಕೂಡ ಪತಿ-ಪತ್ನಿ ಮಧ್ಯೆ ವಯಸ್ಸಿನ ಅಂತರವನ್ನು ಸಾಕಷ್ಟು ಕಡಿಮೆ ಮಾಡುತ್ತಿದೆ.  
  
ಗಂಡ-ಹೆಂಡತಿ ಸಮಾನ ವಯಸ್ಕರಾಗಿದ್ದರೆ ಅವರು ಬೆಸ್ಟ್ ಫ್ರೆಂಡ್ಸ್ ಆಗಿರ‌್ತಾರೆ. ಅವರ ಅಭಿರುಚಿ, ಆಸಕ್ತಿ ಕೂಡ ಒಂದೇ ಥರ ಇರುತ್ತವೆ. ಹೀಗಾಗಿ ಇಂಥ ದಾಂಪತ್ಯ ಸಕ್ಸಸ್ ಆಗುತ್ತದೆ- ಇಂಥದೊಂದು ಟ್ರೆಂಡ್ ಈಗ ಹಬ್ಬುತ್ತಿದೆ. ಮತ್ತೊಂದು ಕಡೆ ಗಂಡನು ಹೆಂಡತಿಗಿಂತ 7-8 ವರ್ಷ ಸೀನಿಯರ್ ಆಗಿದ್ದರೆ, ಅಂಥ ದಾಂಪತ್ಯ ಚೆನ್ನಾಗಿರೋಲ್ಲ ಎನ್ನುವ ತಾಯ್ತಂದೆಗಳೂ ಈಗ ಹೆಚ್ಚಾಗುತ್ತಿದ್ದಾರೆ. ಆದರೆ ಸತ್ಯ ಇವೆರಡರ ಮಧ್ಯೆ ಇದೆ.  
  
ಹುಡುಗಿ ತನ್ನನ್ನು ಮದುವೆಯಾದ ಹುಡುಗನಿಂದ ನಿರೀಕ್ಷಿಸುವುದು ಬೊಗಸೆ ತುಂಬಾ ಪ್ರೀತಿ. ಇದು ಆಕೆಯ ಬೇಸಿಕ್ ನಿರೀಕ್ಷೆ. ಪತ್ನಿಯನ್ನು ಪ್ರೀತಿಯಿಂದ ಗೆಲ್ಲಲಾಗದ ಗಂಡ, ಆತ ವಯಸ್ಸಿನಲ್ಲಿ ಆಕೆಗೆ ಸಮಾನಾಗಿದ್ದರೂ ಪ್ರಯೋಜನವಿಲ್ಲ, ಆತ ಅದೆಷ್ಟೇ ಶ್ರೀಮಂತನಾಗಿದ್ದರೂ ಪ್ರಯೋಜನವಿಲ್ಲ. ಅದೇ ರೀತಿ, ತನಗಿಂತ ಹತ್ತು ವರ್ಷ ದೊಡ್ಡವನಾಗಿದ್ದರೂ ಆತ ಪತ್ನಿಯನ್ನು ಪ್ರಾಂಜಲ ಮನಸ್ಸಿನಿಂದ ಪ್ರೀತಿಸಿ, ಅವಳ ಮನಸು ಗೆದ್ದರೆ ಖಂಡಿತಾ ಅಂಥ ಹೆಣ್ಣು ಸಂಪೂರ್ಣ ತೃಪ್ತಳಾಗಿರುತ್ತಾಳೆ.  
  
ಬದುಕಿನ ಲವಲವಿಕೆಗೆ, ಪತಿ- ಪತ್ನಿ ನಡುವಿನ ಅನ್ಯೋನ್ಯತೆಗೆ, ಅವರ ನಡುವಿನ ಆತ್ಮೀಯತೆಗೆ ಯಾವ ಕೋನದಲ್ಲೂ ವಯಸ್ಸಿನ ಹಂಗಿಲ್ಲ. ಅದಕ್ಕೆ ಬೇಕಾಗಿರುವುದು ಒಂದೊಳ್ಳೆ ಮನಸ್ಸು ಮತ್ತು ಸುಖೀ ದಾಂಪತ್ಯದ ಕಲೆಯನ್ನು ಅರಿತಿರುವ ನೈಪುಣ್ಯ. ಇವರೆಡೂ ಗೊತ್ತಿದ್ದರೆ ಅಂಥ ದಂಪತಿ ಅದಾವ ವಯಸ್ಸಿನ ಅಂತರ ಇಟ್ಟುಕೊಂಡರೂ ಅದ್ಭುತ ಖುಷಿಯಿಂದಿರಲು ಸಾಧ್ಯ. ಇಪ್ಪತ್ತರ ಮಡದಿ, ಮೂವತ್ತರ ಗಂಡ ಅಂದಿಟ್ಟುಕೊಳ್ಳಿ. ಹೇಳಿಕೇಳಿ ಹತ್ತು ವರ್ಷ ಅಂತರ. ಆದರೂ ಇವರೊಳಗೊಂದು ಬೆಸ್ಟ್ ಫ್ರೆಂಡ್ ಮೈಂಡ್‌ಸೆಟ್ ಇದ್ದರೆ ಅವರ ಜೀವನ ಬೊಂಬಾಟ್!  
  
**ಅವಳ ಮನಸ್ಸಿಗೆ ಹತ್ತಿರವಾಗಿ..**  
ನಿಮ್ಮ ಹೆಂಡತಿ ನಿಮಗಿಂತ ಎಂಟೋ ಹತ್ತೋ ವರ್ಷ ಕಿರಿಯಳಾಗಿದ್ದರೆ ಚಿಂತಿಸುವ ಅಗತ್ಯವಿಲ್ಲ. ನಾನೆಲ್ಲಿ ಅವಳ ವಯಸ್ಸಿನ ಮನಸ್ಸನ್ನು ಅರ್ಥ ಮಾಡಿಕೊಳ್ಳಲು ಸೋಲುತ್ತೇನೋ ಎಂಬ ಭಯವೂ ಬೇಡ. ಮೊದಲು ಆಕೆಯ ಮಾತುಗಳನ್ನು, ಭಾವನೆಗಳನ್ನು ಗಮನವಿಟ್ಟು ಆಲಿಸಿ. ಆಕೆಯ ಭಾವನೆಗಳನ್ನು ಗೌರವಿಸಿ. ಸರಿಯಿಲ್ಲ ಎಂದಾದರೆ ಸಾವಧಾನದಿಂದ ತಿಳಿಹೇಳಿ. ಖಂಡಿತಾ ಆಕೆ ಖುಷಿಪಡುತ್ತಾಳೆ. ಆಕೆಯೊಂದಿಗೆ ಮುಕ್ತವಾಗಿ ಮಾತನಾಡಿ. ಇಬ್ಬರೂ ಯಾವ ವಿಷಯವನ್ನೇ ಆದರೂ ಓಪನ್ ಆಗಿ ಚರ್ಚಿಸಿಕೊಳ್ಳಿ. ಇಬ್ಬರ ನಡುವೆಯೂ ಹಾಸ್ಯಭರಿತ ಚರ್ಯೆ ಇರಲಿ.

ಎಲ್ಲಕ್ಕಿಂತ ಮುಖ್ಯವಾಗಿ ಲಹರಿಯಲ್ಲಿರುವ ಸಂದರ್ಭದಲ್ಲೆಲ್ಲಾ ಆಕೆಯ ಮನಸ್ಸಿನ ಸ್ಥಿತಿಗೆ ಇಳಿದು ಅವಳ ಮಟ್ಟದಲ್ಲೇ ನಿಂತು ಮಾತನಾಡಿ. ಆಕೆ ಟೆನ್ಶನ್‌ಗೆ ಬಿದ್ದಾಗಲೆಲ್ಲ ತಂದೆಯ ಸ್ಥಾನದಲ್ಲಿ ನಿಂತು ಭರವಸೆ ತುಂಬಿ. ಅವಳ ಮನಸ್ಸಿನ ಸೆಕ್ಯುರಿಟಿ ಫೀಲಿಂಗ್ ಕಮ್ಮಿಯಾಗದಂತೆ ನೋಡಿಕೊಳ್ಳಿ.  
  
ಹಾಯಾಗಿರುವ ಸಂದರ್ಭದಲ್ಲೆಲ್ಲ ಗಂಡನು ಹೆಂಡತಿಯ ವಯಸ್ಸಿನ ಮಟ್ಟಕ್ಕೆ ಇಳಿಯಲು ಕಲಿಯಬೇಕು. ಸೀರಿಯಸ್ ಸಂದರ್ಭದಲ್ಲೆಲ್ಲಾ ಹೆಂಡತಿಯು ಗಂಡನ ವಯಸ್ಸಿನ ಮಟ್ಟಕ್ಕೆ ಏರಿ ಚಿಂತಿಸಲು ಕಲಿಯಬೇಕು. ಆಗ ಬದುಕು ತುಂಬಾ ಸಲೀಸು.  
  
**ಯಾರು ಸೀನಿಯರ್?**  
ಇಂಡಿಯಾದಲ್ಲಿ ಹುಡುಗಿಯ ಮೆಚೂರಿಟಿ ವಯಸ್ಸು 11ರಿಂದ 13; ಹುಡುಗನಿಗೆ ಇದು 18ರಿಂದ 20. ಪ್ರಕೃತಿಯೇ ಹುಡುಗಿಯನ್ನು ಬದುಕಿನ ಸಮರಾಂಗಣಕ್ಕೆ ಮೊದಲು ಸಿದ್ಧಪಡಿಸುತ್ತದೆ ಎಂಬುದು ಇದರಿಂದ ಸಾಬೀತಾಗುತ್ತದೆ. ಹದಿನೈದರ ಹುಡುಗ - ಹುಡುಗಿಯನ್ನು ಒಂದೇ ತಕ್ಕಡಿಯಲಿಟ್ಟರೆ ಗೊತ್ತಾಗುತ್ತದೆ- ದೈಹಿಕವಾಗಿ ಮತ್ತು ಮಾನಸಿಕವಾಗಿ ಹುಡುಗಿಯೇ ಹೆಚ್ಚು ಪ್ರಬುದ್ಧಳಾಗಿರುತ್ತಾಳೆ ಅಂತ. ಬಹುಶಃ ಈ ಒಂದು ಬಲವಾದ ಸತ್ಯವನ್ನು ಅರ್ಥ ಮಾಡಿಕೊಂಡೇ ನಮ್ಮ ಹಿರಿಯರು ಹುಡುಗಿಯನ್ನು 7-8 ವರ್ಷ ದೊಡ್ಡವನಾಗಿರುವ ಹುಡುಗನಿಗೆ ಮದುವೆ ಮಾಡಿಕೊಟ್ಟರು. 18ರ ಹುಡುಗಿಯ ಪ್ರಬುದ್ಧತೆ 26ರ ಹುಡುಗನ ಪ್ರಬುದ್ಧತೆಗೆ ಸಮ ಎಂಬ ಲೆಕ್ಕಾಚಾರ ಇಲ್ಲಿ ಕೆಲಸ ಮಾಡಲಾರಂಭಿಸಿತು.

ಇದರ ಜತೆಗೆ ಇನ್ನೊಂದು ಮಾನದಂಡವೂ ಅಡಗಿತ್ತು. ಸಂಸಾರದ ಯಜಮಾನನಾದ ಗಂಡನು ಪತ್ನಿ ಮತ್ತು ಮಕ್ಕಳನ್ನು ದುಡಿದು ಸಾಕುವ ಜವಾಬ್ದಾರಿ ಹೊರಬೇಕು. ಇದಕ್ಕೂ ಆತ ದೈಹಿಕವಾಗಿ ಮತ್ತು ಮಾನಸಿಕವಾಗಿ ಹೆಚ್ಚು ಮೆಚ್ಯೂರ್ ಆಗಿರಬೇಕು. ಇದರ ಜತೆಗೆ ಸದ್ದಿಲ್ಲದೆ ನುಸುಳಿಕೊಂಡ ಮತ್ತೆರಡು ಸೂತ್ರವೂ ಇಲ್ಲಿ ಕೆಲಸ ಮಾಡುತ್ತಾ ಬಂದಿದೆ. ಒಂದು- ಗಂಡನಿಗೆ ಅನುಸರಣೀಯಳಾಗಿ ಹೆಂಡತಿ ಇರಬೇಕು. ಯಾವಾಗ ಗಂಡ ವಯಸ್ಸಿನಲ್ಲಿ ಸೀನಿಯರ್ ಆಗಿರುತ್ತಾನೋ ಆಗ ಮಾತ್ರ ಇಂಥ ಗೌರವ ಪತ್ನಿಯಾದವಳಿಗೆ ಬರಲು ಸಾಧ್ಯ. ಎರಡು- ಹೆಣ್ಣಿನ ಲೈಂಗಿಕ ಸಾಮರ್ಥ್ಯ 40-45ರ ಹೊತ್ತಿಗೆ ಇಂಗಿ ಹೋಗುತ್ತದೆ. ಆದರೆ ಪುರುಷ ಅರವತ್ತರ ಹೊಸ್ತಿಲಲ್ಲೂ ಸಂತಾನ ಪಡೆಯುವ ಶಕ್ತಿಯನ್ನೂ ಹೊಂದಿರುತ್ತಾನೆ. ಹೀಗಾಗಿ ಬದುಕಿನ ಆ ಇಳಿ ಹೊತ್ತಿನಲ್ಲೂ ಇಬ್ಬರ ದೈಹಿಕ ಕಾಮನೆಗಳೂ ಪರಸ್ಪರ ಸೂಟ್ ಆಗಿ ಉಳಿಯಬೇಕಾದರೆ ಗಂಡ ಹೆಂಡತಿಗಿಂತ 7-8 ವರ್ಷ ದೊಡ್ಡವನಿರಬೇಕು.  
  
ದಾಂಪತ್ಯ ಎಂಬುದು ಆನಂದದ ಅರಮನೆ ಮಾತ್ರವಲ್ಲ, ಅದು ಅಗ್ನಿಪರೀಕ್ಷೆಗಳ ಶರಶಯ್ಯೆಯೂ ಹೌದು. ಸುಖದ ಮಧುಚಂದ್ರ ಸವಿದಷ್ಟೇ ಪ್ರಮಾಣದಲ್ಲಿ ಕಷ್ಟದ ಪರ್ವತಗಳನ್ನೂ ಹತ್ತಿಳಿಯಬೇಕು. ಇಂಥ ಸಂಧರ್ಭದಲ್ಲೆಲ್ಲ ಗಂಡನಾದವನು ಮನೋ-ದೈಹಿಕವಾಗಿ ಪತ್ನಿಗಿಂತ ಹೆಚ್ಚು ಬಲಿಷ್ಠನಾಗಿದ್ದರೆ ಆ ದಾಂಪತ್ಯ ಸುಲಭದಲ್ಲಿ ಸುಳಿಯಿಂದ ಹೊರಬರುತ್ತದೆ. ಇಂಥ ಸಂಸಾರದಲ್ಲಿ ಮಡದಿ ಟೆನ್ಶನ್-ಫ್ರೀಯಾಗಿರುತ್ತಾಳೆ. ಸಮಸ್ಯೆ ಬಂದರೂ ನನ್ನ ಗಂಡ ಇದ್ದಾನೆ, ಏನಾದರೂ ಮಾಡ್ತಾನೆ ಅನ್ನೋ ಧೈರ್ಯ ಅವಳಿಗೆ ಕಂಪನಿ ನೀಡುತ್ತದೆ. ಆದರೆ ತನ್ನದೇ ವಯಸ್ಸಿನ, ತನ್ನದೇ ಚೆಲ್ಲು ಚೆಲ್ಲು ಸ್ವಭಾವದ ಗಂಡನಾದರೆ ಇಬ್ಬರೂ ಕೈ-ಕಾಲು ಬಿಡುವ ಸಂದರ್ಭವೇ ಹೆಚ್ಚು.

ಎಲ್ಲದಕ್ಕಿಂತ ಮುಖ್ಯವಾಗಿ ದಾಂಪತ್ಯದಲ್ಲಿ ಹೆಣ್ಣಿನ ಮನಸ್ಸು ಸೆಕ್ಯೂರಿಟಿ ಬಯಸುತ್ತದೆ. ಗಂಡ ತನಗೆ ಆಸರೆಯಾಗಿರಬೇಕು ಎಂದೇ ಕಾತರಿಸುತ್ತದೆ. ಸಮಸ್ಯೆ ಬಂದಾಗಲೆಲ್ಲ ಆಕೆಯ ಮನಸು ಅನಾಮತ್ತಾಗಿ ಗಂಡನತ್ತ ಹೊರಳುತ್ತದೆ. ಅಂಥ ಸಂದರ್ಭದಲ್ಲೆಲ್ಲ ಆಕೆ ನೆನಪಿಸಿಕೊಳ್ಳೋದು ತನ್ನ ತಂದೆಯನ್ನು. ಅದೇ ಸ್ಥಾನವನ್ನು ಗಂಡ ತುಂಬಬಲ್ಲನಾದರೆ ಅದಕ್ಕಿಂತ ಭಾಗ್ಯ ಆಕೆಗಿಲ್ಲ. ಈ ಕಾರಣಕ್ಕಾಗಿಯೂ ಗಂಡ ಪತ್ನಿಗಿಂತ ಸೀನಿಯರ್ ಆಗಿರೋದೇ ಉತ್ತಮ. ಸಮಾನ ವಯಸ್ಕ ಸತಿ-ಪತಿ ಮಧ್ಯೆ ಆಗಾಗ ಅಹಂ ತಲೆಯೆತ್ತಿದರೆ, ಇಲ್ಲಿ ಹಾಗಿರುವುದಿಲ್ಲ.  
  
**ಭಾವೋತ್ಕರ್ಷದ ನೆಲೆಗಟ್ಟು**  
ದಂಪತಿಗಳ ಮಿಲನದಲ್ಲಿ ಭಾವೋತ್ಕರ್ಷ(ಆರ್ಗ್ಯಾಸಮ್)ವು ಬಹಿರಂಗವಾಗಿ ಚರ್ಚೆಯಾಗದ, ಒಂದು ಗೌಪ್ಯವಾದ ಸುಖದ ಉತ್ಕರ್ಷ. ಈ ಉತ್ಕರ್ಷತೆ ಪ್ರಾಪ್ತಿ ಮಾಡಿಕೊಳ್ಳುವುದು ಏಕಾಂತ ಸುಖದ ಕಲೆಯೂ ಹೌದು. ಕೆಲ ವರ್ಷಗಳ ಹಿಂದೆ ಅಮೆರಿಕದ ಒಂದು ಎನ್‌ಜಿಒ ನಡೆಸಿದ ಸಮೀಕ್ಷೆ ಪ್ರಕಾರ, ಶೇ. 35ರಷ್ಟು ಹೆಂಗಸರು ಮಾತ್ರ ತಮ್ಮ ಗಂಡಂದಿರಿಂದ ಸುಖದ ಉತ್ಕರ್ಷತೆ ಪಡೆಯುತ್ತಾರಂತೆ. ಉಳಿದವರು, ಒಂದೋ ಕೆಲವೊಮ್ಮೆ ಮಾತ್ರ ಆ ಹಂತವನ್ನು ಮುಟ್ಟಿದ್ದರೆ, ಇನ್ನುಳಿದವರು ಆರ್ಗ್ಯಾಸಮ್ ಹಂತದ ಮಧುರತೆಯನ್ನು ಒಂದು ಸಾರಿಯೂ ಅನುಭವಿಸದವರು. ಈ ಅಭಾವಕ್ಕೆ ಗಂಡನಿಗೆ ಮದ್ಯಪಾನದ ಚಟ ಇರುವುದು ಒಂದು ಕಾರಣವಾದರೆ, ಇನ್ನೊಂದು ಕಾರಣ ವಯಸ್ಸು. ಗಂಡ-ಹೆಂಡತಿ ಸಮಾನ ವಯಸ್ಕರಾಗಿದ್ದರೆ ಆಕೆಯ ಭಾವೋತ್ಕರ್ಷ ಹಂತದವರೆಗೆ ಕಾಯುವ ಸಾಮರ್ಥ್ಯ ಆತನ ದೇಹಕ್ಕಿರುವುದಿಲ್ಲ. ಇದರಿಂದಾಗಿ ಪ್ರತೀ ರಾತ್ರಿಯೂ ಪತ್ನಿಯ ಪಾಲಿಗೆ ಭಾವೋತ್ಕರ್ಷ ಕೈ ತಪ್ಪುವ ಸಂಭವವೇ ಹೆಚ್ಚು. ಯಾವಾಗ ಗಂಡ ಹೆಂಡತಿಗಿಂತ ಒಂದಷ್ಟು ಸೀನಿಯರ್ ಆಗಿರುತ್ತಾನೋ, ಆಗ ಅವರಿಬ್ಬರ ದೈಹಿಕ ಲೈಂಗಿಕ ಸಾಮರ್ಥ್ಯ ಸಮಾನ ರೇಖೆಯಲ್ಲಿ ಬಂದು ನಿಲ್ಲುತ್ತದೆ ಮಾತ್ರವಲ್ಲ, ಇಬ್ಬರ ಭಾವೋತ್ಕರ್ಷತೆಯೂ ಒಂದೇ ಬಿಂದುವಿನಲ್ಲಿ ಸಂಧಿಸುವ ಅವಕಾಶವಿರುತ್ತದೆ. ಇದರಿಂದ ಮಿಲನ ಪರ್ವದಲ್ಲಿ ಪತ್ನಿ ಸಂತೃಪ್ತಳಾಗಿರುತ್ತಾಳೆ ಎಂಬುದು ಈ ಸಮೀಕ್ಷೆಯ ತಿರುಳು.