**ಬಾ ಚಳಿಯೆ ಬಾ**

ಕಚೇರಿಯಿಂದ ಮನೆಗೆ ಬರುತ್ತಿದ್ದೆ. ಪಕ್ಕದ್ಮನೆ ಆಂಟಿ ಎದುರಾದರು. ಓಡು ನಡಿಗೆಯಲ್ಲಿ ಹೊರಟಿದ್ದವರನ್ನು ಮಾತಾಡಿಸಿದೆ, 'ಏನು, ಭಾರಿ ಖುಷಿಯಾಗಿದ್ದೀರ?'

'ಬಂತಲ್ಲೋ ಸಿದ್ದೇಶ್ವರ ಜಾತ್ರೆ, ಇನ್ನು ಚಳಿಗಾಲಕ್ಕೆ ಸಿದ್ಧತೆ ಮಾಡ್ಕೋಬೇಕು' ಅನ್ನುತ್ತ ಹೊರಟರು. ಕೈಯಲ್ಲಿ ಬಿಡಿಸಿದ ಅವರೆ ಕಾಳಿತ್ತು. 'ಈ ಚಳಿಗೆ ಇವನ್ನೆಲ್ಲ ಉಣ್ಣಬೇಕು, ನಿಮ್‌ ಹೆಂಡ್ತೀಗೂ ಕೊಟ್ಟೀನಿ' ಅಂದರು.

ದೃಢವಾಯಿತು ನನಗೆ, ಮಳೆಗಾಲ ಹೋಗಿ ಚಳಿಗಾಲ ಬಂದಿದೆ. ಬಿಜಾಪುರದ ಜನರಿಗೆಲ್ಲ ಜನವರಿಯಲ್ಲಿ ಸಿದ್ದೇಶ್ವರ ಜಾತ್ರೆ ಬಂತೆಂದು ನವೆಂಬರ್‌ನಲ್ಲೇ ಖುಷಿ ಮೊದಲ್ಗೊಳ್ಳುತ್ತದೆ. ಅಂದರೆ, ಜತೆಜತೆಗೆ ಚಳಿಗಾಲಕ್ಕೂ ಅವರು ಜತೆಯಾಗುತ್ತಾರೆಂದರ್ಥ. ಬಾಗಲಕೋಟದಲ್ಲೂ ಬನಶಂಕರಿ ಜಾತ್ರಿಯೂ ಕೂಡೋದ್‌ ಚಳಿಗಾಲದಲ್ಲೇ. ಒಂದು ತಿಂಗಳ ಕಾಲ ಚಳಿಯನ್ನೂ ಲೆಕ್ಕಿಸದೇ ಜನ ಬಾದಾಮಿಗೆ ರಾತ್ರಿ ಆಗಮಿಸಿ ದೇಸಿ ನಾಟಕಗಳನ್ನು ಸವಿಯುವುದು ಈ ಸಮಯದಲ್ಲೇ. ಬೆಂಗಳೂರು, ಹಳೆ ಮೈಸೂರು ಭಾಗದಲ್ಲೂ ಇನ್ನೇನು ಚಳಿ ಕಾಲಿಟ್ಟಿದೆ. ಮಡಿಕೇರಿ, ಚಿಕ್ಕಮಗಳೂರು, ಹಾಸನದಂಥ ಮಲೆನಾಡ ಪ್ರದೇಶಗಳು ಹಿವದ ಹೊದಿಕೆ ಹೊದ್ದುಕೊಂಡಿವೆ. ಚಳಿಯ ಸುಖ-ಕಷ್ಟಕ್ಕೆಲ್ಲ ತೆರೆದುಕೊಳ್ಳುವ ಹೊತ್ತು ಇದು.

ಮಾಗಿ ಬಂದಾನೋ

ಮಾಗಿ ಅಂದರೆ ಅದು ಚಳಿಯ ರೂಪ. ಹೇಮಂತ ಋುತುವಿನ ಆಗಮನ. ಶಿಶಿರನ ಬರುವಿಕೆಯ ಮುನ್ನಾ ಕಾಲ. ಕಾರ್ತಿಕ ಮುಗಿದು ಹೇಮಂತನ ಪ್ರವೇಶವಾಗುತ್ತಲೇ ಚಳಿಯ ಜತೆಗೆ ಗಾಳಿಯೂ ಸೇರಿಬಿಟ್ಟಿದೆ. ಧೋ ಎಂದು ಸುರಿಯುತ್ತಿದ್ದ ಮಳೆಗೆ ವಿರಾಮ ದೊರೆತು ಹೋ ಎಂದು ಎಳೆದುಕೊಂಡು ಹೋಗುವಂಥ ಗಾಳಿ ಶುರುವಾಗಿದೆ. 'ಮೂಢ ಗಾಳಿ ನಮ್ಮನ್ನು ಕೆಡವಬಹುದು. ಹುಷಾರಾಗಿರಿ' ಎಂದು ಹಿರಿಯರೆಲ್ಲ ಎಚ್ಚರ ಹೇಳುತ್ತಿದ್ದಾರೆ. ಈ ಗಾಳಿ ಸಹಜವಾಗಿ ಋುತು ಬದಲಾವಣೆಯೊಂದಿಗೆ ಅನಾರೋಗ್ಯವನ್ನು ಹೊತ್ತು ತರುತ್ತದೆ. ಶೀತವೂ ಮೂಢ ಗಾಳಿಯ ಕೊಡುಗೆಯೇ. ಮಕ್ಕಳಿಗೆ ಮಾತ್ರವಲ್ಲದೇ ದೊಡ್ಡವರಿಗೂ ಮೂಢ ಗಾಳಿಗೆ ದೇಹ ಒಡ್ಡಬೇಡಿ. ಬೆಚ್ಚಗ ಹೊರಹೋಗಿ ಎನ್ನುವುದನ್ನು ಮನೆಯವರು ಹೇಳುವ ಮಾತುಗಳು ಚಳಿಗಾಲ ಆರಂಭದ ಸಂಕೇತ. ಉತ್ತರ ಕರ್ನಾಟಕ ಭಾಗದಲ್ಲಿ ಕುಂಬಾರ ಗಾಳಿ ಜೋರಾಯ್ತು ಎಂದರೆ ಮನುಷ್ಯನಿಗ ಜಡ್ಡು ಬಂತು ಎಂದೇ ಹೇಳಲಾಗುತ್ತದೆ. ಮಾರ್ಗಶಿರ ಹಾಗೂ ಪುಷ್ಯ ಮಾಸದ ನಂತರ ಬರುವ ಶಿಶಿರನ ಆಗಮನ ಗಢಗಢ ಎನ್ನಿಸುವ ಚಳಿಯಿಂದಲೇ ಶುರುವಾಗುತ್ತದೆ. ಮಾಘ ಹಾಗೂ ಫಾಲ್ಗುಣ ಎಂದರೆ ಚಳಿ ಕಾಲ. ಆಗಲೇ ಎರಡು ತಿಂಗಳ ಚಳಿ ಅನುಭವ, ಅದಕ್ಕೆ ದೇಹ ಹೊಂದಿಕೊಂಡಾಗ ಇನ್ನಷ್ಟು ಚಳಿಯನ್ನು ಸಹಜವಾಗಿಯೇ ದೇಹ ಪ್ರಕೃತಿ ತಡೆದುಕೊಳ್ಳುತ್ತದೆ.