**ವಿಜಯಪುರದ ಚಳಿಯೇ ಚಳಿ**

ಮೊನ್ನೆ ಬೆಂಗಳೂರಿನ ಹಿರಿಯರೊಬ್ಬರು ಕರೆ ಮಾಡಿದ್ದರು, 'ಹವಾಮಾನ ವರದಿ ಕೇಳುವಾಗಲೆಲ್ಲ ಗಮನಿಸ್ತೇನೆ, 'ಬಿಜಾಪುರದಲ್ಲಿ ಅತ್ಯಂತ ಕಡಿಮೆ ಉಷ್ಣಾಂಶ ದಾಖಲಾಗಿದೆ' ಅಂತಿರುತ್ತದೆ. ಹೌದೇನು? ಚಳಿ ಶುರುವಾಯ್ತಾ ನಿಮ್ಮಲ್ಲಿ?' ಅಂತ. ಹೌದದು, ಬಯಲು ಭೂ ಪ್ರದೇಶವನ್ನೇ ಹೆಚ್ಚು ಒಳಗೊಂಡ ಉತ್ತರ ಒಳನಾಡಿನಲ್ಲಿ ಚಳಿಯ ಪ್ರಭಾವ ಕೊಂಚ ಹೆಚ್ಚೇ. ಬೀದರ್‌, ವಿಜಯಪುರ. ಬಾಗಲಕೋಟದ ಜತೆಗೆ ಪಶ್ಚಿಮ ಘಟ್ಟಗಳ ಸೆರಗಿನಲ್ಲಿರವ ಬೆಳಗಾವಿ, ಧಾರವಾಡದಲ್ಲೂ ಚಳಿ ಜಾಸ್ತಿ. ಬಯಲು ಪ್ರದೇಶದಲ್ಲಿನ ಕುಳಿರ್ಗಾಳಿ ಚಳಿ ಪ್ರಮಾಣ ಹೆಚ್ಚಿಸುತ್ತದೆ. ಹೆಚ್ಚು ಬಿಸಿಲೂ ಇರುವ ವಿಜಯಪುರ-ಬಾಗಲಕೋಟ ಜಿಲ್ಲೆಯಲ್ಲಿ ಚಳಿಯ ಪ್ರಮಾಣವೂ ಅಷ್ಟೇ ಇರುತ್ತದೆ. 13ರಿಂದ 14 ಡಿಗ್ರಿ ಸೆಲ್ಸಿಯಸ್‌ವರೆಗೂ ಚಳಿಯ ಪ್ರಮಾಣ ದಾಖಲಾಗಿದ್ದಿದೆ.

ಮುಂಬೆಳಗಿನ ನಡುಕ ಹುಟ್ಟಿಸುವ ಚಳಿ ನಮ್ಮನ್ನಿನ್ನೂ ಕಾಡುವುದಿದೆ. ಅಷ್ಟರಲ್ಲಾಗಲೇ ಟೋಪಿ, ಸ್ವೆಟರ್‌ಗಳು ಹೊರ ಬಂದಿವೆ. 'ಏನು ಥಂಡಿ ಮಾರಾಯ' ಅನ್ನುವ ಉತ್ತರ ಕರ್ನಾಟಕದ ಮಂದಿಯೆಲ್ಲ ಕೌದಿಯೊಳಗೆ ಹುದುಗಿ ಹೋಗಿದ್ದಾರೆ. ಬೆಂಗಳೂರು, ಶಿವಮೊಗ್ಗ ಆಸುಪಾಸಿನ ಮಲೆನಾಡಿನವರೂ ಸ್ವೆಟರ್‌ನೊಳಗೆ ತೂರಿಕೊಂಡಿದ್ದಾರೆ. ಕರಾವಳಿಗರಿಗೆ ಮಾತ್ರವೇ ಈಗ ಚಳಿಯ ಹಂಗಿಲ್ಲ.

**ಪಾಕಪ್ರಧಾನ ಕಾಲ**

ನಾಲಗೆಗೂ ಈಗ ರುಚಿರುಚಿಯ ಪಾಕಗಳ ನೈವೇದ್ಯ. ಚಳಿಯಿಂದ ತಪ್ಪಿಸಿಕೊಳ್ಳಲು ಬಗೆ ಬಗೆಯ ಪೇಯಗಳ ಜತೆಗೆ ಕುರುಕಲು ತಿಂಡಿಗಳೂ ನಾಲಿಗೆಗೆ ಕೆಲಸ ಕೊಡುತ್ತವೆ. ಸಂಜೆಯಾಗುತ್ತಲೇ ಚಳಿಯಿಂದ ತಪ್ಪಿಸಿಕೊಳ್ಳಲು ಅಡುಗೆ ಮನೆಯೇ ಹೆಚ್ಚು ಆಕರ್ಷಿಸುತ್ತದೆ. ಆಯಾ ಪ್ರದೇಶಗಳಲ್ಲಿರುವಂತೆ ಚಳಿಗಾಲದ ಮೆನುಗಳು ಸಿದ್ದವಾಗಿಬಿಡುತ್ತವೆ. ಕರಾವಳಿ, ಮಲೆನಾಡು, ಅರೆ ಮಲೆನಾಡು, ಮೈಸೂರು ಸೀಮೆ, ಉತ್ತರ ಕರ್ನಾಟಕ ಹೀಗೆ. ಅಲ್ಲಿನ ಪರಿಸರ, ಪ್ರದೇಶದ ಜನಪ್ರಿಯ ಚಳಿ ಉಪಚಾರಗಳು ಆಗುತ್ತವೆ. ಚಳಿ ಮಾತು, ಕಾವ್ಯಗಳೂ ಶುರುವಾಗುತ್ತವೆ.

ಮೊನ್ನೆ ಮೊನ್ನೆ ಆಷಾಢದ ವಿರಹಕ್ಕೆ ಪಕ್ಕಾಗಿ ಇದೀಗ ಜೋಡಿ ಜೀವಗಳಾಗಿರುವ ಹೊಸ ದಂಪತಿಗಳಿಗೆಲ್ಲ ಇದು ರೊಮ್ಯಾನ್ಸ್‌ನ ಕಾಲ. ನವಜೋಡಿಗಳಷ್ಟೇ ಅಲ್ಲ, ಹಳೆಯ ಜೋಡಿಗಳಲ್ಲೂ ಈಗ ನವಚೇತನ. ಇಬ್ಬರೂ ಪರಸ್ಪರ ಹೊಸದಾಗಿ ಜತೆಯಾಗುವ ಈ ಚಳಿ ಯಾರಿಗೆ ತಾನೇ ಬೇಡ?