**ಗೌರವ ಡಾಕ್ಟರೇಟ್‌**

ಓದಿದ್ದು 10ನೇ ತರಗತಿಯಾದರೂ ಕೃಷಿ- ಜಲ ಚಟುವಟಿಕೆ ಮೂಲಕವೇ ಕೃಷಿ ಡಾಕ್ಟರ್‌ ಎನ್ನಿಸಿಕೊಂಡಿದ್ದಾರೆ ಮಲ್ಲಣ್ಣ. 2006ರಲ್ಲಿ ಕರ್ನಾಟಕ ಕೃಷಿ ವಿಶ್ವವಿದ್ಯಾನಿಲಯ ಇವರಿಗೆ ಗೌರವ ಡಾಕ್ಟರೇಟ್‌ ನೀಡಿ ಗೌರವಿಸಿದೆ. ಎರಡು ವರ್ಷದಿಂದ ರಾಜ್ಯ ಸರಕಾರ ರಾಜ್ಯೋತ್ಸವ ಪ್ರಶಸ್ತಿ ನೀಡಿ ಗೌರವಿಸಿದೆ. ಇವಲ್ಲವುದಕ್ಕಿಂತ ಮಲ್ಲಣ್ಣ ಅವರಿಗೆ ಕೃಷಿ ಭೂಮಿಗೆ ಜಲಪೂರಣಗೊಳಿಸುವುದೊಂದೇ ಕಣ್ಣ ಮುಂದಿರುವ ಗುರಿ. ಬಿಳಿ ಜುಬ್ಬಾ, ಧೋತ್ರ, ಹೆಗಲ ಮೇಲೊಂದು ಬಿಳಿ ಶಲ್ಯದೊಂದಿಗೆ ಅಪ್ಪಟ ಉತ್ತರ ಕರ್ನಾಟಕ ಶೈಲಿಯಲ್ಲಿ ಮಾತನಾಡುವ ಡಾ.ಮಲ್ಲಣ್ಣ ನಾಗರಾಳ ಬರದ ನಾಡಿನ ಭಗೀರಥ ಎಂಬ ಹೆಸರಿಗೆ ಸರಿ. 'ಹೊಲವೇ ನನ್ನ ಬ್ಯಾಂಕು. ಹೊಲದ ಮಣ್ಣೇ ನನ್ನ ಡೆಪಾಸಿಟ್ಟು, ಹೊಲಕ್ಕೆ ಹಾಕಿರುವ ಒಡ್ಡುಗಳೇ ನನ್ನ ಲಾಕರ್‌ಗಳು' ಎನ್ನುವ ಪರಿಕಲ್ಪನೆಯೊಂದಿಗೆ 66ರ ವಯಸ್ಸಿಲ್ಲೂ 30ವರ್ಷದವರು ನಾಚಿಸುವಂಥೆ ಸೇವಾ ನಿರತ. ಬರೀ ತಮ್ಮ ಜಮೀನಿಗೆ ನೀರಿನ ವ್ಯವಸ್ಥೆ ಮಾಡಿಕೊಂಡು ಬಿಟ್ಟಿದ್ದರೆ ಲಕ್ಷಾಂತರ ರೈತರಲ್ಲಿ ಮಲ್ಲಣ್ಣ ಕೂಡ ಒಬ್ಬರಾಗಿ ಬಿಡುತ್ತಿದ್ದರು. ಈಗಲೂ ವಾರದಲ್ಲಿ ಕನಿಷ್ಠ ಮೂರು ದಿನವಾದರೂ ಜಲಕಾಯಕಕ್ಕೆ ಅವರ ಸೇವೆ ಮೀಸಲು. ಕರೆ ಬಂತು ಎಂದರೆ ಆ ಕಡೆಗೆ ಹೊರಡಲು ಸಿದ್ಧವಾಗಿ ಬಿಡುತ್ತಾರೆ ಮಲ್ಲಣ್ಣ.

ಜಮೀನಿಗೆ ಹೋಗಿ ಅಲ್ಲಿನ ಪರಿಸ್ಥಿತಿಯನ್ನು ಅವಲೋಕಿಸಿ ಹೀಗೆ ಮಾಡಬೇಕು ಎನ್ನುವ ಸೂಚನೆ ನೀಡುತ್ತಾರೆ. ಅದರಂತೆ ಒಡ್ಡುಗಳನ್ನು ರಚಿಸಿಕೊಂಡು ನೀರು ಇಂಗಿಸಲು ಮಾರ್ಗದರ್ಶನ ಮಾಡುತ್ತಾರೆ. ಅವರು ಆಸಕ್ತಿ ವಹಿಸಿದರೆ ಒಂದು ಭಾಗದಲ್ಲಿ ಕೆರೆ ಮಾಡಿಕೊಳ್ಳಲು ಸಹಕಾರ ಕೊಡುತ್ತಾರೆ. ಇದರಿಂದ ಎಷ್ಟು ಪ್ರಮಾಣದ ನೀರು ಸಿಗಲಿದೆ ಎನ್ನುವ ನಿಖರ ಮಾಹಿತಿಯನ್ನು ಒದಗಿಸುತ್ತಾರೆ. ಇದಕ್ಕಾಗಿ ಯಾರಿಂದಲೂ ಒಂದು ಪೈಸೆ ಹಣವನ್ನು ತೆಗೆದುಕೊಳ್ಳುವುದಿಲ್ಲ. ಪ್ರೀತಿಯ ಒಡ್ಡುಗಳನ್ನು ಜಮೀನುಗಳ ನಡುವೆ ನಿರ್ಮಿಸಿ ಅವರ ಮನಸಿನಲ್ಲಿಯೂ ಅಭಿಮಾನದ ಪಸೆಯನ್ನು ಉಕ್ಕಿಸಿಬಿಡುತ್ತಾರೆ. ಮಲ್ಲಣ್ಣರ ಮಾರ್ಗದರ್ಶನದಲ್ಲಿ ದೊಡ್ಡ ಜಲಕಾಯಕ ಕ್ರಾಂತಿಯೇ ನಡೆಯುತ್ತಿದೆ. ಮಲ್ಲಣ್ಣ ಅವರ ಮೂವರು ಗಂಡು ಮಕ್ಕಳು ಇದರಲ್ಲಿ ಹೆಚ್ಚು ಆಸಕ್ತಿ ಹೊಂದಿಲ್ಲದೇ ಇದ್ದರೂ ಜ್ಞಾನವಂತೂ ಇದೆ. ಹುನಗುಂದ ಪಟ್ಟಣಕ್ಕೆ ಹೊಂದಿಕೊಂಡಿರುವ ಜಮೀನು ನೋಡಲು ಬರುವ ವಿದೇಶಿ ಕೃಷಿಕರು, ಕೃಷಿ ವಿದ್ಯಾರ್ಥಿಗಳು, ರೈತರನ್ನು ಪ್ರೀತಿಯಿಂದ ತಮ್ಮ ಹೊಲಕ್ಕೆ ಕರೆದುಕೊಂಡು ಹೋಗುತ್ತಾರೆ.

**ಜಲ ಬ್ರಹ್ಮಾಂಡ**

ಮಲ್ಲಣ್ಣ ಅವರ ಜ್ಞಾನ ಜಲ ಬ್ರಹ್ಮಾಂಡವಿದ್ದ ಹಾಗೆ. ನಮ್ಮ ದೇಶದ ಕೃಷಿ ಪದ್ಧತಿ ಹೇಗಿದೆ? ಒಡ್ಡುಗಳು ಹೇಗಿರಬೇಕು? ನಮ್ಮಲ್ಲಿ ಅಳವಡಿಸಿಕೊಂಡು ಬಂದಿರುವ ಕೃಷಿ ಪದ್ಧತಿ ಹೇಗೆ ಬದಲಾಗುತ್ತಾ ಬಂದಿದೆ? ಕೃಷಿ ತಜ್ಞರು ನೀಡುವ ಅಭಿಪ್ರಾಯಗಳು ಸರಿಯೋ ತಪ್ಪೋ? .. ಹೀಗೆ ಮಲ್ಲಣ್ಣ ಅವರ ತಲೆಯಲ್ಲಿಲ್ಲದ ಕೃಷಿ ವಿಷಯವೇ ಇಲ್ಲ. ಅಷ್ಟರ ಮಟ್ಟಿಗೆ ಕೃಷಿ, ಜಲಾನಯನ ಆಗು ಹೋಗುಗಳಿಗೆ ಸ್ಪಂದಿಸುವ ಚಾಣಾಕ್ಷತೆ. ಸಾಮರ್ಥ್ಯ‌, ನೆನಪಿನ ಶಕ್ತಿಯಿದೆ.

ಜನಪದ ಸೊಗಡು

ಡಾ.ಮಲ್ಲಣ್ಣ ಅವರು ಆಶು ಕವಿಯೂ ಹೌದು. ಕೃಷಿ ಹಾಗೂ ಜಲಕ್ಕೆ ಸಂಬಂಧಿಸಿ ತಕ್ಷ ಣ ಸಾಲುಗಳನ್ನು ಸೃಷ್ಟಿಸಿ ಅದಕ್ಕೊಂದು ರೂಪ ನೀಡಬಲ್ಲವರು. ತಮ್ಮದೇ ಗಟ್ಟಿ ದನಿಯಲ್ಲಿ ಜನಪದೀಯ ಶೈಲಿಯಲ್ಲಿ ಮಲ್ಲಣ್ಣ ಅವರು ಹಾಡುತ್ತಿದ್ದರೆ ಎಂಥವರಿಗೂ ಕೃಷಿ ಬಗ್ಗೆ ಅಭಿಮಾನ ಉಕ್ಕಬೇಕು.

'ಹೊಲ ನೋಡು ಇಳುಕಲಿ, ಮಣ್ಣೆಲ್ಲಾ ಸವಕಳಿ..' ಎಂದು ಜನಪದ ಗೀತೆಯನ್ನು ಆರಂಭಿಸಿ ಸತತವಾಗಿ ಹಾಡುತ್ತಲೇ ಹೋಗುತ್ತಾರೆ.

ಕರಿಮಣ್ಣಿನ ಎರೆಭೂಮಿ ಸಿರಿಯ ನೋಡು

ಸುರಿವ ಮಳೆನೀರು ಹರಿದು ಹೋಗದಂತೆ ಮಾಡು

ಸರಿಯಾಗಿ ಸಮ ಮಾಡಿ ನೀರುಣಿಸಿ ನೋಡು

ನೀರುಣಿಸಿ. ನೀರಿ ನಿಲ್ಲಿಸಬೇಡ, ನೀರಿಗೆ

ದಾರಿ ಬಿಡು ಮೋರಿಯ ಮಾಡು ಕೆರೆ

ಮಾಡಿ ದೊರೆಯಾಗಿ ಬಾಳೆಂದ ಗುರು

ನನ್ನ ಚಿತ್ತರಗಿ ವಿಜಯ ಮಹಾಂತೇಶ...

ಜಲಾನಯನ ಇಲಾಖೆಯಲ್ಲಿ ಆಯುಕ್ತರಾಗಿದ್ದ ಅಧಿಕಾರಿಯೊಬ್ಬರು ತಮ್ಮ ಜಮೀನಿನಲ್ಲಿ ನೀರಿನ ಒರತೆ ಕಾಣಲು ಬಯಸಿದರು. ಇದಕ್ಕಾಗಿ ಸಾಕಷ್ಟು ಪ್ರಯತ್ನಪಟ್ಟರೂ ಪ್ರಯೋಜನವಾಗಿರಲಿಲ್ಲ. ಕೊನೆಗೆ ಮಲ್ಲಣ್ಣ ಅವರ ವಿಷಯ ತಿಳಿದು ಸಂಪರ್ಕಿಸಿದರು. ಮಲ್ಲಣ್ಣನವರು ಖುಷಿಯಾಗಿಯೇ ಒಪ್ಪಿ ಧಾರವಾಡ ಜಿಲ್ಲೆಯಲ್ಲಿರುವ ಆಯುಕ್ತರ ಜಮೀನಿನಲ್ಲಿಯೂ ಒಡ್ಡುಗಳ ನಿರ್ಮಾಣದ ಮೂಲಕ ನೀರಿನ ಸೆಲೆ ಗಟ್ಟಿಗೊಳಿಸಿಕೊಟ್ಟರು. ಈಗ ಅವರ ಜಮೀನು ಸಮೃದ್ದಮಯ.