**ನನ್ನ ಓದಿನ ಆಯ್ಕೆ**

ದಿನವೊಂದಕ್ಕೆ ಹತ್ತಾರು ಪುಸ್ತಕಗಳು ಹೊರಬರುವ ಇಂದು ಓದಲಿಚ್ಛಿಸುವವರಿಗೆ ಯಾವುದನ್ನು ಓದಬೇಕೆಂದು ಆಯ್ಕೆ ಮಾಡುವುದೇ ಸಮಸ್ಯೆ. ವಿವಿಧ ಕ್ಷೇತ್ರಗಳ ನಾಲ್ವರು ತಮ್ಮ ಓದಿನ ಆಯ್ಕೆಯನ್ನು ಇಲ್ಲಿ ಹೇಳಿಕೊಂಡಿದ್ದಾರೆ.

ಹಿಂದೆಲ್ಲ ನಮಗೆ ಓದಿನ ಸರಕು ಸಾಕಷ್ಟು ಸಿಗುತ್ತಲೇ ಇರಲಿಲ್ಲ. ಆದರೆ ಈಗ ಹಾಗಲ್ಲ. ಓದಿಗೆ ಬೇಕಾದಷ್ಟು ಕೃತಿಗಳು ಬರುತ್ತಲೇ ಇವೆ. ಇವುಗಳಲ್ಲಿ ಆಯ್ಕೆ ಮಾಡುವುದು ನಿಜಕ್ಕೂ ಕಷ್ಟ.  
  
ನಾನು ಬರೆಯುವುದು ಫಿಕ್ಷನ್ನೇ ಆದರೂ ಈಗ ಓದುವುದು ನಾನ್‌ ಫಿಕ್ಷನ್‌. ಅನುವಾದಗಳನ್ನು ಬಹಳಷ್ಟು ಓದುತ್ತೇನೆ. ಕನ್ನಡದಲ್ಲಿ ಹಿಂದಿನಿಂದಲೂ ನಾನ್‌ ಫಿಕ್ಷನ್‌ ಕೃತಿಗಳು ಬಂದದ್ದು ಬಹಳ ಕಡಿಮೆ. ಇದನ್ನೇ ಶಿವರಾಮ ಕಾರಂತರು ಆಗ ಒತ್ತಿ ಒತ್ತಿ ಹೇಳಿದರು, ತಾವೇ ಬರೆದರು ಕೂಡ. ಈಗ ಹಿಂದಿಗಿಂತ ಹೆಚ್ಚು ನಾನ್‌ ಫಿಕ್ಷನ್‌ ಕೃತಿಗಳು ಲಭ್ಯವಿವೆ.  
  
ಇಂಗ್ಲಿಷ್‌ನಲ್ಲಿ ಪುಸ್ತಕವೊಂದು ಹೇಗಿದೆ ಎಂದು ತಿಳಿಯಲು ಅಮೆಝಾನ್‌ ಡಾಟ್‌ ಕಾಂನಲ್ಲಿ ನೋಡುತ್ತೇನೆ, ಪುಸ್ತಕಗಳ ರೇಟಿಂಗ್‌ನಿಂದಲೇ ಅದು ತಿಳಿದುಬಿಡುತ್ತದೆ. ಕನ್ನಡದಲ್ಲಿ ಒಳ್ಳೆಯ ಪುಸ್ತಕ ಯಾವುದೆಂದು ಗೊತ್ತಾಗುವುದು ಸುಲಭ. ಇಂಥ ಪುಸ್ತಕ ಒಳ್ಳೆಯದಿದೆ ಎಂದು ಯಾರೋ ಗೆಳೆಯರು, ಒಳ್ಳೆಯ ಓದುಗರು ಹೇಳುತ್ತಾರೆ. ಇನ್ನು ಕೆಲವೊಮ್ಮೆ ಪ್ರಕಾಶಕರ ಹೆಸರಿನ ಮೇಲೆ ಇವರು ಒಳ್ಳೆಯ ಪುಸ್ತಕಗಳನ್ನು ಪ್ರಕಟಿಸುತ್ತಾರೆ ಎಂಬ ನಂಬಿಕೆಯಿಂದ ಅದನ್ನು ಓದಬೇಕು ಅಂದುಕೊಳ್ಳುತ್ತೇನೆ.  
  
ಎಲ್ಲ ಪುಸ್ತಕಗಳನ್ನೂ ಅಂದುಕೊಂಡಾಕ್ಷಣ ಓದಲಿಕ್ಕಾಗುವುದಿಲ್ಲ. ಕೊಂಡು ಮನೆಯಲ್ಲಿ ತಂದಿಡುವುದೂ ಇಲ್ಲ. ಎಲ್ಲ ಪುಸ್ತಕಗಳನ್ನು ಇಟ್ಟುಕೊಳ್ಳಲು ಮನೆಯಲ್ಲಿ ಜಾಗವೂ ಇರುವುದಿಲ್ಲ. ಇಂಗ್ಲಿಷ್‌ ಪುಸ್ತಕಗಳನ್ನು ಕಿಂಡಲ್‌ನಲ್ಲಿ ಓದುತ್ತೇನೆ. ಕನ್ನಡದಲ್ಲಿ ಎಲ್ಲವೂ ಸಾಫ್ಟ್‌ ಕಾಪಿ ಸಿಗುವುದಿಲ್ಲ. ಹೀಗಾಗಿ ಕೊಳ್ಳುತ್ತೇನೆ. ಕೆಲವೊಮ್ಮೆ ಗೆಳೆಯರಾರ‍ಯರೋ ಕೊಡುತ್ತಾರೆ. ಇಂಥವುಗಳಲ್ಲಿ ಸಂಗ್ರಹ ಯೋಗ್ಯ ಅನಿಸಿದವನ್ನು ಮಾತ್ರ ಇಟ್ಟುಕೊಳ್ಳುತ್ತೇನೆ. ಇನ್ನು ಕೆಲವನ್ನು ಓದಿದ ತಕ್ಷಣ ಇನ್ನಾರೋ ಮನೆಗೆ ಬಂದವರಿಗೆ ಕೊಟ್ಟು ಬಿಡುತ್ತೇನೆ.  
  
ಏನೇ ಆದರೂ ಓದುವುದು ಮುಂದುವರಿಯುತ್ತದೆ. ಓದುವುದೇ ನಮ್ಮ ಕೆಲಸ, ಓದುವುದೇ ಜೀವನ ಅಲ್ವೇ?