**ಕಾನೂನಿನ ಕಟಕಟೆಯಲ್ಲಿ.**

ಇಬ್ಬರು ವಯಸ್ಕರ ದೈಹಿಕ ಸಮಾಗಮವನ್ನು ಕಣ್ಣಿಂದ ನೋಡುವುದು ಪಾಪ ಎಂದು ಭಾರತ ದೇಶವು ಯಾವತ್ತೂ ನಂಬಿದೆ. ಯುಧಿಷ್ಠಿರ ಮತ್ತು ದ್ರೌಪದಿಯರು ಕೂಡಿದ್ದನ್ನು ಅಕಸ್ಮಾತ್‌ ನೋಡಿದ ಕಾರಣಕ್ಕಾಗಿ ಪ್ರಾಯಶ್ಚಿತ್ತ ರೂಪದಲ್ಲಿ ಅರ್ಜುನ ಒಂದು ವರ್ಷ ತೀರ್ಥಯಾತ್ರೆ ಮಾಡಿದ. ಅಂತಹುದರಲ್ಲಿ ನಮ್ಮ ನ್ಯಾಯಾಂಗವು ಇಡೀ ಭಾರತ ದೇಶದ ವಯಸ್ಕರ ಮಲಗುವ ಕೋಣೆಯನ್ನು ಪ್ರವೇಶಿಸಿ, ಅವರು ಹೇಗೆ ದೈಹಿಕ ಸುಖವನ್ನು ಅನುಭವಿಸುತ್ತಾರೆ ಎಂದು ಗಮನಿಸಿ, ಯಾವುದು ಸಕ್ರಮ ಮತ್ತು ಯಾವುದು ಅಕ್ರಮ ಎಂದು ನಿರ್ಧರಿಸುವ ಕಾನೂನನ್ನು ತನ್ನ ಉಡಿಯಲ್ಲಿ ಇರಿಸಿಕೊಂಡಿತ್ತು. ಅಕ್ರಮವೆಂದು ಭಾವಿಸಿದ್ದಕ್ಕೆ ಹತ್ತು ವರ್ಷ ಕಠಿಣ ಸಜೆಯನ್ನು ಕೊಡುವ ಅವಕಾಶವನ್ನು ತಮ್ಮ ಕುಖ್ಯಾತ 377ರ ಕಲಮಿನ ಮೂಲಕ ಜೀವಂತವಾಗಿ ಇಟ್ಟುಕೊಂಡಿತ್ತು. ಈಗ ಅದಕ್ಕೂ ತನ್ನ ಕ್ರಮದ ಬಗ್ಗೆ ನಾಚಿಕೆಯಾಗಿದೆ. ಮಲಗುವ ಕೋಣೆಯಲ್ಲಿ ಇಣುಕುವುದು ತನ್ನ ಕೆಲಸವಲ್ಲವೆಂದು ಹೇಳಿ, ತನ್ನನ್ನು ತಾನು ತಿದ್ದಿಕೊಂಡಿದೆ.  
ಎಲ್ಲಾ ಅಲ್ಪಸಂಖ್ಯಾತ ಸಮುದಾಯಗಳೂ ಇತಿಹಾಸದಲ್ಲಿ ಶೋಷಣೆಗೊಳಗಾಗುತ್ತಲೇ ಹೋಗಿವೆ. ರೂಢಿಯಲ್ಲದ್ದನ್ನು ಒಪ್ಪಿಕೊಳ್ಳುವ ತೆರೆದ ಮನಸ್ಸು ಬಹುಸಂಖ್ಯಾತರಿಗೆ ಇರುವುದಿಲ್ಲ. ಪ್ರಜಾಪ್ರಭುತ್ವದಲ್ಲಿ ಶಾಸಕಾಂಗಕ್ಕೆ ರೂಢಿಯನ್ನು ಆಚರಿಸುವ ಬಹುಸಂಖ್ಯಾತರನ್ನು ಖುಷಿಪಡಿಸುವುದೇ ಮುಖ್ಯವಾಗಿರುತ್ತದೆ. ಮತಪೆಟ್ಟಿಗೆಯ ಮೇಲೆ ಕಣ್ಣಿಡುವ ಶಾಸಕಾಂಗ ಯಾವತ್ತೂ ಮತಸಂಖ್ಯೆಯ ಲೆಕ್ಕಕ್ಕೆ ಬೆಲೆ ತುಂಬದ ಅಲ್ಪಸಂಖ್ಯಾತರನ್ನು ಓಲೈಸುವ ಗೋಜಿಗೆ ಹೋಗುವುದೇ ಇಲ್ಲ. ಆ ಕಾರಣದಿಂದಾಗಿಯೇ ಎಡಪಂಥೀಯ ಮತ್ತು ಬಲಪಂಥೀಯ ಪಕ್ಷ ಗಳು ಈ ದೇಶವನ್ನು ದಶಕಗಟ್ಟಲೆ ಆಳಿದರೂ ಈ ಪುರಾತನ ಬ್ರಿಟಿಷ್‌ ಕಾಯಿದೆಯನ್ನು ಬದಲಾಯಿಸುವ ಗೋಜಿಗೆ ಹೋಗಲಿಲ್ಲ. ಕೊನೆಗೆ ನ್ಯಾಯಾಂಗವೇ ಅಲ್ಪಸಂಖ್ಯಾತರನ್ನು ರಕ್ಷಿಸಿದ ಸಂಗತಿ ಈಗ ನಮ್ಮ ಕಣ್ಣ ಮುಂದಿದೆ. ಪ್ರಜಾಪ್ರಭುತ್ವಕ್ಕೆ ಪ್ರಾಮಾಣಿಕವಾದ ನ್ಯಾಯಾಂಗವಿಲ್ಲದಿದ್ದರೆ, ಆ ದೇಶ ಹಳ್ಳ ಹಿಡಿಯುತ್ತದೆ. ಡಿಸೆಂಬರ್‌ 2013ರ ಸರ್ವೋಚ್ಚ ನ್ಯಾಯಾಲಯದ ತೀರ್ಪನ್ನು ಒಮ್ಮೆ ನೆನಪಿಸಿಕೊಳ್ಳಿ. 'ಸಲಿಂಗಪ್ರೇಮ ಎನ್ನುವುದು ಕೇವಲ ಬೆರಳೆಣಿಕೆಯ ಜನರಿಗೆ ಸಂಬಂಧಿಸಿದ ಸಂಗತಿ' ಎಂದು ಸಮಜಾಯಿಷಿ ಕೊಟ್ಟುಕೊಂಡು, ಅವರನ್ನು ಅಪರಾಧಿಗಳು ಎಂದು ಘೋಷಿಸಿತ್ತು. ಆ ಪ್ರಮಾದಕ್ಕಾಗಿ ಸರ್ವೋಚ್ಚ ನ್ಯಾಯಾಲಯ ಅಳಿಸದ ಕಳಂಕವನ್ನು ಅಂಟಿಸಿಕೊಂಡಿತ್ತು. ಈಗ ಎಚ್ಚೆತ್ತುಕೊಂಡು ತನ್ನ ತಪ್ಪನ್ನು ಸರಿಪಡಿಸಿಕೊಂಡಿದೆ.  
  
'ಸಲಿಂಗಪ್ರೀತಿ ನೈಸರ್ಗಿಕವಲ್ಲ' ? ಎಂಬುದು ಬಹುತೇಕರ ಮೊಂಡುವಾದ. 'ನೈಸರ್ಗಿಕ' ಅಂದರೆ ಏನು? ಅದನ್ನು ಯಾರು ನಿರ್ಧರಿಸುತ್ತಾರೆ?' ಎಂದು ಕೇಳಿದರೆ, 'ನಿಸರ್ಗದಲ್ಲಿ ನಡೆಯುವಂತಹದ್ದು' ಎಂದು ಬಡಬಡಿಸುತ್ತಾರೆ. 'ಹಾಗಿದ್ದರೆ ನಿಸರ್ಗದಲ್ಲಿ ಯಾವ ಪ್ರಾಣಿ-ಪಕ್ಷಿಗಳು ಮದುವೆ ಮಾಡಿಕೊಂಡು ಸಂಸಾರ ಮಾಡುತ್ತವೆ? ಮದುವೆಯಾಗುವ ತನಕ ಬ್ರಹ್ಮಚರ್ಯವನ್ನು ಕಾಪಾಡಿಕೊಳ್ಳುತ್ತವೆ? ಕೇವಲ ಒಂದೇ ಸಂಗಾತಿಗೆ ಜೀವಮಾನವಿಡೀ ತಮ್ಮ ಬದುಕನ್ನು ಮುಡುಪಾಗಿಟ್ಟುಕೊಂಡಿರುತ್ತವೆ?' ಎಂದು ಕೇಳಿ, ಈಗ ಬೆಚ್ಚಿ ಬೀಳುತ್ತಾರೆ. 'ಅದೆಲ್ಲಾ ಪಶುತ್ವ, ಮನುಷ್ಯತ್ವವಲ್ಲ' ಎಂದು ಶುರು ಹಚ್ಚಿಕೊಳ್ಳುತ್ತಾರೆ. ತಮಗೆ ಸರಿಹೊಂದುವುದು 'ನೈಸರ್ಗಿಕ', ಹೊಂದದ್ದು 'ಪಶುತ್ವ'! ಒಟ್ಟಾರೆ ದೊಡ್ಡ ಗುಂಪಿನವರು ಹೇಳಿದ್ದೇ ನ್ಯಾಯ. ಅಷ್ಟಕ್ಕೂ ನಿಸರ್ಗವನ್ನು ಸೂಕ್ಷ ್ಮವಾಗಿ ಗಮನಿಸಿದರೆ, 500ಕ್ಕೂ ಹೆಚ್ಚು ಪ್ರಾಣಿ ಸಂಕುಲದಲ್ಲಿ ಸಲಿಂಗಪ್ರೇಮ ಇರುವುದು ಗಮನಿಸಬಹುದು ಎಂದು ವಿಜ್ಞಾನಿಗಳು ದೃಢಪಡಿಸಿದ್ದಾರೆ.