## ಕನ್ನಡ ಚಿತ್ರರಂಗದ ಆಶಾಕಿರಣವೆನ್ನಿಸಿದ್ದರು

ಆಮೇಲೆ ಕೆಲವು ವರ್ಷದಲ್ಲಿಯೇ ವಿಜಯ್‌ಗೆ, 'ನಾನವನಲ್ಲ, ಅವಳು ' ಸಿನಿಮಾದ ನಟನೆಗೆ ರಾಷ್ಟ್ರಪ್ರಶಸ್ತಿ ಬಂದಾಗ ಸಂಭ್ರಮ ಮೂಡಿತ್ತು. ಭಿನ್ನಲಿಂಗಿಗಳನ್ನು ಯಾವತ್ತೂ ಕೀಳಾಗಿಯೇ ತೋರಿಸಿದ್ದ ಭಾರತೀಯ ಚಿತ್ರರಂಗದಲ್ಲಿ ಇಂತಹ ಒಂದು ಸಂವೇದನಾಶೀಲ ಜವಾಬ್ದಾರಿಯುತ ಸಿನಿಮಾ ಮೂಡಿ ಬಂದದ್ದೇ ನಮಗೆಲ್ಲಾ ಅಚ್ಚರಿಯ ಮತ್ತು ಹೆಮ್ಮೆಯ ಸಂಗತಿಯಾಗಿತ್ತು. ದೇಶದ ಬೇರೆ ಯಾವ ಭಾಷೆಯ ಸಿನಿಮಾದಲ್ಲಿಯೂ ಭಿನ್ನಲಿಂಗಗಳನ್ನು ಇಷ್ಟೊಂದು ಸಹಾನುಭೂತಿಯಿಂದ ತೋರಿಸುವಂತಹ ಪ್ರಯತ್ನ ನಡೆದಿರಲಿಲ್ಲ. ಯಾವುದೇ ಅತಿರೇಕವಿಲ್ಲದೆ ಹಿಜ್ಡಾ ಪಾತ್ರವನ್ನು ವಿಜಯ್‌ ಮನೋಜ್ಞವಾಗಿ ನಟಿಸಿದ್ದರು. ಬಹುತೇಕ ಕನ್ನಡದ ನಟರು ಒಪ್ಪಲು ಸಾಧ್ಯವೇ ಇಲ್ಲದಂತಹ ಈ ಪಾತ್ರವನ್ನು ಅಳುಕಿಲ್ಲದೆ ನಿರ್ವಹಿಸಿದ ವಿಜಯ್‌, ನಿಜಕ್ಕೂ ಕನ್ನಡ ಚಿತ್ರರಂಗದ ಆಶಾಕಿರಣವೆನ್ನಿಸಿದ್ದರು.

['ಸಂಚಾರಿ' ವಿಜಯ್ ಅಂಗಾಂಗ ದಾನಕ್ಕೆ ಕುಟುಂಬ ನಿರ್ಧಾರ! ಸಹೋದರ ಸಿದ್ದೇಶ್‌ ಮಾಹಿತಿ](https://vijaykarnataka.com/entertainment/news/sanchari-vijays-family-decides-to-organ-donation/articleshow/83504539.cms)

## ​ಶೋಷಿತ ಸಮುದಾಯಕ್ಕೆ ವಿಜಯ್‌ ದೊಡ್ಡ ಉಡುಗೊರೆ ನೀಡಿದ್ದರು

ದೇಶದ ಎಲ್ಲಾ LBGTQ ಸಮುದಾಯದವರು ತಮ್ಮ ಆಂತರಿಕ ಸಭೆ-ಸಮಾರಂಭಗಳಲ್ಲಿ ಭಾಷೆಯ ಗೊಡವೆಯಿಲ್ಲದಂತೆ 'ನಾನವನಲ್ಲ, ಅವಳು...' ಸಿನಿಮಾವನ್ನು ತಮ್ಮ ಸ್ನೇಹಿತರೊಂದಿಗೆ ನೋಡಿ ಸಂಭ್ರಮಿಸಿದ್ದರು. ಆ ವರ್ಷದ ದೇಶದ ಎಲ್ಲಾ ಕ್ವೀರ್‌ ಸಿನಿಮೋತ್ಸವದಲ್ಲಿ ಈ ಸಿನಿಮಾ ಕಡ್ಡಾಯವಾಗಿ ಪ್ರದರ್ಶನಗೊಂಡಿತ್ತು. ಈ ಶೋಷಿತ ಸಮುದಾಯಕ್ಕೆ ವಿಜಯ್‌ ಬಹುದೊಡ್ಡ ಉಡುಗೊರೆಯನ್ನು ಕೊಟ್ಟುಬಿಟ್ಟಿದ್ದರು. ಆಗಿನ್ನೂ ಅವರು ಕನ್ನಡ ಸಿನಿಮಾ ಪ್ರಪಂಚದಲ್ಲಿ ಹೆಚ್ಚಾಗಿ ಪರಿಚಿತರೂ ಆಗಿರಲಿಲ್ಲ. 'ಕನ್ನಡದ ವಿಜಯ್‌ ಅವರಿಗೆ ಅತ್ಯುತ್ತಮ ನಟ ರಾಷ್ಟ್ರಪ್ರಶಸ್ತಿ' ಎಂದು ಘೋಷಣೆಯಾದಾಗ ಸಾಕಷ್ಟು ಪತ್ರಕರ್ತರು 'ದುನಿಯಾ' ವಿಜಯ್‌ ಅವರನ್ನು ಸಂಪರ್ಕಿಸಿದ್ದರಂತೆ!

[ಸಂಚಾರಿ ವಿಜಯ್ ಜೀವಂತವಾಗಿದ್ದಾರೆ ಅಪೋಲೋ ವೈದ್ಯರ ಸ್ಪಷ್ಟನೆ](https://vijaykarnataka.com/entertainment/news/sanchari-vijay-brain-failure-being-treated-with-all-life-support-says-dr-arun-naik/articleshow/83507420.cms)

## ​ಭಿನ್ನಲಿಂಗಿಗಳ ಜೊತೆ ಬೆರೆತರು

ಅದರ ಮುಂದಿನ ವರ್ಷವೇ ನನ್ನ 'ಮೋಹನಸ್ವಾಮಿ' ಕೃತಿ ಆಂಗ್ಲಭಾಷೆಯಲ್ಲಿ ತರ್ಜುಮೆಗೊಂಡು ಪ್ರಕಟವಾಯ್ತು. ಅದರ ಬಿಡುಗಡೆ ಕಾರ್ಯಕ್ರಮವನ್ನು ನಾನು ಬೆಂಗಳೂರಿನ ಪ್ರೆತ್ರೖಡ್‌ (ಭಿನ್ನಲಿಂಗಿಗಳು ಆಚರಿಸುವ ವಾರ್ಷಿಕ ಹಬ್ಬ) ನಲ್ಲಿ ಹಮ್ಮಿಕೊಂಡಿದ್ದೆ. ಆ ಪುಸ್ತಕವನ್ನು ಖಂಡಿತಾ ವಿಜಯ್‌ ಅವರೇ ಬಿಡುಗಡೆ ಮಾಡಿದರೆ ಅರ್ಥಪೂರ್ಣವಾಗಿರುತ್ತದೆ ಎಂದು ಕೇಳಿಕೊಂಡೆ. ಯಾವುದೇ ಹಿಂಜರಿಕೆಯಿಲ್ಲದಂತೆ ಒಪ್ಪಿಕೊಂಡರು. ಸಾವಿರಾರು ಜನ ಭಿನ್ನಲಿಂಗಿಗಳು ಸೇರಿದ ಸಭೆಗೆ ಸಂಕೋಚವಿಲ್ಲದೆ ಬಂದು, ಪ್ರೀತಿಯಿಂದ ಪುಸ್ತಕ ಬಿಡುಗಡೆ ಮಾಡಿ, ಸಮುದಾಯವನ್ನು ಉದ್ದೇಶಿಸಿ ಮಾತಾಡಿದ್ದರು. ಈ ಹೊತ್ತಿನಲ್ಲಿ ನಾನೊಂದು ವಿಶೇಷವನ್ನು ಗಮನಿಸಿದೆ. ಆ ಗುಂಪಿನಲ್ಲಿದ್ದ ಬಹುತೇಕ ಹಿಜ್ಡಾ ಹೆಂಗಸರ ಪರಿಚಯ ಅವರಿಗಿತ್ತು. ಅವರೊಡನೆ ಅತ್ಯಂತ ಸಂತೋಷದಿಂದ, ಸಂಭ್ರಮದಿಂದ, ಭಿಡೆಯಿಲ್ಲದೆ ಮಾತಾಡಿದರು. 'ನಾನು ಅವಳಲ್ಲ.' ಸಿನಿಮಾದ ಅಭಿನಯದ ತರಬೇತಿಗಾಗಿ ಆ ಸಮುದಾಯದವರೊಡನೆ ಅವರು ಸಾಕಷ್ಟು ಒಡನಾಡಿದ್ದರಂತೆ. ನಟನೊಬ್ಬ ತನ್ನ ಅಭಿನಯಕ್ಕಾಗಿ ಯಾವೆಲ್ಲಾ ಸಿದ್ಧತೆ ಮಾಡಿಕೊಳ್ಳಬೇಕು ಎನ್ನುವುದಕ್ಕೆ ಉದಾಹರಣೆಯಾಗಿ ನನಗೆ ಅವರು ಕಂಡಿದ್ದರು.

[ಬ್ರೇನ್ ಫೇಲ್ಯೂರ್ ಸಂಚಾರಿ ವಿಜಯ್ ಆರೋಗ್ಯ ಸ್ಥಿತಿ ಚಿಂತಾಜನಕ](https://vijaykarnataka.com/entertainment/news/kannada-actor-sanchari-vijay-health-update-actor-is-in-brain-failure-stage-says-doctor/articleshow/83503980.cms)

## ​ವಿಜಯ್‌ರ ಆ ಪುಟ್ಟ ಪಾತ್ರ ಮೆಚ್ಚುಗೆ ಪಡೆದುಕೊಂಡಿತ್ತು

ಅವರ 'ನಾನವನಲ್ಲ, ಅವಳು...' ಪಾತ್ರಕ್ಕೂ, 'ಮೋಹನಸ್ವಾಮಿ' ಕೃತಿಗೂ ಒಂದು ಕೊಂಡಿಯಿತ್ತು. ಈ ಸಂಕಲನದಲ್ಲಿ 'ತಗಣಿ' ಎನ್ನುವ ಕತೆಯೊಂದಿದೆ. ಗಂಡೊಬ್ಬ ಹೆಣ್ಣಾಗಿ ಪರಿವರ್ತನೆಗೊಂಡು ಧೈರ್ಯದಿಂದ ಬಾಳುವ ಪ್ರಯತ್ನ ಮಾಡಿದರೂ, ಸಮಾಜದ ಕ್ರೌರ್ಯಕ್ಕೆ ಗುರಿಯಾಗುವ ಕಥನವದು. ಈ ಕತೆ ಹಿರಿಯ ನಟ ಪ್ರಕಾಶ್‌ ರೈ ಅವರಿಗೆ ತುಂಬಾ ಇಷ್ಟವಾಗಿತ್ತು. ಅದನ್ನು ಸಿನಿಮಾ ಮಾಡಬೇಕು ಎಂದವರು ನಿಶ್ಚಯಿಸಿಕೊಂಡಿದ್ದರು. ಆದರೆ ಸಿನಿಮಾ ಮಾಡುವ ತನಕ ಕಾಯುವುದು ಬೇಡವೆಂದು ನಿರ್ಧರಿಸಿ, ಕರ್ಟನ್‌ ರೈಜರ್‌ ತರಹ ಆ ಪಾತ್ರಕ್ಕೆ ತಮ್ಮ 'ಒಗ್ಗರಣೆ ಡಬ್ಬಿ' ಸಿನಿಮಾದಲ್ಲಿ ಅತಿಥಿ ಪ್ರವೇಶ ಕೊಟ್ಟಿದ್ದರು. ಅದನ್ನು ವಿಜಯ್‌ ನಿರ್ವಹಿಸಿದ್ದರು. ಅದೇ ಹೊತ್ತಿನಲ್ಲಿ 'ನಾನವಳಲ್ಲ, ಅವನು...' ಸಿನಿಮಾ ಮಾಡುವ ಉತ್ಸಾಹದಲ್ಲಿದ್ದ ಲಿಂಗದೇವರು ಹಳೆಮನೆಯವರು ವಿಜಯ್‌ ಅವರ ಈ ಪುಟ್ಟ ಪಾತ್ರವನ್ನು ಮೆಚ್ಚಿಕೊಂಡು, ಅವರನ್ನೇ ತಮ್ಮ ಸಿನಿಮಾದ ಮಹತ್ವದ ಪಾತ್ರಕ್ಕೆ ಆಯ್ಕೆ ಮಾಡಿಕೊಂಡೆ ಎಂದು ಹೇಳಿದ್ದರು. ಆ ಸರಣಿ ಸಂಗತಿ ನನಗೆ ಸಂತಸವನ್ನು ತಂದಿತ್ತು.

[ನಟ ಸಂಚಾರಿ ವಿಜಯ್ ಆರೋಗ್ಯದ ಬಗ್ಗೆ ಮಾಹಿತಿ ನೀಡಿದ ವೈದ್ಯರು](https://vijaykarnataka.com/video/entertainment/kannada-actor-sanchari-vijay-health-update-by-dr-arun-naik/videoshow/83508307.cms)

​