## ನಟನೆ ಮುಂದೆ ಉಳಿದದ್ದೆಲ್ಲಾಸಪ್ಪೆ ಎಂದಿದ್ದರು

ಯಾವುದೋ ಒಂದು ಸಿನಿಮಾದ ತಯಾರಿಯ ಸಂದರ್ಭದಲ್ಲಿ ತಮ್ಮ ಗೆಳೆಯರೊಬ್ಬರೊಡನೆ ಅವರೊಮ್ಮೆ ನನ್ನ ಮನೆಗೆ ಬಂದಿದ್ದರು. ಆ ವೇಳೆಗಾಗಲೇ ಅವರು ಐಟಿ ಉದ್ಯೋಗವನ್ನು ಬಿಟ್ಟು ನಟನೆಗಾಗಿ ಸಂಪೂರ್ಣವಾಗಿ ತೊಡಗಿಸಿಕೊಂಡಿದ್ದಾರೆಂಬುದು ನನಗೆ ಪತ್ರಿಕೆಗಳಿಂದ ಗೊತ್ತಾಗಿತ್ತು. ನನ್ನದೂ ಅದೇ ಕತೆಯಾದ್ದರಿಂದ ಆ ಕುರಿತು ಅವರೊಡನೆ ಮಾತಾಡಲು ಶುರು ಮಾಡಿದೆ. ದೊಡ್ಡ ಸಂಬಳದ ಕೆಲಸವನ್ನು ಬಿಡಲು ಅವರಿನ್ನೂ ಚಿಕ್ಕವರೆಂಬ ಆತಂಕ ನನಗಾಗುತ್ತಿತ್ತು. ಅದನ್ನೇ ಅವರಲ್ಲಿ ಸಂದೇಹವಾಗಿ ಹೇಳಿದೆ. 'ಏನ್ಮಾಡೋದು ಸಾರ್‌... ನಟನೆ ಮುಂದೆ ಉಳಿದದ್ದೆಲ್ಲಾ ಸಪ್ಪೆ ಅನ್ನಿಸುತ್ತೆ. ಕಷ್ಟವೋ ಸುಖವೋ ನಮಗೆ ಖುಷಿ ಕೊಡೋ ಕೆಲಸದಲ್ಲಿ ತೊಡಗಿಕೊಳ್ಳೋದೇ ಸರಿ ಅನ್ನಿಸ್ತು' ಎಂದು ಪ್ರಾಮಾಣಿಕವಾಗಿ ತಿಳಿಸಿದ್ದರು.[ನಟ ಸಂಚಾರಿ ವಿಜಯ್‌ಗೆ ಅಪಘಾತ; ಆರೋಗ್ಯದ ಬಗ್ಗೆ ಮಾಹಿತಿ ನೀಡಿದ ವೈದ್ಯರು](https://vijaykarnataka.com/entertainment/news/sanchari-vijay-accident-doctor-says-he-is-in-neuro-icu-with-full-life-support/articleshow/83501240.cms)

## ಪಕ್ಕದ ಮನೆ ಹುಡುಗ.

## ಇತ್ತೀಚೆಗೆ ಅಚಾನಕ್ಕಾಗಿ ರಂಗಶಂಕರದ ಪುಸ್ತಕದಂಗಡಿಯಲ್ಲಿ ಸಿಕ್ಕಿದ್ದರು. ತಮ್ಮ ಯಾವತ್ತಿನ ತುಂಬು ಮುಖದ ನಗೆಯಲ್ಲಿ ಚೆಲ್ಲುತ್ತಾ ನನ್ನನ್ನು ಮಾತಾಡಿಸಿದರು. ಯಾವುದೋ ಪಾತ್ರಕ್ಕೆ ಅವಶ್ಯಕವೆಂದು ಸಾಕಷ್ಟು ಜಿಮ್‌ ಮಾಡಿ, ಮಾಂಸಖಂಡಗಳನ್ನು ಹಿಗ್ಗಿಸಿಕೊಂಡು ಮೈಯನ್ನು ಹುರಿಗೊಳಿಸಿಕೊಂಡಿದ್ದರು. ನಾನು ಅವರ ಹೊಸ ಮೈಕಟ್ಟಿಗೆ ಮೆಚ್ಚುಗೆಯನ್ನು ವ್ಯಕ್ತ ಪಡಿಸಿದಾಕ್ಷಣ 'ಉದರನಿಮಿತ್ತಂ...' ಎಂದು ಮಾರ್ಮಿಕವಾಗಿ ನಕ್ಕಿದ್ದರು. ತಮ್ಮ ಹೊಸ ಸಿನಿಮಾಗಳ ಬಗ್ಗೆ ಮಾತಾಡಿ, ನನ್ನ ಹೊಸ ಬರವಣಿಗೆಯ ಬಗ್ಗೆ ಪ್ರೀತಿಯಿಂದ ವಿಚಾರಿಸಿದ್ದರು. ರಾಷ್ಟ್ರ ಪ್ರಶಸ್ತಿ ಪಡೆದ ನಟನೊಬ್ಬ ಹೀಗೆ ಪಕ್ಕದ ಮನೆಯ ಹುಡುಗನಂತೆ ಮಾತಾಡಿಸುವ ಪರಿಗೆ ಸಾಕಷ್ಟು ಅಚ್ಚರಿ-ಸಂತೋಷವಾಗುತ್ತಿತ್ತು. ಆ ಭಾವದ ಹಿಂದೆಯೇ, ಅವರ ಸಾಮರ್ಥ್ಯಕ್ಕೆ ತಕ್ಕುದಾಗಿ ಸಿಗಬೇಕಾದ ಅವಕಾಶಗಳು ಕನ್ನಡ ಸಿನಿಮಾರಂಗದಲ್ಲಿ ಸಿಗಲೇ ಇಲ್ಲವೇನೋ ಎಂಬ ಆತಂಕವೂ ಆಗುತ್ತಿತ್ತು.['ದೇವರಿಗೆ ಕರುಣೆ ಬಂದು ವಿಜಯ್‌ರನ್ನು ವಾಪಸ್‌ ಕಳುಹಿಸಲಿ'- ಭಾವುಕರಾದ ನಟ ಶಿವರಾಜ್‌. ಕೆ.ಆರ್. ಪೇಟೆ](https://vijaykarnataka.com/video/entertainment/comedy-actor-shivaraj-kr-pete-emotionally-talks-about-sanchari-vijay-health/videoshow/83512308.cms)

## ​ರಂಗಭೂಮಿಯೊಂದಿಗೆ ವಿಜಯ್ ನಂಟು

ಸಿನಿಮಾದಲ್ಲಿ ತಕ್ಕಮಟ್ಟಿನ ಯಶಸ್ಸು ಸಿಕ್ಕಿದ್ದರೂ ಅವರು ರಂಗದ ನಂಟನ್ನು ಕಳೆದುಕೊಂಡಿರಲಿಲ್ಲ. ಅವಕಾಶ ಸಿಕ್ಕಾಗಲೆಲ್ಲಾ ನಾಟಕದಲ್ಲಿ ಅಭಿನಯಿಸಲು ಉತ್ಸಾಹ ತೋರಿಸುತ್ತಿದ್ದರು. ಮೈಸೂರಿನಲ್ಲೊಮ್ಮೆ 'ಶ್ರೀದೇವಿ ಮಹಾತ್ಮೆ' ನಾಟಕ ಪ್ರದರ್ಶನವಾಗಿತ್ತು. ಆ ಪ್ರದರ್ಶನಕ್ಕೆ ಮೈಸೂರಿನ ಜನರು ಕಿಕ್ಕಿರಿದು ಬಂದಿದ್ದು, ಕೂಡಲು ಕುರ್ಚಿ ಸಿಗದಿದ್ದರೂ ನೆಲದ ಮೇಲೆ ಕೂತು ನಾಟಕ ವೀಕ್ಷಿಸಿದ್ದರು. ಹಲವಾರು ಜನರು ಟಿಕೆಟ್‌ ಸಿಗದೆ ವಾಪಸ್‌ ಹೋಗಿದ್ದರು. ಮರುದಿನ ಫೋನ್‌ ಮಾಡಿ ಅದನ್ನೆಲ್ಲಾ ಸಂಭ್ರಮದಿಂದ ವಿವರಿಸಿದ ವಿಜಯ್‌, 'ಬೆಂಗಳೂರಿನಿಂದ ಹೊರಗೆ ಬಂದಾಗಲೇ ಕನ್ನಡದ ಪ್ರೀತಿ, ಕಳಕಳಿ ಹೆಚ್ಚು ಅರ್ಥವಾಗುತ್ತೆ ಸಾರ್‌' ಎಂದು ಪುಳಕಗೊಂಡು ತಿಳಿಸಿದ್ದರು.ಸಾಮಾನ್ಯವಾಗಿ ನಾನು ಆ ಭಗವಂತನ ಮೇಲೆ ಯಾವತ್ತೂ ಸಿಟ್ಟು ಮಾಡಿಕೊಳ್ಳುವುದಿಲ್ಲ. ಆದರೆ ಎಳೆಯ ಜೀವಗಳನ್ನು ಅನವಶ್ಯಕವಾಗಿ ಸೆಳೆದುಕೊಂಡಾಗ ತಡೆಯಲಾರದ ಕೋಪ ಉಕ್ಕಿ ಬರುತ್ತದೆ. ಕನ್ನಡ ಲೋಕಕ್ಕೆ ತುಂಬಲಾರದ ನಷ್ಟವನ್ನು ಉಂಟು ಮಾಡಿದ ದೇವರ ಈ ತಪ್ಪನ್ನು ಕ್ಷಮಿಸುವುದು ಹೇಗೆ?