[ಒಗ್ಗಟ್ಟಿನ ಬಲ ಹರಿಸುವ ಆನ್‌ಲೈನ್‌ ಸರಪಣಿ](https://vijaykarnataka43.rssing.com/chan-55889592/article4134-live.html)

ಆಕೆ ಫೇಸ್‌ಬುಕ್‌ನ ತನ್ನ ಅಕೌಂಟ್‌ನಲ್ಲಿ ಬೈಕ್‌ ಮುಂದೆ ನಿಂತು ತೆಗೆದ ಫೋಟೋ ಹಾಕುತ್ತಾರೆ. 'ಬಿ ಬೋಲ್ಡ್‌ ಫಾರ್‌ ಚೇಂಜ್‌' ಅನ್ನುವ ಟ್ಯಾಗ್‌ಲೈನ್‌ನೊಂದಿಗೆ ತನ್ನ ಬದುಕಿನಲ್ಲಿ ತಾನು ಮೆಚ್ಚಿದ ಬೋಲ್ಡ್‌ ಮಹಿಳೆಯರನ್ನು ಟ್ಯಾಗ್‌ ಮಾಡುತ್ತಾರೆ. ಆಕೆಯಿಂದ ಟ್ಯಾಗ್‌ ಮಾಡಲ್ಪಟ್ಟವರು ಇನ್ನೂ ಒಂದಷ್ಟು ಹೆಣ್ಣುಮಕ್ಕಳನ್ನು ಟ್ಯಾಗ್‌ ಮಾಡುತ್ತಾರೆ. ಹೀಗೆ ಮಾಡುತ್ತ ಮಾಡುತ್ತ ಅದೊಂದು ಸರಪಣಿಯೇ ಆಗಿ ದೊಡ್ಡದೊಂದು ಆನ್‌ಲೈನ್‌ ಮಹಿಳಾ ಸಮಾವೇಶವೇ ಆಗಿಬಿಡುತ್ತದೆ. ಅವರೆಲ್ಲ ಕೂಡಿದ್ದು ಒಂದು ಕಾರಣಕ್ಕೆ: ಮಹಿಳೆಯರೆಲ್ಲ ಸ್ವತಂತ್ರವಾಗಿ ಎಲ್ಲಿ ಬೇಕಾದರಲ್ಲಿ ಸಂಚರಿಸುವ ನಿರ್ಭಿಡೆಯಿಂದ ಪ್ರವಾಸ ಮಾಡುವ ಖುಷಿ ಪಡೆಯುವುದಕ್ಕೆ.

ಅಷ್ಟರಲ್ಲಿ ಇನ್ನೊಬ್ಬರಾರೋ ಪರೀಕ್ಷೆಯ ಸಿದ್ಧತೆ ನಡೆಸುತ್ತಿರುವ ಮಕ್ಕಳಿಗೆ ನೆರವಾಗುತ್ತಿರುವ ಫೋಟೋ ಹಾಕಿ ಇನ್ನೊಂದಷ್ಟು ಜನರನ್ನು ಟ್ಯಾಗ್‌ ಮಾಡಿದ್ದು ಕಾಣಿಸಿತು. ಇವರಿಂದ ಟ್ಯಾಗ್‌ ಮಾಡಿಸಿಕೊಂಡವರು ತಾವೂ ಶಾಲಾ ಮಕ್ಕಳಿಗೆ ಓದಲು ನೆರವಾಗಿ ಮತ್ತೊಂದಷ್ಟು ಜನರಿಗೆ ಟ್ಯಾಗ್‌ ಮಾಡುತ್ತಾರೆನ್ನುವ ನಂಬಿಕೆ ಅವರದು. ಹೀಗೆ ಸರಣಿ ಸಾಗುತ್ತದೆ. ಇದೇ ರೀತಿ ನಗುತ್ತಿರುವ ಫೋಟೋ ಹಾಕಿ ಇನ್ನೊಬ್ಬರನ್ನು ನಗಿಸುವಂತೆ ಆಹ್ವಾನಿಸಿ ಟ್ಯಾಗ್‌ ಮಾಡುತ್ತೇನೆ ಅನ್ನುತ್ತಿದ್ದರು ಗೆಳೆಯರೊಬ್ಬರು. ಎಲ್ಲರೂ ಒತ್ತಡವನ್ನು ಬದಿಗಿಟ್ಟು ಕ್ಷಣಕಾಲ ನಗುವ ಕೆಲಸಕ್ಕೆ ಇಂಬು ನೀಡುವ ಉದ್ದೇಶ ಅವರದು. ಯಾಕಾಗಬಾರದು, ಅಲ್ಲವೆ?

**ಒಗ್ಗಟ್ಟಿನಲ್ಲಿ ಗೆಲುವಿದೆ**

ಒಳ್ಳೆಯ ಉದ್ದೇಶವೊಂದು ಸಫಲವಾಗಬೇಕಾದರೆ ಒಬ್ಬೊಬ್ಬರೇ ಮಾಡ ಹೊರಡುವುದಕ್ಕಿಂತ ಹಲವರು ಜತೆಗೂಡಿದರೆ ಅಲ್ಲಿ ಬಲವೂ ಇದೆ, ಗೆಲುವೂ ಇದೆ ಎಂಬುದನ್ನು ಕಂಡುಕೊಂಡವರೇ ಶುರುಮಾಡಿದ ಪರಿಕಲ್ಪನೆ ಇದು. ಕೇರಳದ ಇಂದು ಕೃಷ್ಣ, ಒಬ್ಬೊಬ್ಬರೇ ಪ್ರವಾಸ ಹೋಗಲು ಹಿಂಜರಿಯುವ ಹೆಣ್ಮಕ್ಕಳಿಗಾಗಿ ಪ್ಲಾನ್‌ ಮಾಡುವ ವೆಬ್‌ಸೈಟ್‌ ಒಂದನ್ನು ಶುರುಮಾಡಿದರು. ಆಗ, ಅಂತಹ ಮಹಿಳೆಯರನ್ನೆಲ್ಲ ಒಗ್ಗೂಡಿಸುವ, ಅವರನ್ನು ಪ್ರೇರೇಪಿಸುವ ವೇದಿಕೆಯಾಗಿ ಕಂಡು ಬಂದದ್ದೇ ಫೇಸ್‌ಬುಕ್‌. ಅದಕ್ಕಾಗಿಯೇ ಅವರು ಹಲವು ಮಹಿಳೆಯರನ್ನು ಟ್ಯಾಗಿಸಿದರು. ಅದೊಂದು ಪ್ರೇರೇಪಣೆಗೇ ಕಾಯುತ್ತಿದ್ದಂತಿದ್ದ ಅದೆಷ್ಟೋ ಮಹಿಳೆಯರು ಈಗ ಒಬ್ಬರಾದ ಮೇಲೊಬ್ಬರಂತೆ ಮುಂದೆ ಬಂದರು. ನಾನೂ ಒಬ್ಬಳೇ ಪ್ರವಾಸ ಹೋಗುತ್ತೇನೆ ಅಂದರು. ಸಣ್ಣದೊಂದು ಟ್ಯಾಗ್‌ ಮಹಿಳಾ ಸಬಲೀಕರಣದ ಅಭಿಯಾನವನ್ನೇ ಹುಟ್ಟು ಹಾಕಿದ್ದು ಹೀಗೆ.

ಸರಪಣಿ ಮಾಡುವ ಈ ಕಾರ‍್ಯ ಅದೆಷ್ಟೋ ಜನರಿಗೆ ಖುಷಿ ಕೊಡುತ್ತದೆ ಕೂಡ. ಆಕೆ ಅಂದರು, ಪ್ರತಿಯೊಬ್ಬರಿಗೂ ತಮ್ಮದೇ ನೆಲೆಯಲ್ಲಿ ಸ್ಟ್ರಾಂಗ್‌ ಅನಿಸಿದ ಮಹಿಳೆಯರು ಇರುತ್ತಾರೆ. ಅವರನ್ನು ನಾವಿಲ್ಲಿ ಟ್ಯಾಗ್‌ ಮಾಡಿದರೆ ಅದೇ ಅವರ ಆತ್ಮವಿಶ್ವಾಸವನ್ನು ಇನ್ನಷ್ಟು ಬೂಸ್ಟ್‌ ಮಾಡುತ್ತದೆ... ನಾನು ಟ್ಯಾಗ್‌ ಮಾಡಿದ ಮಹಿಳೆಯರೆಲ್ಲ ವೈಯಕ್ತಿಕವಾಗಿ ಥ್ಯಾಂಕ್ಸ್‌ ಹೇಳಿದರು. ಹೌದದು, ಸರಪಣಿ ನಿರ್ಮಿಸುವ ಇಂತಹ ವೇದಿಕೆಗಳು ಅದೆಷ್ಟೋ ಎಲೆಮರೆಯ ಕಾಯಿಗಳನ್ನು ಮುನ್ನೆಲೆಗೆ ತರಬಹುದು.

ಎರಡು ವರ್ಷದ ಹಿಂದೆ ಐಸ್‌ ಬಕೆಟ್‌ ಚಾಲೆಂಜ್‌ ಅನ್ನುವ ಪರಿಕಲ್ಪನೆ ಬಹಳ ಜನಪ್ರಿಯವಾಗಿತ್ತು. ಅಮಿಯೋಟ್ರೋಫಿಕ್‌ ಲ್ಯಾಟರಲ್‌ ಡಿಸೀಸ್‌(ಎಎಲ್‌ಎಸ್‌) ಎಂಬ ಕಾಯಿಲೆಯನ್ನು ಗುಣಪಡಿಸಲು ಧನಸಂಗ್ರಹಕ್ಕಾಗಿ ನಡೆದ ಈ ಪರಿಕಲ್ಪನೆ ಒಬ್ಬರು ಇನ್ನೊಬ್ಬರಿಗೆ ಖೊಖ್‌ ಕೊಡುವ ರೀತಿಯಲ್ಲಿ ಚಾಲೆಂಜ್‌ ಮಾಡುವ ಮೂಲಕ ಜಗತ್ತಿನಾದ್ಯಂತ ವ್ಯಾಪಕವಾಗಿತ್ತು. ಅದೇ ಮಾದರಿಯಲ್ಲಿ ಫೇಸ್‌ಬುಕ್‌ನಲ್ಲಿ ಟ್ಯಾಗ್‌ ಮಾಡುವ ಈ ಪರಿಕಲ್ಪನೆ ಇದೀಗ ಜನಪ್ರಿಯವಾಗಿದೆ. ಹತ್ತಾರು ಜನರು ಒಗ್ಗೂಡಿದರೆ ಕೆಲಸವೊಂದು ಸುಲಭಸಾಧ್ಯ ಎಂಬುದು ಇದರಲ್ಲಿ ನಿಜಗೊಂಡಿದೆ. ಓದಿದ ಒಳ್ಳೆಯ ಪುಸ್ತಕಗಳನ್ನು ಪ್ರಸ್ತಾಪಿಸಿ ಇನ್ನೊಬ್ಬರಿಗೆ ಟ್ಯಾಗ್‌ ಮಾಡುವ, ಪುಸ್ತಕಗಳನ್ನು ತಲುಪಿಸುವಂತಹ ಒಳ್ಳೆಯ ಕೆಲಸಗಳೂ ಇಲ್ಲಾಗಿವೆ. ಬಡ ಮಕ್ಕಳ ಕಲಿಕೆಗೆ ನೆರವಾಗುವ, ಅನಾಥರಿಗೆ ಶಕ್ತಿ ನೀಡುವಂತಹ ಕೆಲಸಗಳು ಇಲ್ಲಿ ಕೈನೀಡುವವರಿಗಾಗಿ ಕಾದಿವೆ.

ಹಿರಿಯರೊಬ್ಬರು ಒಮ್ಮೆ ಹೇಳಿದ್ದರು, 'ಫೇಸ್‌ಬುಕ್‌ ಬರೇ ಕೆಟ್ಟಾಕೊಳಕರ ತಾಣ. ಪರಸ್ಪರ ಒಬ್ಬರ ಮೇಲೊಬ್ಬರು ಕೆಸರೆರಚಿಕೊಳ್ಳಬೇಕಾದರೆ ಅಲ್ಲಿ ಹೋಗಬೇಕು. ಬಾಯಿಗೆ ಬಂದದ್ದು ಹಾಕುತ್ತಾರಲ್ಲಿ' ಅವರು ಬೇಸರದಿಂದ ಹೇಳಿದ್ದ ಮಾತದು. ಅಷ್ಟೇ ಅಲ್ಲ. ಅಲ್ಲಿ ತಮ್ಮದೇ ಸೆಲ್ಫಿಗಳನ್ನು, ಫೋಟೋಗಳನ್ನು ಹಾಕಿ ಮೆರೆಯುವವರಿದ್ದಾರೆ. ನೀರು ಕುಡಿದರೂ, ಸೀನಿದರೂ ಅದನ್ನೇ ಬರೆದು ಬದುಕನ್ನೇ ಬಯಲಾಗಿಸಿಕೊಳ್ಳುವವರೂ ಇದ್ದಾರೆ. ಲೈವ್‌ ವೀಡಿಯೋದೊಂದಿಗೆ ತಮ್ಮ ಬದುಕಿನ ಕ್ಷಣಕ್ಷಣದ ವೀಕ್ಷಕ ವಿವರಣೆ ನೀಡುವವರೂ ಇದ್ದಾರೆ. ಹೀಗಾಗಿ ಇದು ಅಹಂನ ವಿಜೃಂಭಣೆಗೇ ಇರುವ ಮಾಧ್ಯಮ ಎನ್ನುವ ದೂರೂ ಫೇಸ್‌ಬುಕ್‌ಗೆ ಇದೆ.

ಇವೆಲ್ಲವನ್ನೂ ಮೀರಿ, ಅಲ್ಲಿ ಒಳ್ಳೆಯದೂ ಆಗುತ್ತಿದೆ ಎಂದು ಹೇಳಬೇಕೆನ್ನಿಸುವಂತೆ ಮೇಲಿನ ಉದಾಹರಣೆಗಳಿವೆ. ನಿಜವದು, ಫೇಸ್‌ಬುಕ್‌ ಬರಿಯ ಕಚ್ಚಾಡುವುದಕ್ಕೇ ಇರುವ ತಾಣವೆಂದು ಯಾಕಂದುಕೊಳ್ಳಬೇಕು? ಬಳಸಿದಂತೆ ಒದಗಿ ಬರುವ ಮಾಧ್ಯಮವಷ್ಟೇ ಅದು.

ಒಬ್ಬರ ಕೈ ಹಿಡಿದು ಇನ್ನೊಬ್ಬರು ನಿಂತರೆ ಕೈ ಬೆಚ್ಚಗಾಗುತ್ತದೆ. ಅಂತಹ ಜತೆಯಾಗುವ ಕೆಲಸದಿಂದ ಮನಸ್ಸಿಗೂ ಏನೋ ಭದ್ರತೆಯ, ಶಕ್ತಿ ಹೆಚ್ಚಿದ ಬೆಚ್ಚನೆಯ ಭಾವ. ಆನ್‌ಲೈನ್‌ನಲ್ಲೂ ಇದಾಗುತ್ತಿದೆ.