**ಖರೀದಿಸಿದ ಸರಕನ್ನು ಹಿಂತಿರುಗಿಸಲು ಸಾಧ್ಯವಿದೆ**

## ವಸ್ತುವನ್ನು ಖರೀದಿಸಿದ ನಂತರ ಹಿಂತೆಗೆದುಕೊಳ್ಳುವುದಿಲ್ಲ ಅಥವಾ ಬದಲಾಯಿಸುವುದಿಲ್ಲ ಎಂದು ಸರಕುಗಳ ಮೇಲೆ ಅಡಿ ಟಿಪ್ಪಣಿ ಬರೆಯುವುದ ಕಾನೂನು ಬಾಹಿರ.

ಯಾವುದೇ ವಸ್ತು ಅಥವಾ ಸರಕನ್ನು ಖರೀದಿಸಿದ ನಂತರ ಅದಕ್ಕೆ ಪುರಾವೆಯಾಗಿ ಬಿಲ್ ಪಡೆಯಬೇಕಾದ್ದು ಪ್ರತಿಯೊಬ್ಬ ಗ್ರಾಹಕನ ಜವಾಬ್ದಾರಿ. ಆದರೆ ಇದೇ ಬಿಲ್‌ನಲ್ಲಿ ‘ಮಾರಾಟಗಾರರು ಮುದ್ರಿಸುವ ಷರತ್ತುಗಳು ಎಷ್ಟು ನ್ಯಾಯಸಮ್ಮತ? ‘ಒಮ್ಮೆ ಖರೀದಿಸಿದ ವಸ್ತುವನ್ನು ಹಿಂತೆಗೆದುಕೊಳ್ಳುವುದಿಲ್ಲ’ ಎಂಬ ಒಕ್ಕಣೆಯನ್ನು ಎಷ್ಟು ಸರಿ? ಇದಕ್ಕೆ ಕಾನೂನಿನ ಮಾನ್ಯತೆ ಇದೆಯೇ?  
  
ನಾವು ಯಾವುದೆ ವಸ್ತು ಅಥವಾ ಸರಕನ್ನು ಖರೀದಿಸುವಾಗ ನಮಗೆ ಅರಿವಿದ್ದೋ ಅಥವಾ ಇಲ್ಲದೆಯೋ ಕೆಲವೊಂದು ಷರತ್ತುಗಳಿಗೆ ಒಳಪಡುತ್ತೇವೆ. ಇದನ್ನೇ ಬಂಡವಾಳವಾಗಿಟ್ಟುಕೊಂಡು ಮಾರಾಟಗಾರರು ಗ್ರಾಹಕರ ಮೇಲೆ ತಮಗೆ ಇಷ್ಟಬಂದಂತೆ ಷರತ್ತುಗಳನ್ನು ವಿಧಿಸುತ್ತಾರೆ. ಕೊರಿಯರ್ ಮೂಲಕ ವಸ್ತುಗಳನ್ನು ಕಳುಹಿಸುವಾಗ ಅವರು ನೀಡುವ ಬಿಲ್ ಹಿಂಬದಿಯಲ್ಲಿ ಮುದ್ರಿಸಿರುವ ಷರತ್ತುಗಳನ್ನು ಗಮನಿಸಿ. ಅಷ್ಟೇಕೆ ಚಿನ್ನದ ಆಭರಣ ಖರೀದಿಸಿದಾಗ ಮಾರಾಟಗಾರರು ನೀಡುವ ಬಿಲ್ ನೋಡಿ. ಎಲ್ಲದರಲ್ಲಿಯೂ ಗ್ರಾಹಕರ ಹಕ್ಕನ್ನು ಚ್ಯುತಿಗೊಳಿಸುವ ವಾಕ್ಯ ಮುದ್ರಣಗೊಂಡಿರುತ್ತವೆ.  
  
ಸರಕು ಖರೀದಿಸಿದ ಕೂಡಲೆ ಸೇಲ್ ಆಫ್ ಗೂಡ್ಸ್ ಕಾಯ್ದೆ ಹಾಗೂ ಇಂಡಿಯನ್ ಕಾಂಟ್ರಾಕ್ಟ್ ಕಾಯ್ದೆಗೆ ಗ್ರಾಹಕ ಒಳಗಾಗುತ್ತಾನೆ. ಆದರೆ ಖರೀದಿಸಿದ ವಸ್ತು ಅಥವಾ ಸರಕು ಅದರ ಗುಣಮಟ್ಟ, ಬೆಲೆ, ತೂಕ, ಪ್ರಮಾಣ ಇತ್ಯಾದಿ ಮಾರಾಟಗಾರ ಹೇಳಿದಂತೆ ಇರಬೇಕು. ವಸ್ತುವನ್ನು ಯಾವ ಉದ್ದೇಶಕ್ಕೆ ಖರೀದಿಸುತ್ತೇವೋ ಆ ಉದ್ದೇಶವನ್ನು ವಸ್ತು ಈಡೇರಿಸಬೇಕು. ಆಗಿಲ್ಲದಿದ್ದರೆ ಗ್ರಾಹಕರು ಮಾಡಿಕೊಂಡ ಒಪ್ಪಂದಕ್ಕೆ ಬದ್ಧರಲ್ಲ. ಜೊತೆಗೆ ಸರಕನ್ನು ಖರೀದಿಸುವ ಮುನ್ನ ಅದನ್ನು ಪರೀಕ್ಷಿಸಲು ಮಾರಾಟಗಾರರು ಸಾಕಷ್ಟು ಅವಕಾಶ ನೀಡಿರಬೇಕು. ಇದ್ಯಾವುದೂ ಇಲ್ಲದಿದ್ದಾಗ ಗ್ರಾಹಕರು ಬಿಲ್‌ನಲ್ಲಿರುವ ಷರತ್ತುಗಳಿಗೆ ಬದ್ಧರಾಗುವುದಿಲ್ಲ.  
  
ಗ್ರಾಹಕರಿಗೆ ಆಗುತ್ತಿರುವ ಈ ವಂಚನೆಯನ್ನು ತಡೆಯಲು ಕೇಂದ್ರದ ಆಹಾರ ಮತ್ತು ಗ್ರಾಹಕ ಸಂರಕ್ಷಣಾ ಇಲಾಖೆ 2001ರಲ್ಲಿ ರಾಜ್ಯಗಳಿಗೆ ಪತ್ರ ಬರೆದು, ಬಿಲ್ ಮತ್ತು ಇತರೆ ದಾಖಲೆಗಳಲ್ಲಿ ಈ ರೀತಿ ವಾಕ್ಯ ಮುದ್ರಿಸುವುದು ಕಾನೂನು ಬಾಹಿರ. ಅದನ್ನು ತಡೆಗಟ್ಟಲು ಕ್ರಮ ಕೈಗೊಳ್ಳುವಂತೆ ಸೂಚನೆ ನೀಡಿತ್ತು. ಈ ರೀತಿಯ ಏಕಪಕ್ಷೀಯ ಷರತ್ತು ವಿಧಿಸುವುದು ಗ್ರಾಹಕ ಸಂರಕ್ಷಣಾ ಕಾಯಿದೆಯ ಸೆಕ್ಷನ್14ಕ್ಕೆ ವಿರುದ್ಧ ಎಂದೂ ಪತ್ರದಲ್ಲಿ ಸೂಚಿಸಲಾಗಿತ್ತು. ವಸ್ತುವಿನ ಮೇಲೆ ಮುದ್ರಿಸಿರುವ ಬೆಲೆಗಿಂತ ಅಧಿಕ ಬೆಲೆಗೆ ಮಾರಾಟ ಮಾಡುವುದು, ದೋಷಯುಕ್ತ ವಸ್ತುವಿನ ಮಾರಾಟ ಇತ್ಯಾದಿ ಕಂಡುಬಂದರೆ ಗ್ರಾಹಕ ಸೆಕ್ಷನ್ 14ರ ಅನ್ವಯ ಮಾರಾಟಗಾರನ ವಿರುದ್ಧ ದೂರು ನೀಡಬಹುದು.